Datasets:

NorHsangPha

/

shan-news-shannews_org

like 0

2017-12-18T11:08:27

https://shannews.org/archives/1457

ဝၼ်းႁႅင်းၵၢၼ်ယၢၼ်မိူင်းလုမ်ႈၾႃႉ ၸုမ်းတူင်ႉၼိုင်လႄႈႁႅင်းၵၢၼ်ႁူပ်ႉၵၼ် ႁႃတၢင်းၵႄႈပၼ်ႁႃ ဝတ်းဝႂ်လႄႈသုၼ်ႇလႆႈ

ၸုမ်းတူင်ႉၼိုင်လွင်ႈႁႅင်းၵၢၼ် ႁူမ်ႈၵၼ်ၸတ်းႁဵတ်းပၢင်ႁူပ်ႉထူပ်းဢုပ်ႇဢူဝ်းလွင်ႈ ပၼ်ႁႃႁႅင်းၵၢၼ် ယၢၼ်မိူင်းတီႈၵဵင်းမႆႇ ၽူႈၶဝ်ႈႁူမ်ႈ 100 ပၢႆ ဢုပ်ႇဢူဝ်းပႃးလွင်ႈသုၼ်ႇလႆႈႁႅင်းၵၢၼ်။ ဝၼ်းတီႈ 18 /12/2017 ၸုမ်းတူင်ႉၼိုင်ၾၢႆႇႁႅင်းၵၢၼ်ယၢၼ်မိူင်း မိူၼ်ၼင်ႇ ၸုမ်းၶူင်းၵၢၼ်ပၢႆးယူႇ လီလႄႈ ပၼ်တၢင်းႁူႉၸၢဝ်းၶိူဝ်း Map Foundation ၊ ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF ၊ ၸုမ်းႁႅင်းၵၢၼ်ၽွမ်ႉႁူမ်ႈ WSA ၊ ႁူမ်ႈတုမ်ႁႅင်းၵၢၼ်ယၢၼ်မိူင်း MWF ၊ မူလ်ၼိထိ FES ၸိူဝ်းၼႆႉ ႁူမ်ႈၵၼ်ၸတ်းႁဵတ်း ဝၼ်းႁႅင်းၵၢၼ်ယၢၼ်မိူင်းလုမ်ႈၾႃႉ မီးပီႈၼွင်ႉႁႅင်းၵၢၼ်ယၢၼ်မိူင်း ၶဝ်ႈႁူမ်ႈ 100 ၵေႃႉပၢႆ။ ၸတ်းႁဵတ်းတီႈ ႁူင်းႁေႃးၸၼ်ႉၸွမ်ၵဵင်းမႆႇ Uniserv CMU ၸိုင်ႈထႆး ။ ၸၢႆးတီ ၽူႈၶၢၼ်ပၢၵ်ႇ MWF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ပီႈၼွင်ႉႁႅင်းၵၢၼ် ဢၼ်မႃးႁဵတ်း ၵၢၼ်တီႈမိူင်းထႆးၼႆႉ ႁႂ်ႈဢွၼ်ၵၼ်ႁဵတ်းႁႂ်ႈမၼ်းထုၵ်ႇမႅၼ်ႈၸွမ်းၼင်ႇပၵ်းပိူင်မၢႆမီႈမိူင်းပိူၼ်ႈ ၊ ထူပ်း တၢင်းယၢပ်ႇၸိူင်ႉႁိုဝ်ၵေႃႈ တၢင်ႇလၢတ်ႈလႆႈယူႇ ဢၼ်လမ်ႇလွင်ႈမၼ်းပေႃးၵႂႃႇၸၢႆႇငိုၼ်းတီႈလႂ် ပၼ် ငိုၼ်းၽႂ်ၵေႃႈ လူဝ်ႇယွၼ်းဝႆႉဝႂ်တိုတ်းငိုၼ်းဢမ်ႇၼၼ်ႉထၢႆႇၶႅပ်းႁၢင်ႈဝႆႉၵူႈၵမ်းသေၵမ်း ပေႃးမီးသၢၵ်ႈ သေႇမၼ်းၸင်ႇ တေၸၢင်ႈၸွႆႈထႅမ်ၵၼ်လႆႈ” ဝႃႈၼႆ။ ၼႂ်းပၢင်ၼႆႉမီးၸဝ်ႈၼႃႈတီႈၾၢႆႇလူင်ပွင်ၸိုင်ႈမိူင်းထႆး မိူၼ်ၼင်ႇၾၢႆႇသုၼ်ႇလႆႈႁႅင်းၵၢၼ်၊ ၾၢႆႇၵူတ်ႇ ထတ်းၵူၼ်း ၶဝ်ႈမိူင်း၊ ၾၢႆႇႁပ်ႉႁွင်းၸွႆႈထႅမ်တူင်ႇဝူင်းၵူၼ်း ၸိူဝ်းၼႆႉ။ ဝၼ်းႁႅင်းၵၢၼ်ယၢၼ်မိူင်း ပီ 2017 ၼႆႉ ႁူမ်ႈၵၼ်တႅမ်ႈလိၵ်ႈထိုင်ႁွင်ႈၵၢၼ်လူင်ပွင်ၸိုင်ႈထႆးလႄႈ လုမ်းၽွင်းတၢင်မၢၼ်ႈဢၼ်ပၵ်းၼႂ်းမိူင်းထႆး ၼႂ်းၽိုၼ်လိၵ်ႈၼၼ်ႉ ပႃးလွင်ႈၵႂႃႇၶဝ်ႈထႅဝ် ယွၼ်းဝီႊ သႃႊ တႃႇယူႇၼႂ်းမိူင်းထႆး။ ႁႂ်ႈၸဝ်ႈၼႃႈတီႈပၼ်ဝႂ်ၶိဝ်း(မၢႆၶဝ်ႈထႅဝ်) ၼမ်လိူဝ် 50 ၵေႃႉ ။ ႁႂ်ႈပၼ်လွင်ႈ ငၢႆႈလူမ်တွၼ်ႈတႃႇႁႅင်းၵၢၼ်၊ လွင်ႈၵႃႈႁႅင်းၸၼ်ႉတႅမ်ႇလႄႈ ႁႂ်ႈႁႅင်းၵၢၼ်လႆႈ ႁဵတ်းၵၢၼ်တေႃႇထိုင် ဢႃယု60ပီ(ယၢမ်းလဵဝ်ပေႃးဢႃယုတဵမ်55ပီဢမ်ႇပၼ်သိုပ်ႇႁဵတ်းၵၢၼ်)။ ႁႅင်းၵၢၼ်ၼႆႉ ၶဝ်ႈပႃးၼႂ်းၽူႈၸွႆႈပူၵ်းပွင် ပၢႆးမၢၵ်ႈမီးၼႂ်းမိူင်းၼႆသေ ၸဵမ်မိူဝ်ႈပီ 1990 ၸၢတ်ႈၸိုင်ႈ လုမ်ႈၾႃႉ လႆႈမၵ်းမၼ်ႈဝႃႈဝၼ်းတီႈ 18 လိူၼ်တီႊသႅမ်ႊၿိူဝ်ႊ ပဵၼ်ဝၼ်းႁႅင်းၵၢၼ်ယၢၼ်မိူင်းလုမ်ႈ ၾႃႉ (International Migrant Day ) ။ ပိူဝ်ႈႁႂ်ႈႁႅင်းၵၢၼ် ယၢၼ်မိူင်းလႆႈယူႇတႂ်ႈပၵ်းပိူင်မၢႆမီႈ ၸိုင်ႈမိူင်းလႂ်ၸိုင်ႈမိူင်းၼၼ်ႉ ။ မိူင်းၸိုင်ႈထႆးၼႆႉၵေႃႈ ပဵၼ်မိူင်းဢၼ်မီးႁႅင်းၵၢၼ်ယၢၼ်မိူင်း ၶဝ်ႈမႃးႁဵတ်းၵၢၼ်ၼမ်တီႈသုတ်းမိူင်းၼိုင်ႈ ။ Photo MAP Radio

['ႁႅင်းငၢၼ်းၶၢမ်ႈမိူင်း']

2017-12-18T11:01:30

https://shannews.org/archives/1453

ၸုမ်းၵူၼ်းၼုမ်ႇတႆး TYO ၼမ်ႉၶမ်း၊ထုင်ႉလွႆႁူဝ်သိူဝ်လႄႈ မေႃယႃ သၢၼ်မိုဝ်းၵၼ်ပၼ်တၢင်းႁူႉ လွင်ႈပၢႆးယူႇလီ

ၸုမ်းၵူၼ်းၼုမ်ႇတႆး TYO ၼမ်ႉၶမ်းတင်း ထုင်ႉလွႆႁူဝ်သိူဝ် သၢၼ်မိုဝ်းတင်းမေႃယႃ ၼႂ်းပိုၼ်ႉတီႈ သေၵႂႃႇပၼ်တၢင်းႁူႉၵဵဝ်ႇၵပ်းပၢႆးယူႇလီၵူၼ်းမိူင်း လွင်ႈတၢင်းပဵၼ်ၼိူဝ်ႉလိူင်တပ်းၵႂ်ႈ ၸိူဝ်ႉမႅင်းသႅၼ်း B တင်း C ပွတ်း ။ ဝၼ်းတီႈ 18/12/2017 ၸုမ်းၵူၼ်းၼုမ်ႇတႆး TYO ၸႄႈဝဵင်းၼမ်ႉၶမ်းတင်းထုင်ႉလွႆႁူဝ်သိူဝ်လႄႈ မေႃယႃDr. ၸၢႆးၼေႃႇမိူင်း ႁူမ်ႈၵၼ်လူင်းပိုၼ်ႉတီႈ ပၼ်တၢင်းႁူႉၵူၼ်းမိူင်း လွင်ႈတၢင်းပဵၼ် ၸိူဝ်ႉမႅင်း C လႄႈ B တႃႇၵူၼ်း 100 ပၢႆၸတ်းႁဵတ်းတီႈ ဝၢၼ်ႈၼွင်ၶၢင် ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ။ ၸၢႆးဢွၼ်ႇပိုၼ်းတႆး ၽူႈၶဝ်ႈၸုမ်းပွင်ၵၢၼ် TYO လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဢၼ်ႁဝ်း လူင်းပိုၼ်ႉတီႈ သမ်းပၼ်ယႃႈႁႄႉၵင်ႈတၢင်းပဵၼ် ၸိူဝ်ႉမႅင်း C B ၼႆႉ ဢမ်ႇၸႅၵ်ႇၽႄၸၢဝ်းၶိူဝ်း သမ်းပၼ်ၵူႈၵေႃႉ ၼင်ႇႁိုဝ်ၵူၼ်းဝၢၼ်ႈပေႃးတေမီးပၢႆးယူႇလီၽဵင်ႇပဵင်းၵၼ်ၼၼ်ႉ ” ဝႃႈၼႆ။ မိူဝ်ႈဝၼ်းတီႈ 11-12 /11/2017 ၼၼ်ႉၵေႃႈ ၸုမ်းၵူၼ်းတႆး TYO ၼမ်ႉၶမ်းလႄႈ ထုင်ႉလွႆႁူဝ်သိူဝ်၊ ၸုမ်းၽွင်ႊၻေႊသျိၼ်ႊၸၢဝ်းၶိူဝ်းၼႂ်းပိုၼ်ႉတီႈ သၢၼ်မိုဝ်းၵၼ်တင်းမေႃယႃ Dr. ၸၢႆးၼေႃႇမိူင်းသေ ၵႂႃႇၵူတ်ႇထတ်းလႄႈ ပၼ်တၢင်းႁူႉ လွင်ႈတၢင်းပဵၼ်ၸိူဝ်ႉမႅင်း B/C ၼိူဝ်ႉလိူင်တပ်းၵႂ်ႈ တီႈဝၢၼ်ႈသွၼ်း ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇလႄႈ ၼႂ်းဢိူင်ႇထုင်ႉလွႆႁူဝ်သိူဝ် ၸႄႈဝဵင်းမၢၼ်ႈၸေႊ ၸႄႈတွၼ်ႈမၢၼ်ႈမေႃႇ ။

['ပၢႆးယူႇလီ']

2017-12-18T07:53:52

https://shannews.org/archives/1448

ပၢင်ၵုမ်ၵၢၼ်ၵေႃႇသၢင်ႈလွင်ႈၵွင်ႉႁူမ်ႈသၢၼ်မိုဝ်းၸုမ်းတႆးလၢႆၸုမ်းၼႂ်းၵဵင်းမႆႇ

ၵၢၼ်ၵေႃႇသၢင်ႈလွင်ႈႁူမ်ႈ ဢၼ်လၢႆလၢႆၸုမ်းတႆးၼႂ်းၵဵင်းမႆႇ ၸတ်းပၢင်ႁူပ်ႉထူပ်းဢုပ်ႇၵိူဝ်းၵုမ်ၵၼ် လႆႈၸႂ်ၵေႃႇ တင်ႈ “ၵေႃႁူမ်ႈသၢင်ႈၸိူဝ်ႉၸၢတ်ႈတႆး” မိူဝ်ႈႁူပ်ႉၵၼ် ၵမ်းတီႈ 2 ၼႂ်းၸိူဝ်းႁူဝ်ၼႃႈလၢႆၸုမ်းၶဝ်ႈႁူမ်ႈ။ ဝၼ်းတီႈ 17/12/2017 (မိူဝ်ႈဝႃးၼႆႉ) ႁူဝ်ၼႃႈလႄႈလုၵ်ႈၸုမ်းလၢႆလၢႆၸုမ်း ႁူပ်ႉထူပ်းဢုပ်ႇၵုမ်ၵၼ် တီႈ ၵေႃလိၵ်ႈလၢႆးလႄႈၾိင်ႈငႄႈတႆးၵဵင်းမႆႇ ပိူဝ်ႈၶဵၼ်ႇသၢင်ႈပၵ်းပိူင် တႃႇၵူႈမူႇၵူႈၸုမ်းလႆႈတိုဝ်းၵမ် တင်ႈတႄႇ 10.00 မူင်း တေႃႇထိုင်ၶၢဝ်းယၢမ်း 16.00 မူင်းသေတႃႉ တိုၵ်ႉလႆႈၸႂ်ၵၼ် ၼိူဝ်ၶေႃႈဢဵၼ်းဢၢၼ်းၸိူင်ႉၼင်ႇ – တႃႇၶဵၼ်ႇတႅမ်ႈပၵ်းပိူင်ၵေႃႁူမ်ႈသၢင်ႈၸိူတ်ႉၸၢတ်ႈတႆး – ၵမ်ႉထႅမ်ယုၵ်ႉယွင်ႈၾိင်ႈငႄႈလိၵ်ႈလၢႆး ပၢႆးပိုၼ်းတႆး ၵူႈပၢႆးပၢႆး – ၵမ်ႉထႅမ်ပၼ်ႁႅင်းလူၺ်ႈလၢႆးၽွင်းငမ်းၻီႊမွၵ်ႉၶရေႊၸီႇလႄႈမိူင်းႁူမ်ႈတုမ်ၸိုၼ်ႈၸၢင်ႇ – ၵမ်ႉထႅမ် ပၼ်ႁႅင်းၸွႆႈၸိူဝ်ႉၸၢတ်ႈ ၸိူဝ်းၼႆႉ။ လိူဝ်ၼၼ်ႉတွၼ်ႈၵၢၼ်ဢၼ်ဝႃႈ “လူလွမ်တူၺ်းထိုင်ပီႈၼွင်ႉႁႅင်းၵၢၼ်တႆး” ၼႆၼၼ်ႉ တေဝွၵ်ႇၸိူၼ်းၸုမ်းဢၼ်ၵဵဝ်ႇၶွင်ႈလႄႈႁူႉလွင်ႈၾၢႆႇႁႅင်းၵၢၼ်မႃးၸွႆႈဢွၼ်ၶပ်းၶိုင်-ဝႃႈၼႆ။ ၵဵဝ်ႇလူၺ်ႈလွင်ႈၵၢၼ်ငိုၼ်းၼၼ်ႉ လိူဝ်သေၾၢႆႇယိပ်းငိုၼ်း သၢႆမၢႆငိုၼ်း ႁပ်ႉငိုၼ်းၶဝ်ႈ ငိုၼ်းဢွၵ်ႇ ၵၢၼ်ၸႂ်ႉၸၢႆႇ ၸိူဝ်းၼၼ်ႉ 1 ၸုမ်းၶဝ်ႈပႃးၼႂ်းၼႃႈၵၢၼ်ၾၢႆႇလႂ် 1 ၵေႃႉ ။ လိူဝ်ၼၼ်ႉ ၸုမ်းၸိူဝ်းပဵၼ်ၸုမ်း တၵ်းတေလႆႈသႂ်ႇ ငိုၼ်းၵမ်ႉၸွႆႈၼႂ်းၵွင်ၵၢင် 1 ၸုမ်း 1000 ဝၢတ်ႇတေႃႇလိူၼ်လႄႈသူၼ်ႇၿုၵ်ႉၵလ(သူၼ်ႇတူဝ်) 1 ၵေႃႉ 360 ဝၢတ်ႇတေႃႇပီ။ ၵဵဝ်ႇၵပ်းၼႃႈတီႈပုၼ်ႈၽွၼ်းသမ်ႉ တင်းသူၼ်ႇၸုမ်းလႄႈသူၼ်ႇတူဝ် ၶဝ်ႈပႃးမီးသူၼ်ႇႁူမ်ႈႁဵတ်းသၢင်ႈလႄႈ လဝ်ႈယိုၼ်ႈပၢႆးဝူၼ်ႉ ဢိၵ်ႇတင်း ၵၢၼ်ထတ်းသၢင်လႆႈတဵမ်ထူၼ်ႈ။ ၵူၺ်းၵႃႈ ၸုမ်းမီးသူၼ်ႇဢွၵ်ႇသဵင်လႆႈ 1 ၸုမ်း 1 သဵင်။ ၿုၵ်ႉၵလ (သူၼ်ႇတူဝ်) ဢမ်ႇမီးသူၼ်ႇဢွၵ်ႇသဵင်။ ၵဵဝ်ႇၵပ်းလွင်ႈတႃႇၶဵၼ်ႇတႅမ်ႈပၵ်းပိူင်ၼၼ်ႉ ၼင်ႇႁိုဝ်တေၶိုၵ်ႉၶႅမ်ႉလႅပ်ႈၵိုင်ႇတၢင်းၼႃႈၵၢၼ်တေႁဵတ်းလႆႈၵေႃႈ ထုၵ်ႇလီလႆႈဝူၼ်ႉထတ်းထီႇထူၼ်ႈလႄႈ လဵပ်ႈႁဵၼ်းပၵ်းပိူင် လၢႆးတႅမ်ႈလၢႆးႁဵတ်းလၢႆလၢႆတီႈသေ ၸင်ႇမႃး ၶဵၼ်ႇတႅမ်ႈ တေလီၼႆယဝ်ႉ။ ၵေႃႁူမ်ႈသၢင်ႈၸိူဝ်ႉၸၢတ်ႈတႆးၼႆႉလႆႈတႄႇႁဵတ်းပၢင်ဢုပ်ႇၵိူဝ်းၵုမ်ၵၼ်မႃးမိူဝ်ႈၸုမ်းၸၢဝ်းၶိူဝ်းတႆးတင်းၵေႃလိၵ်ႈလၢႆးလႄႈၾိင်ႈငႄႈတႆးၵဵင်းမႆႇ ၸတ်းႁဵတ်းမိူဝ်ႈဝၼ်းတီႈ 22/10/2017 တီႈၵေႃလိၵ်ႈလၢႆးၾိင်ႈငႄႈတႆး ၵဵင်းမႆႇသေ ဝၼ်းတီႈ 26/11/2017 ႁူဝ်ၼႃႈၸုမ်းၵူႈၸုမ်းၸုမ်း ၶိုတ်းၽတ်းၼတ်ႉမႃးဢုပ်ႇၵိူဝ်းၵုမ်ၵၼ်ယဝ်ႉ လႆႈၸႂ်တင်ႈၸိုဝ်ႈ ၾၢႆႇတႆး “ၵေႃႁူမ်ႈသၢင်ႈၸိူဝ်ႉၸၢတ်ႈတႆး (ၵသၸတ)”” ၾၢႆႇထႆး “เครือข่ายสร้างสรรค์ชนชาติไตย (คสชต)” ဢင်းၵိတ်း ” Tai National Partnership Constructive Engagement(TNPCE)” လႄႈၶိုၼ်းၽတ်းၼတ်ႉမၢႆပၢင်ၵုမ်ၼႂ်းဝၼ်းတီႈ 17/12/2017 ပိူဝ်ႈဢုပ်ႇလွင်ႈ ၶဵၼ်ႇတႅမ်ႈပၵ်းပိူင် ၵေႃႁူမ်ႈသၢင်ႈ ၸိူဝ်ႉၸၢတ်ႈတႆး ၼႆႉယဝ်ႉ။

['ၵူႈလွင်ႈလွင်ႈ']

2017-12-15T10:23:11

https://shannews.org/archives/1434

ပၢင်သွၼ်ၽူႈသိုဝ်ႇၶၢဝ်ႇ ႁႂ်ႈမေႃငိူင်ႉဝႄႈၶေႃႈၵႂၢမ်း ဢၼ်ၸၢင်ႈပဵၼ်ပၼ်ႁႃ ၸတ်းတီႈဝဵင်းတူၼ်ႈတီး

ယိူင်းဢၢၼ်းပိူဝ်ႈတႃႇႁႂ်ႈၽူႈသိုဝ်ႇၶၢဝ်ႇ မေႃငိူင်ႉဝႄႈၶေႃႈၵႂၢမ်းဢၼ်ၸၢင်ႈပဵၼ်ပၼ်ႁႃ၊ ဢၼ်ၸၢင်ႈပဵၼ်ပတိၵ်ႈၶၢတ်ႈ တေႃႇၵၼ်ၼႆသေ ၸုမ်း BNI တင်းၸုမ်းၶၢဝ်ႇၽူႈတွႆႇႁွၵ်ႈ ႁူမ်ႈၵၼ်ၸတ်းပၢင်သွၼ်ၵၢၼ်ၶၢဝ်ႇ တီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း။ ပၼ်ပၢင်သွၼ်လွင်ႈ ႁၢႆးငၢၼ်းၶၢဝ်ႇ ၵဵဝ်ႇၵပ်းလွင်ႈဢၼ်ၸၢင်ႈပဵၼ်ပတိၵ်ႈၶၢတ်ႈလႄႈ လွင်ႈယဵတ်ႈမွၼ် Conflict Sensitive Journalism and Anti-Corruption ၼႆႉ မီးၵူၼ်းၼုမ်ႇၽူႈသူၼ်ၸႂ်ပႃးၸႂ်ၼႂ်းၵၢၼ်ၶၢဝ်ႇ မႃးၶဝ်ႈႁူမ်ႈလဵပ်ႈႁဵၼ်း 20 ပၢႆ။ ပဵၼ်ၵူၼ်းၼုမ်ႇၼႂ်းၸႄႈဝဵင်းမူႇၸေႊ၊ လႃႈသဵဝ်ႈ၊ ၵျွၵ်ႉမႄး၊ တၢင်ႉယၢၼ်း၊ ၵေးသီး၊ ပၢင်လွင်း၊ ၾၢႆၶုၼ်ႇ၊ လၢင်းၶိူဝ်း၊ ၶူဝ်လမ် (ၶူဝ်ၶမ်း)၊ တူၼ်ႈတီး၊ ၵဵင်းတုင် ၸိူဝ်းၼႆႉ။ ၸၢႆးမိူင်း ၽူႈထတ်းလိၵ်ႈ ဢႄႊၻီႊတိူဝ်ႊ ၸုမ်းၶၢဝ်ႇၽူႈတွႆႇႁွၵ်ႈ လၢတ်ႈဝႃႈ- “မိူင်းတႆးၼႆႉမၼ်းၵႂၢင်ႈ၊ မီးပိုၼ်းယၢဝ်း၊ ၸၢဝ်းၶိူဝ်းၵေႃႈၼမ်၊ ၸုမ်းယိပ်းၵွင်ႈၵၢင်ႇၵေႃႈၼမ်၊ ၶူဝ်းႁႄႈၶူဝ်းတိုၼ်းဢွၵ်ႇၼမ်။ ၵွပ်ႈၼၼ် ပၼ်ႁႃၵေႃႈၼမ်။ ၼင်ႇႁိုဝ်ပၼ်ႁႃတေလူတ်းယွမ်းသေ တေယူႇလႆႈၸွမ်းၵၼ်ၵႂႃႇၵတ်းၵတ်းယဵၼ်ယဵၼ်ၼၼ်ႉ ပေႃးႁဝ်းႁၢႆးငၢၼ်းၶၢဝ်ႇၼႆ ႁဝ်းတေလႆႈမေႃငိူင်ႉဝႄႈၶေႃႈၵႂၢမ်း ဢၼ်တေၸၢင်ႈပဵၼ်ပၼ်ႁႃ။ ၵွပ်ႈၼၼ် ၸင်ႇလႆႈၸတ်းပၢင်ဢုပ်ႇၵုမ်ၼႆႉ”- ဝႃႈၼႆ။ တႃႇတေပဵၼ်ပၢင်သွၼ်ၼႆႉ ယူႇတီႈၸုမ်း FOJO ၵမ်ႉၸွႆႈသေ ၸုမ်းသိုဝ်ႇၶၢဝ်ႇမိူင်းမၢၼ်ႈ (Burma News International-BNI) တင်း ၸုမ်းၶၢဝ်ႇၽူႈတွႆႁွၵ်ႈ ႁူမ်ႈၵၼ်ၸတ်းႁဵတ်း။ ၸတ်းႁဵတ်းဝၼ်းတီႈ 14-15/12/2017 ၶၢဝ်းတၢင်း 2 ဝၼ်း၊ တီႈႁူင်းႁႅမ်း 21st Century TGI ဝဵင်းတူၼ်ႈတီး။ ၸၢႆးမူၼ်းဢွၼ်ႇ ၸုမ်းၶၢဝ်ႇ Tai TV Online ၽူႈမႃးၶဝ်ႈႁူမ်ႈပၢင်ဢုပ်ႇၵုမ်လၢတ်ႈဝႃႈ- “ဢၼ်လီသူၼ်ၸႂ်သေ လႆႈတၢင်းႁူႉၼမ်တႄႉ ပဵၼ်လၢႆးထၢႆႇႁၢင်ႈ၊ တတ်းတေႃႇဝီႊၻီႊဢူဝ်ႊ။ လႆႈႁူႉဝႃႈ ပေႃးမီးပၢင်ၵုမ် ပၢင်သွၼ်မႃး တေလႆႈႁူႉလၢႆးထၢႆႇႁၢင်ႈ ႁႂ်ႈလႆႈႁၢင်ႈဢၼ်လီ ဢၼ်ၶႅမ်ႉ။ ဢၼ်လမ်ႇလွင်ႈတႄႉ ပေႃးတႅမ်ႈၶၢဝ်ႇ ႁဝ်းတေလႆႈၸႂ်ႉၶေႃႈၵႂၢမ်းၸိူင်ႉႁိုဝ်၊ ၼင်ႇႁိုဝ်တေဢမ်ႇမီးပၼ်ႁႃ၊ ၼင်ႇႁိုဝ်တေၸၢင်ႈဝႄႈၶေႃႈၵႂၢမ်း ဢၼ်တေပဵၼ်ပတိၵ်ႈၶၢတ်ႈ”- ဝႃႈၼႆ။ တီႈပၢင်သွၼ်ၶၢဝ်းတၢင်း 2 ဝၼ်းၼႆႉ ဢုပ်ႇဢူဝ်းလႅၵ်ႈလၢႆႈလွင်ႈပၼ်ႁႃ ၼႂ်းမိူင်းမၢၼ်ႈလႄႈၼႂ်းမိူင်းတႆး၊ လွင်ႈသိုဝ်ႇၶၢဝ်ႇမိူင်းမၢၼ်ႈ၊ လွင်ႈၽူႈဢဝ်ၶၢဝ်ႇလွင်ႈငမ်းယဵၼ်၊ လွင်ႈၸႂ်ႉတိုဝ်းၶေႃႈၵႂၢမ်းၼႂ်းသိုဝ်ႇၶၢဝ်ႇ ယႃႇႁႂ်ႈပဵၼ်မႃးလွင်ႈပၼ်ႁႃ/ ပတိၵ်ႈၶၢတ်ႈ၊ လွင်ႈယဵတ်ႈမွၼ် ၸဵမ်ၸိူဝ်းၼႆႉ။ ၽူႈမႃးၶဝ်ႈႁူမ်ႈပၢင်သွၼ်ၼၼ်ႉ ပဵၼ်ၵူၼ်းၼုမ်ႇတူဝ်တႅၼ်းၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းၽႂ်မၼ်း၊ ပဵၼ်ၵူၼ်းၼုမ်ႇတူဝ်တႅၼ်းၸုမ်းဢၼ်ႁဵတ်းၵၢၼ်ၶၢဝ်ႇ မိူၼ်ၼင်ႇၸုမ်းၶၢဝ်ႇ EPRP ၊ Tai TV Online ၊ တႆးႁုၼ်ႈမႂ်ႇ၊ သဵင်သၼ်လွႆ၊ သႅၼ်ပၢႆး၊ ၸုမ်းၶၢဝ်ႇၸၢဝ်းၶိူဝ်း NRC, MRTV ၸဵမ်ၸိူဝ်းၼႆႉ။

['ၵူႈလွင်ႈလွင်ႈ']

2017-12-15T09:50:21

https://shannews.org/archives/1430

သင်ၶတႆး 10 တူၼ် ႁပ်ႉၸုမ်ႈၶူးတီႈၸၼ်ႉၸွမ် ၵေႊလၼီႊယ မိူင်းသီႇႁူဝ်ႇ

သင်ၶၸဝ်ႈတႆး ၸိူဝ်းဢၼ်ၵႂႃႇႁဵၼ်းလိၵ်ႈ တီႈၸၼ်ႉၸွမ် ၵေႊလၼီႊယ မိူင်းသီရိလင်းၵႃၼၼ်ႉ တွၼ်ႈတႃႇ ပီၼႆႉ လႆႈႁပ်ႉၸုမ်ႈၶူး BA 10 တူၼ် ၵူၼ်းမိူင်းတႆးၶဝ်ႈႁူမ်ႈၸူမ်းၸွမ်းၼမ်။ ဝၼ်းတီႈ 13/12/2017 သင်ၶတႆးဢၼ်ၵႂႃႇႁဵၼ်းတီႈၸၼ်ႉၸွမ် ၵေႊလၼီႊယ မိူင်းသီရိလင်းၵႃ University of Kelaniya ပီ 2016 ဢွင်ႇပူၼ်ႉယဝ်ႉတူဝ်ႈ လႆႈႁပ်ႉၸုမ်ႈၶူး BA ပီႈၼွင်ႉတႆး ၶဝ်ႈႁူမ်ႈႁူမ်ၸူမ်း 40 ပၢႆ ။ ၸဝ်ႈၶူးၵုသလ လၢင်းၶိူဝ်း (B.A) လၢတ်ႈတီႈၸုမ်းၶၢဝ်ႇၽူႈတွႆႇဝႃႈ – “ သင်ၶတႆးဢၼ်ဢွင်ႇပူၼ်ႉ ၼႂ်းပီၼႆႉမီး ယူႇ 10တူၼ် ။ ဢၼ်ႁဵၼ်းယူႇတီႈသီႁူဝ်ႇၼႂ်းပီ 2017 – 2018 မီးယူႇ 80 ပၢႆ။ ၸၼ်ႉၸွမ်ၼႆႉပေႃး လိူၼ်ၵျႅၼ်ႊၼိဝ်ႊရီႊ တေမႃးၼႆႉ တေႁပ်ႉလုၵ်ႈႁဵၼ်းမႂ်ႇထႅင်ႈယဝ်ႉ သင်ဝႃႈလုၵ်ႈ ႁဵၼ်းၸိူဝ်းဢၼ်သူၼ်ၸႂ်ၶႂ်ႈ မႃးႁဵၼ်းတီႈၼႆႈ ” ဝႃႈၼႆ။ သင်ၶၸဝ်ႈ ဢၼ်လႆႈႁပ်ႉၸုမ်ႈၶူးၼၼ်ႉမီး 10 တူၼ် မိူၼ်ၼင်ႇ ၸဝ်ႈၶူးဢေႃးၽႃႇသ မိူင်းယေႃ (B.A) ၸဝ်ႈၶူးပၺ် ၺႃၸေႃးတ လၢင်းၶိူဝ်း (B.A) ၸဝ်ႈၶူးၵုသလ လၢင်းၶိူဝ်း (B.A) ၸဝ်ႈၶူးၵုသလ လၢႆးၶႃႈ (B.A) ၸဝ်ႈၶူးဢၵ်ႉၵၺႃႇၼ လၢႆးၶႃႈ (B.A) ၸဝ်ႈၶူးဢႃႇၸေႇယ လၢႆးၶႃႈ (B.A) ၸဝ်ႈၶူးၶေမိၼ်တ ၼမ်ႉ ၶမ်း (B.A) ၸဝ်ႈၶူးသုၼၼ်ႇတႃႇ တၢင်ႉယၢၼ်း (B.A) ၸဝ်ႈၶူး သုၸိင်ႇတႃႇ တၢင်ႉယၢၼ်း (B.A) လႄႈၸဝ်ႈၶူးဝိတူႇရ မိူင်းၵိုင် (BA) ၸိူဝ်းၼႆႉ။ ၼၢင်းၶမ်းလွတ်ႈ ဝၢၼ်ႈတိုဝ်ႉၼိဝ်ႉ ဝဵင်းလၢင်းၶိူဝ်း ၽူႈၶဝ်ႈႁူမ်ႈပၼ်ႁႅင်း ပၢင်ႁပ်ႉၸုမ်ႈၶူး လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ- “ ယွင်ႈယေႃးၼမ်ႉၸႂ်ၵူႈၸဝ်ႈၵူႈပႃး ဢၼ် ႁဵၼ်းယဝ်ႉ သင်ဝႃႈမီးတိုဝ်ႉ တၢင်းႁဵၼ်းတေႃႇၼႆၵေႃႈ ႁႂ်ႈဢွၼ်ၵၼ်သိုပ်ႇၶိုၼ်ႈႁဵၼ်းသေ ႁႂ်ႈၶိုၼ်းမႃး ပူၵ်းပွင်ဝၢၼ်ႈမိူင်းႁဝ်း ၼင်ႇႁိုဝ်တေၶိုၼ်ႈယႂ်ႇၶိုတ်းၸၼ်ႉပဵင်းပိူၼ်ႈၼၼ်ႉသေၵမ်း ” ဝႃႈၼႆ။ တီႈပၢင်ပွႆးႁပ်ႉၸုမ်ႈၶူးၼႆႉ ၽူႈဢၼ်ၶဝ်ႈႁပ်ႉၸုမ်ႈၶူးတင်းမူတ်းမီး 600 ပၢႆ ။ ပဵၼ်ၵူၼ်းႁိူၼ်း 500 ပၢႆလႄႈသင်ၶ 50 ပၢႆ။ဢၼ်ပဵၼ်သင်ၶတႆးမီး 10 တူၼ်။ မိူဝ်ႈပီ 1991 ပႃရႃၵူႇၻွၵ်ႉတိူဝ်ႊၶမ်းမၢႆ ထမ်မသႃမိ ၸဝ်ႈသင်ၶတႆး ႁွတ်ႈၽႅဝ်ၵႂႃႇသီႇႁူဝ်ႇ ႁဵၼ်းဢဝ် B.A, M.A ဝၢႆးမႃး ၶၢႆႉၵႂႃႇႁဵၼ်းလိၵ်ႈ မိူင်းဢိင်းၵလဵတ်ႈ ပဵၼ်သင်ၶၸဝ်ႈတႆး တူၼ်ႁႅၵ်ႈသုတ်းဢၼ်လႆႈ (ၸုမ်ႈၶူးၻွၵ်ႊ တိူဝ်ႊ) D.Phil တီႈၸၼ်ႉၸွမ် ဢွၵ်ႊၾိူတ်ႊသ် (Oxford) မိူင်းဢိင်းၵလဵတ်ႈ ။ မၼ်းၸဝ်ႈပဵၼ်ၽူႈ သိူဝ်ႇတၢင်း ၸီႉၼႄႁႂ်ႈသင်ၶၸဝ်ႈတႆး လႆႈၵႂႃႇႁဵၼ်းလိၵ်ႈၼွၵ်ႈမိူင်း ဝၢႆးၼၼ်ႉမႃးထိုင်ဝၼ်းမိူဝ်ႈၼႆႉ ဢၼ်လႆႈႁပ်ႉၸုမ်ႈၶူး B.A, MA တီႈၸၼ်ႉၸွမ် ၵေႊလၼီႊယ မီးပႃးသင်ၶတႆးၵူႈပီ။ Photo : Jao Kinsana Tangyan

['ပၢႆးပိင်ႇၺႃႇ']

2017-12-15T09:45:59

https://shannews.org/archives/1427

ၽူႈယိင်းၵေႃႉၼိုင်ႈ ယဵပ်ႇၺႃးမၢၵ်ႇတႅၵ်ႇ လူႉတၢႆ ၼႂ်းၸႄႈဝဵင်းမိူင်းၵူဝ်း

ၽူႈယိင်းၸၢဝ်းၶိူဝ်းၶၢင် ၵေႃႉၼိုင်ႈ ဢႃယု 48 ပီ ၽွင်းတိုၵ်ႉၵႂႃႇၵၢတ်ႇၼၼ်ႉ ယဵပ်ႇၺႃးမၢၵ်ႇ ဢၼ်ႁၢင်ႈၵၢင်ဝႆႉႁိမ်းၶၢင်ႈ တၢင်း တႅၵ်ႇသႂ်ႇတူဝ်မၼ်းၼၢင်း လႆႈမၢတ်ႇၸဵပ်းႁၢဝ်ႈႁႅင်းသေ လူႉတၢႆၵႂႃႇ ဝႃႈၼႆ။ ဝၼ်းတီႈ 12/12/2017 ယၢမ်းၵၢင်ၼႂ် 7 မူင်းၼၼ်ႉ ၽူႈယိင်းၸၢဝ်းၶိူဝ်းၶၢင် ၵေႃႉၼိုင်ႈ ယူႇဝၢၼ်ႈၶူႉၶူး ဢိူင်ႇမၢၼ်ႈ သၢႆး ၸႄႈဝဵင်းမိူင်းၵူဝ်း ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ ၽွင်းတိုၵ်ႉတေၵႂႃႇၸၢႆႇၵၢတ်ႇ တီႈဝၢၼ်ႈၽွင်းသႅင် ၼၼ် ယဵပ်ႇၺႃးမၢၵ်ႇ ဢၼ်ႁၢင်ႈၵၢင်ဝႆႉ ၼႂ်းယုမ်းႁိမ်းၶၢင်ႈတၢင်း။ တႅၵ်ႇသႂ်ႇမၼ်းၼၢင်းမၢတ်ႇၸဵပ်းႁၢဝ်ႈႁႅင်း။ သူင်ႇတူဝ်ယူတ်းယႃ တီႈႁူင်းယႃ မၢၼ်ႈၸေႈလႅၼ်လိၼ်တႆး-ၶႄႇ။ ထိုင်ယၢမ်းဝၢႆးဝၼ်း 2 မူင်း လႆႈလူႉသဵင်ႈၵႂႃႇ တီႈႁူင်းယႃၼၼ်ႉ ဝႃႈၼႆ။ ၽူႈၶဝ်ႈၸုမ်း တူင်ႇဝူင်းၸွႆႈထႅမ်ၸၢဝ်းၶိူဝ်းၶၢင် လၢတ်ႈဝႃႈ “ မၼ်းၼၢင်းတင်း လုၵ်ႈဢွၼ်ႇသၢမ်ၵေႃႉ တေၵႂႃႇၵၢတ်ႇ တီႈဝၢၼ်ႈၽွင်းသႅင်။ ထိုင်ၵၢင်တၢင်း မၼ်းၼၢင်းသမ်ႉ ၶႂ်ႈၵႂႃႇၽၢႆႈၼွႆႉသေ ၶဝ်ႈၵႂႃႇၼႂ်းယုမ်း ႁိမ်းၶၢင်ႈတၢင်းလႄႈ ယဵပ်ႇၺႃးမၢၵ်ႇတႅၵ်ႇသႂ်ႇမၼ်းၼၢင်း ၸွမ်းၶႃ၊ ၸွမ်းတူဝ် မၢတ်ႇၸဵပ်းႁၢဝ်ႈႁႅင်း။ ဢွင်ႈတီႈမၢၵ်ႇတႅၵ်ႇၼၼ်ႉ ပဵၼ် လႅၼ်လိၼ် မိူင်းတႆး-ၶႄႇလႄႈ ၸင်ႇသူင်ႇတူဝ်မၼ်းၼၢင်းၵႂႃႇ ႁူင်းယႃမၢၼ်ႈၸေႈ ၼႂ်းမိူင်းၶႄႇၵမ်းလဵဝ်” ဝႃႈၼႆ။ မၢၵ်ႇဢၼ်ႁၢင်ႈၵၢင်ဝႆႉၼၼ်ႉ ပဵၼ်ၼမ်ႉမိုဝ်းၸုမ်းလႂ် ၽႂ်လႂ် ဢမ်ႇလႆႈႁူႉ။ ၵူၺ်းၵႃႈ တၢင်းပွတ်း တွၼ်ႈၼၼ်ႉ မီးသိုၵ်းမၢၼ်ႈလႄႈ တပ်ႉသိုၵ်းၶၢင် တူင်ႉၼိုင်ၵႂႃႇမႃး ယူႇတႃႇသေႇ ဝႃႈၼႆ။ ၶေႃႈမုလ်း – DVB Photo: Helen Ma

['ၵူႈလွင်ႈလွင်ႈ']

2017-12-15T09:43:31

https://shannews.org/archives/1424

ၸုမ်းၵူၼ်းၼုမ်ႇတႆး TYN တေၸတ်းႁဵတ်းပၢင်ၵုမ်ပွၵ်ႈၵမ်း 3 တီႈတိူင်းပႃႇၵိူဝ် ၽိတ်ႈမွၵ်ႇၵူၼ်းၼုမ်ႇ ၵူႈတီႈၶဝ်ႈႁူမ်ႈ

ၵေႃႁူမ်ႈသၢင်ႈ ၵူၼ်းၼုမ်ႇတႆး TYN တေၸတ်းႁဵတ်းပၢင်ႁူပ်ႉထူပ်းၵူၼ်းၼုမ်ႇ ပိူဝ်ႈသၢင်ႈလွင်ႈ ၸမ်ၸႂ်ႁူမ်ႈႁဵတ်းၵၢၼ်မိူဝ်းၼႃႈ ၽိတ်ႈမွၵ်ႇၵူၼ်းၼုမ်ႇၵူႈတီႈၶဝ်ႈႁူမ်ႈ။ ဝၼ်းတီႈ 27 – 29 /12/2017 တေမႃးၼႆႉ ၵေႃႁူမ်ႈသၢင်ႈၵူၼ်းၼုမ်ႇတႆး TYN တေၸတ်းႁဵတ်း ပၢင်ၵုမ်လႅၵ်ႈလၢႆႈ (Tai Youth Conference) ပွၵ်ႈၵမ်း 3 တီႈဝၢၼ်ႈသပျေႇတၢၼ်း ဝဵင်းတေႃးၵျႂႆး ဢိၼ်း ၸႄႈဝဵင်းၵျွၵ်ႉတၶႃး တိူင်းပႃႇၵိူဝ်။ ယိူင်းဢၢၼ်း ႁႂ်ႈၸုမ်းၵူၼ်းၼုမ်ႇတႆးပတ်းပိုၼ်ႉၸိုင်ႈမိူင်းၸၢင်ႈလႆႈၵပ်းသိုပ်ႇမိုတ်ႈၵိုဝ်းႁူႉၸၵ်းၵၼ် ၊ မီးလွင်ႈၸမ်ၸႂ်ၶွတ်ႇႁႅင်းၵၼ်၊ ႁႂ်ႈၸၢင်ႈလႅၵ်ႈလၢႆႈတူဝ်ထူပ်းၵၼ်၊ ၸၢင်ႈၵပ်းသိုပ်ႇၵွင်ႉသၢၼ်ၵၼ်၊ ႁႂ်ႈၸၢင်ႈႁူမ်ႈၵၼ်ဝၢင်းၽႅၼ်သၢင်ႈၼႃႈၵၢၼ်မိူဝ်းၼႃႈ ၊လွင်ႈၵႄႈလိတ်ႈပၼ်ႁႃႁူမ်ႈၵၼ်၊ ႁႂ်ႈၸၢင်ႈပူၵ်း ပွင်ၽဝၸူဝ်ႈပၢၼ်ၵူၼ်းၼုမ်ႇ ႁႂ်ႈၶိုၼ်ႈယႂ်ႇမုၼ်းလႅင်း သေဢမ်ႇၵႃးတေၶွတ်ႇၽွတ်ႈၸုမ်းႁဵတ်းၵၢၼ်မႂ်ႇ လိူၵ်ႈတင်ႈၽူႈၼမ်းမႂ်ႇ ၸိူဝ်းၼႆႉ။ ယိင်းမွၵ်ႇၼုမ်ႇၶၢဝ် ႁူဝ်ၼႃႈၵူၼ်းၼုမ်ႇ TYN လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ပီႈၼွင်ႉၵူၼ်း ၼုမ်ႇႁဝ်းၶႃႈမီးတီႈဝၢၼ်ႈ ဝဵင်းလႂ်ၵေႃႈ ၶႅၼ်းတေႃႈဢွၼ်ၵၼ်မႃးၶဝ်ႈႁူမ်ႈၼမ်ၼမ်သေၵမ်း ၼင်ႇႁိုဝ် ႁဝ်းၶႃႈၸၢင်ႈၵွင်ႉသၢၼ်ၵၼ် ႁူမ်ႈၵၼ်ႁဵတ်းၵၢၼ်ၵႂႃႇမိူဝ်းၼႃႈၼၼ်ႉ ” ဝႃႈၼႆ။ ၸုမ်းၵေႃႁူမ်ႈသၢင်ႈၵူၼ်းၼုမ်ႇတႆး TYN ၼႆႉၸတ်းႁဵတ်းပၢင်ၵုမ် (Tai Youth Conference) သွင် ပီလႂ် ၼိုင်ႈပွၵ်ႈ ပွၵ်ႈတီႈၼိုင်ႈၸတ်းႁဵတ်းတီႈ ဝဵင်းလိူဝ်ႇ (မၼ်းတလေး) မိူဝ်ႈပီ2013 ၊ ပွၵ်ႈၵမ်း 2 ၵေႃႈတီႈဝဵင်းလိူဝ်ႇၼင်ႇၵဝ်ႇ ၸတ်းႁဵတ်း မိူဝ်ႈပီ 2015 ပွၵ်ႈၼႆႉပဵၼ်ပွၵ်ႈတီႈ 3 ဝႃႈၼႆ။

['ၵူႈလွင်ႈလွင်ႈ']

2017-12-15T09:41:08

https://shannews.org/archives/1420

ၵူၼ်းပၢႆႈၽေးသိုၵ်း လႅၼ်လိၼ်တႆး-ထႆး 6 ႁဵင်ပၢႆ ႁူပ်ႉတၢင်းယၢပ်ႇၽိုတ်ႇႁၢဝ်ႈႁႅင်း

ပၢင်သဝ်းၵူၼ်းပၢႆႈၽေးသိုၵ်း 6 တီႈ ၸွမ်းလႅၼ်လိၼ်တႆး-ထႆး ယၢမ်းလဵဝ် ထူပ်းတၢင်းယၢပ်ႇၽိုတ်ႇ လွင်ႈယူႇလွင်ႈၵိၼ် ယွၼ်ႉၸဝ်ႈတႃႇၼဢၼ်ယၢမ်ႈၸွႆႈထႅမ်မႃး ၶၢဝ်းတၢင်း ႁိမ်း 20 ပီၼၼ်ႉ တတ်းပႅတ်ႈ လွင်ႈ ၵမ်ႉၸွႆႈထႅမ် ဝႃႈၼႆ။ တႄႇဢဝ် လိူၼ်ဢွၵ်ႊထိူဝ်ႊၿိူဝ်ႊမႃးထိုင် ၵၢင်လိူၼ်တီႊသႅမ်ႊၿိူဝ်ႊ 2017 ၸမ် 3 လိူၼ်ၼႆႉ ၵူၼ်းပၢႆႈၽေးသိုၵ်း ၸွမ်းလႅၼ်လိၼ် တႆး-ထႆး မိူၼ် ၶႅမ်ႉပၢင်သဝ်း ၵုင်းၵျေႃႇ၊ လွႆတႆးလႅင်း၊ လွႆၵေႃႇဝၼ်း၊ လွႆသၢမ်သိပ်း၊ လွႆသၼ်ၸူႉလႄႈ လွႆလမ် ၸိူဝ်းၼႆႉ တင်းမူတ်း ႁူဝ်ၵူၼ်းပၢႆႈၽေး ႁိမ်း 6200 ၵေႃႉ ထူပ်းတၢင်းယၢပ်ႇၽိုတ်ႇလိူဝ်ႁႅင်း ထုၵ်ႇတတ်းပႅတ်ႈ လွင်ႈၵမ်ႉၸွႆႈထႅမ် ၶဝ်ႈၼမ်ႉတၢင်းၵိၼ် တီႈၸုမ်းၸွႆႈထႅမ်ၵူၼ်းၺႃးၽေးသိုၵ်းသိူဝ် ၼႂ်းမိူင်းၸုမ်း TBC (The Border Consortium) ဢၼ်ၵမ်ႉထႅမ် ၸွႆႈမႃး ၶၢဝ်းတၢင်း 18 ပီၼၼ်ႉ ဝႃႈၼႆ။ ၸၢႆးႁေႃသႅင် ၽူႈၶၢၼ်ပၢၵ်ႇ ၸုမ်းၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၵူၼ်း ပၢႆႈၽေး ၸွမ်းလႅၼ်လိၼ် 6 တီႈၼႆႉ ယၢမ်းလဵဝ် လိူဝ်ၸႂ်ႁႅင်း။ တေႃႈလဵဝ်ၼႆႉ ပဵၼ်ၶၢဝ်းၵတ်း ၶူဝ်းၼုင်ႈ တင်း ဝႆၵေႃႈ လူဝ်ႇတင်းၼမ်၊ ၶဝ်ႈၼမ်ႉတၢင်းၵိၼ်ၵေႃႈလူဝ်ႇတင်းၼမ်။ ဢၼ်ၸုမ်းတူင်ႉၼိုင်တူင်ႇဝူင်းတႆး သေႁူမ်ႈၵၼ် ႁႃမႃးၵဵပ်း မႃး လူင်းတုင်းလူႇၶၢမ်ႇၸိူဝ်းၼၼ်ႉၵေႃႈ လႆႈဢိတ်းၼိုင်ႈၵူၺ်း။ ပေႃးၵမ်ႉၸွႆႈပၼ် ပွၵ်ႈလႂ်ပွၵ်ႈၼၼ်ႉ တေႃႉတႄႉ ၵုမ်ႇၵႂႃႇၵူၺ်း။ တႃႇတေၵမ်ႉထႅမ်ၵႂႃႇၶၢဝ်းယၢဝ်းတႄႉ ဢမ်ႇၸၢင်ႈ” ဝႃႈၼႆ။ ယူႇတီႈၶွမ်ႊမတီႊ ၸွႆႈထႅမ်ၵူၼ်းပၢႆႈၽေးတုၵ်းယွၼ်းႁႂ်ႈၸဝ်ႈတႃႇၼ ၶိုၼ်းၸွႆႈထႅမ်ပၼ်ၶိုၼ်းၼႆသေတႃႉ ၾၢႆႇ TBC ဢမ်ႇတွပ်ႇလၢတ်ႈသင်မႃးၶိုၼ်း။ ၾၢႆႇၼိုင်ႈၵေႃႈ ၸဝ်ႈတႃႇၼ မႂ်ႇၵေႃႈၶတ်းၸႂ်ႁႃထႅင်ႈယူႇ- ဝႃႈၼႆ။ တႄႇဢဝ် ႁူဝ်လိူၼ်ဢွၵ်ႊထူဝ်ႊၿိူဝ်ႊပီၼႆႉမႃး ၼႂ်းၶၢဝ်းတၢင်း 3 ပီ ၼႆႉၵူၼ်းပၢႆႈၽေး ႁိမ်း 6200 ၵေႃႉ တိုၵ်ႉယူႇ ၸွမ်းလႅၼ်လိၼ် တႆး-ထႆး ဢွင်ႈတီႈၽႂ်မၼ်းယူႇ ပႆႇၶၢႆႉၵႂႃႇတၢင်းလႂ်။ တေပွၵ်ႈမိူဝ်းယူႇၶိုၼ်းမိူင်းၽႂ်မၼ်းၵေႃႈ ပၢင်တိုၵ်း သိုၵ်းသိူဝ် ယင်းပႆႇယဵၼ်၊ တေၶဝ်ႈၵႂႃႇႁဵတ်းၵၢၼ်ၼႂ်းမိူင်းထႆးၵေႃႈ ဢမ်ႇမီးဝတ်းဝႂ်ၵၼ်။ ထႅင်ႈၾၢႆႇၼိုင်ႈၵေႃႈ ၼႂ်းမိူင်း တႆး တၢင်းသၢမ်ပွတ်းတွၼ်ႈ မိူၼ်ၼင်ႇ ပွတ်းၸၢၼ်း တပ်ႉသိုၵ်းတႆး RCSS/SSA ဢၼ်လူင်းလၢႆးမိုဝ်းၵိုတ်း တိုၵ်းတူဝ်ႈ မိူင်း NCA ဝႆႉၼၼ်ႉ ယင်းတိုၵ်ႉလႆႈပိုတ်းယိုဝ်းတင်း သိုၵ်းမၢၼ်ႈယူႇ။ ပွတ်းဢွၵ်ႇၶူင်းသမ်ႉ တပ်ႉသိုၵ်းဝႃႉ တင်း သိုၵ်း မၢၼ်ႈၵေႃႈ ၶဵင်ႈၵၢၼ်သိုၵ်းၵၼ်သေ ဢမ်ႇၵႃး သဵၼ်ႈတႃႈသၢႆတၢင်း ၵဵင်းတုင်-မိူင်းလႃး တိုၵ်ႉဢိုတ်း ဝႆႉယူႇပႆႇပိုတ်ႇ။ တေဝႃႈ ပွတ်းႁွင်ႇၵေႃႈ သိုၵ်းမၢၼ်ႈတင်း ၸုမ်းဢူၺ်းလီပွတ်းႁွင်ႇ တိုၵ်ႉသိုပ်ႇပဵၼ်ပၢင်တိုၵ်းၵၼ် ယူႇ ၶိူဝ်းၶိူဝ်းယႂ်းယႂ်း ဝႃႈၼႆ။ ၵူၼ်းပၢႆႈၽေးၸိူဝ်းၼႆႉၵမ်ႈၼမ်လုၵ်ႉတၢင်းမိူင်းတႆးပွတ်းၵၢင် ပၢႆႈၽေး သိုၵ်းမၢၼ်ႈမႃးယူႇလႅၼ်လိၼ် မိူဝ်ႈၼႂ်းပီ 1996-97။ မိူဝ်ႈၼၼ်ႉၵူၼ်းမိူင်းတႆးပွတ်းၵၢင် ႁူဝ်ၵူၼ်း သၢမ်သႅၼ် (300,000)ပၢႆ လႆႈထုၵ်ႇၸုမ်းသိုၵ်းမၢၼ်ႈႁေႃႈ လိုပ်ႈတဵၵ်း ၸႂ်ႉၶၢႆႉ ဢွၵ်ႇယၢၼ် ႁိူၼ်းယေး ဝၢၼ်ႈသူၼ်၊ ၵူၼ်းၼပ်ႉႁူဝ်ပၢၵ်ႇလႆႈထုၵ်ႇတဵၵ်းတဵင်ပေႉၵိၼ် ၵၼ်ႉၸၼ် လူလၢႆ ၶႃႈႁႅမ်တၢႆ။

['သုၼ်ႇလႆႈၵူၼ်း']

2017-12-15T09:38:48

https://shannews.org/archives/1418

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 15/12/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.86 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1362 ပျႃး၊ ငိုၼ်းၶႄႇ 1 ယႅၼ်ႉ = 206.13 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 15/12/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 14/12/2017 ငိုၼ်းထႆး 1 ဝၢတ်ႇ = 41.9 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1365 ပျႃး၊ ငိုၼ်းၶႄႇ 1 ယႅၼ်ႉ = 206.2 ပျႃး။

['ၵၢၼ်မၢၵ်ႈမီး']

2017-12-15T09:36:22

https://shannews.org/archives/1412

တၵ်ႉၵႃႇသတ်ႉထႃး ဝဵင်းၵဵင်းတုင် ယုၵ်ႉဢဝ် ၸဝ်ႈတူၼ်ၶူး ၼၼ်ႇတမေႇထႃႇ ၽူႈၵွၼ်းတိူၵ်ႈသွၼ် လိၵ်ႈထမ်ႇမေႃး တယ ၶိုၼ်ႈပဵၼ်ၽူႈၼင်ႈဝတ်ႉ/ၵျွင်း

သင်ၶၸဝ်ႈ တင်း တၵ်ႉၵႃႇသတ်ႉထႃး ၼႂ်းၸႄႈဝဵင်းၵဵင်းတုင် ၽွမ်ႉသဵင်ပဵင်းပၢၵ်ႇၵၼ်သေ ယုၵ်ႉဢဝ်ၸဝ်ႈ တူၼ်ၶူး ၼၼ်ႇတမေႇထႃႇ ၽူႈၵွၼ်းတိူၵ်ႈသွၼ်လိၵ်ႈထမ်ႇမေႃးတယ ၶိုၼ်ႈပဵၼ်ၽူႈၼင်ႈဝတ်ႉဝိႁၢရ်ထမ်ႇ မေႃးတယ (ၵျွင်းမိူင်းၼၢႆး) ပုတ်ႈတႅၼ်းတီႈ ၸဝ်ႈတူၼ်ၶူးလူင် ၽတ်ႉတၼ်တဢႃၸေယ ဢၽိထၸမႁႃရတ်ႉထၵုရု ဢၼ်လႆႈ ၶဝ်ႈသူၼ် မၢၵ်ႇႁၢၵ်ႈၶမ်းၵႂႃႇၼၼ်ႉ ဝႃႈၼႆ။ ဝၼ်းတီႈ 15/12/2017 ယၢမ်းၵၢင်ၼႂ် 9 မူင်း ထိုင် 11 မူင်း ၵၢင်ဝၼ်း မုၵ်ႉၸုမ်းငဝ်ႈငုၼ်းလူင်သင်ၶၸိုင်ႈတႆး (ပွတ်းဢွၵ်ႇ) ႁူမ်ႈလူၺ်ႈ ပူႇသႅၼ်ထဝ်ႈၵႄႇၵေႃးပၵ ၵေႃမၵၢၼ် ၵူၼ်းဝၢၼ်ႈၵူၼ်းသူၼ် တၵ်ႉၵႃႇသတ်ႉထႃး ႁူဝ်ဝတ်ႉဝိႁၢရ်ထမ်ႇ မေႃးတယ ဢိၵ်ႇပႃးလူၺ်ႈ တၵ်ႉၵႃႇသတ်ႉထႃး တီႈၸမ်/ၵႆ ၽွမ်ႉသဵင်ပဵင်းပၢၵ်ႇလႆႈၸႂ်ၵၼ်သေ ယုၵ်ႉဢဝ် ၸဝ်ႈတူၼ်ၶူးၼၼ်ႇတမေႇထႃႇ ၶိုၼ်ႈပဵၼ်ၽူႈၼင်ႈဝတ်ႉဝိႁၢရ်မိူင်းၼၢႆး တိူၵ်ႈသွၼ်လိၵ်ႈထမ်ႇမေႃးတယ။ ဢွင်ႈတီႈပၢင်ပွႆးထၢပ်ႈၵၢမ်ႇယေႃးမုၼ်လႄႈ ဢၢပ်ႈၵျွင်း/ဝတ်ႉသမ်ႉ ၸတ်းႁဵတ်းတီႈတိူၵ်ႈသွၼ်လိၵ်ႈလူင် ထမ်ႇမေႃး တယ ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း ဝႃႈၼႆ။ ၸဝ်ႈၶူးၵုလိသ ဝတ်ႉၵၢတ်ႇတဝ်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဝၢႆးၸဝ်ႈတူၼ်ၶူးလူင်ႁဝ်း ဢႃၸေယ ၶဝ်ႈ သူၼ်မၢၵ်ႇႁၢၵ်ႈၶမ်းၵႂႃႇယဝ်ႉၼၼ်ႉ ၸိူဝ်းႁဝ်းၸုမ်းသင်ၶၸဝ်ႈ တင်း တၵ်ႉၵႃႇသတ်ႉထႃး ဢုပ်ႇၵုမ်ၵၼ် လႆႈၸႂ်တူၵ်း လူင်း ၽွမ်ႉသဵင်ပဵင်းပၢၵ်ႇၵၼ်သေ ၸင်ႇယုၵ်ႉဢဝ် ၸဝ်ႈၶူးလူင်ႁဝ်းၶႃႈ ၼၼ်ႇတမေႇထႃႇ ၶိုၼ်ႈပဵၼ်ၸဝ်ႈတူၼ် ၽူႈၼင်ႈဝတ်ႉဝိႁၢရ်မိူင်းၼၢႆး တိူၵ်ႈသွၼ်လိၵ်ႈထမ်ႇမေႃးတယ ယဝ်ႉၵေႃႈ ႁႂ်ႈပဵၼ်ၽူႈဢွၼ်ႁူဝ်ၼမ်းၼႃႈ တိူၵ်ႈသွၼ်လိၵ်ႈလူင်ထမ်မေႃးတယၵႂႃႇ ဝၼ်းတႃမိူဝ်းၼႃႈၼႆလႄႈ ႁဝ်းၶႃႈတင်းမူတ်း ၸင်ႇဢွၼ်ၵၼ်ထၢပ်ႈၵၢမ်ႇ ယေႃးမုၼ်လႄႈ ဢၢပ်ႈၵျွင်းပၼ် ၸဝ်ႈႁဝ်းၶႃႈၵႂႃႇ” ဝႃႈၼႆ။ ၸဝ်ႈတူၼ်ၶူးလူင် ဝိၸေယ ၽူႈၵွၼ်းပၢႆး(ၵႅင်းၶျူၵ်ႉ) ငဝ်ႈငုၼ်းမုၵ်ႉၸုမ်းသင်ၶတႆး ပွတ်းဢွၵ်ႇ လူင်းလၢႆးမိုဝ်း မွပ်ႈပၼ် ၸဝ်ႈတူၼ်ၶူး ၼၼ်ႇတမေႇထႃႇ ယုၵ်ႉယွင်ႈ ၶိုၼ်ႈပဵၼ်ၽူႈၼင်ႈဝတ်ႉ/ၵွၼ်းဝတ်ႉ တိူၵ်ႈသွၼ်လိၵ်ႈ ထမ်ႇမေႃးတယ ဝတ်ႉဝိႁၢရ်မိူင်းၼၢႆး ၸႄႈဝဵင်းၵဵင်းတုင် ပဵၼ်တၢင်းၵၢၼ်” ဝႃႈၼႆ။ ပိုၼ်းၵႅပ်ႈ ၸဝ်ႈၶူးၼၼ်ႇတမေႇထႃႇ – ၸိုဝ်ႈ – ၸဝ်ႈၶူးၼၼ်ႇတမေႇထႃႇ၊ ၸိုဝ်ႈမိူဝ်ႈလဵၵ်ႉ – ၸၢႆးလူင်းတိပ်ႉ၊ ပီၵိူတ်ႇ – ဝၼ်းတီႈ 19/09/1960 ပီၵေႃးၸႃႇ 1322 ၶု လိူၼ်သိပ်းလပ်း၊ ၸႃတိတီႈၵိူတ်ႇ- ဝၢၼ်ႈၶႃး၊ တီႈယူႇ – ဝၢၼ်ႈပူင် ဢိူင်ႇဝတ်ႉသၢဝ်း ၸႄႈဝဵင်းၵဵင်းတုင်၊ ၸိုဝ်ႈပေႃႈမႄႈ – လုင်းသႅင်-ပႃႈၶွင်ႇ၊ ပီႈၼွင်ႉ – မီးပီႈၼွင်ႉႁူမ်ႈတွင်ႉၵၼ် (5) ၵေႃႉ၊ ၸဝ်ႈပဵၼ်ၵေႃႉတီႈ (4)၊ ၶိုၼ်ႈပဵၼ်ၸဝ်ႈသၢင်ႇ – မိူဝ်ႈပီ 1970 လိူၼ်ဢေႊပရိူဝ်ႊ တီႈဝတ်ႉဝၢၼ်ႈပူင်ႇ ဢိူင်ႇဝတ်ႉသၢဝ်း ဝဵင်းၵဵင်းတုင်။ ၶိုၼ်ႈပဵၼ်ၸၢင်း – မိူဝ်ႈပီ 1980 လိူၼ်မေႊ တီႈဝတ်ႉထမ်ႇမေႃးတယ ဝဵင်းၵဵင်းတုင်။ ပီ 1972 ဢွၵ်ႇႁဵၼ်းႁႃတၢင်းႁူႉ တမ်ႈတီႈ ဝတ်ႉဝၢၼ်ႈပူင်ႇ၊ ဝတ်ႉလၢႆႇၵၢင်ႇ၊ ဝတ်ႉၵၢတ်ႇတဝ်ႇ၊ တိူၵ်ႈသွၼ်လိၵ်ႈလူင် ထမ်ႇမေႃးတယ ၵဵင်းတုင်၊ ၵၢၼ်ႇၵျီး ယွင်ႁူၺ်ႈ၊ တိူၵ်ႈသွၼ်လိၵ်ႈပႃလိတႅၵ်ႉၵသူဝ်ႇ မၢၼ်ႇတႅင်ႇလႄႈ ဢိၵ်ႇထႅင်ႈ လၢႆလၢႆတီႈ။ ယဝ်ႉၸၼ်ႉႁဵၼ်း ပထမၵျီး ၼႂ်းမိူင်းမၢၼ်ႈ။ ပီ 1993 သိုပ်ႇၵႂႃႇႁဵၼ်းလိၵ်ႈထႅင်ႈ တီႈမိူင်းသီႇႁူဝ်ႇ/ သီႇရိလင်းၵႃ မိူင်းဢိၼ်းတီးယိူဝ်း လႆႈႁပ်ႉၸုမ်ႈၶူး B.A (Bachelar Of Arts) and M.A (Master Of Arts) ၸဵမ်ၸိူဝ်းၼႆႉ။ ၶၢဝ်းတၢင်းပိုၼ်ၽႄႈၼႃႈၵၢၼ်သႃသၼႃ ၼႂ်းမိူင်း/ ၼွၵ်ႈမိူင်း – တႄႇဢဝ် ပီ 1998-2017 ၶၢဝ်းတၢင်း 19 ပီ တေႃႇထိုင်ယၢမ်းလဵဝ်။ ၶၢဝ်းတၢင်းပိုၼ်ၽႄႈၼႃႈၵၢၼ်ၼွၵ်ႈမိူင်းသမ်ႉ – မိူင်းဢမေႊရိၵၼ်ႊ၊ မိူင်းၾရင်ႇသိတ်ႇ၊ ၵျိူဝ်ႊမၼ်ႊ၊ ဢီႊတလီႊ၊ မိူင်းဢေႃႊသတြေႊလီႊယိူဝ်ႊ၊ မိူင်းသဝိတ်သိူဝ်လႅၼ်ႊ၊ မိူင်းသပဵၼ်ႇ၊ မိူင်းၵူဝ်းရီးယိူဝ်းၸၢၼ်း၊ သိင်ႊၵပူဝ်ႊ၊ ႁွင်ႊၵွင်ႊ၊ ထၢႆႇဝၼ်ႇ၊ မၵႃႊဢူဝ်ႊ၊ ၼိဝ်ႊသီႊလႅၼ်ႊ၊ မိူင်းဢိၼ်ႊၻီႊယိူဝ်ႊလႄႈ ဢိၵ်ႇထႅင်ႈလၢႆလၢႆမိူင်း။ တေႃႈလဵဝ် ႁပ်ႉပုၼ်ႈၽွၼ်း ပဵၼ်ၽူႈၵွၼ်းတိူၵ်ႈသွၼ်လိၵ်ႈလူင် ထမ်ႇမေႃးတယ(ဝတ်ႉဝိႁၢရ်မိူင်းၼၢႆး) သေဢမ်ႇၵႃး ၶိုၼ်ႈပဵၼ်ၽူႈၼင်ႈဝတ်ႉဝိႁၢရ်မိူင်းၼၢႆး။ လိူဝ်ၼၼ်ႉ ပဵၼ်ၽူႈၵမ်ႉပၢႆး ငဝ်ႈငုၼ်းမုၵ်ႉၸုမ်းသင်ၶတႆး ပွတ်းဢွၵ်ႇၶူင်း ၸဵမ်ၸိူဝ်းၼႆႉ ဝႃႈၼႆ။ လႅင်ႇၶၢဝ်ႇ လႅတ်ႇၼုမ်ႇ မင်းရၢႆး (ၵဵင်းတုင်)

['ၵူႈလွင်ႈလွင်ႈ']

2017-12-15T09:06:09

https://shannews.org/archives/1409

ပလိၵ်ႈၶႄႇ သူင်ႇတူဝ်ႁႅင်းၵၢၼ် မိုၼ်ႇပၢႆ မွပ်ႈပၼ်ပလိၵ်ႈမၢၼ်ႈ

ပလိၵ်ႈၶႄႇ တီႉၺွပ်းၵုမ်းၶင် ပီႈၼွင်ႉႁႅင်းၵၢၼ်မိူင်းမၢၼ်ႈ ဢၼ်ၵႂႃႇႁဵတ်းၵၢၼ်မိူင်းၶႄႇၼၼ်ႉ သူင်ႇမွပ်ႈယိုၼ်ႈ ပၼ်ၶိုၼ်း တီႈတၢင်းၶဝ်ႈ/ဢွၵ်ႇ ၵဵတ်ႉမူႇၸေႊတင်းသျိၼ်းသူၺ်ႇႁေႃႇ ၼႂ်းမိုဝ်းပလိၵ်ႈမၢၼ်ႈ မီးၵႂႃႇယဝ်ႉ ႁူဝ်ၵူၼ်း 10,430 ၵေႃႉ။ ပီႈၼွင်ႉႁႅင်းၵၢၼ်မိူင်းမၢၼ်ႈ ဢၼ်ၶဝ်ႈၵႂႃႇႁဵတ်းၵၢၼ်ၼႂ်းမိူင်းၶႄႇ ၸိူဝ်းဢမ်ႇမီးဝႂ်ဝတ်းတဵမ်ထူၼ်းၼၼ်ႉ ထုၵ်ႇၸဝ်ႈ ၼႃႈတီႈပလိၵ်ႈၶႄႇ ၼႂ်းမိူင်းမၢဝ်း ၸိုင်ႈမိူင်းၶႄႇ တီႉၺွပ်းၵုမ်းၶင် ၼႂ်းပီ 2016 လိူၼ်ၵျူၼ်ႊ တေႃႇထိုင် ဝၼ်းတီႈ 12/12/2017 ၼၼ်ႉ သူင်ႇမွပ်ႈယိုၼ်ႈပၼ် ၸဝ်ႈၼႃႈတီႈပလိၵ်ႈမၢၼ်ႈ ၶိုၼ်းတီႈတၢင်းၶဝ်ႈဢွၵ်ႇ ၵဵတ်ႉမူႇၸေႊတင်း ၶျိၼ်းသူၺ်ႇႁေႃႇ လႅၼ်လိၼ်တႆး-ၶႄႇ မီးၵႂႃႇမိုၼ်ႇပၢႆ ဝႃႈၼႆ။ ဢူးတိၼ်ႇၸဵင်ႇ ၵႅမ်ၽူႈၸီႉသင်ႇ ႁွင်ႈၵၢၼ်ၽႄၾၢႆႇၵူတ်ႇထတ်းၵူၼ်းၶဝ်ႈမိူင်း မၢႆ 7 ဝဵင်းမူႇၸေႊ လၢတ်ႈဝႃႈ “ မိူဝ်ႈပူၼ်ႉမႃး ဝၼ်းတီႈ 12 လိူၼ်ၻီႊသႅမ်ႊၿိူဝ်ႊ 2017 ယၢမ်းၵၢင်ၶမ်ႈၼၼ်ႉ ပလိၵ်ႈၶႄႇၶဝ် ဢဝ်ႁႅင်းၵၢၼ် မိူင်းမၢၼ်ႈဢၼ် တူၵ်းၶွၵ်ႈဝႆႉၼၼ်ႉ မွပ်ႈယိုၼ်ႈပၼ် 160 ၵေႃႉ” ဝႃႈၼႆ။ ႁႅင်းၵၢၼ်မိူင်းမၢၼ်ႈ ဢၼ်ထုၵ်ႇၸဝ်ႈၼႃႈတီႈပလိၵ်ႈၶႄႇ တီႉၺွပ်းၵုမ်းၶင် ယဵတ်ႈၶွၵ်ႈ ပၼ်တူတ်ႈတၢမ်ႇဝႆႉၼၼ်ႉ ယူႇ တီႈၸဝ်ႈၼႃႈတီႈမိူင်းမၢၼ်ႈတင်း မိူင်းၶႄႇ လႆႈဢုပ်ႇဢူဝ်းၵၼ် ၼင်ႇႁိုဝ် ပေႃးတေၸဵဝ်း ပူၼ်ႉလွတ်ႈတူၵ်းၶွၵ်ႈ ဢွၵ်ႇ မႃးဝႆးဝႆးဝႃႈၼႆသေတႃႉ ၾၢႆႇၸဝ်ႈၼႃႈတီႈပလိၵ်ႈၶႄႇတႄႉ ၸွမ်းၼင်ႇမၢႆမီႈမီးဝႆႉၼၼ်ႉ ၵႃႈဢမ်ႇတဵမ်ၶၢဝ်းယၢမ်း တိုၼ်းဢမ်ႇပွႆႇဢွၵ်ႇမႃး ၸၢႆးပီး ၵူၼ်းမူႇၸေႊလၢတ်ႈ။ ႁႅင်းၵၢၼ်မိူင်းမၢၼ်ႈ တင်းမူတ်း 10430 ၵေႃႉ ဢၼ်ပလိၵ်ႈၶႄႇၶဝ် မွပ်ႈယိုၼ်ႈသူင်ႇတူဝ်ပၼ်တင်းမိူင်းမၢၼ်ႈယဝ်ႉၵႂႃႇ ၼၼ်ႉ ၽူႈၸၢႆး 7142 ၵေႃႉ၊ ၽူႈယိင်း 2097 ၵေႃႉ ၼႆယဝ်ႉ။ ႁႅင်းၵၢၼ်မိူင်းမၢၼ်ႈ ၸိူဝ်းၵႂႃႇႁဵတ်းၵၢၼ်ၼႂ်းမိူင်းမၢဝ်း ၸိုင်ႈမိူင်းၶႄႇ ထုၵ်ႇပလိၵ်ႈၶႄႇတီႉၺွပ်းၵုမ်းၶင်သမ်ႉ ၵမ်ႈၼမ် ဝတ်းဝႂ်ဢမ်ႇတဵမ်ထူၼ်ႈၵၼ် မိူၼ်ၼင်ႇ ဝႂ်ႁပ်ႉႁွင်းပၢႆးယူႇလီ၊ ဝႂ်ႁပ်ႉႁွင်းပေႃႈလဵင်ႉ/မႄႈလဵင်ႉ(ၼၢႆးၸၢင်ႈ)၊ ဝႂ်ဢၼု ၺၢတ်ႈႁဵတ်းၵၢၼ်၊ ဝႂ်ႁပ်ႉႁွင်းယူႇၼႂ်းမိူင်းၶႄႇ (ဝီႊသႃႊ)၊ ဝႂ်ၶၢမ်ႈမိူင်း(ပၢတ်ႊသပွတ်ႊ) ၸဵမ်ၸိူဝ်းၼႆႉသေဢမ်ႇၵႃး။ ၸဝ်ႈၼႃႈတီႈၶဝ် ပၢႆၵူတ်ႇထတ်းပႃးထႅင်ႈ ၸွင်ႇသူႇသမ်းၵိၼ်ယႃႈမဝ်းၵမ် သင်ဝႃႈ ၵူတ်ႇထတ်း ႁၼ်မႅၼ်ႈၼႆၸိုင် ပၼ်တူတ်ႈတၢမ်ႇတူၵ်းၶွၵ်ႈ ၸဵမ်ၸိူဝ်းၼႆႉ။ ၶေႃႈမုလ်း The Voice

['ၵူႈလွင်ႈလွင်ႈ']

2017-12-15T07:46:26

https://shannews.org/archives/1406

ၵူႈၸၢဝ်းၶိူဝ်းၽွမ်ႉႁူမ်ႈပဵၼ်သဵင်လဵဝ်ၵၼ်ၵွၼ်ႇ ၸင်ႇၸၢင်ႈၶဵင်ႇတႃႉလႆႈၵၢၼ်မိူင်း

လိူၼ်ၼႆႉ ၻီႊသႅမ်ႊၿိူဝ်ႊဝၼ်းတီႈ 11 တေႃႇထိုင် 15 တီႈဝဵင်းလူင်တူၼ်ႈတီးၼၼ်ႉ ၸိူဝ်းပဵၼ်လုၵ်ႈၸုမ်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ဢွၼ်ၵၼ်ၵႂႃႇမိုင်ႉၵၢၼ် ပိူဝ်ႈတႃႇႁၢင်ႈႁႅၼ်းဝိူၵ်ႊသျွပ်ႊလူင်ႈၼႃႈ ND ဢၼ်ဝႃႈ National Dialogue ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၶွင်ၸၢဝ်းၶိူဝ်းတႆး။ တီႈၼႂ်းၼၼ်ႉ လႆႈႁၼ်လုၵ်ႈၸုမ်း CSSU ၸိူဝ်းပဵၼ် ၶွင်ႇသီႇဢဝ်ၶိုၼ်းၸိုင်ႈတႆး RCSS ၊ ၵေႃႁူမ်ႈသၢင်ႈၸိုင်ႈတႆး SSJAC ၊ ပႃႇတီႇသိူဝ်ၽိူၵ်ႇ SNDP ဢိၵ်ႇလူၺ်ႈပႃးတင်း ပႃႇတီႇတႆးလႅင် လၢဝ် 5 လုၵ်ႈ၊ ပႃႇတီႇၵွင်ၸႆးလႄႈတင်း CSO ၶဝ်၊ ႁူမ်ႈသၢၼ်မိုဝ်းၵၼ်သေယဝ်ႉ ႁၢင်ႈႁႅၼ်းဢုပ်ႇဢူဝ်းႁူဝ်ၶေႃႈလူင် 5 ဢၼ် ဢၼ်ပဵၼ်ၵၢၼ်မိူင်း၊ ၵၢၼ်မၢၵ်ႈမီး၊ ၵၢၼ်လွင်ႈၵူၼ်း၊ ၵၢၼ်သိင်ႇဝႅတ်ႉလွမ်ႉၾိင်ႈတိုၼ်းပဵၼ်လႄႈ တီႈလိၼ်ၽုၵ်ႇသွမ်ႈ ဢိၵ်ႇလူၺ်ႈပႃးတင်းၵၢၼ်ႁူမ်ႇလူမ်ႈ မီး 5 ႁူဝ်ၶေႃႈ။ သင်ၸိူဝ်ႉပဵၼ်မႃးပၢင်ၵုမ်လူင်လွင်ႈငမ်းယဵၼ် မိူင်းႁူမ်ႈတုမ် ဢမ်ႇၼၼ် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်ထႅင်ႈၵမ်းထူၼ်ႈ 3 ၼႆၸိုင် ယူႇတီႈၵူၼ်းမိူင်းတႆးလႄႈၸၢဝ်းၶိူဝ်းတႆးတင်းသဵင်ႈ သမ်ႉႁၼ်ထိုင်ၸိူင်ႉၼင်ႇႁိုဝ်။ ၶေႃႈၵၢင်ၸႂ်ဢၼ်ႁဝ်းၶႃႈမိူၼ်ၵၼ်တင်းမူတ်းၼၼ်ႉ ပဵၼ်ၸိူင်ႉႁိုဝ်မီးၸိူင်ႉႁိုဝ် ၼင်ႇႁိုဝ်တေဢွၵ်ႇမႃးၽွၼ်းၵၢၼ်ဢၼ်ၼၼ်ႉ ဢွၼ်ၵၼ်မႃးၶတ်းၸႂ်ယူႇၼႆ ႁဝ်းၶႃႈၵေႃႈပွင်ႇၸႂ်။ ဢၼ်ၼႆႉႁဵတ်းၸွမ်းဢီႈသင်ၶႃႈလႃႇ၊ လၢတ်ႈတီႈသိုဝ်ႈတႄႉႁဵတ်းၸွမ်း RCSS လႆႈလူင်းလၢႆးမိုဝ်းၵိုတ်းတိုၵ်းၸွမ်း NCA ၸိူင်ႉၼၼ်မႃးလႄႈ ၸင်ႇသိုပ်ႇသၢႆမၼ်းသေပဵၼ်ၵၢၼ်မႃးၼႆ ႁဝ်းၶႃႈၵေႃႈပွင်ႇၸႂ်ၵၼ်ယူႇ။ တီႈၼႆႈပေႃးႁဝ်းမႃးလဵပ်ႈႁဵၼ်းတူၺ်း တႄႇဢဝ်ၸဵမ်မိူဝ်ႈပီ 2011 လိူၼ်ဢေႃႊၵတ်ႊသ် 18 ဝၼ်း မိူဝ်ႈပၢၼ်လူင်ပွင်ၸိုင်ႈဢူးတဵင်းၸဵင်ႇ လႆႈႁွင်ႉႁႃၸုမ်းၸၢဝ်းၶိူဝ်းယိပ်းၵွင်ႈၵၢင်ႇၶဝ် ပိူဝ်ႈတႃႇတေမႃးဢုပ်ႇၵုမ် ၵၢၼ်မိူင်းၵၼ်၊ ပိူဝ်ႈတႃႇတေတူၵ်းလူင်းလွင်ႈငမ်းယဵၼ်ၵၼ်ၼႆလႄႈ တႄႇမႃးၶၢဝ်းတၢင်း 5-6 ပီယဝ်ႉ။ ၵမ်းၼႆႉၽိူဝ်ႇထိုင်မႃး 2015 လိူၼ်ဢွၵ်ႊထူဝ်ႊၿိူဝ်ႊ 15 ဝၼ်း မီးၸုမ်းၸၢဝ်းၶိူဝ်းမႅၵ်ႇၵွင်ႈၶဝ်တႃႇ 8 ၸုမ်းလူင်းလၢႆးမိုဝ်းၵိုတ်းတိုၵ်း။ မိူဝ်ႈလဵဝ် ဢၼ်ပႆႇလူင်းလၢႆးမိုဝ်းၵိုတ်းတိုၵ်း မီးထႅင်ႈယူႇ 13 ၸုမ်း။ ၵူၺ်းၵႃႈ ၼင်ႇႁိုဝ် 13 ၸုမ်းၼၼ်ႉ ၶဝ်ႈႁူမ်ႈပႃးမႃးၸွမ်းၼႂ်းၵၢၼ် NCA လွင်ႈၵိုတ်းတိုၵ်းတူဝ်ႈမိူင်းၼၼ်ႉ ယူႇတီႈလူင်ပွင်ၸိုင်ႈၶတ်းၸႂ်ၵူၺ်းဢမ်ႇၵႃး လႆႈႁၼ်ပႃးတင်းလူင်ပွင်ၸိုင်ႈႁိမ်းႁွမ်းၶႅပ်ႇၶၢင်ႈႁဝ်း ဢၼ်ပဵၼ်လူင်ပွင်ၸိုင်ႈ ၸိုင်ႈမိူင်းၶႄႇၼၼ်ႉၵေႃႈ ပၼ်ႁႅင်းဢီး။ ဢိင်ၼိူဝ်မိူင်းၶႄႇပၼ်ႁႅင်းဢီးသေယဝ်ႉ ၼႂ်းဝၼ်းမိူဝ်ႈၼႆႉ ၸုမ်းၸၢဝ်းၶိူဝ်းယိပ်းၵွင်ႈၵၢင်ႇ ဢၼ်ပၵ်းငဝ်ႈငုၼ်းၶဝ် ၸွမ်းလႅၼ်လိၼ်ၸၢပ်ႈမိူင်းၶႄႇလႄႈမိူင်းတႆး၊ ၸွမ်းလႅၼ်လိၼ်မိူင်းၶႄႇဢိၵ်ႇလူၺ်ႈမိူင်းၶၢင် ၸိူဝ်းၼၼ်ႉတင်းမူတ်းတင်းသဵင်ႈၼႆႉ ဢိင်ၼိူဝ်ငဝ်းလၢႆးၵူႈလွင်ႈသေ လႆႈဝႃႈဢွၼ်ၵၼ်ဝူၼ်ႉသွၼ်ႇ ပိူဝ်ႈတႃႇၵိုတ်းတိုၵ်းတူဝ်ႈမိူင်း ပိူဝ်ႈတႃႇလူင်းလၢႆးမိုဝ်း NCA ယဝ်ႉၼႆ ႁဝ်းၶႃႈလႆႈႁၼ်ပိူင်ပဵၼ်မၼ်း လႅၵ်ႈလၢႆႈၶၢႆႉၸူးမႃးၸိူင်ႉၼင်ႇၼၼ်။ ၵူၺ်းၵႃႈ ပေႃးမႃးတူၺ်းၼႂ်းၸုမ်းၸၢဝ်းၶိူဝ်းႁဝ်းၼႆ RCSS လူင်းလၢႆးမိုဝ်းယဝ်ႉသေတႃႉၵေႃႈ SSPP ပႆႇလႆႈလူင်းလၢႆးမိုဝ်း။ ပေႃးဝႃႈၸိူင်ႉၼင်ႇၼၼ် ၼႂ်းၵၢၼ်လူင်းလၢႆးမိုဝ်းၵိုတ်းတိုၵ်းၼၼ်ႉ ၸိူဝ်းဢၼ်လူင်းလၢႆးမိုဝ်းယဝ်ႉလႄႈ ၸိူဝ်းဢၼ်ပႆႇလူင်းလၢႆးမိုဝ်းၼၼ်ႉ သင်ၸိူဝ်ႉဝႃႈၶဝ်မႃးၶဝ်ႈၶိုင်ၵၼ် ၸွင်ႇတေပဵၼ်ၵၢၼ်လႆႈ။ ယူႇတီႈလူင်ပွင်ၸိုင်ႈသမ်ႉ လႆႈတမ်းဝၢင်းၽႅၼ်ႇတီႈလၢႆးတၢင်းၵၢၼ်မိူင်း (Road-map) မၼ်းဝႆႉ 7 ၶေႃႈၼၼ်ႉသေ ႁဵတ်းသၢင်ႈၵႂႃႇယူႇယဝ်ႉ။ ၽႅၼ်ႇတီႈလၢႆးတၢင်းၵၢၼ်မိူင်း ဢၼ်ၶဝ်ႁဵတ်းဝႆႉၼၼ်ႉတႄႉ ၸွမ်းၼင်ႇၾၢႆႇၸုမ်းၸၢဝ်းၶိူဝ်း 8 ၸုမ်းလႄႈတင်းလူင်ပွင်ၸိုင်ႈ ၾၢႆႇတပ်ႉသိုၵ်းမၢၼ်ႈ လႆႈလူင်းလၢႆးမိုဝ်းၵၼ်ဝႆႉတႄႉ ၶၵ်ႉၵၢၼ်မိူင်းၸိုင်- (1)လူင်းလၢႆးမိုဝ်းၵိုတ်းတိုၵ်း။ (2)ႁၢင်ႈႁႅၼ်းယူင်ႉၶၢပ်ႈဢုပ်ႇၵုမ်ၵၢၼ်မိူင်း။ (3)ၸတ်းႁဵတ်းပၢင်ၵုမ်ၸၼ်ႉၸိူဝ်ႉၸၢတ်ႈၽႂ်မၼ်း။ ယဝ်ႉၵေႃႈဢုပ်ႇၵုမ်ၵၼ်ၸွမ်းလွင်ႈၵၢၼ်ႁူမ်ႇလူမ်ႈ ႁႂ်ႈပေႃးၶဝ်ႈၶိုင်ၵၼ်ၶိုၼ်း။ (4)ၸတ်းႁဵတ်းပၢင်ၵုမ်ၵၢၼ်မိူင်း ပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ်။ (5)လူင်းလၢႆးမိုဝ်းလိၵ်ႈၵိၼ်ၵႅၼ်ႇမိူင်းႁူမ်ႈတုမ်။ (6)ၸင်ႇဢဝ်ၶေႃႈလႆႈၸႂ် ဢၼ်ႁဝ်းတူၵ်းလူင်းၵၼ် သွင်ပႃႈသၢမ်ၾၢႆႇၼၼ်ႉ ၶိုၼ်းတၢင်ႇထိုင်တီႈၽွင်းတႅၼ်းသၽႃး။ (7)ၶိုၼ်းသိုပ်ႇဢုပ်ႇထႅင်ႈၸွမ်းၼင်ႇၼႂ်း Accord ဢၼ်ႁွင်ႉဝႃႈၶေႃႈတူၵ်းလူင်းၸၼ်ႉမိူင်းႁူမ်ႈတုမ်ၼၼ်ႉသေယဝ်ႉ ၶိုၼ်းသိုပ်ႇႁဵတ်းလွင်ႈၵၢၼ် သႂ်ႇၶူၼ်းၵၼ်ၶိုၼ်းၵၢၼ်ၾၢႆႇႁူမ်ႇလူမ်ႈ ဢၼ်ၶဝ်ႁွင်ႉဝႃႈ DDR ၼၼ်ႉ တေမီး 7 ၶၵ်ႉတွၼ်ႈ။ ၼႂ်း 7 ၶၵ်ႉတွၼ်ႈၼၼ်ႉ ပေႃးမႃးလဵပ်ႈႁဵၼ်းတူၺ်း ယူင်ႉၵၢၼ်ဢၼ်ၶဝ်ၸဝ်ႈႁဵတ်းၵၢၼ်ယူႇမိူဝ်ႈလဵဝ်ၼႆႉ မၼ်းပဵၼ် 8 ၸုမ်းႁဵတ်းဝႆႉၵူၺ်းလႄႈ သင်ၸိူဝ်ႉဝႃႈ 13 ၸုမ်းၼၼ်ႉ မႃးႁူမ်ႈလူင်းလၢႆးမိုဝ်းၸွမ်း တင်းမူတ်းတေပဵၼ်ၵႂႃႇ 21 ၸုမ်း။ ပေႃးၼၼ် ယူင်ႉၵၢၼ်ဢၼ်တေဢုပ်ႇၵၢၼ်မိူင်း Framework ဢၼ်ႁဵတ်းဝႆႉၵဝ်ႇၵဝ်ႇၼၼ်ႉ ၸွင်ႇတေၶိုၼ်းမူၼ်ႉမႄး။ ပေႃးဝႃႈဢမ်ႇမူၼ်ႉမႄးၸိုင် ၼင်ႇႁိုဝ် 13 ၸုမ်းၼၼ်ႉတေယွမ်းႁပ်ႉလႆႈ တေႁဵတ်းႁိုဝ်ယွၼ်ႇယၢၼ်းၸိူင်ႉၼင်ႇႁိုဝ်၊ တေႁဵတ်းႁိုဝ်ႁႃလၢႆးဢုပ်ႇၵုမ်မၼ်း တမ်းဝၢင်းၽႅၼ်ၸိူင်ႉႁိုဝ်ၼႆ ၼႂ်း NCA ဢမ်ႇႁၼ်တႅမ်ႈဝႆႉတႅၵ်ႇလႅင်းလႄႈ ဢၼ်ၼႆႉၵေႃႈပဵၼ်တီႈဢၼ်လီၶႆႈၸႂ်ၸွမ်းယူႇ။ တီႈၼႂ်းယူင်ႉၵၢၼ် ဢုပ်ႇၵုမ်ၵၢၼ်မိူင်း Framework ဢၼ်ၶဝ်တႅမ်ႈဝႆႉၼၼ်ႉ ပေႃးမႃးလဵပ်ႈႁဵၼ်းတူၺ်းၼႆ မၼ်းတေမီးဝႆႉၸုမ်းလူင် 5 ၸုမ်း- လူင်ပွင်ၸိုင်ႈ၊ တပ်ႉသိုၵ်း၊ သၽႃး၊ ပႃႇတီႇပၢႆးမိူင်း၊ ၸုမ်းၸၢဝ်းၶိူဝ်းယိပ်းၵွင်ႈၵၢင်ႇ။ ၼွၵ်ႈလႅၵ်ႈၼၼ်ႉ တေမီးထႅင်ႈႁူဝ်ၼႃႈၸၢဝ်းၶိူဝ်း ဢမ်ႇၼၼ်ၵေႃႈၽူႈတႅၼ်းၸၢဝ်းၶိူဝ်း ဢိၵ်ႇလူၺ်ႈပႃးတင်းၸိူဝ်းဢၼ်ထုၵ်ႇလႆႈ မွၵ်ႇႁွင်ႉမႃးၼႆၼၼ်ႉ မီး 7 ၸုမ်း။ ၵူၺ်းၵႃႈ ၼႂ်းၼင်ႇၼၼ် တႃႇ 5 ဢၼ်တၢင်းၼိူဝ်ၼၼ်ႉၵူၺ်း ပဵၼ်ဢၼ်လမ်ႇလွင်ႈသုတ်း၊ 5 ၸုမ်းၼႆႉ မိူဝ်ႈမႃးဢုပ်ႇၵုမ်ၵၼ်ၼၼ်ႉၸိုင် 1.ၵဵဝ်ႇလူၺ်ႈၾႅတ်ႊၻရႄႊ ၵဵဝ်ႇလူၺ်ႈမိူင်းႁူမ်ႈတုမ်။ 2.ၵဵဝ်ႇလူၺ်ႈၵၢၼ်ႁူမ်ႇလူမ်ႈ ၸိုင်ႈမိူင်း။ 3.ၵဵဝ်ႇလူၺ်ႈ တႃႇတေမူၼ်ႉမႄးၶဝ်ႈၶိုင်ၶိုၼ်းၵၢၼ်ႁူမ်ႇလူမ်ႈ ဢၼ်ဝႃႈ DDR သေယဝ်ႉ ပႃးထႅင်ႈတင်းၼႃႈၵၢၼ်လမ်ႇလွင်ႈၶိုၵ်ႉၶၵ်ႉၸိူဝ်းၼၼ်ႉၼႆၸိုင် တေလႆႈဢဝ်ၶေႃႈသဵင် ၼိုင်ႈၸုမ်းလႂ် 75% ၶိုၼ်ႈၼိူဝ်ၵမ်ႉထႅမ်။ လိူဝ်ၼၼ်ႉသမ်ႉ ပေႃးဝႃႈၵူၼ်းၶိုၼ်ႈပၢင်ၵုမ်တင်းသဵင်ႈၵေႃႈ တေလႆႈၵမ်ႉထႅမ်ၸွမ်း 75% ၶိုၼ်ႈၼိူဝ်ၸင်ႇတေႁပ်ႉႁွင်းမၵ်းမၼ်ႈလႆႈ မီးဝႆႉၶေႃႈတူၵ်းလူင်းၸိူင်ႉၼၼ်။ ပေႃးဢဝ် Framework ဢၼ်ၼႆႉဝႃႈၸိုင် မၼ်းဢမ်ႇၸႂ်ႈပိူင်ဢၼ် မီး 15% ၊ 20% ၊ 99% တေဢမ်ႇမီး၊ မၼ်းၵူၺ်းတေမီး 100% လႄႈ 0% ၊ ၵွပ်ႈပိူဝ်ႈဝႃႈမၼ်းယူႇၸွမ်းၶေႃႈၸီႉသင်ႇၸွမ်ပွင်သိုၵ်းၵမ်းသိုဝ်ႈ၊ ႁဵတ်းလႄႈဢမ်ႇႁဵတ်း တေမီး 2 ဢၼ်ၵူၺ်း၊ တီႈၼႆႈမိူၼ်တင်းဝႃႈ တပ်ႉမတေႃႇၼႆႉမီးဝႆႉဢႃႇၼႃႇဝီႊတူဝ်ႊ (ဢႃႇၼႃႇသၢၼ်ၶတ်း) ။ မိူၼ်ၼၼ်ၼင်ႇၵဝ်ႇ လူင်ပွင်ၸိုင်ႈၵေႃႈ ၸၢင်ႈပဵၼ်ၸိူင်ႉၼၼ်လႆႈ။ ပေႃးဝႃႈယူႇတူၺ်းၾၢႆႇၸၢဝ်းၶိူဝ်းၼႆ ၸၢဝ်းၶိူဝ်းယိပ်းၵွင်ႈၵၢင်ႇၵေႃႈ သင်ၸိူဝ်ႉဝႃႈတင်း 21 ၸုမ်းၺီႇမႃးပႃးၽွမ်ႉ ႁူမ်ႈၵၼ်ၼႆၸိုင် ၶၵ်ႉၵၢၼ်ဢၼ်လႂ်ဢမ်ႇဝႃႈ ႁဝ်းတိုၼ်းဢမ်ႇၽွမ်ႉ ဢမ်ႇၼၼ်ၵေႃႈႁဝ်းတိုၼ်းၽွမ်ႉဢိူဝ်ႈၼႆ ပေႃးဢွၵ်ႇလႆႈၶေႃႈလဵဝ်သဵင်လဵဝ်ၵၼ်ၸိူဝ်းၼႆႉ တီႈဢၼ်လၢႆးတၢင်း NCA ဢၼ်ပႆယၢင်ႈယူႇၼႆႉ တေၶတ်းၶၢၼ်ႉလႆႈတေႃႇလူင်ပွင်ၸိုင်ႈလႄႈ တပ်ႉသိုၵ်းယူႇ ႁဝ်းႁၼ်ထိုင်ၸိူင်ႉၼၼ်။ ၵူၺ်းၵႃႈတႃႇတေပဵၼ်မႃး ၸုမ်းၸၢဝ်းၶိူဝ်းတင်းသဵင်ႈၺီႇမႃးပႃးၽွမ်ႉၵၼ် ဢၼ်ဝႃႈၼၼ်ႉ ဢွၼ်တၢင်းသုတ်းတႄႉ ၼႂ်းၸုမ်းၸၢဝ်းၶိူဝ်းဢၼ်လဵဝ်ၵၼ်ၵူၺ်းၵေႃႈ သမ်ႉတေလႆႈႁႂ်ႈမၼ်းပဵၼ်မႃးၶေႃႈလဵဝ်သဵင်လဵဝ်ၵၼ် ဢွၼ်တၢင်းၵွၼ်ႇ။ မိူၼ်ၸိူင်ႉၼင်ႇပိူဝ်ႈတႃႇၸၢဝ်းၶိူဝ်းတႆးၼႆၵွၼ်ႇ ယူႇတီႈ RCSS မီးသုၼ်ႇတႃႇတေၸတ်းႁဵတ်း ပၢင်ၵုမ် ၸၼ်ႉၸိူဝ်ႉၸၢတ်ႈၸိုင်ႈမိူင်း ဝႃႈၼႆသေတႃႉၵေႃႈ တႃႇမၼ်းတေႁုပ်ႈႁႃႁႂ်ႈပေႃးလႆႈမႃးၶေႃႈၽွမ်ႉၸႂ် ၸၢဝ်းၶိူဝ်းတႆးတင်းမူတ်းတင်းသဵင်ႈဢၼ်ဝႃႈၼၼ်ႉ ၸွင်ႇတေပဵၼ်လႆႈ။ တီႈၼႂ်းၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ဢၼ် RCSS ၵေႃႈၶဝ်ႈပႃးဝႆႉၼၼ်ႉ တေမီးတပ်ႉ၊ ပႃႇတီႇ၊ CSO ၊ လိူဝ်ၼၼ်ႉတေမီးတူဝ်တႅၼ်းၸၢဝ်းၶိူဝ်း ၽူႈထုၵ်ႇၶဝ်ႈႁူမ်ႈပႃး၊ မီးယူႇ 5 တွၼ်ႈ 5 ၵၼ်၊ ၼႂ်း 5 တွၼ်ႈ 5 ၵၼ် ၸုမ်းၸၢဝ်းၶိူဝ်းတႆးဢၼ်လဵဝ်ၵၼ်ၼၼ်ႉ ႁႂ်ႈပေႃးၶိုင်သၢင်ႈႁၢင်ႈပွင် ၶဝ်ႈဢွၵ်ႇမူၼ်ႉမႄးၸူးၵၼ်သေ ဢွၵ်ႇမႃးလႆႈၶေႃႈလဵဝ်သဵင်လဵဝ်ၵၼ် ဢၼ်ဝႃႈၼၼ်ႉ ၵိုင်ႉၵၢင်ႉငၢႆႈငၢႆႈတႄႉတေဢမ်ႇပဵၼ်လႆႈ၊ မၼ်းပဵၼ်ၸိူင်ႉၼႆ။ ၸင်ႇဝႃႈၵူႈၸုမ်းၸၢဝ်းၶိူဝ်းမႅၵ်ႇၵွင်ႈၶဝ်ၵေႃႈ တေလႆႈၶိုၼ်းသုတ်ႉႁႃၶဝ်ႈၸူး ပႃႇတီႇပၢႆးမိူင်းၽႂ်မၼ်း၊ ပႃးတင်း CSO ၽႂ်မၼ်းယူႇ။ ၼင်ႇႁိုဝ်ၸုမ်းမႅၵ်ႇၵွင်ႈၸၢဝ်းၶိူဝ်း 21 ၸုမ်း တေပဵၼ်မႃးၶေႃႈလဵဝ်သဵင်လဵဝ်ၵၼ် ဢၼ်ဝႃႈၼၼ်ႉ တေယၢပ်ႇယူႇတႄႉတႄႉ။ ၵူၺ်းၵႃႈ ၸူဝ်ႈပႆႇႁႃလဵဝ်ႈၶေႃႈလဵဝ်သဵင်လဵဝ်ၵၼ် ၼႂ်းၸုမ်းၸၢဝ်းၶိူဝ်း 21 ၸုမ်းၼႆၸိုင် တႃႇတေၶတ်းၶၢၼ်ႉၵူႈၶဵင်ႇလႆႈၾၢႆႇလူင်ပွင်ၸိုင်ႈလႄႈ ၾၢႆႇတပ်ႉမတေႃႇသိုၵ်းမၢၼ်ႈဢၼ်ဝႃႈၼၼ်ႉ တိုၼ်းတေဢမ်ႇငၢႆႈလႃးလႃး ဢၼ်ဝႃႈၼၼ်ႉတႄႉ ႁဝ်းၶႃႈထတ်းႁၼ်ၸိူင်ႉၼင်ႇၼႆသေ ယွၼ်းၾၢၵ်ႇထိုင်ပေႃႈမႄႈၵူၼ်းမိူင်း ႁႂ်ႈၸဵဝ်းႁႃလွင်ႈၽွမ်ႉႁူမ်ႈပဵင်းသဵင်ပဵင်းပၢၵ်ႇၵၼ်ၵူႈၵေႃႉၵူႈၵူၼ်း ၵူႈဝၢၼ်ႈၵူႈမိူင်းၽႂ်မၼ်းသေၵမ်းၼႆ ႁဝ်းၶႃႈမုင်ႈမွင်းၼင်ႇၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈၶႃႈ။

['Uncategorized']

2017-12-15T07:41:30

https://shannews.org/archives/1403

ဢုပ်ႇၵၼ်တင်းၽူႈၶဵၼ် ဝၢၼ်ႈမိူင်းၸၢင်ႈလႆႈၵတ်းယဵၼ်

Nelson Mandela လၢတ်ႈဝႆႉၼႂ်းပပ်ႉ Long Walk to Freedom ၼႃႈလိၵ်ႈ 841 ဢၼ်တၢမ်တူဝ်မၼ်းၸၢႆး ၵေႃႉတႅမ်ႈဝႆႉ ဝၢႆးသေၶိုၼ်ႈပဵၼ်ၸွမ်ၸိုင်ႈမိူင်းဢပ်ႊၾရိၵၸၢၼ်းယဝ်ႉၼၼ်ႉဝႃႈ “To make peace with an enemy one must work with that enemy, and that enemy becomes one’s partner” တင်းတႆးႁဝ်းတႄႉ ထၢင်ႇတေပိၼ်ႇဝႃႈ “တႃႇလႆႈငမ်းယဵၼ်ၵၼ်တင်းၽူႈၶဵၼ်ၼၼ်ႉ တိုၼ်းလူဝ်ႇလႆႈႁဵတ်း ၵေႃႉ ၽူႈၶဵၼ်ၵွၼ်ႇ။ ယဝ်ႉ ၽူႈၶဵၼ်ၼၼ်ႉၵေႃႈ ၸင်ႇတေပဵၼ်မႃးဢူၺ်းၵေႃႉလီၵၼ် ဢမ်ႇၼၼ်ၵေႃႉ ႁူမ်ႈၽၢၵ်ႈ လီၵၼ်တင်းႁဝ်းယဝ်ႉ” ၼႆႁိုဝ်ၼေႃ။ ၵႂၢမ်းၶေႃႈၼႆႉ ၸိုဝ်ႈၸႂ်ႈလႄႈ ထုၵ်ႇမႅၼ်ႈၸွမ်းထမ်းတႄႉ။ ယွၼ်ႉသင်လႄႈဝႃႈၸိုဝ်ႈၸႂ်ႈ ထုၵ်ႇမႅၼ်ႈၸွမ်းထမ်း။ တေ လႆႈဝႃႈ ဢမ်ႇၸႂ်ႈယွၼ်ႉလႆႈဝူၼ်ႉၶူင်ဢွၵ်ႇသေ တႅမ်ႈဝႆႉ၊ ပဵၼ်ယွၼ်ႉတူဝ်ထူပ်းမၼ်းၸၢႆး ဢၼ်တၢမ်တူဝ်မၼ်းၸၢႆး ၵေႃႉလႆႈတိူင်ႇပၢင်ႇဢုပ်ႇၵုမ်ၵၼ် တင်းၽူႈၶဵၼ်မၼ်း F.W de Klerk ၵေႃႉတေႃႇၵေႃႉ ၼိူဝ်ၽိူၼ်လဵဝ်ၵၼ်ၼၼ်ႉ ယဝ်ႉ။ လုၵ်ႉတီႈပၢင်ဢုပ်ႇဢူဝ်း ႁဵတ်းၵၢၼ်ၸွမ်းၽူႈၶဵၼ်မၼ်းၸၢႆးၼၼ်ႉသေ ၸင်ႇတေလႆႈ လွင်ႈလွတ်ႈလႅဝ်းၸႅတ်ႈ ၸၢင်ႇထၢင်ႇႁၢင်ႈ ဢၼ်လႆႈၶၢမ်ႇယၢပ်ႇတေႃႇသူႈမႃး ပီယၢဝ်းၶၢဝ်းႁိုင်ၼၼ်ႉလူး။ လိူဝ်သေတူဝ်ထူပ်းဢၼ် Nelson Mandela ၼၼ်ႉယဝ်ႉ ပေႃးမႃးတူၺ်းမိူင်းဢိၼ်ႊၻီႊယိူဝ်ႊ ဢၼ်ထုၵ်ႇဢင်းၵိတ်း ၵုမ်းၵမ်ၶၢဝ်းတၢင်းႁိုင် သွင်ပၢၵ်ႇပီပၢႆၼၼ်ႉၵေႃႈ ၸွင်ႇမၼ်းဢမ်ႇမႃးယဝ်ႉလူၺ်ႈ ယွၼ်ႉတၢမ်တူဝ်ၽူႈဢွၼ်ႁူဝ် မိူင်းဢိၼ်ႊၻီႊယိူဝ်ႊ ၵႂႃႇမိူင်ႈလၼ်ႊတၼ်ႊသေ ဢုပ်ႇၵုမ်ၵၼ်တင်းၽူႈၶဵၼ်ၶဝ် ၼိူဝ်ၽိူၼ်လဵဝ်ၵၼ်လႄႈ ၸင်ႇလႆႈလွင်ႈ လွတ်ႈလႅဝ်းမႃး ၼႂ်းမိူဝ်ႈပီ 1947 ၼၼ်ႉ ဢမ်ႇၸႂ်ႈႁိုဝ်။ ၶိုၼ်းဝၢႆႇတူၺ်းၼႂ်းမိူင်းမၢၼ်ႈ လွင်ႈဢၼ်မိူင်းမၢၼ်ႈလႆႈလွတ်ႈလႅဝ်းၵွၼ်းၶေႃၵႂႃႇ တႂ်ႈဢင်းၵိတ်းၼၼ်ႉၵေႃႈ တေလႆႈဝႃႈ ယွၼ်ႉလုင်းဢွင်ႇသၢၼ်းၵႂႃႇဢုပ်ႇၵုမ်ၽူႈၶဵၼ်မၼ်း ဢၼ်ပဵၼ်ဢၢင်းၵိတ်း တီႈမိူင်းဢင်းၵိတ်းသေ လႆႈမႃးၶေႃႈတူၵ်းလူင်းလႆႈၸႂ်ၵၼ် ဢၼ်ႁွင်ႉဝႃႈ လိၵ်ႈၵိၼ်ၵႅၼ်ႇဢွင်ႇသၢၼ်းတင်း ဢိတ်ႇတလီႇ။ လိူဝ်ၼၼ်ႉယဝ်ႉ ဝၢႆးၼၼ်ႉမႃးၵွၼ်ႇ လုင်းဢွင်ႇသၢၼ်းမႃးဢုပ်ႇၵုမ် ႁူၺ်းဢဝ်ၽူႈၶဵၼ်မၼ်း ဢၼ်ပဵၼ်တႆး တီႈပၢင်လူင်ၼၼ်ႉ ႁႂ်ႈ ၽွမ်ႉႁူမ်ႈ ဢဝ်လွင်ႈလွတ်ႈလႅဝ်းၸွမ်းမၼ်း တီႈဢင်းၵိတ်ႉလႄႈ ၸင်ႇတေလႆႈမႃးလွတ်ႈလွင်ႈလႅဝ်းလႄႈ ၸင်ႇတေပဵၼ် မႃးမိူင်းႁူမ်ႈတုမ်မိူင်းမၢၼ်ႈ ၼႆၸိူဝ်းၼႆႉၵေႃႈ လႆႈႁၼ်ထၢင်ႇၸႅင်ႈယူႇယဝ်ႉ။ ဝၼ်းမိူဝ်ႈလဵဝ် ၼႂ်းမိူင်းၸိုင်ႈတႆးႁဝ်းၵေႃႈ တိုၵ်ႉမႅၼ်ႈၽွင်း ၽူႈဢွၼ်ႁူဝ်တႆးႁဝ်းၶဝ် တိုၵ်ႉၶတ်းၸႂ်ၼင်ႈၽိူၼ်လဵဝ် ၵၼ် တင်းၽူႈၶဵၼ် ဢၼ်လႆႈတေႃႇသူႈတိုၵ်းတေႃးမႃး ၶၢဝ်းတၢင်းၸဵတ်းသိပ်းပီပၢႆၼၼ်ႉသေ သွၵ်ႈႁႃသဵၼ်ႈတၢင်း ငမ်းယဵၼ်လွတ်ႈၶဵၼ် တႃႇၵူၼ်းမိူင်းတႆးႁဝ်းလႄႈ လႆႈဝႃႈငၢမ်ႇမႅၼ်ႈ ၸွမ်းၵၼ်တင်း ၶေႃႈၵႂၢမ်းဢၼ် Nelson Mandela လၢတ်ႈဝႆႉၼၼ်ႉလႄႈ ၼင်ႇၽူႈဢွၼ်ႁူဝ်တိုၵ်းတေႃးဢဝ်ဝၢၼ်ႈမိူင်းၶဝ် ၼႂ်းပိုၼ်းၼၼ်ႉႁဵတ်းသၢင်ႈ မႃး ၼၼ်ႉယူႇယဝ်ႉ။ ၼၼ်လႄႈ ႁဵတ်းႁႂ်ႈမီးႁႅင်းတူဝ် ႁႅင်းၸႂ်တွၼ်ႈတႃႇၵူၼ်းမိူင်းတႆးႁဝ်း ၸိူဝ်းႁၼ်ထိုင်ဝႃႈ ၵၢၼ်ဢုပ်ႇ ဢူဝ်းၼႆႉယဝ်ႉ တေပဵၼ်သဵၼ်ႈတၢင်းၵတ်းယဵၼ် ပေႉၶဵၼ် လွတ်ႈၶဵၼ်တႄႉယဝ်ႉ ဢၼ်ဝႃႈၼၼ်ႉယူႇတႄႉတႄႉ။ သင်တေသိုပ်ႇမႃးထတ်းသၢင်တူၺ်း လွင်ႈဢၼ် Nelson Mandela လႄႈ ၽူႈဢွၼ်ႁူဝ်ၸိုင်ႈမိူင်းလၢႆလၢႆၵေႃႉ ဢုပ်ႇၵုမ် တင်းၽူႈၶဵၼ်ၶဝ်သေ ဢဝ်ၽူႈၶဵၼ်ၶဝ် မႃးပဵၼ်ဢူၺ်းလီလႆႈၼၼ်ႉလႄႈ ၼိူင်းၵၼ်တူၺ်း တင်းဢၼ်ၽူႈ ဢွၼ်ႁူဝ်တႆးႁဝ်းၶဝ်ႁဵတ်းယူႇ ယၢမ်းမိူဝ်ႈလဵဝ်ၼႆႉၸိုင် ဢွၼ်တၢင်းသုတ်းတႄႉ တေလႆႈႁၼ်ဝႃႈ ၼမ်ႉၸႂ်ၽူႈၶဵၼ်ဢၼ် မီးတေႃႇ Nelson Mandela ၽူႈၶဵၼ်ဢၼ် Nelson Mandela လႆႈတေႃႇသူႈဢုပ်ႇမႃးလႄႈ ၼမ်ႉၸႂ်ၽူႈၶဵၼ်ဢၼ် မီးတေႃႇ ၽူႈဢွၼ်ႁူဝ်တႆးႁဝ်းၶဝ် ဢၼ်ၽူႈဢွၼ်ႁူဝ်တႆးႁဝ်းၶဝ် တိုၵ်ႉဢုပ်ႇၵုမ်ယူႇၼႆႉ ပိူင်ႈၵၼ်လႄႈ ႁၢင်ႇၵၼ် ၾႃႉလႄႈလိၼ်ဝႆႉ။ တႃႇတေဢုပ်ႇၵုမ်ၵၼ်တင်းၶဵၼ်ၼၼ်ႉၵေႃႈ လႆႈႁၼ်ဝႃႈ ၶေႃႈဢၢင်ႈလွင်ႈတၢင်းၸိူဝ်းၼႆႉ ပဵၼ်ဢၼ်လမ်ႇလွင်ႈ ၶဝ်ႈတၢင်းတိုဝ်းဝႆႉ၊ မိူၼ်ၼင်ႇ – 1) ၽူႈဢွၼ်ႁူဝ် မီးၼမ်ႉၵတ်ႉတဵမ်ထူၼ်ႈ 2) ႁႅင်းၵမ်ႉၸွႆႈၵူၼ်းမိူင်း 3) ငဝ်းလၢႆးၽူႈၶဵၼ် ပဵၼ်ဝႆႉၾၢႆႇဢူၼ်ႈ 4) ငဝ်းလၢႆးလုမ်ႈၾႃႉ မႃးၾၢႆႇႁဝ်း ၸိူဝ်းၼႆႉ ထႅင်ႈၵွၼ်ႇယဝ်ႉ။ Nelson Mandela ပဵၼ်ၽူႈဢွၼ်ႁူဝ်ဢၼ်မီးၼမ်ႉၵတ်ႉ လႅၼ်ႇၾၢႆႇၵတ်ႉယမ်ၵေႃႉၼိုင်ႈ လူၺ်ႈဢမ်ႇမီးၶေႃႈ ထၢင်ႇ ထိူမ်သေဢိတ်းဝႃႈ ၸွင်ႇမၼ်းတေဢွၼ်ႁူဝ်ဢုပ်ႇၶဵၼ်လႆႈႁိုဝ်ဢမ်ႇ။ ၵူၼ်းမိူင်းၼႂ်းမိူင်းဢပ်ႊၾရိၵၸၢၼ်းၵေႃႈ ဢွၼ်ၵၼ်တူင်ႉတိုၼ်ႇ ၸွႆႈၵၼ်၊ ၽွမ်ႉၵၼ်၊ ပၼ်ႁႅင်းၵမ်ႉၸွႆႈ သၢၼ်ၶတ်းၽူႈၶဵၼ်ၶဝ် ႁၢဝ်ႈႁၢဝ်ႈႁႅင်းႁႅင်း။ ၽူႈဢွၼ် ႁူဝ်တႆးႁဝ်းလႄႈ ၵူၼ်းမိူင်းတႆးႁဝ်းလူး။ တိုၼ်းႁတ်းလၢတ်ႈဝႃႈ ၽူႈဢွၼ်ႁူဝ်းတႆးႁဝ်း တိုၵ်ႉယွမ်းဝႆႉႁႅင်းၵမ်ႉၸွႆႈတီႈၵူၼ်းမိူင်းယူႇ။ ၵူၼ်းမိူင်းတႆးၵေႃႈ ပႆႇပွင်ႇ ၸႂ်၊ ပႆႇၽွမ်ႉၵၼ်၊ ပႆႇႁူမ်ႈၵၼ် ပဵၼ်ၼမ်ႉၼိုင်ႈၸႂ်လဵဝ်ၵၼ် တင်းၽူႈဢွၼ်ႁူဝ်တႆး ၼင်ႇဢၼ်ၵူၼ်းမိူင်းဢပ်ႊၾရိၵ ၸၢၼ်း ပဵၼ်ၸႂ်လဵဝ်ၵၼ်တင်းၽူႈဢွၼ်ႁူဝ်ၶဝ်။ ငဝ်းလၢႆးၽူႈၶဵၼ် ၼႂ်းယၢမ်းမိူဝ်ႈ Nelson Mandela ဢုပ်ႇၵုမ်ၶဝ်ၼၼ်ႉ ပဵၼ်ဝႆႉၾၢႆႇဢူၼ်ႈဝႆႉ ၊ ၽူႈၶဵၼ်မၼ်ႈ လႆႈထုၵ်ႇလုမ်ႈၾႃႉဢိုတ်ႈႁပ်းပႅတ်ႈလွၵ်းၵၢတ်ႇပၢႆးမၢၵ်ႈမီး၊ ထုၵ်ႇလုၵ်ႈႁဵၼ်းၼွၵ်ႈမိူင်းလႄႈ ၵူၼ်းၼွၵ်ႈမိူင်းၶဝ် လၢႆလၢႆမိူင်း တူၵ်ႇလၢတ်ႈ သမ်ႇမုၵ်ႈဝိူဝ်ႇၸၢၼ်ႈၸင်းယဝ်ႉ။ ၽူႈဢွၼ်ႁူဝ်ၸိုင်ႈမိူင်းလၢႆလၢႆမိူင်းၵေႃႈ ဢမ်ႇႁၼ်လီ ၵမ်ႉယၼ် ပၼ်ႁႅင်းၵမ်ႉၸွႆႈၼိူဝ်တၢင်းႁဵတ်းသၢင်ႈ ႁၢႆႉၸႃႉၽူႈၶဵၼ် ဢၼ်မီးတေႃႇၵူၼ်းမိူင်းဢပ်ႊၾ ရိၵၸၢၼ်းလႄႈ လႆႈဝႃႈႁႅင်းၶဝ်ဢူၼ်ႈဝႆႉ။ လွင်ႈၼႆႉတႃႇ Nelson Mandela တႄႉ ပဵၼ်သုၼ်ႇလီတိုဝ်ႉတၢင်းလီယူႇယဝ်ႉ။ မိူဝ်ႈဢၼ်ဢွင်ႇသၢၼ်ႈလႄႈ ၽူႈဢွၼ်ႁူဝ်းမိူင်းဢိၼ်ႊၻီႊယိူဝ်ႊၶဝ် ဢုပ်ႇၵုမ် ၽူႈၶဵၼ်ၶဝ်ယူႇၼၼ်ႉၵေႃႈ လႆႈႁၼ်ဝႃႈ ငဝ်းလၢႆးၽူႈၶဵၼ်မိူဝ်ႈယၢမ်းၼင်ႇၼၼ်ၼၼ်ႉ ဢူၼ်ႈဢွၼ်ႇဝႆႉ ယွၼ်ႉႁႅင်းလၢႆၾၢႆႇလၢႆတၢင်ႇဢီးသူၼ်းဝႆႉ သေ ၶႂ်ႈမိူၼ်ၵၼ်ၼင်ႇငဝ်းလၢႆးဢၼ် Nelson Mandela လႆႈထူပ်းၺႃးၼၼ်ႉၼင်ႇၵဝ်ႇယဝ်ႉ။ ပေႃးၼၼ်ငဝ်းလၢႆးၽူႈၶဵၼ် ဢၼ်ၽူႈဢွၼ်ႁူဝ်တႆးႁဝ်းၶဝ် တိုၵ်ႉဢုပ်ႇၵုမ်ၼႆႉလူး ၸွင်ႇပဵၼ်ၾၢႆႇဢူၼ်ႈဝႆႉႁိုဝ်၊ ငဝ်းလၢႆးလုမ်ႈၾႃႉလူး သမ်ႉယူႇဝႆႉၾၢႆႇၽူႈဢွၼ်ႁူဝ်တႆးႁဝ်း ၽွင်းတိုၵ်ႉဢုပ်ႇၵုမ်ၽူႈၶဵၼ်ယူႇၼႆႉ ၵႃႈႁိုဝ် ၼႆႉၸိူဝ်းၼႆႉ တိုၵ်ႉႁၼ်ပဵၼ်ၶေႃႈငမ်းငဝ်းဝႆႉယူႇယဝ်ႉ။ ၸိူင်ႉႁိုဝ်ၵေႃႈလီ တႃႇႁႂ်ႈပဵၼ်မႃးၼင်ႇဢၼ် Nelson Mandela လၢတ်ႈဝႃႈ “တႃႇလႆႈငမ်းယဵၼ်ၵၼ်တင်းၽူႈၶဵၼ် ၼၼ်ႉ တိုၼ်းလူဝ်ႇလႆႈႁဵတ်းၵေႃႉ ၽူႈၶဵၼ်ၵွၼ်ႇ၊ ယဝ်ႉ ၽူႈၶဵၼ်ၼၼ်ႉၵေႃႈ ၸင်ႇတေပဵၼ်မႃးဢူၺ်းၵေႃႉလီၵၼ် ဢမ်ႇၼၼ် ၵေႃႉႁူမ်ႈၽၢၵ်ႈလီၵၼ် တင်းႁဝ်းယဝ်ႉ” ၼၼ်ႉလႄႈ ၼင်ႇႁိုဝ် ဢုပ်ႇၵုမ်ၶဵၼ်ယဝ်ႉ တေဢမ်ႇသုမ်းၶဵၼ် မိူၼ်မိူဝ်ႈ ၸဝ်ႈၾႃႉတႆးႁဝ်းၶဝ်တူၵ်းသုမ်း တီႈဝဵင်းပၢင်လူင် မိူဝ်ႈပီ 1947 ၼၼ်ႉၵေႃႈ ၽူႈဢွၼ်ႁူဝ်တႆးႁဝ်း တိုၼ်း လူဝ်ႇလႆႈၸိုၼ်ႇၶတ်းၸႂ်တႄႉတႄႉဝႃႈဝႃႈလႄႈ ၵူၼ်းမိူင်းတႆးႁဝ်းတင်းသဵင်ႈ ဢမ်ႇဝႃႈၸဵမ်ႇလဵၵ်ႉ ယႂ်ႇၵႄႇ တိုၼ်း လူဝ်ႇ လႆႈၽွမ်ႉႁူမ်ႈၵၼ် ပွင်သၢင်ႈ ၼင်ႇၵႅပ်ႈလႄႈၵႂၢင်ႈ ယၢင်ႈပဵၼ်ႁွႆးလဵဝ် သဵင်လဵဝ် ယိူင်းမၢႆလဵဝ် ပဝ်ႉမၢႆလဵဝ်ၵၼ် ယူႇယဝ်ႉ။ မိူင်းၶုၼ်

['Uncategorized']

2017-12-15T03:39:24

https://shannews.org/archives/1400

ၸုမ်းၶၢဝ်ႇၽူႈတွႆႇႁွၵ်ႈ ၸတ်းႁဵတ်းပၢင်သွၼ်ၵဵဝ်ႇၵပ်းသိုဝ်ႇၶၢဝ်ႇ တီႈဝဵင်းလူင်တူၼ်ႈတီး

ၸုမ်းၶၢဝ်ႇၽူႈတွႆႇႁွၵ်ႈ ၸတ်းႁဵတ်းပၢင်သွၼ်ၵဵဝ်ႇၵပ်းသိုဝ်ႇၶၢဝ်ႇ တီႈဝဵင်းလူင်တူၼ်ႈတီး

['Uncategorized']

2017-12-15T03:38:14

https://shannews.org/archives/1397

သင်ႇၶၸဝ်ႈလႄႈၵူၼ်းမိူင်းလၢင်းၶိူဝ်း တီႇၽဵဝ်ႈထမ်ႈ တႃႇတေပဵၼ်တီႈၸဝ်ႈၶူးဝႃးဝုၼ်းၸုမ်ႉတိုဝ်းၵမ်တြႃး

သင်ႇၶၸဝ်ႈလႄႈၵူၼ်းမိူင်းလၢင်းၶိူဝ်း တီႇၽဵဝ်ႈထမ်ႈ တႃႇတေပဵၼ်တီႈၸဝ်ႈၶူးဝႃးဝုၼ်းၸုမ်ႉတိုဝ်းၵမ်တြႃး

['Uncategorized']

2017-12-14T11:28:33

https://shannews.org/archives/1393

ပွတ်းဢွၵ်ႇၶူင်းၸတ်းႁဵတ်းပၢင်ပွႆးၵႂၢႆးၸူၼ်း ပိူဝ်ႈပႅင်းမႅတ်ႇၾိင်ႈႁိတ်ႈႁွႆးၵဝ်ႇၵႄႇ

ပီႈၼွင်ႉတႆးပွတ်းဢွၵ်ႇၶူင်း ႁူမ်ႈၵၼ်ၸတ်းႁဵတ်းပၢင်ပွႆးၾိင်ႈႁိတ်ႈႁွႆးၵႂၢႆးၸူၼ်း (ၵႂၢႆးတေႃး) ၵူၼ်းဝၢၼ်ႈဢွၼ်ၵၼ်ဢဝ်ၵႂၢႆး ၶဝ်ႈၶႅင်ႇ30 တူဝ်။ ဝၼ်းတီႈ 13/12/2017 ၵူၼ်းဝၢၼ်ႈၵူၼ်းမိူင်းထုင်ႉသိုဝ်လိုဝ်း၊ မိူင်းလူၺ်၊ မိူင်းယၢင်း ႁူမ်ႈၵၼ်ၸတ်း ႁဵတ်း ပၢင်ပွႆးၵႂၢႆးၸူၼ်း (ၵႂၢႆးတေႃးၵၼ်) မီးၵႂၢႆးၸဝ်ႈသူၼ်ၸဝ်ႈၼႃး 30 တူဝ်ၶႅင်ႇၵၼ်။ ပၢင်ၶႅင်ႇပွၵ်ႈၼႆႉ တူဝ်ပေႉ ပဵၼ်ၵႂၢႆးၵူၼ်းဝၢၼ်ႈဢူႇတႂ်ႈ၊ ဢၼ်လႆႈတီႈသွင် ပဵၼ်ဝၢၼ်ႈၵဵင်းသၢမ်ၶႃ ။ ဢၼ်ပေႉတီႈၼိုင်ႈလႆႈသူးငိုၼ်းၶႄႇ 1,600 ယႂၼ်တူၵ်းမႅၼ်ႈငိုၼ်းမၢၼ်ႈ 330,000 ပျႃး၊ တူဝ်ပေႉ တီႈသွင် လႆႈ 1,400 ယႂၼ် 280,000 ပျႃး ။ ၼွၵ်ႈသေ သူးငိုၼ်း ယင်းမီး ၶူဝ်းတွၼ်ႈထႅင်ႈလၢႆလၢႆ ယၢင်ႇ – မိူၼ်ၼင်ႇသွၵ်းတိၼ်၊ ၽႃႈၸဵတ်ႉၼႃႈ၊ၽွင်သၵ်ႉၶူဝ်းၸဵမ်ၸိူဝ်းၼႆႉ။ ၸၢႆးလီ ၵူၼ်းမိူင်းယၢင်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ပီၼႆႉၸဝ်ႈၼႃႈတီႈလူင်ပွင်ၸိုင်ႈ မၢၼ်ႈ ဢၼ်ပႂ်ႉလၢၼ်ႇၵဵတ်ႉၶဝ်ႈဢွၵ်ႇဝဵင်းမိူင်းယၢင်း တင်းသၢမ်ၾၢႆႇ 3 တီႈ ဢမ်ႇၵူတ်ႇထတ်းၵူၼ်း ၶဝ်ႈၵူၼ်းဢွၵ်ႇဝဵင်း ငိုၼ်းၵေႃႈဢမ်ႇၵဵပ်း ပိုတ်ႇပၼ်ၵူၼ်းၵႂႃႇမႃးလွတ်ႈလႅဝ်း ၵူၼ်းမိူင်းမူၼ်ႈၸႂ်လီ ၸႂ်တႄႉတႄႉ” ဝႃႈၼႆ။ ပၢင်ပွႆးၼႆႉ ၼႂ်းဝၼ်းပုတ်ႉဝူင်ႈၼႃႈ ဝၼ်းတီႈ 20/12/2017 တေၶႅင်ႇၵၼ်ထႅင်ႈ ႁွပ်ႈလိုၼ်းသုတ်း တူဝ်ဢၼ်ပေႉတီႈၼိုင်ႈတေလႆႈသူးငိုၼ်း 1800 ယႂၼ် 360,000 ပျႃး၊ တူဝ်တီႈသွင်သမ်ႉတေလႆႈ 1600 ယႂၼ် မႅၼ်ႈငိုၼ်းမၢၼ်ႈ 330,000 ပျႃး ဝႃႈၼႆ။ ပၢင်ပွႆးၵႂၢႆးတေႃးၵၼ် ပဵၼ်ၾိင်ႈႁိတ်ႈႁွႆးၸဵမ်ပၢၼ်ပူႇမွၼ်ႇ ၵူၼ်းဝၢၼ်ႈႁူမ်ႈၵၼ်ၸတ်းတီႈ ဝဵင်းမိူင်း ယၢင်းၵူႈပီ ။ တႃႇတေတလႆႈသူးၵတ်ႉၶႅၼ်ႇၼၼ်ႉလႆႈ ၸတ်းႁဵတ်း 3 တီႈ၊ သၢမ်ပွၵ်ႈ။ ပီၼႆႉလႆႈ တိုဝ်ႉတၢင်းၸတ်းပၢင်ၶႅင်ႇသွင်ၶၵ်ႉတွၼ်ႈၵူၺ်း ဝႃႈၼႆ။

['ၵူႈလွင်ႈလွင်ႈ']

2017-12-14T10:38:57

https://shannews.org/archives/1387

ၶူးလႄႈလုၵ်ႈႁဵၼ်းၵေႃတႆး ၵႂႃႇလဵပ်ႈႁဵၼ်းလွင်ႈပၢႆးပၺ်ၺႃတီႈမိူင်းမွၼ်း

ၶူးလႄႈလုၵ်ႈႁဵၼ်းၸုမ်းၵေႃတႆး ဢွၼ်ၵၼ်ၵႂႃႇလဵပ်ႈႁဵၼ်း လွင်ႈၵၢၼ်ၸတ်းပွင်ပၢႆးပၺ်ၺႃ တီႈမိူင်း မွၼ်း ပိူဝ်ႈႁႂ်ႈၵူၼ်းၼုမ်ႇတႆး မီးတၢင်းၶတ်းၸႂ်လွင်ႈၵၢၼ်ပၢႆးပၺ်ၺႃ။ ႁူဝ်လိူၼ်တီႊသႅမ်ႊၿိူဝ်ႊ 2017 ၼႆႉၶူးလႄႈ လုၵ်ႈႁဵၼ်းၸုမ်းၵေႃတႆးႁူမ်ႈ 18 ၵေႃႉဢွၼ် ၵၼ်ဢွၵ်ႇ ၶၢဝ်းတၢင်းၵႂႃႇလဵပ်ႈႁဵၼ်း လွင်ႈၸတ်းပွင်ပၢႆးပၺ်ၺႃ တီႈႁူင်းႁဵၼ်းၸိူဝ်ႉၸၢတ်ႈ ၸၼ်ႉသုင် Bop Htaw Education and Empowerment program တီႈဝဵင်းမေႃႇလမႅင်ႇ ၸႄႈမိူင်းမွၼ်း။ ၶၢဝ်းတၢင်းလဵပ်ႈႁဵၼ်းပွၵ်ႈၼႆႉ လႆႈလဵပ်ႈႁဵၼ်းလွင်ႈ လၢႆးပူၵ်းပွင်ပၢႆးပၺ်ၺႃ ၊ လွင်ႈၸုမ်းသိုၵ်းမွၼ်းဝႆႉ ၵႃႈၶၼ်ၼိူဝ်ပၢႆးပၺ်ၺႃ ၊ လွင်ႈၵူၼ်းမိူင်းမွၼ်း ဝႆႉၵႃႈၶၼ်ၼိူဝ်ပၢႆးပၺ်ၺႃ ၊ လွင်ႈပိူင်တီႇမူဝ်ႇၶရေႇၸီႇ ၸိူဝ်းၼႆႉ။ တီႈမိူင်းမွၼ်းၼႆႉ မီးႁူင်းႁဵၼ်းၸိူဝ်ႉၸၢတ်ႈ 160 တီႈ ဝႃႈၼႆ။ ၼၢင်းႁဵဝ်းသႅင် ၶူးသွၼ်ၵေႃတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ တၢင်ႇၸႄႈမိူင်းၼႆႉ ၵၢၼ်ႁႃ ၵိၼ်လဵင်ႉတွင်ႉယၢပ်ႇသေတႃႉ ၵၢၼ်ပၢႆးပၺ်ၺႃ ပိူၼ်ႈၶိုၼ်ႈယႂ်ႇဝႆႉ ၊ မိူင်းတႆးသမ်ႉၵၢၼ်ႁႃၵိၼ်လဵင်ႉ တွင်ႉငၢႆႈယူႇသေတႃႉ ၵၢၼ်ပၢႆးပၺ်ၺႃႁဝ်းသမ်ႉ တူၵ်းလိုၼ်းပိူၼ်ႈဝႆႉ ၵွပ်ႈၼၼ်လႄႈ ႁႂ်ႈဢွၼ်ၵၼ် သႂ်ႇၸႂ်ၼိူဝ်ၵၢၼ်လိၵ်ႈလၢႆးၼမ်ၼမ်သေၵမ်း ” ဝႃႈၼႆ။ မိူဝ်ႈဝၼ်းတီႈ 14/11/2017 ၼၼ်ႉၵေႃႈ ၶူးသွၼ်လႄႈ လုၵ်ႈႁဵၼ်း ၸုမ်းၵေႃတႆး ဢွၼ်ၵၼ်ၵႂႃႇလဵပ်ႈ ႁဵၼ်း လွင်ႈၵၢၼ်မိူင်း တီႈသၽႃးမိူင်းႁူမ်ႈတုမ်ၼေႇပျီႇတေႃႇ။ လဵပ်ႈႁဵၼ်းလွင်ႈၽူႈတႅၼ်းၶဝ်ႁဵတ်း ၵၢၼ်ၸိူင်ႉႁိုဝ်၊ မီးဢႃႇၼႃႇတႅပ်းတတ်းလႆႈၸိူင်ႉႁိုဝ် ၸိူဝ်းၼႆႉ။ ၸုမ်းၵေႃတႆးၼႆႉ ၵေႃႇတင်ႈမႃးမိူဝ်ႈပီ 1999 ၊ ပူင်သွၼ်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇ မိူၼ်ၼင်ႇ ၵၢၼ်ၶၢဝ်ႇ၊ ၵၢၼ်မိူင်း၊ ၵၢၼ်တူင်ႇဝူင်းၵူၼ်း၊ လိၵ်ႈဢိင်းၵလဵတ်ႈ၊ ပိုၼ်ႉထၢၼ် Computer ၊ ၵၢၼ်ပူၵ်း ပွင်ဢိူင်ႇဝၢၼ်ႈပိုၼ်ႉတီႈၸိူဝ်းၼႆႉ လိူဝ်ၼၼ်ႉၶပ်းၶိုင်ပၼ်ႁႂ်ႈလုၵ်ႈႁဵၼ်းလႆႈတိုဝ်ႉတၢင်း ၵႂႃႇႁဵၼ်းၼွၵ်ႈ မိူင်း။ ၸိူဝ်းပွၵ်ႈမႃး ၸွႆႈတူင်ႉၼိုင်ၼႂ်းၸုမ်းၶိုၼ်းမီး 30 ပၢႆ ယၢမ်းလဵဝ် ပိုတ်ႇဝႆႉႁူင်းႁဵၼ်းၸိူဝ်ႉၸၢတ်ႈ 3 တီႈ မိူၼ်ၼင်ႇ ၵႃလီႉ၊ မိူင်းၶိူဝ်းလႄႈပၢင်ႇလႅင်းသႂ် ၸိူဝ်းၼႆႉ။ Photo: Kaw Dai Organization

['ပၢႆးပိင်ႇၺႃႇ']

2017-12-14T07:38:42

https://shannews.org/archives/1384

ဝၢႆးပၢင်ဝိူၵ်ႊသျွပ်ႊယဝ်ႉ CSSU တေလူင်းထူပ်းၵူၼ်းမိူင်း 16 တီႈ ၵဵပ်းၶေႃႈၵၢင်ၸႂ်ၸၢဝ်းၶိူဝ်းတႆး မိူင်းႁူမ်ႈတုမ်ပတ်းပိုၼ်ႉ

ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) တေလူင်းႁူပ်ႉထူပ်းၵူၼ်းမိူင်း ဝၢႆးပၢင်ဝိူၵ်ႊသျွပ်ႊ (Workshop) ဢၼ်ၸတ်းတီႈဝဵင်းတူၼ်ႈတီး၊ ၵဵပ်းၶေႃႈၵၢင်ၸႂ်ၵူၼ်းၶိူဝ်းတႆး ၼႂ်းမိူင်းတႆးလႄႈ မိူင်းႁူမ်ႈတုမ်ပတ်းပိုၼ်ႉ ပိူဝ်ႈတႃႇႁၢင်ႈႁႅၼ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈၵူၼ်းၶိူဝ်းတႆး၊ တေၼမ်းဢဝ်ၶေႃႈၵၢင်ၸႂ်တႆး တၢင်ႇထိုင်တီႈပၢင်ၵုမ်လူင် 21 ပၢင်လူင်။ လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ်ဝႆႉ ၸဝ်ႈသိုၵ်းလူင်ၸၢႆးဢူး ၽူႈမီးပုၼ်ႈၽွၼ်း လုမ်းၵပ်းသၢၼ် RCSS တီႈတူၼ်ႈတီး ဝႆႉၼင်ႇၼႆ။ ထၢမ်-ဢၼ်တေလူင်းထူပ်းၵူၼ်းမိူင်းၼႆႉ ပေႃးႁဵတ်းဝိူၵ်ႊသျွပ်ႊ (Workshop) ၼႆႉယဝ်ႉၵေႃႈ တေလူင်းၵႂႃႇ ၵမ်းလဵဝ်ၶႃႈႁႃႉ၊ တေၵႂႃႇၸိူင်ႉႁိုဝ်ၶႃႈ?။ တွပ်ႇ-ၶၢဝ်းတၢင်းမၼ်းၼႆႉ ၵွပ်ႈပိူဝ်ႈမၼ်းၸမ်ၵၼ်၊ ပေႃးဝႃႈႁၢင်ႈႁႅၼ်းတူဝ်ႈတၼ်းယဝ်ႉၵေႃႈ တေလူင်းၵမ်းလဵဝ်။ ပေႃးလူင်းယဝ်ႉၵေႃႈမႃးႁဵတ်းၶိုၼ်းပၢင်လူင်ႈၼႃႈ။ ထၢမ်-ပေႃးဝႃႈလူင်းပိုၼ်ႉတီႈ ႁူပ်ႉထူပ်းၵူၼ်းမိူင်းယဝ်ႉ တေမီးၽႅၼ်ၵၢၼ်ၸိူင်ႉႁိုဝ်ၽွင်ႈၶႃႈ?။ တွပ်ႇ-ပေႃးဝႃႈလူင်းႁူပ်ႉထူပ်းၵူၼ်းမိူင်းယဝ်ႉ ႁဝ်းၶႃႈတေမီးပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ၊ ၸၼ်ႉပိုၼ်ႉတီႈ။ တီႈၸၼ်ႉၸိူဝ်ႉၸၢတ်ႈၼၼ်ႉ ႁဝ်းၶႂ်ႈလႆႈၵၢင်ၸႂ်ၵူၼ်းမိူင်းႁဝ်း တႃႇတေႁၢင်ႈႁႅၼ်းၽိုၼ်လိၵ်ႈ တၢင်ႇ၊ ႁႂ်ႈမၼ်းပႃးတီႈ ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ဢၼ်တေၸတ်းႁဵတ်းထႅင်ႈ။ ၵူၺ်းၵႃႈ ဢၼ်တေၸတ်းႁဵတ်းထႅင်ႈၸိူဝ်းၼၼ်ႉ မၼ်းဢမ်ႇၸႂ်ႈတေယဝ်ႉပွၵ်ႈလဵဝ်၊ တေမီးလၢႆပွၵ်ႈ။ 6 လိူၼ်ၼိုင်ႈပွၵ်ႈ တေၸတ်းႁဵတ်းယူႇတႃႇသေႇ။ ၵွပ်ႈပိူဝ်ႈၸိူင်ႉၼၼ်လႄႈ ပွၵ်ႈၼႆႉ ၼင်ႇဢၼ်ၶေႃႈၵၢင်ၸႂ်ၵူၼ်းမိူင်းႁဝ်းမီးၼၼ်ႉ ႁဝ်းတေၵဵပ်းႁွမ်သေတေတႅမ်ႈၽိုၼ်လိၵ်ႈ တၢင်ႇပႃးၼႂ်းတီႈပၢင်ၵုမ်လူင်။ ထၢမ်-မိူဝ်ႈပူၼ်ႉမႃး CSSU ၵေႃႈယၢမ်ႈလူင်းပိုၼ်ႉတီႈ ႁူပ်ႉထူပ်းၵူၼ်းမိူင်း၊ ၵူၺ်းၵႃႈ ဢမ်ႇပဵၼ်ၸတ်းႁဵတ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး။ ဢၼ်တေလူင်းထူပ်းၵူၼ်းမိူင်းပွၵ်ႈၵမ်းၼႆႉ လၢႆးႁဵတ်းသၢင်ႈမၼ်း တေမိူၼ်ၵဝ်ႇၶႃႈႁႃႉ၊ တေပဵၼ်ၸိူင်ႉႁိုဝ်မႃးၶႃႈ?။ တွပ်ႇ-လၢႆးႁဵတ်းသၢင်ႈပွၵ်ႈၼႆႉတႄႉ မၼ်းတေတိူဝ်းၶႅမ်ႉမႃးလိူဝ်ၵဝ်ႇ၊ ၵူၼ်းဢၼ်ႁဝ်းတေလူင်းၸိူဝ်းၼၼ်ႉၵေႃႈ မၼ်းၵေႃႈႁူႉဝႃႈ ပွၵ်ႈၵမ်းဢွၼ်တၢင်းမၼ်းတိုၵ်ႉမႂ်ႇမႂ်ႇ၊ ပွၵ်ႈၼႆႉတႄႉ မၼ်းမီးတူဝ်ထူပ်းဢၼ်ယၢမ်ႈလႆႈႁဵတ်းမႃး ဢွၼ်တၢင်းယဝ်ႉ။ တီႈၵူၼ်းမိူင်း ဢၼ်တေမႃးၶိုၼ်ႈပၢင်ဢုပ်ႇဢူဝ်းၸိူဝ်းၼၼ်ႉၵေႃႈ ၶဝ်ၵေႃႈႁူႉတီႈပွင်ႇမၼ်း။ ႁဵတ်းသင်လႄႈမႃးလူင်း ႁဵတ်းသင်လႄႈမႃးဢဝ်ၵၢင်ၸႂ်ၵူၼ်းမိူင်းႁဝ်းယူႇ ၸိူဝ်းၼၼ်ႉၼႆၵေႃႈ ၵူၼ်းမိူင်းၵေႃႈႁူႉတီႈပွင်ႇမၼ်းမႃး။ ပွၵ်ႈၼႆႉတႄႉ လွင်ႈႁၢင်ႈႁႅၼ်းၼႆႉ မၼ်းမီးတူဝ်ထူပ်းဝႆႉယဝ်ႉ၊ ယုမ်ႇယမ်ဝႃႈမၼ်းတေၶႅမ်ႉလႅပ်ႈလိူဝ် ပွၵ်ႈၵမ်းဢွၼ်တၢင်းယူႇ။ ဢွၼ်တၢင်းၼႆႉ ၵၢၼ်ၶွတ်ႇၽွတ်ႈၵေႃႈ တေဢမ်ႇမႅၼ်ႈတီႈမႅၼ်ႈတၢင်းမၼ်း၊ ၵူၼ်းမၼ်းၵေႃႈတေဢမ်ႇမႅၼ်ႈ ၵေႃႉမၼ်း ၵေႃႈတေပႃး။ ၵမ်းၼႆႉတႄႉမၼ်းပႃးလၢႆၾၢႆႇလၢႆၸုမ်း ၵၢၼ်ပၢႆးမိူင်း၊ ၵၢၼ်ပၢႆးမၢၵ်ႈမီး၊ ၵၢၼ်တူင်ႇဝူင်းၵူၼ်းၸိူဝ်းၼႆႉ မၼ်းမႃးၶွၼ်ႈၵၼ်သေ ၵေႃႉလႂ်တေပႃးၼႂ်းလႂ်ၼႆၵေႃႈ မၼ်းမီးတူဝ်ထူပ်းမႃးယဝ်ႉ၊ ပွင်ႇဝႃႈလွင်ႈႁၢင်ႈႁႅၼ်းလီမႃးလိူဝ်ႇၵဝ်ႇဝႆႉယဝ်ႉ။ ထၢမ်-ဢိင်ၼိူဝ်လွင်ႈတူဝ်ထူပ်းၵမ်းၼိုင်ႈသေ ဢၼ်လူင်းႁူပ်ႉထူပ်းၵူၼ်းမိူင်းၼႆႉ ၸွင်ႇႁၼ်ဝႃႈၵူၼ်းမိူင်း သူၼ်ၸႂ်မႃးၶႃႈႁႃႉ?။ တွပ်ႇ-ႁဝ်းႁၼ်ထိုင်ငဝ်းလၢႆးတေႃႈလဵဝ်ၼႆႉ ၵူၼ်းမိူင်းႁဝ်းၵေႃႈႁူပွင်ႇတႃလႅင်းမႃးတင်းၼမ်ယဝ်ႉ။ ၶဝ်ႈၸႂ်မႃးၼမ်ယဝ်ႉ၊ ၵၢၼ်ဝၢၼ်ႈၵၢၼ်မိူင်းဢၼ်တေၶိုၼ်ႈယႂ်ႇၵႂႃႇၼႆႉ ႁဝ်းလူဝ်ႇႁူမ်ႈၵၼ် ႁဝ်းလူဝ်ႇပႃးၵၼ်ၵူႈၵေႃႉၼႆ ၵူၼ်းမိူင်းႁဝ်းၵေႃႈပွင်ႇၸႂ်မႃးၵမ်ႈၼမ်ယဝ်ႉ။ ထၢမ်-ၵမ်းလိုၼ်းသုတ်း ဢၼ်လမ်ႇလွင်ႈမၼ်း ဢၼ်ဢမ်ႇထၢမ်မႅၼ်ႈၸိူဝ်းၼၼ်ႉ ပေႃးဝႃႈမီးၵေႃႈ လၢတ်ႈပၼ်ၽွင်ႈၶႃႈ?။ တွပ်ႇ-တႃႇႁဝ်းတေႁဵတ်းသၢင်ႈၵၢၼ်ငၢၼ်းၸိူဝ်းၼၼ်ႉ မၢင်တီႈၼႆႉ လွင်ႈႁၢင်ႈႁႅၼ်းႁဝ်းၼႆႉ ႁဝ်းဝႃႈမၼ်း ၶႅမ်ႉလႅပ်ႈယဝ်ႉ၊ မၼ်းတူဝ်ႈတၼ်းယဝ်ႉ ႁဝ်းဝႃႈၼႆယူႇသေတႃႉၵေႃႈ မိူဝ်ႈႁဝ်းၵႂႃႇႁဵတ်း တင်းဢၼ်တူဝ်ထူပ်းလႄႈ ဢၼ်ႁဵတ်းယူႇၼၼ်ႉ မၼ်းၸၢင်ႈပိူင်ႈၵၼ်ၵေႃႈမီး။ ၵွပ်ႈၼၼ် ႁဝ်းယိုၼ်ႈယွၼ်းပႃးၸဵမ်ၽူႈႁူႉၵူၼ်းႁၼ် ၵူၼ်းထဝ်ႈၵူၼ်းၵႄႇႁဝ်းၶဝ်၊ ပႃးၸဵမ်ၸဝ်ႈသင်ၶရႁၼ်းႁဝ်းၶဝ်၊ ပႃးၸဵမ်ၵူၼ်းၼုမ်ႇႁဝ်းၶဝ်ၸိူဝ်းၼႆႉ ၶႂ်ႈႁႂ်ႈၶဝ်ႈပႃး၊ ၶႂ်ႈႁႂ်ႈမႃးဢုပ်ႇဢူဝ်း မႃးလၢတ်ႈၵၢၼ်ဝၢၼ်ႈၵၢၼ်မိူင်း၊ ၵၢၼ်ၸိူဝ်ႉၶိူဝ်း၊ ၵၢၼ်ငမ်းယဵၼ်ၸိူဝ်းၼႆႉ ၼင်ႇႁိုဝ်မၼ်းတေၶိုပ်ႈၼႃႈၵႂႃႇၼၼ်ႉ ၽူႈမီးပၺ်ၺႃပိုၼ်ႉႁူႉၸိူဝ်းၼၼ်ႉၵေႃႈ ၶႂ်ႈႁႂ်ႈဢွၼ်ၵၼ်မႃးၶဝ်ႈႁူမ်ႈပႃး ႁူမ်ႈမိုဝ်းႁဵတ်းသၢင်ႈၵၢၼ်ဝၢၼ်ႈမိူင်းႁဝ်း ႁႂ်ႈၶိုၼ်ႈယႂ်ႇသေၵမ်း ႁဝ်းၶႂ်ႈတုၵ်းယွၼ်းတီႈပေႃႈမႄႈၵူၼ်းမိူင်းႁဝ်း မီးၼင်ႇၼႆ။

['Uncategorized']

2017-12-13T11:47:11

https://shannews.org/archives/1382

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 13/12/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.00 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1367.75 ပျႃး၊ ငိုၼ်းၶႄႇ 1 ယႅၼ်ႉ = 206.69 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 13/12/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 12/12/2017 ငိုၼ်းထႆး 1 ဝၢတ်ႇ = 41.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1364 ပျႃး၊ ငိုၼ်းၶႄႇ 1 ယႅၼ်ႉ = 206 ပျႃး။

['ၵၢၼ်မၢၵ်ႈမီး']

2017-12-13T11:41:39

https://shannews.org/archives/1377

သင်ၶၸဝ်ႈလႄႈၵူၼ်းမိူင်းလၢင်းၶိူဝ်း ႁူမ်ႈပတ်းပူလူမႄးလုမ်းလႃး ထမ်ႈၵိူဝ်းလိူဝ်း ပိူဝ်ႈတႃႇၸဝ်ႈသိလ်ထမ်းဝုၼ်းၸုမ်ႉ မႃးတိုဝ်းၵမ်ထမ်းတြႃး

သင်ၶၸဝ်ႈၸႄႈဝဵင်းလၢင်းၶိူဝ်း ဢွၼ်ႁူဝ်ၼမ်းၼႃႈတၵ်ႉၵႃႇသတ်ႉထႃး မႄးပတ်းပူလုမ်းလႃးထမ်ႈၵိူဝ်းလိူဝ်း ဢမ်ႇၼၼ် ထမ်ႈၽႃလူင် ၸဝ်ႈပေႃႈသိလ်ထမ်းဝုၼ်းၸုမ်ႉ ပိူဝ်ႈတႃႇမၼ်းၸဝ်ႈ မႃးတိုဝ်းၵမ်ထမ်းတြႃး မႃးမဵတ်ႉတႃႇပၼ်ၵူၼ်းဝၢၼ်ႈၵူၼ်းမိူင်း ႁႂ်ႈယူႇလီၵိၼ်ဝၢၼ် တီႈမိူင်းလၢင်းၶိူဝ်း။ ၵဵဝ်ႇၵပ်းလွင်ႈၼႆႉ တင်ႈတႄႇဝၼ်းလိူၼ်ၸဵင်လွင်ႈ 1 ၶမ်ႈ (ဝၼ်းတီႈ 04/12/2017 မႃး ႁၢၼ်ႉတေႃႇထိုင်မိူဝ်ႈလဵဝ် ယူႇတီႈသင်ၶၸႄႈဝဵင်းလၢင်းၶိူဝ်း ဢွၼ်ႁူဝ်ၼမ်းၼႃႈ တၵ်ႉၵႃႇသတ်ႉထႃးပီႈၼွင်ႉၵူၼ်းမိူင်းသေ ႁူမ်ႈဢွၼ်ၵၼ်ၶိုၼ်းပတ်းပူလူမႄးလုမ်းလႃး တီႈထမ်ႈၵိူဝ်းလိူဝ်း (လွႆၼမ်ႉတွၼ်) ႁိမ်းဝၢၼ်ႈၼႃးလိၼ်း ဢိူင်ႇၼမ်ႉတွၼ် ၸႄႈဝဵင်းလၢင်းၶိူဝ်း ၸိုင်ႈတႆးပွတ်းၸၢၼ်း။ ထမ်ႈၵိူဝ်းလိူဝ်းၼႆႉ မီးၾၢႆႇၸၢၼ်းဝဵင်းလၢင်းၶိူဝ်းမွၵ်ႈ 10 လၵ်း။ လွင်ႈတၢင်းဢၼ်သင်ၶလႄႈတၵ်ႉၵႃႇ ႁူမ်ႈၵၼ်ပတ်းပူလုမ်းလႃးၼႆႉ ဢိင်ၼိူဝ်ၸဝ်ႈပေႃႈသိလ်ထမ်းဝုၼ်းၸုမ်ႉ တေမႃးတိုဝ်းၵမ်ထမ်းတြႃးတီႈၼႆႈ၊ တေမႃးမဵတ်ႉတႃႇထမ်းတြႃးပၼ် ႁႂ်ႈပီႈၼွင်ႉၵူၼ်းမိူင်းလႆႈယူႇလီၵိၼ်ဝၢၼ်ၵၼ်-ၼႆယဝ်ႉ။ ၸၢႆးမွင်ႇ ၵူၼ်းဝၢၼ်ႈလူင် ပွၵ်ႉတူၵ်းဝဵင်းလၢင်းၶိူဝ်း ၽူႈတူင်ႉၼိုင်ၼႃႈၵၢၼ်ၼႂ်းဝၢၼ်ႈၼႂ်းသူၼ် လၢတ်ႈဝႃႈ- “မိူဝ်ႈလိူၼ်ၸဵင်လွင်ႈ 1 ၶမ်ႈ (ဝၼ်းတီႈ 04/12/2017) တႄႇၵႂႃႇတူၺ်းထမ်ႈ၊ ထူဝ်းတၢင်းသေတႄႇၽဵဝ်ႈပတ်းမႃး။ မိူဝ်ႈဝၼ်းလိူၼ်လွင်ႈ 7 ၶမ်ႈၵႂႃႇသၢင်ႈၶူဝ်ၵၢႆႇၶဝ်ႈထမ်ႈ၊ 8 ၶမ်ႈ သင်ၶၸႄႈဝဵင်းတင်းမူတ်းၶိုၼ်းမႃးႁူမ်ႈသေ ၵႂႃႇႁဵတ်းလွင်ႈလိူမ်ႈလႆႇမူတ်းသႂ်ၼႂ်းထမ်ႈ။ ဢၼ်ပဵၼ်ၸဝ်ႈတႃႇၼလူင်သေ ထႆတၢင်းၶဝ်ႈၵႂႃႇၸူးထမ်ႈ ပဵၼ်ၸုမ်းၸဝ်ႈမႁႃႇၵျႃႇ။ မိူဝ်ႈၼႆႉၵေႃႈ သင်ၶလႄႈတၵ်ႉၵႃႇၸႄႈဝဵင်း တင်းမူတ်းတင်းသဵင်ႈ တိုၵ်ႉဢွၼ်ၵၼ်ၵႂႃႇလုမ်းလႃး တီႈထမ်ႈၼၼ်ႉယူႇ”ဝႃႈၼႆ။ ထမ်ႈၼႆႉ ပေႃးလုၵ်ႉတီႈဝၢၼ်ႈၼႃးလိၼ်းပႆၶိုၼ်ႈၵႂႃႇ တေလႆႈၸႂ်ႉၶၢဝ်းယၢမ်းမွၵ်ႈ 1 ၸူဝ်ႈမူင်း။ ယွၼ်ႉပိူဝ်ႈတၢင်းၵႃး ယင်းပႆႇထိုင်- ဝႃႈၼႆ။ ၸၢႆးမွင်ႇ သိုပ်ႇလၢတ်ႈဝႃႈ- “ၶူဝ်တႄႉႁဵတ်းယဝ်ႉၵႂႃႇ၊ တေသိုပ်ႇသိူဝ်ႇပိုၼ်ႉလႄႈ ႁဵတ်းဝတ်ႉၵျွင်းမၼ်းၸဝ်ႈ။ တင်ႈတႄႇလိူၼ်လွင်ႈၸဵတ်းၶမ်ႈမႃးတေႃႇမိူဝ်ႈၼႆႉ ႁဵတ်းၵူႈဝၼ်း။ သင်ၶၸဝ်ႈၶဝ်ဝႃႈ တေသိုပ်ႇသၢင်ႈၵျွင်းသုမ်းသွမ်းလႄႈ တီႇၽဵဝ်ႈပၼ်ပႃး ဢွင်ႈတီႈႁေႃးထမ်းတြႃး တႃႇၵူၼ်းတင်းၼမ်မႃးထွမ်ႇထမ်းတြႃး ယိူင်းဢၢၼ်းဝႆႉၸိူင်ႉၼၼ်”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ ၶူဝ်လင်ဢၼ်သၢင်ႈယဝ်ႉတူဝ်ႈၵႂႃႇၼႆႉ ပဵၼ်ၶူဝ်ၵၢႆႇၶၢမ်ႈၼမ်ႉၽႃလူင် ဢၼ်လႆလူင်းၵႂႃႇၶဝ်ႈၼမ်ႉတဵင်း။ ထမ်ႈၼႆႉ မိူဝ်ႈၵူႈပွၵ်ႈႁွင်ႉဝႃႈထမ်ႈၵိူဝ်းလိူဝ်း၊ ၵွပ်ႈဝႃႈမိူဝ်ႈပၢၼ်မိူင်းလူႉၵူႈပွၵ်ႈ ယၢင်းၵိူဝ်းလိူဝ်းၶဝ်မႃးယူႇသဝ်းဝႆႉတီႈၼၼ်ႈ။ ယၢမ်းလဵဝ်တႄႉ သင်ၶၸဝ်ႈၶိုၼ်းမႄးတင်ႈၸိုဝ်ႈထမ်ႈဝႃႈ ထမ်ႈၽႃလူင် ၸဝ်ႈပေႃႈသိလ်ထမ်းဝုၼ်းၸုမ်ႉ- ဝႃႈၼႆ။ ပိူဝ်ႈတႃႇသိုပ်ႇႁဵတ်းသၢင်ႈဝတ်ႉ/ၵျွင်းၵႂႃႇၼၼ်ႉ ပူၼ်ႉမႃးမိူဝ်ႈလိူၼ်လွင်ႈ 8 ၶမ်ႈ (ဝၼ်းတီႈ 11/12/2017)ၼႆႉ သင်ၶၸႄႈဝဵင်း၊ ၽူႈၵွၼ်းၸႄႈတွၼ်ႈ၊ ၵႅမ်ၽူႈၵွၼ်းၸႄႈတွၼ်ႈ၊ ၵႃႇၼႄႇ၊ ပိဝ်ႇႁႃႇမူး၊ ၽူႈၵွၼ်းပလိၵ်ႈ ပႃးၸဵမ်ၸုမ်းသိုၵ်းၵူၼ်းမိူင်းႁူဝ်မိူင်း၊ ၸုမ်းသိုၵ်းၵူၼ်းမိူင်းဝၢၼ်ႈႁၢတ်ႇ ဢွၼ်ၵၼ်ၵႂႃႇဝၼ်းၼၼ်ႉ၊ ဢွၼ်ၵၼ်ၵႂႃႇတူၺ်းလူပိုၼ်ႉတီႈ တႃႇလုမ်းလႃးသၢင်ႈဝတ်ႉၵျွင်းၵႂႃႇ။ ယိူင်းဢၢၼ်းႁႂ်ႈယဝ်ႉတူဝ်ႈဢွၼ်ၼႃႈ ဝၼ်းၵိူတ်ႇၸဝ်ႈၶူးဝႃးဝုၼ်းၸုမ်ႉ-ၼႆယဝ်ႉ။ လွင်ႈလၢၵ်ႇလၢႆးထမ်ႈၼႆႉ ပဵၼ်ၶၢဝ်းရႃႇသီႇဢုတုလႂ်ၵေႃႈ ဢမ်ႇႁွၼ်ႉဢမ်ႇမႆႈ၊ ဢမ်ႇမီးႁိၼ်ႉမီးယုင်း။ မီးၼမ်ႉပုင်ႇၾၢႆႇလင်ထမ်ႈ။ ၼမ်ႉပုင်ႇဢၼ်လႆႈလူင်းမႃးၼၼ်ႉ တႅၵ်ႇပဵၼ်သွင်ၵႄး။ ၵႄးၼိုင်ႈပဵၼ်ၼမ်ႉၵတ်း၊ ၵႄးၼိုင်ႈပဵၼ်ၼမ်ႉမႆႈ။ မိူဝ်ႈပီဢွၼ် (2016) မိူဝ်ႈပၢင်ပွႆးလူင်ပီၵွၼ်းၶမ်း တိူၵ်းၵမ်ႇမထၢၼ်းလၢင်းၶိူဝ်းၼၼ်ႉ ၸဝ်ႈၶူးဝႃးဝုၼ်းၸုမ်ႉ မႃးႁေႃးထမ်းတြႃး တီႈလၢင်းၶိူဝ်း။ မိူဝ်ႈၼၼ်ႉ ဢိင်ၼိူဝ်တီႈတိူၵ်ႈၵမ်ႇမထၢၼ်း ၵူၼ်းၵိုၼ်းႁႅင်းသေ မၼ်းၸဝ်ႈမိူဝ်းလိုဝ်ႈယင်ႉတီႈဝၢၼ်ႈၼႃးလိၼ်း။ ၶၢဝ်းယၢမ်းၵၢင်ၶိုၼ်း မၼ်းၸဝ်ႈဢတိတ်ႉထၢၼ်ႇႁၼ်ထမ်ႈသေ ထိုင်ၵၢင်ၼႂ်မိူင်းလႅင်းမႃး မၼ်းၸဝ်ႈႁွင်ႉဢဝ်ပူႇၵၢင်ႉမႃးသေ လၢတ်ႈဝႃႈ- “တီႈသူၼႆႉမီးထမ်ႈ မႃးႁဝ်းၵႂႃႇတူၺ်း။ ပူႇၵၢင်ႉၶဝ်သမ်ႉဝႃႈမၼ်းၵႆၼႃႇၸဝ်ႈပေႃႈ ဢမ်ႇငၢႆႈၶႃႈၼႆသေ မၼ်းၸဝ်ႈၵေႃႈသင်ႇလၢတ်ႈဝႃႈ-ႁႂ်ႈဢဝ်တုင်းၽိူၵ်ႇတုင်းလႅင်ၵႂႃႇပၵ်းဝႆႉသေ လုမ်းလႃးၵႂႃႇ”- ၼႆယဝ်ႉ။

['ၵူႈလွင်ႈလွင်ႈ']

2017-12-13T11:30:53

https://shannews.org/archives/1374

ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး ဢွၼ်ႁူဝ်ၼမ်းၼႃႈ ၸတ်းပၢင်ၾိုၵ်းၽွၼ်ႉ ဢုပ်ႇဢူဝ်း 5 ႁူဝ်ၶေႃႈ ႁၢင်ႈႁႅၼ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး

ပိူဝ်ႈတႃႇၸတ်းႁဵတ်း ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈၵူၼ်းၶိူဝ်းတႆး ဢၼ်ဝႃႈ တေၸတ်းတီႈ လၢင်းၶိူဝ်းၼၼ်ႉ ၵေႃပွင်ၵၢၼ်ႉၽွမ်ႉႁူမ်ႈၸိုင်ႈတႆး (CSSU) ၸတ်းႁဵတ်းပၢင်ၾိုၵ်းၽွၼ်ႉ (Workshop) တီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း၊ ဢုပ်ႇဢူဝ်းၵၼ်ပိူင်လူင် 5 ႁူဝ်ၶေႃႈ။ လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ်ဝႆႉ ၸဝ်ႈသိုၵ်းလူင်ၸၢႆးဢူး ၽူႈမီးပုၼ်ႈၽွၼ်း လုမ်းၵပ်းသၢၼ် RCSS တီႈတူၼ်ႈတီး ဝႆႉၼင်ႇၼႆ။ ထၢမ်-ဝိူၵ်ႊသျွပ်ႊ (Workshop) ဢၼ်ႁဵတ်းပၢင်ၾိုၵ်းၽွၼ်ႉမိူဝ်ႈလဵဝ်ၼႆႉ ပဵၼ် Workshop သင်ၶႃႈ?။ တွပ်ႇ-ပဵၼ် Workshop တႃႇႁဝ်းတေႁဵတ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး၊ ႁဝ်းၶႃႈတေႁဵတ်း တေဢုပ်ႇဢူဝ်းၵဵဝ်ႇၵပ်းလွင်ႈ 5 ႁူဝ်ၵေႃႈ ၵၢၼ်မိူင်း၊ ၵၢၼ်ႁူမ်ႇလူမ်ႈ၊ ၵၢၼ်တီႈလိၼ်လႄႈသၽႃႇဝ၊ ၵၢၼ်မၢၵ်ႈမီး လႄႈၵၢၼ်တူင်ႇဝူင်းၵူၼ်း။ ၸွမ်းၼင်ႇၼႂ်း CSSU မီးလၢႆၸုမ်းၼၼ်ႉ တႃႇဢုပ်ႇဢူဝ်း 5 တွၼ်ႈၵၼ် (ၵၼ်ႇတ)ၼၼ်ႉ ႁဝ်းမႃးႁဵတ်း Workshop ၵၼ်ဢွၼ်တၢင်း၊ ၼႂ်းႁဝ်းၼင်ႇၵၼ်ႁႂ်ႈလႆႈႁူႉၵၼ်၊ ႁႂ်ႈလႆႈမိူၼ်ၵၼ်၊ ပေႃးႁဝ်းဢုပ်ႇဢူဝ်းသပ်းလႅင်းတေႃႇၵူၼ်းမိူင်း ႁႂ်ႈလႆႈပဵၼ်ပိူင်လဵဝ်ၵၼ်လၢႆးလဵဝ်ၵၼ် ၸိူဝ်းၼႆႉ။ ထၢမ်- 5 ႁူဝ်ၶေႃႈ/ၵၼ်ၼႆႉ ႁဵတ်းတီႈလဵဝ်ၶႃႈႁႃႉ ဢမ်ႇၼၼ်ၵေႃႈၽႄၵၼ်သေ ၼိုင်ႈၸုမ်းလႂ်ႁဵတ်းၼိုင်ႈတီႈၶႃႈႁႃႉ?။ တွပ်ႇ-ၽႄၵၼ်ႁဵတ်း 5 တီႈ၊ ႁႃႈၸုမ်းၵေႃႈႁဵတ်း 5 တီႈ။ တီႈၼႂ်းတူၼ်ႈတီးၼႆႉ ၸတ်းၸွမ်းႁူင်းႁႅမ်း 5 တီႈသေ ဢွၼ်ၵၼ်ႁဵတ်းၸုမ်းလႂ်ၸုမ်းၼၼ်ႉ၊ တွၼ်ႈလႂ်တွၼ်ႈၼၼ်ႉ။ ထၢမ်-ဢၼ်မႃးၶိုၼ်ႈႁွတ်ႈၶဝ်ႈႁူမ်ႈၼႆႉ ပဵၼ်ၸုမ်းလႂ်လၢႆလၢႆၶႃႈ၊ မီးမွၵ်ႈၵႃႈႁိုဝ်ၶႃႈ?။ တွပ်ႇ-ပဵၼ်လုၵ်ႈၸုမ်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ၊ မိူၼ်ၼင်ႇပႃး ၵေႃႈႁူမ်ႈသၢင်ႈၸိုင်ႈတႆး SSJAC ၊ ၶွင်ႇသီႇဢဝ်ၶိုၼ်းၸိုင်ႈတႆး RCSS, ၸုမ်းသိူဝ်ၽိူၵ်ႇ SNDP၊ ၸုမ်းၵူၼ်းၼုမ်ႇ၊ ၸုမ်းတူင်ႇဝူင်းၵူၼ်း ၸွမ်းၼင်ႇ ပဵၼ်လုၵ်ႈၸုမ်း CSSU ။ ပွၵ်ႈၼႆႉ ၵူၼ်းၶိုၼ်ႈမွၵ်ႈ 150 ထိုင် 160 ၵေႃႉ။ ၼႂ်း RCSS ၼႆႉ ၼိုင်ႈၵၼ်ႇတလႂ်မီးၵူၼ်း 5 ၵေႃႉ၊ ပေႃးဝႃႈပဵၼ် 5 ၵၼ်ႇတၼႆၵေႃႈ မီး 25 ၵေႃႉ၊ တၢင်ႇၸုမ်းၸိူဝ်းၼၼ်ႉၵေႃႈပဵၼ်ၸိူင်ႉၼၼ်။ မိူၼ်ၼင်ႇၸုမ်းသိူဝ်ၽိူၵ်ႇ၊ ၼႂ်း SSJAC ၸိူဝ်းၼႆႉတေမႃးၼိုင်ႈၵၼ်ႇတလႂ် 5 ၵေႃႉ၊ မိူၼ်ၸိူင်ႉၼင်ႇၸုမ်း တူင်ႇဝူင်းၵူၼ်း၊ ၸုမ်းၵူၼ်းၼုမ်ႇတႆးၼႆႉၵေႃႈ တူၺ်းႁႅင်းသေလိူၵ်ႈမႃး 2 ၵေႃႉႁိုဝ် 3 ၵေႃႉၸိူဝ်းၼႆႉ။ ၼိုင်ႈၸုမ်းၼႆႉမႃး 25 ၵေႃႉ။ မိူၼ်ၼင်ႇတီႈႁဝ်းၼႆႉပႃး 25 ၵေႃႉယဝ်ႉ သမ်ႉပႃးထႅင်ႈၾၢႆႇၵၢၼ်လုမ်း၊ ၵၢၼ်မၢတ်ႈမၢႆမၼ်းၸိူဝ်းၼႆႉ ပႃး 3-5 ၵေႃႉထႅင်ႈ။ ထၢမ်-ပၢင် Workshop ၼႆႉ တေၸတ်းႁဵတ်းလၢႆဝၼ်းၶႃႈ?။ တွပ်ႇ-ၶၢဝ်းတၢင်း 5 ဝၼ်း။ ထၢမ်-မီးတၢင်းယိူင်းဢၢၼ်းသင်သေ ၸတ်းႁဵတ်းၶႃႈ?။ တွပ်ႇ-ပဵၼ်လွင်ႈႁၢင်ႈႁႅၼ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ဢၼ်ႁဝ်းတေႁဵတ်းတီႈလၢင်းၶိူဝ်း။ မိူဝ်ႈပႆႇႁဵတ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈၼၼ်ႉ ႁဝ်းတေႁဵတ်း Workshop ဢွၼ်တၢင်း၊ ပေႃးႁဵတ်း Workshop ယဝ်ႉ လူင်းႁူပ်ႉထူပ်းၵူၼ်းမိူင်းထႅင်ႈ၊ ၶိုၼ်းသိုပ်ႇႁဵတ်းပၢင်ဢုပ်ႇၵုမ်လူင်ႈၼႃႈထႅင်ႈ၊ ပေႃးႁဵတ်းပၢင်လူင်ႈၼႃႈယဝ်ႉ ၸင်ႇၵွႆႈၵႂႃႇတီႈလၢင်းၶိူဝ်း၊ တေမႃးပဵၼ်ၸၼ်ႉပဵၼ်ၸၼ်ႉ။ ဢွၼ်တၢင်းသုတ်းၼႆႉ တေၸတ်းပၢင် Workshop ဢုပ်ႇဢူဝ်းၵၼ် ၵဵဝ်ႇလွင်ႈ 5 ႁူဝ်ၶေႃႈၼၼ်ႉ။ တီႈပၢင်ဢုပ်ႇၵုမ်လူင်ႈၼႃႈၼၼ်ႉ ႁဝ်းတေႁူပ်ႉထူပ်းၵူၼ်းမိူင်းထႅင်ႈ၊ ၽိတ်ႈမွၵ်ႇၽူႈတၢင်တူဝ်ၵူၼ်းမိူင်းႁဝ်း။ ဢၼ်တေႁဵတ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈၼၼ်ႉ ႁႂ်ႈမၼ်းပႃးသဵင်ႁူဝ်ၸႂ်ၵူၼ်းမိူင်းႁဝ်း။ ၵွပ်ႈပိူဝ်ႈႁဝ်းႁဵတ်းတႃႇၸၢဝ်းၶိူဝ်း ၸိူဝ်ႉၶိူဝ်းတႆး။ ပေႃးဝႃႈၸိူဝ်ႉၶိူဝ်းတႆးၼႆၵေႃႈ ဢမ်ႇၸႂ်ႈဢၼ်ယူႇတီႈၼႂ်းမိူင်းတႆးၼႆႉၵူၺ်း တႆးႁဝ်းဢၼ်ယူႇဝႆႉၼႂ်းမိူင်းႁူမ်ႈတုမ်ၼႆႉ တၢင်ႇမိူင်းၸိူဝ်းၼၼ်ႉၵေႃႈ တေႁႂ်ႈပႃးၵၢင်ၸႂ်ၶဝ်၊ ၵွပ်ႈပိူဝ်ႈၸိူင်ႉၼၼ်လႄႈ ႁဝ်းႁၢင်ႈႁႅၼ်း။ တႃႇတေႁၢင်ႈႁႅၼ်းၼၼ်ႉ ႁဝ်းႁဵတ်း Workshop ၵၼ်ၸိူင်ႉၼႆ။ ထၢမ်-မိူဝ်ႈလဵဝ်ၼႆႉ ၼႂ်းႁႃႈႁူဝ်ၶေႃႈၼၼ်ႉ သမ်ႉလႆႈၾိုၵ်းၽွၼ်ႉပၼ်ၸိူင်ႉႁိုဝ်ၽွင်ႈၶႃႈ?။ တွပ်ႇ-ဢၼ်ၾိုၵ်းၽွၼ်ႉပၼ်ၼၼ်ႉ ပဵၼ်ဢၼ်ၵဵဝ်ႇတွၼ်ႈလႂ်တွၼ်ႈၼၼ်ႉ။ တွၼ်ႈၵၢၼ်မိူင်းၼၼ်ႉ ၽူႈဢၼ်လူင်ႉလႅၼ်ႇၵၢၼ်မိူင်း တေမႃးပၼ်ပၢင်ဢုပ်ႇဢူဝ်းၵၼ်။ သမ်ႉႁဝ်းတေႃႇႁဝ်း ၼႂ်းလုၵ်ႈၸုမ်းၼင်ႇၵၼ်ၵေႃႈ ၶိုၼ်းမႄးၵပ်းသၢၼ်ၵၼ်၊ ၶိုၼ်းမႄးဢုပ်ႇဢူဝ်းၵၼ်၊ လႅၵ်ႈလၢႆႈတၢင်းႁၼ်ထိုင်ၵၼ်သေ ၶိုၼ်းမႃးၶွၼ်ႈၵၼ်၊ ႁဝ်းတေဢဝ်ၶေႃႈဢၼ်လႆႈၸႂ်ၵၼ်ၸိူဝ်းၼၼ်ႉသေ ႁဝ်းတေၵႂႃႇတၢင်ႇၼႄတီႈပေႃႈမႄႈၵူၼ်းမိူင်း ႁႂ်ႈလႆႈႁပ်ႉႁူႉၸွမ်း။ ထၢမ်-ပေႃးဝႃႈပၢင် Workshop ၼႆႉယဝ်ႉ တေလူင်းထူပ်းၵူၼ်းမိူင်းၼႆ တေလူင်းလၢႆပိုၼ်ႉတီႈၶႃႈ?။ တွပ်ႇ-ႁဝ်းဝႃႈႁႂ်ႈလူင်းလႆႈၵူႈဝဵင်းတႄႉ ၶၢဝ်းယၢမ်းမၼ်းတေဢေႇယူႇ။ တီႈတႅၵ်ႈမၼ်း မိူၼ်ၸိူင်ႉၼင်ႇပွတ်းႁွင်ႇ ၸတ်း ႁဵတ်းလႆႈတီႈလႃႈသဵဝ်ႈ၊ တီႈသႅၼ်ဝီ၊ တီႈၵျွၵ်ႉမႄးၸိူဝ်းၼႆႉ။ ဝဵင်းတၢင်ႇတီႈၸိူဝ်းၼၼ်ႉ ၸမ်ဝဵင်းလႂ်ၵေႃႈ မိူၼ်ၼင်ႇတၢင်းမူႇၸေႊ-ၼမ်ႉၶမ်း၊ ၵူတ်ႉၶၢႆၸိူဝ်းၼႆႉ မၼ်းၸမ်တၢင်းသႅၼ်ဝီၼႆၵေႃႈ မႃးၶွၼ်ႈၵၼ်တီႈသႅၼ်ဝီ။ မိူၼ်ၼင်ႇတၢင်းၵျွၵ်ႉမႄး၊ သင်ဝႃႈၸတ်းႁဵတ်းတီႈၵျွၵ်ႉမႄးၼႆၵေႃႈ ဢၼ်ၸမ်မိူၼ်ၼင်ႇၼွင်ၶဵဝ် ၼွင်ပၢင်ႇ မိူင်းမိတ်ႈၸိူဝ်းၼႆႉ တေမႃးတီႈၵျွၵ်ႉမႄး။ တီႈလႃႈသဵဝ်ႈၵေႃႈ မိူင်းယႆ၊ တၢင်ႉယၢၼ်း မႃးတီႈလႃႈသဵဝ်ႈ။ မိူၼ်ၼင်ႇပွတ်းဢွၵ်ႇ တေၸတ်းႁဵတ်းတီႈတႃႈၶီႈလဵၵ်း၊ ၵဵင်းတုင်။ ပေႃးၸိူင်ႉၼၼ် ဢၼ်ၸမ်ၵဵင်းတုင်ၵေႃႈမႃးၶွၼ်ႈၵၼ်တီႈၵဵင်းတုင်၊ ဢၼ်ၸမ်တႃႈၶီႈလဵၵ်းၵေႃႈမႃးၶွၼ်ႈၵၼ်တီႈတႃႈၶီႈလဵၵ်း ၸိူဝ်းၼႆႉ၊ တေဢမ်ႇလူင်းၵူႈပိုၼ်ႉတီႈယဝ်ႉ။ တေပႃးၵူၼ်းၵူႈပိုၼ်ႉတီႈၵူႈၸႄႈဝဵင်း၊ ၵူၺ်းၵႃႈ တီႈတေလူင်းၼၼ်ႉ တေဢမ်ႇလူင်းၵူႈပိုၼ်ႉတီႈၵူႈၸႄႈဝဵင်း။ ထၢမ်-ၸွမ်းၼင်ႇၽႅၼ်ဝႆႉ တေၵႂႃႇတီႈဝဵင်းယႂ်ႇဝဵင်းလူင်ၵူၺ်းၶႃႈႁႃႉ။ ၶၢဝ်ႉၶၢဝ်ႉမၼ်း တေမီးမွၵ်ႈလၢႆၸႄႈဝဵင်း ဢၼ်ၵႂႃႇလႆႈၶႃႈ?။ တွပ်ႇ-ၸႂ်ႈယဝ်ႉ ဝဵင်းယႂ်ႇဝဵင်းလူင် တီႈဢၼ်ၵႂႃႇမႃးငၢႆႈသၢင်ႇထုၵ်ႇ၊ တၢင်ႇဝဵင်းၸိူဝ်းၼၼ်ႉၵေႃႈ ပဵၼ်ဝဵင်းၸိူဝ်းၸမ်ၵၼ်ၸိူဝ်းၼႆႉ၊ ၶၢဝ်ႉၶၢဝ်ႉမၼ်း တေမီးမွၵ်ႈ 16 ဝဵင်း။ ထၢမ်-16 ဝဵင်းၼႆႉ ၸွင်ႇလၢတ်ႈပၼ်ႁူဝ်ယွႆႈမၼ်းလႆႈၶႃႈ?။ တွပ်ႇ-16 တီႈ/ဝဵင်းၼႆႉ မိူၼ်ၼင်ႇတီႈတူၼ်ႈတီး၊ လၢႆးၶႃႈ။ ဝဵင်းလိူဝ်ႇၸိူဝ်းၼႆႉၵေႃႈတေပႃး၊ မိူၼ်ၼင်ႇတီႈတႆးယူႇသဝ်းၼႂ်းမိူင်းႁူမ်ႈတုမ်ၼႆႉ တီႈမိူင်းၶၢင်ၵေႃႈတေပႃး၊ တီႈလွႆၵေႃႇၵေႃႈတေပႃး။ ၼႂ်းမိူင်းတႆးတင်းၼွၵ်ႈမိူင်းတႆး။ မိူၼ်ၼင်ႇတီႈၼႂ်းမိူင်းထႆးတႄႉ တေဢမ်ႇၸၢင်ႈၵႂႃႇ၊ ၵူၺ်းၵႃႈ တီႈဢၼ်ၵူၼ်းမိူင်းတႆးႁဝ်းၵႂႃႇႁွတ်ႈၵႂႃႇၽႅဝ်ယူႇၼၼ်ႉတႄႉ ၶဝ်ပၼ်မႃးၶေႃႈၵၢင်ၸႂ်ၶဝ်လႆႈယူႇ။ လွင်ႈပၼ်ၵၢင်ၸႂ်ၼၼ်ႉ ၼႂ်းမိူင်းၼွၵ်ႈမိူင်းတေပႃးၼင်ႇၵၼ်၊ ၸုမ်းဢၼ်လူင်းႁူပ်ႉထူပ်းၵူၼ်းမိူင်းၼႆႉ တေဢမ်ႇၸၢင်ႈၵႂႃႇပႃးတီႈၼွၵ်ႈမိူင်း မိူၼ်ၼင်ႇတၢင်းမိူင်းထႆး မိူင်းၶႄႇၸိူဝ်းၼႆႉ။ ၵူၺ်းၵႃႈ ၶေႃႈၵၢင်ၸႂ်ၵူၼ်းမိူင်းႁဝ်း ဢၼ်မီးယူႇၸိူဝ်းၼၼ်ႉ ႁဝ်းတေယွၼ်းၵႂႃႇပႃးယူႇ။ (ၶႅၼ်းတေႃႈပႂ်ႉသိုပ်ႇဢၢၼ်ႇတွၼ်ႈၼႃႈ)

['Uncategorized']

2017-12-13T11:24:04

https://shannews.org/archives/1371

ပလိၵ်ႈထႆးတီႉၺွပ်းလႆႈၵူၼ်းတေႃႉယႃႈၽွင်ၶၢဝ်ၸမ် 5 ၵီႊလူဝ်ႊ တီႈၵဵတ်ႉ ၵဵင်းႁၢႆး

ပလိၵ်ႈထႆးၵဵင်းႁၢႆး တီႉၺွပ်းၽူႈၸၢႆးၵေႃႉၼိုင်ႈ တေႃႉယႃႈၽွင်ၶၢဝ် (ႁေႊရူဝ်ႊဢိၼ်ႊ) ၸမ် 5 ၵီႊလူဝ်ႊ လုၵ်ႉတီႈလႅၼ်လိၼ်ထႆး – မၢၼ်ႈၶဝ်ႈမႃး။ ဝၼ်းတီႈ 10/12/2017 သိုဝ်ႇၶၢဝ်ႇ MGR Online ပိုၼ်ၽၢဝ်ႇဝႃႈ – ၸဝ်ႈၼႃႈတီႈပလိၵ်ႈထႆး ႁူင်းပ လိၵ်ႈမႄႈၸၼ်း ၸႄႈတွၼ်ႈၵဵင်းႁၢႆး တင်ႈလၢၼ်ႇၵူတ်ႇထတ်း တီႈဢိူင်ႇၶဝ်ႈပိူၵ်ႇ ၸႄႈဝဵင်းမႄႈၸၼ်း သေထူပ်းႁၼ်ၵႃးတူဝ်ႊယူဝ်ႊတႃႊ လမ်းၼိုင်ႈလုၵ်ႈတၢင်းမႄႈသၢႆတေၶဝ်ႈၼႂ်းမိူင်းၵဵင်းႁၢႆး။ ၼႂ်းၵႃးၼႆႉထူပ်းႁၼ်ယႃႈၽွင်ၶၢဝ် (ႁေႊရူဝ်ႊဢိၼ်ႊ) 12 ၵွၼ်ႈ ၼိုင်ႈၵွၼ်ႈလႂ်မီး 400 ၵရမ်ႊ ႁူမ်ႈတင်းမူတ်းမီး 4,800 ၵရမ်ႊ။ မၼ်းၸၢႆး လၢတ်ႈတီႈပလိၵ်ႈဝႃႈ – “မီးၵူၼ်းၵေႃႉၼိုင်ႈႁႂ်ႈၵႂႃႇႁပ်ႉယႃႈၽွင်ၶၢဝ်ၸိူဝ်းၼႆႉ တီႈလႅၼ်လိၼ် မႄႈသၢႆ – တႃႈၶီႈလဵၵ်း ႁႂ်ႈဢဝ်ၵႂႃႇသူင်ႇပၼ်တီႈမိူင်းၵွၵ်ႇ လႆႈႁပ်ႉငိုၼ်းၵႃႈၸၢင်ႈ 500,000 ၿၢတ်ႇ လႆႈႁပ်ႉၵႃႈၸၢင်ႈလူင်ႈၼႃႈမႃးယဝ်ႉ 50,000 ၿၢတ်ႇ” ဝႃႈၼႆ။ ၸဝ်ႈၼႃႈတီႈယိုတ်းယႃႈၽွင်ၶၢဝ် တီႉၺွပ်းတူဝ်မၼ်းၸၢႆးသေ တေၸွမ်းႁႃတူဝ် ၸုမ်းၼႅင်ႈသၢၼ် မႃးပၼ်တူတ်ႈတၢမ်ႇၸွမ်းၼင်ႇ ပၵ်းပိူင်မၢႆမီႈဝၢၼ်ႈမိူင်းမီးၼၼ်ႉ ဝႃႈၼႆ။ UNODC ပိုၼ်ၽၢဝ်ႇဝႃႈ မိူင်းႁူမ်ႈတုမ်မၢၼ်ႈၼႆႉ သူၼ်ၽုၵ်ႇယႃႈလူတ်းလူင်းယဝ်ႉၼႆသေတႃႉ တိုၵ်ႉပဵၼ်မိူင်းဢၼ်ၽုၵ်ႇယႃႈမဝ်းၵမ်ၼမ်သုတ်းမၢႆ 2 ၼႂ်းလုမ်ႈၾႃႉလႄႈ ပဵၼ်သုၼ်ၵၢင်ႁဵတ်း ဢွၵ်ႇယႃႈမဝ်းၵမ် ၼႂ်းၸဵင်ႇၸၢၼ်းဝၼ်းဢွၵ်ႇၵုၼ်ဢေႊသျိူဝ်ႊ ဝႃႈၼႆ။ Photo: MGR Online

['ယႃႈမဝ်းၵမ်']

2017-12-13T10:28:21

https://shannews.org/archives/1368

ၵေႃလိၵ်ႈလၢႆးပွတ်းၸၢၼ်း 7 ဝဵင်း ၵေႃႇသၢင်ႈလွင်ႈၽွမ်ႉႁူမ်ႈ ၽႅၼ်ၵၢၼ်တႃႇၸွႆႈထႅမ်ႁႅင်းၵၢၼ်တႆး ၼႂ်းမိူင်းထႆးပွၵ်ႈႁိူၼ်းၶိုၼ်း

ၵေႃလိၵ်ႈလၢႆးလႄႈ ၾိင်ႈငႄႈတႆး ၼႂ်းၸိုင်ႈတႆးပွတ်းၸၢၼ်း 7 ၸႄႈဝဵင်းဢုပ်ႇဢူဝ်းၵၼ် ၵေႃႇသၢင်ႈ လွင်ႈၽွမ်ႉႁူမ်ႈ တႃႇၸႂ်ႉတိုဝ်းၶိူင်ႈမၢႆ (LoGo) ဢၼ်လဵဝ်ၵၼ် ႁူမ်ႈၵၼ်ႁဵတ်းၵၢၼ်ၸွႆႈထႅမ်တူင်ႇဝူင်း ၵူၼ်းမိူဝ်းၼႃႈ။ ဝၼ်းတီႈ 13/12/2017 ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းမိူင်းပၼ်ႇ ၸတ်းႁဵတ်းပၢင်ဢုပ်ႇၵုမ် ႁၢင်ႈႁႅၼ်းပိူင်ထတ်း ၸတ်း မႄး ၼႃႈၵၢၼ်မိူဝ်းၼႃႈ တီႈႁိူၼ်းမေႃသွၼ်ၸၢႆးပီး ဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း ၽူႈၶဝ်ႈႁူမ်ႈမီး 30 ပၢႆ။ ၼႂ်းပၢင်ၼႆႉဢုပ်ႇဢူဝ်းၵၼ်လၢႆလွင်ႈ မိူၼ်ၼင်ႇ လွင်ႈတႃႇႁၢင်ႈႁႅၼ်း ၸတ်းႁႃတီႈယူႇလႄႈ ၸွႆႈၶပ်း ၶိုင်ပၼ်ႁႂ်ႈပီႈၼွင်ႉတႆး ၸိူဝ်းၵႂႃႇႁဵတ်းၵၢၼ်ၼွၵ်ႈမိူင်း (မိူင်းထႆး)သေ ၶိုၼ်းပွၵ်ႈမိူင်းၼၼ်ႉ လႆႈမီးဝႂ် ၵပ်းတူဝ်(မၢတ်ႈပုင်ႇတိၼ်ႇ) ဝႂ်မုင်ႉႁေႃႁိူၼ်း (ဢဵင်ႇထွင်ႇၸု) ၸိူဝ်းၼႆႉလႄႈ ၵေႃလိၵ်ႈလၢႆးလႄႈ ၾိင်ႈငႄႈတႆး 7 ဝဵင်း တေၸႂ်ႉ ၶိူင်ႈမၢႆ (LoGo) ဢၼ်လဵဝ်ၵၼ်၊ ပွႆးပီမႂ်ႇၵေႃႈ တေႁူမ်ႈၵၼ်ႁဵတ်းၼိုင်ႈ ပီလႂ် ၼိုင်ႈတီႈ ပၼ်ႇပုတ်ႈၵၼ်သေႁဵတ်းၵႂႃႇ။ ၸၢႆးၶိူဝ်းတႆး ၽူႈၼမ်းၼႂ်းၵေႃလိၵ်ႈလၢႆးလႄႈၾိင်ႈငႄႈတႆးမိူင်းပၼ်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ – “ ပီႈၼွင်ႉတႆးၸိူဝ်းၵႂႃႇႁဵတ်းၵၢၼ်ၼႂ်းမိူင်းပိူၼ်ႈၼၼ်ႉၵေႃႈ ယႃႇဝူၼ်ႉၼမ် ယႃႇၸႂ်လဵၵ်ႉ ႁဝ်းၶႃႈ ၸုမ်းတူင်ႉၼိုင်တၢင်းၼႆႉၵေႃႈ ဢွၼ်ၵၼ်ၶတ်းၸႂ်တႃႇၸွႆႈထႅမ်ပီႈၼွင်ႉႁဝ်းယူႇ မိူဝ်ႈလဵဝ် တိုၵ်ႉႁၢင်ႈ ႁႅၼ်းတႅမ်ႈလိၵ်ႈထိုင်လူင်ပွင်ၸိုင်ႈ ႁႂ်လႆႈတူၺ်းပၼ်လႄႈ ၸွႆႈထႅမ်ပၼ်လွင်ႈၼႆႉ၊ မိူဝ်ႈလဵဝ်ၼႆႉ ဢမ်ႇၸႂ်ႈၶၢဝ်းဢၼ်ႁဝ်းတေဢဝ်တူဝ်လွတ်ႈၵူၺ်းသေယူႇၽႂ်ယူႇမၼ်းယဝ်ႉ၊ ၸွႆႈထႅမ်ၵၼ်လႆႈၸိူင်ႉ ႁိုဝ်ၵေႃႈတေၸွႆႈၵႂႃႇယူႇ ” ဝႃႈၼႆ။ ၵေႃလိၵ်ႈလၢႆးလႄႈၾိင်ႈငႄႈတႆး 7 ဝဵင်း ၼႂ်းၸိုင်ႈတႆးပွတ်းၸၢၼ်း ဢၼ်မႃးၶဝ်ႈပၢင်ၵုမ်တႄႉမီး မိူၼ်ၼင်ႇ ဝဵင်းလၢင်းၶိူဝ်း၊ မိူင်းပၼ်ႇ၊ မွၵ်ႇမႆႇ၊ မိူင်းၼၢႆး၊ ပၢင်ႇလႅင်းသႂ်၊ႁူဝ်မိူင်း၊ၵဵင်းတွင်း ၸိူဝ်းၼႆႉ တႄႇဢုပ်ႇဢူဝ်းႁူမ်ႈႁွမ်းၵၼ် မိူဝ်ႈဝၼ်းတီႈ 04/12/2017 တီႈပၢင်ပွႆးႁူမ်ၸူမ်းႁပ်ႉတွၼ်ႈပီမႂ်ႇတႆး 2112 ၼီႈ ထုင်ႉၼႃးၵူင်း ၸႄႈတွၼ်ႈ လၢင်းၶိူဝ်းၸိုင်ႈ တႆးပွတ်းၸၢၼ်း။ Photo: Kaw Tai Mong Pan.

['ၵူႈလွင်ႈလွင်ႈ']

2017-12-13T10:25:48

https://shannews.org/archives/1364

ႁႅင်းၵၢၼ်တႆး တူၵ်းလင်ၶႃး ႁူဝ်ၽတ်ႉၺႃးလိၼ် တၢႆထင်တီႈ

ၸၢႆးထုၼ်းၵႅၼ်ႇ ဢႃယု 26 ပီ ၵူၼ်းတၢင်ႉယၢၼ်း ႁႅင်းၵၢၼ်တႆး ႁွတ်ႈၵဵင်းမႆႇ ၶိုၼ်ႈမႄးလင်ၶႃးႁူင်းၵၢၼ်ၶဝ် တၢင်းသုင် မွၵ်ႈ 3 ၸၼ်ႉသေ တူၵ်းလူင်းမႃး ႁူဝ်ၽတ်ႉၺႃးလိၼ်သေ လႆႈလူႉတၢႆထင်တီႈ ဝႃႈၼႆ။ ဝၼ်းတီႈ 09/12/2017 ယၢမ်းၵၢင်ၼႂ် 8 မူင်း ၸၢႆးထုၼ်းၵႅၼ်ႇ(ႁွင်ႉ) ၸၢႆးလၢဝ် ဢႃယု 26 ပီ ၵူၼ်းဝၢၼ်ႈၼွင်ၽႃ ၸႄႈဝဵင်းတၢင်ႉယၢၼ်း ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ ဢၼ်မႃးႁဵတ်းၵၢၼ်တီႈႁူင်းၸၢၵ်ႈလမ်းယႆး ဢိူင်ႇထႃႉၵႂၢင်ႉ ၸႄႈဝဵင်းသႃရႃၽီး ၸႄႈတွၼ်ႈၵဵင်းမႆႇ ၸိုင်ႈထႆး။ ၶိုၼ်ႈၵႂႃႇမႄးၵုမ်းလင်ၶႃးႁူင်းၸၢၵ်ႈႁူဝ်ႈသေ ဢဝ်ယၢတ်ႇတူၵ်းလူင်းမႃး ႁူဝ်ၽတ်ႉသႂ်ႇတီႈလိၼ် လူႉတၢႆထင်တီႈ ဝႃႈၼႆ။ ၸၢႆးလိူၼ်ၶမ်း ၽူႈၸွႆႈထႅမ်ၸုမ်းတူင်ႇဝူင်းၶႅၵ်ႇလီပၢင်ၸႃႉ ၼႂ်းၵဵင်းမႆႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၵေႃႉပဵၼ်ပေႃႈလဵင်ႉမၼ်းၸၢႆး ၸႂ်ႉၶိုၼ်ႈၼိူဝ်လင်ၶႃး ႁူင်းၸၢၵ်ႈၶဝ်သေ မႄးၵုမ်းလင်ၶႃးပွင်ႇ။ ၽိူဝ်ႇ မၼ်းၸၢႆးၶိုၼ်ႈ ၵႂႃႇတီႈၼိူဝ်ယဝ်ႉ တေပလၢတ်ႈႁႃႉ၊ မႆႉတၢင်းၼိူဝ်မၼ်းႁၵ်းႁႃႉၵေႃႈဢမ်ႇႁူႉ မၼ်းၸၢႆးတူၵ်း လူင်းမႃး။ တၢင်းသုင်မွၵ်ႈ ႁိူၼ်း 3 ၸၼ်ႉ။ ဢဝ်ႁူဝ်မၼ်းၸၢႆးၽတ်ႉၺႃးလိၼ်သေ ႁူဝ်တႅၵ်ႇလူႉတၢႆထင် တီႈၵမ်းလဵဝ်။ ထႅင်ႈလွင်ႈၼိုင်ႈသမ်ႉ ပေႃႈလဵင်ႉ(ၼၢႆးၸၢင်ႈ) မၼ်းၸၢႆးၵေႃႈ ဢမ်ႇႁပ်ႉပုၼ်ႈၽွၼ်းသင်ပၼ် ” ဝႃႈၼႆ။ ယၢမ်းလဵဝ် တူဝ်တၢႆမၼ်းၸၢႆးဢဝ်ဝႆႉတီႈ ဝတ်ႉပႃႇပဝ်ႈ ဝဵင်းၵဵင်းမႆႇယဝ်ႉ။ ထႅင်ႈၾၢႆႇၼိုင်ႈၵေႃႈတီႈမိူင်းထႆးၼႆႉ မၼ်းၸၢႆး ဢမ်ႇမီးပီႈၼွင်ႉလႄႈ ၾၢႆႇၸွႆႈထႅမ်ၸုမ်းတူင်ႇဝူင်းၶႅၵ်ႇလီပၢင်ၸႃႉ ယွၼ်းမွၵ်ႇထိုင်ပီႈၼွင်ႉႁႅင်းၵၢၼ်တႆး ႁႂ်ႈၶဝ်ႈႁူမ်ႈ ၵိၼ်ႁူမ်ႈလူႇတၢၼ်း ႁူမ်ႈၸွႆႈ ပၢင်မႃႇသႃႇ ပၢင်သွမ်း ၸၢႆးထုၼ်းၵႅၼ်ႇ ဝႃႈၼႆ။ ၶၢပ်ႈတူဝ်တၢႆ ၸၢႆးထုၼ်းၵႅၼ်ႇ(ႁွင်ႉ) ၸၢႆးလၢဝ်ၼႆႉ တေလုမ်းလႃးသၢင်းၵျူဝ်ႇပၼ်ၼႂ်းဝၼ်းတီႈ 15/12/2017 ဝၼ်းသုၵ်း တီႈပႃႇႁဵဝ်ႈသီႇယႅၵ်ႈသၼ်တီႇ ထမ်း ၸႄႈဝဵင်းၵဵင်းမႆႇ ဝႃႈၼႆ။ ၸၢႆးထုၼ်းၵႅၼ်ႇၼႆႉ ပဵၼ်လုၵ်ႈၸၢႆး လုင်းလၢႆးသႂ်ထွၼ်း၊ မႄႈပႃႈသႅင်ႁိူၼ်း မီးပီႈၼွင်ႉ 3 ၵေႃႉ မၼ်းၸၢႆးပဵၼ်ၵေႃႉ လဵၵ်ႉသုတ်း၊ ပဵၼ်ၵူၼ်းၸႃတိ ဝၢၼ်ႈၼွင်ၽႃ ၸႄႈဝဵင်းတၢင်ႉယၢၼ်း ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ မၼ်းၸၢႆးၼႆႉ တိုၵ်ႉၶဝ်ႈမႃးႁဵတ်းၵၢၼ်ၼႂ်းမိူင်းထႆး ၵဵင်းမႆႇ တိုၵ်ႉမီးၶၢဝ်းတၢင်း 2 ပီပၢႆ။ ၵူၺ်းၵႃႈ ဢမ်ႇမီးဝတ်းဝႂ် ၵပ်းတူဝ်သင်ၼႂ်းမိူင်းထႆး။ ထႅင်ႈၾၢႆႇၼိုင်ႈၵေႃႈ မၢႆၾၢင်(ဝႂ်ၵၢပ်းတူဝ်) တီႈမိူင်းမၢၼ်ႈၵေႃႈ ဢမ်ႇမီး ဝႃႈၼႆ။ Photo By SaiOn Onelee

['ႁႅင်းငၢၼ်းၶၢမ်ႈမိူင်း']

2017-12-13T10:23:12

https://shannews.org/archives/1359

ၽွင်းလူင် ၾၼ်ႇတႃႇငိုၼ်းတွင်းပိုၼ်ၽၢဝ်ႇဝႃႈ ၵူၼ်းၽၢၼ် ၼႂ်းမိူင်းမၢၼ်ႈ လူတ်းလူင်း 17 %

ယေးငိုၼ်းလုမ်ႈၾႃႉလႄႈ ၽွင်းလူင်ၾၢႆႇၶူင်းၵၢၼ်လႄႈ ၾၼ်ႇတႃႇငိုၼ်းတွင်းႁူမ်ႈၵၼ် ၵဵပ်းၶေႃႈမုလ်း လွင်ႈၽၢၼ် ၵိၼ်းၵူၼ်းမိူင်းမၢၼ်ႈသေ ပိုၼ်ၽၢဝ်ႇဝႃႈ ၼႂ်းၶၢဝ်းတၢင်း 10 မႃးၼႆႉ ငဝ်းလၢႆး ၵူၼ်းၽၢၼ် ဢၼ်ယူႇသဝ်း ၼႂ်းမိူင်းႁူမ်ႈ တုမ် လူတ်းလူင်းၵႂႃႇယဝ်ႉ မွၵ်ႈ 17 ပိူဝ်ႊသဵၼ်ႊ (%) ၼႆ ဝႃႈၼႆ။ ဝၼ်းတီႈ 12/12/2017 ပူၼ်ႉမႃးၼႆႉ ၽွင်းလူင် ၾၼ်ႇတႃႇငိုၼ်းတွင်းတင်း ၸုမ်းယေးငိုၼ်းလုမ်ႈၾႃႉ ႁူမ်ႈၵၼ်ၸတ်းပၢင်သပ်းၸႅင်ႈၶၢဝ်ႇ ၵဵဝ်ႇၵပ်းၽိုၼ်ႁၢႆးငၢၼ်းၵၢၼ် ထတ်းသၢင်လွင်ႈၵူၼ်းၽၢၼ် ၼႂ်းမိူင်းႁူမ်ႈတုမ်။ ၸတ်းႁဵတ်းတီႈႁူင်းႁႅမ်း Max Hotel တီႈၼေႇပျီႇတေႃႇ။ ၼႂ်းၽိုၼ်ႁၢႆးငၢၼ်းၼၼ်ႉပႃးဝႆႉဝႃႈ ပေႃးထတ်းတူၺ်းၸိုင် မိူဝ်ႈပီ 2004-2005 ၼႆႉႁူဝ်ၼပ်ႉၵူၼ်းၽၢၼ် မိူင်းမၢၼ်ႈမီး 48.2 %။ ထိုင်မႃး 2015 သမ်ႉ မီး 32 % တေလႆႈဝႃႈ လူတ်းလူင်း မွၵ်ႈ 17 % ဝႃႈၼႆ။ ဢၼ်ထတ်းသၢင် ႁူဝ်ၼပ်ႉ ၵူၼ်းၽၢၼ် ၼႂ်းမိူင်းႁူမ်ႈတုမ် ထတ်းသၢင်တူၺ်းတီႈ ငဝ်းလၢႆးၵၢၼ်ယူႇၵၢၼ်ၵိၼ်၊ လွင်ႈရႃႇသီႇဢုတု၊ လွင်ႈပၢႆးယူႇလီ ၸိူင်ႉၼႆႉၵေႃႈပႃး ဝႃႈၼႆ။ တီႈပၢင်သပ်းၸႅင်ႈၽိုၼ်ႁၢႆးငၢၼ်းၼၼ်ႉ မီးၵႅမ်ၽွင်းလူင်၊ တူဝ်တႅၼ်းၸုမ်းဢူၺ်းလီ ယေးငိုၼ်းလုမ်ႈၾႃႉ၊ ၽူႈၵွၼ်း ၾၢႆႇ ၸီႉသင်ႇလႄႈ ၽွင်းလူင်ၶဝ်။ ၽူႈမီးပိုၼ်ႉႁူႉ၊ ၸုမ်း INGOs ၸဵမ်ၸိူဝ်းၼႆႉ ၶဝ်ႈႁူမ်ႈ။ လိူဝ်ၼၼ်ႉ ၽွင်းလူင် ၾၼ်ႇတႃႇငိုၼ်းတွင်း ဢူးသႅတ်ႉဢွင်ႇ၊ ၵႅမ်ႁူဝ်ပဝ်ႈ ယေးငိုၼ်းလုမ်ႈၾႃႉ တွၼ်ႈဢေႊသျိူဝ်ႊပႄႊသိၾိၵ်ႊ လႄႈ ၾၢႆႇၸီႉသင်ႇယေးငိုၼ်းလုမ်ႈၾႃႉ ၸဵမ်ၸိူဝ်းၼႆႉ ၶဝ်ႈႁူမ်ႈမွၵ်ႇလၢတ်ႈၶေႃႈၵႂၢမ်း ဝႃႈၼႆ။ ၶေႃႈမုလ်း – သျိၼ်းႁႃ

['ၵူႈလွင်ႈလွင်ႈ']

2017-12-13T10:18:27

https://shannews.org/archives/1351

ပႃႇတီႇႁူဝ်သိူဝ် ပိုတ်ႇလုမ်း ၽႄၸႄႈဝဵင်း ၼႂ်းမိူင်းယႆ

ပႃႇတီႇႁူဝ်သိူဝ် SNLD ၸႄႈဝဵင်းမိူင်းယႆ ပိုတ်ႇ လုမ်း ပူၵ်းပၢႆႉပႃႇတီႇ ၼႂ်းထုင်ႉၸလၢၼ်းပုင်းထုၼ် မီးပီႈၼွင်ႉၵူၼ်းမိူင်း ၶဝ်ႈႁူမ်ႈတင်းၼမ်လၢႆ။ ဝၼ်းတီႈ 11/12/2017 ယၢမ်းၵၢင်ၼႂ် 10 မူင်း တေႃႇထိုင် 12 မူင်း ၵၢင်ဝၼ်း ပႃႇတီႇႁူဝ်သိူဝ် SNLD ၸႄႈဝဵင်းမိူင်းယႆ ပိုတ်ႇ လုမ်းၽႄၸႄႈဝဵင်းထႅင်ႈ တီႈဝၢၼ်ႈပဵင်းၵူၺ်ႈ ထုင်ႉၸလၢၼ်းပုင်းထုၼ် ၸႄႈဝဵင်းမိူင်းယႆ ၸႄႈတွၼ်ႈ လႃႈသဵဝ်ႈ ၸိုင်ႈတႆးပွတ်းႁွင်ႇ။ ဢိင်ၼိူဝ်ၵူၼ်းမိူင်းတုၵ်းယွၼ်းႁႂ်ႈပိုတ်ႇလုမ်းၽႄ၊ တႃႇၵႄႈလိတ်ႈပၼ်ႁႃ ၸဵဝ်းဝႆး တႃႇတေ ၵပ်းသိုပ်ႇ/သၢၼ် တင်းၵူၼ်းမိူင်းႁႂ်ႈငၢႆႈလူမ်ၸႂ် ဝႃႈၼႆ။ ၸၢႆးသိူဝ်ဢွၼ်ႇမိူင်း ၽူႈၼမ်းၼႂ်း ပႃႇတီႇႁူဝ်သိူဝ် ၸႄႈဝဵင်းမိူင်းယႆ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ယိူင်းဢၢၼ်း ဢၼ်လႆႈမႃးပိုတ်ႇလုမ်းၵိင်ႇၽႄထႅင်ႈၼႆႉ ၼင်ႇႁိုဝ် ၵူၼ်းမိူင်း ၼႂ်းပိုၼ်ႉတီႈ ပေႃးတေၸၢင်ႈၵပ်းသိုပ်ႇ/ၵပ်းသၢၼ် တင်း ပႃႇတီႇ ႁႂ်ႈငၢႆႈလူမ်ၸႂ်၊ မီးလွင်ႈသင်မႃးၵေႃႈ တေယိုၼ်းမိုဝ်းၶဝ်ႈၸွႆႈၵၼ်ငၢႆႈ။ လိူဝ်ၼၼ်ႉ ႁဝ်းၶႃႈ လႆႈၸႅၵ်ႇ ယိုၼ်ႈ ပၼ်ပႃးထႅင်ႈ ၵၢတ်ႊ(Card) ၽူႈၶဝ်ႈၸုမ်းပႃႇတီႇ” ဝႃႈၼႆ။ ပၢင်ပိုတ်ႇလုမ်းၵိင်ႇၽႄ ပႃႇတီႇႁူဝ်သိူဝ် ၼႂ်းဝၢၼ်ႈပဵင်းၵူၺ်ႈ ထုင်ႉၸလၢၼ်းပုင်းထုၼ်ၼႆႉ ၵူၼ်းမိူင်းတင်း ၽူႈပွင် ၵၢၼ်ပႃႇတီႇႁူဝ်သိူဝ် ႁူမ်ႈၵၼ်ပူၵ်းပၢႆႉ၊ ၽႅတ်းၼမ်ႉမၢၵ်ႇႁၼ်၊ တၵ်ႉယမ် တုင်းၸိူဝ်ႉၸၢတ်ႈတႆး၊ တုင်းပႃႇတီႇ၊ ၼပ်ႉယမ်ၽူႈႁတ်းႁၢၼ်လႄႈ ႁူမ်ႈၵၼ်ႁွင်ႉၽဵင်းၵႂၢမ်း။ လိူဝ်ၼၼ်ႉ ၵႅမ်ၽူႈၼမ်းၼႂ်း (1) ငဝ်ႈငုၼ်းပႃႇတီႇႁူဝ်သိူဝ် ၸၢႆးလဵၵ်ႉ၊ ႁူဝ်ပဝ်ႈပႃႇတီႇႁူဝ်သိူဝ် ၸိုင်ႈတႆး ပွတ်းႁွင်ႇ လုင်းၸၢႆး လႃႉၽေႇ(ႁွင်ႉ) ၸၢႆးသိူဝ်ယွမ်လႄႈ ဢိၵ်ႇထႅင်ႈ လၢႆလၢႆၵေႃႉ မွၵ်ႇလၢတ်ႈၶေႃႈၵႂၢမ်း ဝႃႈၼႆ။ ၼႂ်းထုင်ႉၸလၢၼ်း ၸႄႈဝဵင်းမိူင်းယႆၼႆႉ ယူႇၼႂ်းၼႃႈတီႈ ၸုမ်းပျီႇတူႉၸိတ်ႉမၢၼ်ႈပၢင်ႇၵုမ်းၵမ်ဝႆႉ ဝႃႈၼႆ။ ၼႂ်းၸႄႈဝဵင်းမိူင်းယႆၼႆႉ ဢၼ်ပိုတ်ႇလုမ်းၵိင်ႇၽႄၸႄႈဝဵင်း ပႃႇတီႇႁူဝ်သိူဝ် SNLD တင်းမူတ်း မီး 5 တီႈ မိူၼ် ၾၢႆႇ ၸၢၼ်း မိူင်းယႆ ဢိူင်ႇဝၢၼ်ႈပုင်ႇ၊ ၾၢႆႇတူၵ်း ဢိူင်ႇဝၢၼ်ႈၸၢင်ႉ၊ ၾၢႆႇႁွင်ႇ ဢိူင်ႇႁူဝ်ယ၊ ဢိူင်ႇလွႆငိုၼ်း တင်း ဢိူင်ႇၸလၢၼ်း ၸိူဝ်းၼႆႉ။

['ၵူႈလွင်ႈလွင်ႈ']

2017-12-13T10:13:51

https://shannews.org/archives/1348

ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း 3 ၸုမ်း ႁူပ်ႉထူပ်းၵၼ် တီႈၵဵင်းမႆႇ ပဵၼ်ပွၵ်ႈၵမ်းႁႅၵ်ႈ

ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း 3 ၸုမ်း မိူၼ် ၸုမ်း UNFC ၊ ၸုမ်းဢၼ်လူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈမိူင်း NCA တင်း ၸုမ်း FPNCC ႁူပ်ႉထူပ်းၵၼ် တီႈၵဵင်းမႆႇ ပဵၼ်ပွၵ်ႈၵမ်းႁႅၵ်ႈ ဝႃႈၼႆ။ ဝၼ်းတီႈ 09/12/2017 ၽူႈဢွၼ်ႁူဝ်သုင်သုတ်း ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း 3 ၸုမ်း ႁူပ်ႉၵၼ်တီႈဝဵင်းၵဵင်းမႆႇ ၸိုင်ႈထႆး ဢၼ်ဢွၼ်ႁူဝ်ၸုမ်း UNFC မႃးဢုပ်ႇပဵၼ် ၼၢႆႁူင်သႃ၊ ၸုမ်းဢၼ်လူင်းလၢႆးမိုဝ်းၵိုတ်းတိုၵ်းပတ်းပိုၼ်ႉ တူဝ်ႈမိူင်း NCA သမ်ႉ ၸွမ် သိုၵ်းလူင် ယွတ်ႈသိုၵ်း လႄႈ ၸုမ်း FPNCC သမ်ႉ ၸွမ်သိုၵ်းလူင် ဢႅၼ်ႇၿၢၼ်းလႃႉ။ ၸုမ်းယိပ်းၵွင်ႈၵၢင်ႇ သၢမ်ၸုမ်းၼႆႉ ႁူပ်ႉထူပ်းဢုပ်ႇဢူဝ်း ထတ်းသၢင်ၶိုၼ်း ငဝ်းလၢႆးၶၵ်ႉၵၢၼ်လွင်ႈငမ်းယဵၼ် ဢၼ်ပူၼ်ႉမႃးလႄႈ လွင်ႈတေသိုပ်ႇၵႂႃႇ ထႅင်ႈတၢင်းၼႃႈ ၸဵမ်ၸိူဝ်းၼႆႉ။ ၽူႈဢွၼ်ႁူဝ် ၼႂ်းၸုမ်းယိပ်းၵွင်ႈၵၢင်ႇ ၸဝ်ႈၼိုင်ႈ လၢတ်ႈဝႃႈ “ လွင်ႈၶဝ်ၸဝ်ႈႁူပ်ႉထူပ်းၵၼ်တႄႉ မႅၼ်ႈယဝ်ႉ။ ၵူၺ်းၵႃႈ ၶဝ်ၸဝ်ႈဢုပ်ႇဢူဝ်းလွင်ႈသင်တႄႉ ဢမ်ႇလႆႈႁူႉၸွမ်းႁူဝ်ယွႆႈမၼ်း။ ဢၼ်လႆႈငိၼ်းဝႆႉတႄႉ တေဢုပ်ႇၵၼ် ၶၵ်ႉၵၢၼ်လွင်ႈငမ်းယဵၼ်” ဝႃႈၼႆ။ ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း 3 ၸုမ်းၼႆႉ ပဵၼ်ၸုမ်းဢဵၼ်ႁႅင်းယႂ်ႇ ၼင်ႇၵၼ် ၸုမ်းၼိုင်ႈသမ်ႉ လူင်းလၢႆးမိုဝ်းၵိုတ်း တိုၵ်းပတ်ႉပိုၼ်ႉ တူဝ်ႈမိူင်း NCA၊ ၸုမ်း UNFC သမ်ႉ တိုၵ်ႉၶတ်းၸႂ်ဢုပ်ႇဢူဝ်း တႃႇလူင်းလၢႆးမိုဝ်း ၵိုတ်းတိုၵ်းပတ်း ပိုၼ်ႉတူဝ်ႈမိူင်း NCA လႄႈ ၸုမ်း FPNCC သမ်ႉ ပဵၼ်ၸုမ်းဢူၺ်းလီပွတ်းႁွင်ႇ ဢၼ်ဢမ်ႇယွမ်းႁပ်ႉ လိၵ်ႈၵိၼ် ၵႅၼ်ႇ ၵိုတ်းတိုၵ်းပတ်းပိုၼ်ႉတူဝ်ႈမိူင်း NCA သေႁႃလၢႆးတၢင်းတႃႇဢုပ်ႇဢူဝ်းၵၢၼ်မိူင်း လူၺ်ႈလၢႆးတၢင်းမႂ်ႇ။ ၶေႃႈမုလ်း nmg-news.com

['ၵၢၼ်မိူင်း']

2017-12-13T07:53:40

https://shannews.org/archives/1345

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2017/12/12၊ BNI/SHAN TV Program, 2017/12/12

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2017/12/12၊ BNI/SHAN TV Program, 2017/12/12

['Uncategorized']

2017-12-13T07:52:35

https://shannews.org/archives/1342

CSSU ၸတ်းႁဵတ်းပၢင်ဢုပ်ႇၵုမ်ၾိုၵ်းၽွၼ်ႉတႃႇႁၢင်ႈႁႅၼ်းပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး

CSSU ၸတ်းႁဵတ်းပၢင်ဢုပ်ႇၵုမ်ၾိုၵ်းၽွၼ်ႉတႃႇႁၢင်ႈႁႅၼ်းပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး

['Uncategorized']

2017-12-13T07:51:14

https://shannews.org/archives/1339

ၸုမ်းတူင်ႉၼိုင်လွင်ႈလိၵ်ႈလၢႆးတႆး ႁူပ်ႉထူပ်း Dr. ၸၢႆးဢွင်ႇထုၼ်း တီႈၵဵင်းမႆႇ

ၸုမ်းတူင်ႉၼိုင်လွင်ႈလိၵ်ႈလၢႆးတႆး ႁူပ်ႉထူပ်း Dr. ၸၢႆးဢွင်ႇထုၼ်း တီႈၵဵင်းမႆႇ

['Uncategorized']

2017-12-13T07:50:15

https://shannews.org/archives/1336

ၸုမ်းတူင်ႇဝူင်းၵူၼ်းလၢႆၸုမ်း ႁူမ်ႈၵၼ်ၸတ်းႁဵတ်းဝၼ်းသၢၼ်ၶတ်းလွင်ႈႁဵတ်းႁၢႆႉၸႃႉၼိူဝ်ၼၢင်းယိင်း

ၸုမ်းတူင်ႇဝူင်းၵူၼ်းလၢႆၸုမ်း ႁူမ်ႈၵၼ်ၸတ်းႁဵတ်းဝၼ်းသၢၼ်ၶတ်းလွင်ႈႁဵတ်းႁၢႆႉၸႃႉၼိူဝ်ၼၢင်းယိင်း

['Uncategorized']

2017-12-13T07:49:11

https://shannews.org/archives/1333

SSPP/SSA ၸတ်းႁဵတ်းပၢင်ၵႅဝ်ႈ တၵ်ႉယမ်ၶႂၼ်ငဝ်းၽူႈႁတ်းႁၢၼ်လုၵ်ႉၽိုၼ်ႉ

SSPP/SSA ၸတ်းႁဵတ်းပၢင်ၵႅဝ်ႈ တၵ်ႉယမ်ၶႂၼ်ငဝ်းၽူႈႁတ်းႁၢၼ်လုၵ်ႉၽိုၼ်ႉ

['Uncategorized']

2017-12-13T07:48:13

https://shannews.org/archives/1330

တၢင်းႁၢင်ႈလီလုၵ်ႈလိူၼ်ယႂ်ႇ Super Moon မိူဝ်ႈၶမ်ႈဝၼ်းထိ 3/12/2017

တၢင်းႁၢင်ႈလီလုၵ်ႈလိူၼ်ယႂ်ႇ Super Moon မိူဝ်ႈၶမ်ႈဝၼ်းထိ 3/12/2017

['Uncategorized']

2017-12-13T07:46:10

https://shannews.org/archives/1327

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2017/12/05၊ BNI/SHAN TV Program, 2017/12/05

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2017/12/05၊ BNI/SHAN TV Program, 2017/12/05

['Uncategorized']

2017-12-13T07:44:34

https://shannews.org/archives/1324

တပ်ႉသိုၵ်းလူင်ပွင်ၸိုင်ႈ ၶလယ 147 လေႃႇတိုၵ်းတပ်ႉသိုၵ်းၸိုင်ႈတႆး (SSPP/SSA) တီႈၵွင်းမႆႉႁုင်း

တပ်ႉသိုၵ်းလူင်ပွင်ၸိုင်ႈ ၶလယ 147 လေႃႇတိုၵ်းတပ်ႉသိုၵ်းၸိုင်ႈတႆး (SSPP/SSA) တီႈၵွင်းမႆႉႁုင်း

['Uncategorized']

2017-12-13T07:39:06

https://shannews.org/archives/1320

ၸုမ်းတူင်ႇဝူင်းၵူၼ်းလၢႆၸုမ်း ႁူမ်ႈၵၼ်ၸတ်းႁဵတ်းဝၼ်းသၢၼ်ၶတ်းလွင်ႈႁဵတ်းႁၢႆႉၸႃႉၼိူဝ်ၼၢင်းယိင်း

ၸုမ်းတူင်ႇဝူင်းၵူၼ်းလၢႆၸုမ်း ႁူမ်ႈၵၼ်ၸတ်းႁဵတ်းဝၼ်းသၢၼ်ၶတ်းလွင်ႈႁဵတ်းႁၢႆႉၸႃႉၼိူဝ်ၼၢင်းယိင်း

['Uncategorized']

2017-12-12T12:55:22

https://shannews.org/archives/1316

ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ၸတ်းႁဵတ်းပၢင်ၾိုၵ်းၽွၼ်ႉ တီႈဝဵင်းတူၼ်ႈတီး ႁၢင်ႈႁႅၼ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး

ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ၸတ်းႁဵတ်းပၢင်ၾိုၵ်းၽွၼ်ႉ တီႈဝဵင်းလူင်တူၼ်ႈတီး။ ပဵၼ်ၵၢၼ်ႁၢင်ႈႁႅၼ်း တႃႇၸတ်းႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆးတၢင်းၼႃႈ။ ဝၼ်းတီႈ 11/12/2017 ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) တႄႇၸတ်းႁဵတ်းပၢင်ဢုပ်ႇၵုမ်ၾိုၵ်းၽွၼ်ႉ (Workshop) တႃႇႁၢင်ႈႁႅၼ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး တီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း။ ပၢင်ၾိုၵ်းၽွၼ်ႉၼႆႉ ၸတ်းႁဵတ်းတေႃႇထိုင်ဝၼ်းတီႈ 15/12/2017 ၊ မီးလုၵ်ႈၸုမ်း CSSU ၶိုၼ်ႈႁွတ်ႈၶဝ်ႈႁူမ်ႈမွၵ်ႈ 150-160 ၵေႃႉ။ ၸႅၵ်ႇႁဵတ်း 5 ၸုမ်း 5 တီႈသေ ဢုပ်ႇဢူဝ်းလႅၵ်ႈလၢႆႈလွင်ႈၵၢၼ်မိူင်း၊ ၵၢၼ်ႁူမ်ႇလူမ်ႈ၊ ၵၢၼ်တီႈလိၼ်လႄႈသၽႃႇဝ၊ ၵၢၼ်ပၢႆးမၢၵ်ႈမီး လႄႈၵၢၼ်တူင်ႇဝူင်းၵူၼ်း တင်းမူတ်း 5 ႁူဝ်ၶေႃႈၸိူဝ်းၼႆႉ-ၼႆယဝ်ႉ။ ၵၢၼ်မိူင်း ၸတ်းႁဵတ်းတီႈႁူင်းႁႅမ်း PH ၊ ၵၢၼ်ႁူမ်ႇလူမ်ႈၸတ်းတီႈႁူင်းႁႅမ်း Cherry Queen ။ ၵၢၼ်တီႈလိၼ်လႄႈသၽႃႇဝ တီႈႁူင်းႁႅမ်း Royal Star ။ ၵၢၼ်ပၢႆးမၢၵ်ႈမီး တီႈႁူင်းႁႅမ်းႁၵ်ႉႁွမ်။ ၵၢၼ်တူင်ႇဝူင်းၵူၼ်း ၸတ်းတီႈႁူင်းႁႅမ်း Taunggyi city -ၼႆယဝ်ႉ။ ၽူႈမီးပုၼ်ႈၽွၼ်း လုမ်းၵပ်းသၢၼ် RCSS တီႈတူၼ်ႈတီး ၸဝ်ႈသိုၵ်းလူင်ၸၢႆးဢူး လၢတ်ႈဝႃႈ- “ၼိုင်ႈတွၼ်ႈၵၼ် (ၵၼ်ႇတ)မီးႁဝ်းၵူၼ်း 5 ၵေႃႉ၊ ပေႃးႁႃႈတွၼ်ႈၵၼ်ၵေႃႈမီးၵူၼ်း 25 ၵေႃႉ။ တၢင်ႇၸုမ်းၸိူဝ်းၼၼ်ႉၵေႃႈ ပဵၼ်ၼၼ်ၼင်ႇၵဝ်ႇ၊ ဢမ်ႇဝႃႈၼႂ်းသိူဝ်ၽိူၵ်ႇႁႃႉ၊ ၼႂ်းၵေႃႁူမ်ႈသၢင်ႈၸိုင်ႈတႆး SSJAC ၼႆၵေႃႈ မႃးၼိုင်ႈတွၼ်ႈၵၼ် 5 ၵေႃႉ။ မိူၼ်ၼင်ႇၸုမ်းတူင်ႇဝူင်းၵူၼ်း၊ ၸုမ်းၵူၼ်းၼုမ်ႇတႆးၸိူဝ်းၼႆႉၵေႃႈ တူၺ်းဢဵၼ်ႁႅင်းသေလိူၵ်ႈမႃး 2 ၵေႃႉ 3 ၵေႃႉၸိူဝ်းၼႆႉ။ ၼိုင်ႈၸုမ်းၼႆႉမႃး 25 ၵေႃႉ၊ ၸႅၵ်ႇၵႂႃႇၼိုင်ႈတွၼ်ႈၵၼ် 5 ၵေႃႉ။ ပႃးတင်းၵၢၼ်လုမ်း ၵၢၼ်မၢတ်ႈမၢႆၸိူဝ်းၼႆႉ တေမီးထႅင်ႈ 3-5 ၵေႃႉၸိူဝ်းၼႆႉ”-ဝႃႈၼႆ။ သိုပ်ႇလၢတ်ႈၼႄတၢင်းယိူင်းဢၢၼ်း ဢၼ်လႆႈၸတ်းႁဵတ်းပၢင်ဝိူၵ်ႊသျွပ်ႊၼႆႉဝႃႈ- “ပဵၼ်လွင်ႈႁၢင်ႈႁႅၼ်းဝႆႉ တႃႇတေၸတ်းႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတီႈလၢင်းၶိူဝ်း။ မိူဝ်ႈပႆႇၸတ်းႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈၼႆႉ ႁဝ်းႁၢင်ႈႁႅၼ်း ႁဵတ်းဝိူၵ်ႊသျွပ်ႊဢွၼ်တၢင်း။ ပေႃးႁဵတ်းယဝ်ႉ ၶိုၼ်းလူင်းႁူပ်ႉထူပ်းၵူၼ်းမိူင်းထႅင်ႈသေ ႁဵတ်းပၢင်ဢုပ်ႇၵုမ်လူင်ႈၼႃႈထႅင်ႈ၊ ပေႃးယဝ်ႉၸင်ႇၵွႆႈၵႂႃႇတီႈလၢင်းၶိူဝ်း၊ တေမႃးပဵၼ်ၸၼ်ႉပဵၼ်ၸၼ်ႉ။ တီႈပၢင်ဢုပ်ႇၵုမ်လူင်ႈၼႃႈၼၼ်ႉ ႁဝ်းတေႁွင်ႉမွၵ်ႇၽူႈတၢင်တူဝ်ၵူၼ်းမိူင်းႁဝ်း။ တီႈပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈၼၼ်ႉ ႁႂ်ႈမၼ်းပႃးသဵင်ႁူဝ်ၸႂ်ၵူၼ်းမိူင်းႁဝ်း ၵူၼ်းမိူင်းတႆး၊ ၵွပ်ႈပိူဝ်ႈႁဝ်းႁဵတ်းတႃႇၸိူဝ်ႉၶိူဝ်းတႆးလႄႈ ဢမ်ႇၸႂ်ႈၵွမ်ႉၵႃႈၸိူဝ်းယူႇသဝ်းၼႂ်းမိူင်းတႆးၵူၺ်း၊ ႁႂ်ႈမၼ်းပႃးၵၢင်ၸႂ်ၸၢဝ်းၶိူဝ်းတႆး ဢၼ်မီးယူႇၼႂ်းမိူင်းႁူမ်ႈတုမ်ၼႆႉတင်းမူတ်း”- ၸဝ်ႈသိုၵ်းလူင်ၸၢႆးဢူး လၢတ်ႈ။ ပၢင်ဝိူၵ်ႊသျွပ်ႊပွၵ်ႈၼႆႉ တေမႄးၶတ်းလိူၵ်ႈၵူၼ်းတႃႇ 75 ၵေႃႉသေ ၸႅၵ်ႇပဵၼ် 5 ၸုမ်းယဝ်ႉ တေလူင်းထူပ်းၵူၼ်းမိူင်းၼႂ်းမိူင်းတႆး ႁူမ်ႈ 16 တီႈ၊ ၼႂ်းၵႄႈဝၼ်းတီႈ 17 တေႃႇထိုင် 23 လိူၼ်ၻီႊသႅမ်ႊၿိူဝ်ႊ 2017 ၼႆႉ။ ၸုမ်းလူင်းႁူပ်ႉထူပ်းၵူၼ်းမိူင်း ပွၵ်ႈမႃးႁဵတ်းပၢင်ၵုမ်ၵၼ်ၶိုၼ်းတီႈတူၼ်ႈတီး ဝၼ်းတီႈ 25-27/12/2017 ။ ဝၢႆးၼၼ်ႉသိုပ်ႇၸတ်းႁဵတ်း ပၢင်လူင်ႈၼႃႈဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈၵူၼ်းၶိူဝ်းတႆး တီႈတူၼ်ႈတီး ဝၼ်းတီႈ 3-5 လိူၼ်ၵျႅၼ်ႊၼိဝ်ႊရီႊ 2018 -ၼႆယဝ်ႉ။ ပၢင်ၾိုၵ်းၽွၼ်ႉၼႆႉ ပူၼ်ႉမႃးမိူဝ်ႈႁၢင်လိူၼ်ၵျႅၼ်ႊၼိဝ်ႊရီႊ (2017)ၼၼ်ႉၵေႃႈ ၸတ်းႁဵတ်းပွၵ်ႈၼိုင်ႈယဝ်ႉ။ ပၢင်ၾိုၵ်းၽွၼ်ႉပွၵ်ႈၵမ်းၼႆႉ လႆႈၸတ်းႁဵတ်း ၸွမ်းၼင်ႇၸုမ်းၽူႈၼမ်းၼႂ်း CSSU ပၢင်ၵုမ်ၵၼ် မိူဝ်ႈဝၼ်းတီႈ 01/12/2017 ဢၼ်မီးၶေႃႈတႅပ်းတတ်းဝႃႈ ပေႃးဝၼ်းတီႈ 11-15/12/2017 တေႁဵတ်းပၢင်ၾိုၵ်းၽွၼ်ႉ (Workshop) ၵဵဝ်ႇ 5 ႁူဝ်ၶေႃႈ ဢၼ်ပဵၼ်ၵၢၼ်မိူင်း၊ ၵၢၼ်ႁူမ်ႇလူမ်ႈ၊ ၵၢၼ်တီႈလိၼ်လႄႈ သၽႃႇဝ၊ ၵၢၼ်မၢၵ်ႈမီး၊ ၵၢၼ်တူင်ႇဝူင်းၵူၼ်း တႃႇၶၢဝ်းတၢင်း 5 ဝၼ်း-ၼႆယဝ်ႉ။ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (Committee for Shan State Unity-CSSU) ၼႆႉ ပႃႊတီႊႁူဝ်သိူဝ် (SNLD) ၊ ပႃႊတီႊသိူဝ်ၽိူၵ်ႇ (SNDP) ၊ ၶွင်ႊသီႊဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ၊ ပႃႊတီႊမႂ်ႇသုင်ၸိုင်ႈတႆး / တပ်ႉသိုၵ်းၸိုင်ႈတႆး (SSPP/SSA) တင်း ၸုမ်းတူင်ႇဝူင်းၵူၼ်းတႆး CBOs ၼႂ်းမိူင်းၼွၵ်ႈမိူင်း ႁူမ်ႈၸႂ်ၵၼ်ၵေႃႇတင်ႈမႃး မိူဝ်ႈဝၼ်းတီႈ 15/10/2013 ။ မီးယိူင်းဢၢၼ်းလူင် ပိူဝ်ႈတႃႇၵႅတ်ႇၶႄႁႄႉၵင်ႈ သုၼ်ႇလႆႈၵူၼ်းမိူင်းၸိုင်ႈတႆး ၵူႈၸၢဝ်းၶိူဝ်း။ မီးယိူင်းဢၢၼ်း လႄႈ လၵ်းၵၢၼ် သွင်ပိူင်- 1.ပိူဝ်ႈတႃႇ ၵူၼ်းမိူင်းၸိုင်ႈတႆး ၵူႈၸၢဝ်းၶိူဝ်း ၽွမ်ႉႁူမ်ႈၵၼ်ၵႄႈလိတ်ႈ ၵမ်ၸႃတႃ (ၵၢမ်ႇၵျမ်ႇမႃႇ) ၸိုင်ႈတႆး။ 2.ပိူဝ်ႈတႃႇႁူမ်ႈၵၼ် ႁၢင်ႈႁႅၼ်းယူင်ႉၶၢပ်ႈၵၢၼ်မိူင်း (Political frame-work) ပိူဝ်ႈတႃႇဢုပ်ႇဢူဝ်းၵၢၼ်မိူင်း (ၸိုင်ႈတႆးၼႂ်းဝၼ်းမိူဝ်းၼႃႈ)။

['ၵၢၼ်မိူင်း']

2017-12-12T10:23:51

https://shannews.org/archives/1313

လူင်ပွင်ၸိုင်ႈပိုၼ်ၽၢဝ်ႇ ၼႂ်းၶၢဝ်းတၢင်း 8 လိူၼ် ၶႅၵ်ႇတွင်ႈတဵဝ်းၾင်ႇမိူင်းထႆး ၶဝ်ႈယဵမ်ႈမိူင်းတႆးမီး 4 သႅၼ်ပၢႆ

ႁွင်ႈၵၢၼ်ၾၢႆႇပွင်ႇၶၢဝ်ႇလူင်ပွင်ၸိုင်ႈၼူၵ်ႉယုင်း NLD ပိုၼ်ၽၢဝ်ႇဝႃႈၼႂ်းပီ 2017 ၶၢဝ်းတၢင်း 8 လိူၼ်ၼႆႉ ၵူၼ်းၼွၵ်ႈမိူင်း ဢၼ်မႃးတွင်ႈတဵဝ်းဢႅဝ်ႇမိူင်းတႆး တႃႈၶီႈလဵၵ်း-ၵဵင်းတုင် ဢၼ်ဢမ်ႇၼွၼ်းၶၢင်ႉၶိုၼ်း မီးယူႇ 4 သႅၼ်ပၢႆဝႃႈၼႆ။ ၶႅၵ်ႇတွင်ႈတဵဝ်းလုမ်ႈၾႃႉ ဢၼ်မႃးယဵမ်ႈမိူင်းမၢၼ်ႈၼႂ်းပီၼႆႉ ၼွၵ်ႈသေဢၼ်ၶဝ်ႈမႃးတၢင်းသၢႆၵၢၼ်မိၼ်တႃႈၵုင်ႈ၊ ဝဵင်းလိူဝ်ႇယဝ်ႉ ၸိူဝ်းၶဝ်ႈမႃးတၢင်းၽၵ်းတူမိူင်း ၸိူဝ်းတိတ်းၸပ်းလႅၼ်လိၼ်မိူင်းၶႄႇ၊ မိူင်းထႆးၵေႃႈမီးတင်းၼမ်။ ဢၼ်ၶဝ်ႈမႃးတၢင်းၽၵ်းတူမိူင်းမႄႈသၢႆ- တႃႈၶီႈလဵၵ်း ၶႅၵ်ႇၶၢင်ႉၶိုၼ်း လႄႈ ၸိူဝ်းဢမ်ႇၶၢင်ႉၶိုၼ်း ဢမ်ႇယွမ်း 5 သႅၼ်-ဝႃႈၼႆ။ ႁွင်ႈၵၢၼ်ၾၢႆႇပိုၼ်ၽၢဝ်ႇလူင်ပွင်ၸိုင်ႈ ၽွင်းလူင်ၾၢႆႇႁူင်းႁႅမ်းလႄႈ ၵၢၼ်တွင်ႈတဵဝ်းပိုၼ်ၽၢဝ်ႇဝႃႈ -တင်ႈဢဝ်ဝၼ်းတီႈ 1 လိူၼ်ဢေႊပရိူဝ်ႊတေႃႇထိုင်လိူၼ်ၼူဝ်ႊဝႅမ်ႊၿိူဝ်ႊသဵင်ႈၼႆႉ ၶႅၵ်ႇၾင်ႇမိူင်းထႆး ၶဝ်ႈဢႅဝ်ႇယဵမ်ႈမိူင်းတႆး မိူၼ်ၼင်ႇတႃႈၶီႈလဵၵ်း၊ၵဵင်းတုင်၊မိူင်းလႃး ၵႂႃႇဝၼ်းမႃးဝၼ်း ဢမ်ႇယင်ႉၼွၼ်းၶိုၼ်းၼၼ်ႉမီးယူႇ 490,000 ပၢႆ။ လိူဝ်ၼၼ်ႉ ဢၼ်ၶဝ်ႈမႃးဢႅဝ်ႇယဵမ်ႈ ၼွၼ်း 2-3 ၶိုၼ်းၵေႃႈ ဢမ်ႇယွမ်းသႅၼ်-ဝႃႈၼႆ။ ယိင်းၼွင်ႉႁွမ် ၵူၼ်းတႃႈၶီႈလဵၵ်းလၢတ်ႈဝႃႈ – “သင်ဝႃႈငဝ်းလၢႆးၵၢၼ်မိူင်းတင်းသွင်ၾၢႆႇလီ ယင်းၸၢင်ႈၼမ်လိူဝ်ၼႆႉထႅင်ႈလူးၵွၼ်ႇ” – ဝႃႈၼႆ။ တွၼ်ႈတႃႇမိူင်းမၢၼ်ႈပတ်းပိုၼ်ႉတႄႉ တင်ႈဢဝ်လိူၼ်ဢေႊပရိူဝ်ႊပီ 2016 တေႃႇထိုင်လိူၼ်ၼူဝ်ႊဝႅမ်ႊၿိူဝ်ႊပီ 2017 ၵူၼ်းဢႅဝ်ႇယဵမ်ႈတွင်ႈတဵဝ်းၼွၵ်ႈမိူင်း ဢၼ်မႃးဢႅဝ်ႇယဵမ်ႈမိူင်းမၢၼ်ႈမီး 297,676 ၵေႃႉ။ ၼႂ်းၼၼ်ႉၵူၼ်းယိပ်းဝႂ်ၶဝ်ႈမိူင်း တႃႇႁဵတ်းၵၢၼ်မီး 160,077 ၵေႃႉလႄႈဝႂ်ၶဝ်ႈမိူင်းတႃႇဢႅဝ်ႇယဵမ်ႈ 298,395 ၵေႃႉ။ တီႈမႃးဢႅဝ်ႇယဵမ်ႈၼမ်လိူဝ်ပိူၼ်ႈ ပဵၼ်မိူင်းၵဝ်ႇပူးၵမ်ႇ၊ တႃႈလိူဝ်ႇ၊ မိူင်းတႆးၼွင်ႁၢႆးယႃႈ၊ ဝဵင်းတူၼ်ႈတီး။

['ၵူႈလွင်ႈလွင်ႈ']

2017-12-12T10:16:10

https://shannews.org/archives/1310

သိုၵ်းမၢၼ်ႈတူင်ႉၼိုင်ဢွၵ်ႇငႃးသိုၵ်း ၼႂ်းဢိူင်ႇၼမ်ႉပွင်ႈ ၵူၼ်းမိူင်းမႆႈၸႂ်ၵူဝ်ပဵၼ်ပၢင်တိုၵ်း

ဢိင်ၼိူဝ်သိုၵ်းတဢၢင်း ၶဝ်ႈတူင်ႉၼိုင်ၼႂ်း ဢိူင်ႇၼမ်ႉပွင်ႈ ဢိူင်ႇၼႃးၼၢင်း ၸႄႈဝဵင်းလႃႈသဵဝ်ႈသေ ၸုမ်းသိုၵ်းမၢၼ်ႈ တင်းၸုမ်းပျီႇတူႉၸိတ်ႉ ႁူမ်ႈၵၼ်ဢွၵ်ႇတူင်ႉၼိုင်ပွတ်းတွၼ်ႈၼၼ်ႉ ႁဵတ်းႁႂ်ႈၵူၼ်းဝၢၼ်ႈ ၵူၼ်းမိူင်းမႆႈၸႂ် ၵူဝ်ပဵၼ်ပၢင်တိုၵ်း။ ၵဵဝ်ႇၵပ်းလွင်ႈၼႆႉ ၸၢႆးဢွမ်ၶိူဝ်း ၵူၼ်းၼႂ်းပိုၼ်ႉတီႈလၢတ်ႈဝႃႈ- “ပူၼ်ႉမႃး 2-3 ဝၼ်းၼႆႉ ၵူၼ်းပိုၼ်ႉတီႈၶဝ်ၵေႃႈ လၢတ်ႈဝႃႈ မီးသိုၵ်းတဢၢင်း TNLA ဢဵၼ်ႁႅင်းသိုၵ်းမွၵ်ႈ 150 ၵေႃႉမႃးတူင်ႉၼိုင်ၼႂ်းပိုၼ်ႉတီႈ ထုင်ႉၼမ်ႉပွင်ႈ တီႈဢိူင်ႇၼႃးၼၢင်း။ တီႈဝၢၼ်ႈလွႆၵၢင် ဢိူင်ႇၼႃးၼၢင်းၼၼ်ႉ ၶဝ်မႃးၵဵပ်းၸၢဝ်းပလွင်ႈၶဝ်ၵႂႃႇ 3 ၵေႃႉ”-ဝႃႈၼႆ။ ဢိူင်ႇၼႃးၼၢင်းၼႆႉ မီးဝၢၼ်ႈၵူၼ်းမွၵ်ႈ 7 ဝၢၼ်ႈ ၵမ်ႈၼမ်ပဵၼ်ဝၢၼ်ႈပီႈၼွင်ႉတႆး။ ၼႂ်း 7 ဝၢၼ်ႈၼၼ်ႉ မီးဝၢၼ်ႈလူင်၊ ဝၢၼ်ႈႁွင်ႇ၊ ဝၢၼ်ႈၵၢတ်ႇ၊ ႁူဝ်ထႃ၊ ၼႃးသႃ၊ ဝၢၼ်ႈၵွင်း၊ ဝၢၼ်ႈၼႃးၵၢင် (ပလွင်ႈ)။ ဢိူင်ႇၼႃးၼၢင်း မီးၸဵင်ႇၸၢၼ်းဝၼ်းဢွၵ်ႇလႃႈသဵဝ်ႈ၊ ၵူၺ်းၵႃႈ ဝၢၼ်ႈတႆးတႄႉ သိုၵ်းတဢၢင်းၶဝ်ဢမ်ႇၵဵပ်းၵူၼ်းၼင်ႇၵဝ်ႇ- လႆႈႁူႉၼင်ႇၼႆ။ မိူဝ်ႈဝၼ်းတီႈ 10/12/2017 ၸုမ်းပျီႇတူႉၸိတ်ႉ (ဝၢၼ်ႈပၢင်ႇ) တင်းသိုၵ်းမၢၼ်ႈၶဝ်ႁူမ်ႈၵၼ် ၶိုၼ်ႈၵႂႃႇတင်းသွင်ငႃး၊ ၾၢႆႇႁွင်ႇမႄႈၼမ်ႉပွင်ႈ ၶိုၼ်ႈၵႂႃႇႁႅင်းၵူၼ်းလူတ်ႉၵႃးသွင်လမ်း၊ ၾၢႆႇၸၢၼ်းၼမ်ႉၵေႃႈၶိုၼ်ႈၵႂႃႇလူတ်ႉၵႃး 2 လမ်း။ သဵၼ်ႈၾၢႆႇၸၢၼ်းၼမ်ႉ ၶိုၼ်ႈတၢင်းဝၢၼ်ႈပၢင်ႇ-ၼွင်လႅင်-လွႆမေႃႇ။ သဵၼ်ႈၾၢႆႇႁွင်ႇၼမ်ႉ လုၵ်ႉတီႈၼမ်ႉပွင်ႈၽႄၶဝ်ႈၵႂႃႇတၢင်းဝၢၼ်ႈၸေႈ၊ မိူင်းပၢႆ တွၼ်းၼႄႇ-ၼႃးမၢင်းၸိူဝ်းၼႆႉ။ ၸုမ်းသိုၵ်း TNLA ၶဝ်ၵေႃႈထွၼ်သိုၵ်းၶိုၼ်ႈၵႂႃႇတၢင်းဢိူင်ႇၸႄႈပွင်ႈ ၵုၼ်ႁဵဝ်း၊ မိူဝ်ႈလဵဝ် တိုၵ်ႉမီးယူႇတၢင်းၸႄႈပွင်ႈ ၵုၼ်ႁဵဝ်း ၶၢႆးသိမ်ႇ၊ ၾၢႆႇႁွင်ႇမႄႈၼမ်ႉပွင်ႈ-ၼႆယဝ်ႉ။ ထိုင်မႃးဝၼ်းတီႈ 11 ၼႆႉ လႆႈငိၼ်းၵူၼ်းပိုၼ်ႉတီႈဝႃႈ လႆႈငိၼ်းသဵင်မၢၵ်ႇလူင်ယူႇ။ ပီႈၼွင်ႉတၢင်းၼႃးၼၢင်းၶဝ် ၵမ်ႈၽွင်ႈပၢႆႈလူင်းမႃးတၢင်းၼမ်ႉပွင်ႈ တီႈဝၢၼ်ႈမိူင်းတိူၼ်း ၼပ်ႉႁူဝ်သိပ်း၊ ၵမ်ႈၽွင်ႈပဵၼ်မႄႈလုၵ်ႈမႄႈလၢင်း၊ ၵမ်ႈၼမ်ပဵၼ်ၵူၼ်းၸၢႆး ပိူင်လူင်မၼ်းၵူဝ်လႆႈႁၢပ်ႇၶျေႃး ၵႂႃႇသူင်ႇတၢင်းၸိူဝ်းၼႆႉ။ မိူဝ်ႈလဵဝ် ၵူၼ်းမိူင်းမႆႈၸႂ်ၵူဝ်ပဵၼ်ပၢင်တိုၵ်း-ၼႆယဝ်ႉ။ ၽူႈတႅၼ်းသၽႃးၸိူဝ်ႉၸၢတ်ႈ ၸႄႈတွၼ်ႈလႃႈသဵဝ်ႈ ၸၢႆးဝၼ်းလႅင်းၶမ်း လၢတ်ႈဝႃႈ- “ၽွင်းတိုၵ်ႉၶတ်းၸႂ်ၵေႃႇသၢင်ႈ လွင်ႈငမ်းယဵၼ်ၵၼ်ယူႇၼႆႉ သမ်ႉတေမီးလွင်ႈတုမ်ႉတိူဝ်ႉၵၼ်ၸိူင်ႉၼႆ ဢၼ်တေၺႃးၸၢၵ်ႇမၼ်း ပဵၼ်ပေႃႈမႄႈၵူၼ်းမိူင်းၵူၺ်း၊ လွင်ႈၼႆႉလီမႆႈၸႂ်တႄႉ။ လိူဝ်သေၼၼ်ႉ ၾႃႉၾူၼ်ရႃႇသီႇၵေႃႈသမ်ႉဢမ်ႇမၢၼ်ႇသေ လွင်ႈၽုၵ်ႇသွမ်ႈၵေႃႈသမ်ႉလူႉသုမ်းဝႆႉ၊ သမ်ႉတေပဵၼ်ပၢင်တိုၵ်းထႅင်ႈၼႆ ၵူၼ်းမိူင်းၼႆႉ ပၢႆသေလိူဝ်တူၵ်းၸၢၼ်း ၺႃးဢဝ်ၵၢၼ်းပုင်ႈယဝ်ႉ။ လိူဝ်သေၼၼ်ႉ ၶၢဝ်းၼႆႉပဵၼ်ၶၢဝ်းၵူၼ်းမိူင်းဢဝ်ၶဝ်ႈၵၢပ်ႇ တင်းဢဝ်ၶဝ်ႈ။ ႁဝ်းၶႃႈတႅၼ်းၽွင်းၵေႃႈတေလူင်းထူပ်းၵူၼ်းပိုၼ်ႉတီႈ ၸိူဝ်းၼႆႉယူႇ၊ ၵူၺ်းၵႃႈ ပီႈၼွင်ႉၵူၼ်းမိူင်းပႆႇတူဝ်ႈတၼ်းလႄႈ ပႆႇၸၢင်ႈလူင်းထူပ်း။ ၶၢဝ်းၼႆႉ မႃးတူင်ႉၼိုင်ၵၢၼ်သိုၵ်းသိူဝ် တေမီးလွင်ႈတုမ်ႉတိူဝ်ႉၵၼ်ၸိူဝ်းၼႆႉ ပေႃႈမႄႈပီႈၼွင်ႉၵူၼ်းမိူင်းတႄႉပေႃးဝူၼ်ႉၵႂင်ဝႆႉယူႇ”- ဝႃႈၼႆ။ တပ်ႉသိုၵ်းတဢၢင်း TNLA ပဵၼ်လုၵ်ႈၸုမ်း ၸုမ်းဢူၺ်းလီပွတ်းႁွင်ႇ FPNCC ဢၼ်တပ်ႉသိုၵ်းဝႃႉ UWSA ဢွၼ်ႁူဝ်ၼမ်းၼႃႈဝႆႉ။ တပ်ႉသိုၵ်းတဢၢင်း ပဵၼ်ၸုမ်းဢၼ်ဢမ်ႇႁပ်ႉ ၵၢၼ်ၵိုတ်းယိုဝ်းတူဝ်ႈမိူင်း (NCA)သေ ပဵၼ်ၸုမ်းဢၼ်ႁႃလၢႆးတၢင်းမႂ်ႇ တႃႇဢုပ်ႇဢူဝ်းၵၢၼ်မိူင်း ၸွမ်းလူင်ပွင်ၸိုင်ႈမၢၼ်ႈ ဢိၵ်ႇတပ်ႉသိုၵ်းမၢၼ်ႈ။ ၾၢႆႇတပ်ႉမတေႃႇသိုၵ်းမၢၼ်ႈၵေႃႈ ၵႃႈပူၼ်ႉမႃးၼႆႉ ဢမ်ႇႁပ်ႉၸုမ်းတဢၢင်းလူင်းလၢႆးမိုဝ်း NCA ၊ လၢတ်ႈဝႃႈတေလႆႈဝၢင်းၶိူင်ႈၵွင်ႈၵၢင်ႇပိူင်လဵဝ်ၵူၺ်း။

['ၵၢၼ်သိုၵ်း']

2017-12-12T10:12:03

https://shannews.org/archives/1307

ပၢၼ်လူင်ပွင်ၸိုင်ႈ NLD ၼႆႉ ၵူၼ်းမိူင်းဢၼ်ၺႃးတီႉၺွပ်း ယွၼ်ႉၵွင်ႉၵၢႆႇပၵ်းပိူင်ၶေႃႈမၢႆ 66 (ဃ) မီးၸမ် 100

ပၢၼ်လူင်ပွင်ၸိုင်ႈ ပႃႇတီႇၼူၵ်ႉယုင်း NLD ၽွင်းငမ်းဝၢၼ်ႈမိူင်းမႃးၼႆႉ မီးၵူၼ်းၺႃးတီႉၺွပ်းထုၵ်ႇ ၵၢဝ်ႇႁႃဝႃႈ ၵွင်ႉၵၢႆႇၽိတ်းမၢႆမီႈ ၵၢၼ်ၵပ်းသိုပ်ႇတိတ်းတေႃႇမတ်ႉတႃ 66 (ဃ) ၼမ်လိူဝ် မိူဝ်ႈပၢၼ် လူင်ပွင်ၸိုင်ႈသိုၵ်း။ ဝၼ်းတီႈ 11/12/2017 ၸုမ်း Free Expression Myanmar (FEM) ႁဵတ်းပၢင်သပ်းၸႅင်ႈဝႃႈ ၼႂ်းၸူဝ်ႈပၢၼ် လူင်ပွင်ၸိုင်ႈ NLD ပႃႇတီႇၼူၵ်ႉယုင်းၼႆႉ ၵူၼ်းမိူင်းၸိူဝ်းၺႃးတူတ်ႈတၢမ်ႇၵဵဝ်ႇၵပ်း မၢႆမတ်ႉတႃ 66 (ဃ) မီးၼပ်ႉႁူဝ်ပၢၵ်ႇ တေလႆႈဝႃႈၼမ်လိူဝ် မိူဝ်ႈပၢၼ်လူင်ပွင်ၸိုင်ႈသိုၵ်းၽွင်းငမ်း ဝၢၼ်ႈမိူင်းလူးၵွၼ်ႇဝႃႈၼႆ။ မၢႆမီႈမတ်ႉတႃ 66 (ဃ) ၼၼ်ႉပႃးဝႆႉဝႃႈ ၽူႈလႂ်ၽႂ်ၸႂ်ႉၶိူင်ႈမိုဝ်းၵပ်းသၢၼ်သေ သေႃႇသူၼ်းႁႂ်ႈမီး လွင်ႈသုၵ်ႉယုင်ႈဢူၼ်ၵဝ်း၊ ယႃႉသရေႇၼႃႈတႃၵၼ်၊ ၸႂ်ႉဢႃႇၼႃႇသေပေႉၵိၼ်တဵၵ်းတဵင်ၵၼ်၊ လွၵ်ႇ ငိုတ်ႈၵၼ်ၸိူဝ်းၼႆႉ တေၺႃးတူတ်ႈတၢမ်ႇတူၵ်းၶွၵ်ႈ 3 ပီလႄႈ ၺႃးမႂ်ငိုၼ်း ဢမ်ႇၼၼ်တင်းၺႃးတူၵ်း ၶွၵ်ႈလႄႈ ၺႃးမႂ်ငိုၼ်း ဝႃႈၼႆ။ FEM ဝႃႈ မိူဝ်ႈပၢၼ်လူင်ပွင်ၸိုင်ႈတဵင်းၸဵင်ႇၼၼ်ႉ ၵူၼ်းၸိူဝ်းၺႃးတီႉယွၼ်ႉ မၢႆမတ်ႉတႃ66 (ဃ) မီး မွၵ်ႈ10 ဢမူႉ (ၶၻီး) ၵူၺ်း။ ယၢမ်းလဵဝ်ပၢၼ်လူင်ပွင်ၸိုင်ႈ NLD မီး 90 ၶၻီးပၢႆ ။ ပၵ်းပိူင်ဢၼ်ၼႆႉ ၵူၼ်းမိူင်းတင်းၼမ်ႁၼ်ထိုင်ဝႃႈ ပဵၼ်မၢႆမီႈဢၼ်ႁဵတ်းႁႂ်ႈၵူၼ်းမိူင်းဢမ်ႇမီးလွင်ႈ ထၢင်ႇႁၢင်ႈလွတ်ႈလႅဝ်း ၼႂ်းၵၢၼ် Free Expression ပိုၼ်ၽႄႈၶၢဝ်ႇငၢဝ်း ၊ မၢႆမီႈဢၼ်ၼႆႉ ဢမ်ႇပဵၼ် ၽွၼ်းလီတွၼ်ႈတႃႇၵူၼ်းမိူင်း ၵွပ်ႈၼၼ်ဢွၼ်ၵၼ်တုၵ်းယွၼ်းႁႂ်ႈ လူင်ပွင်ၸိုင်ႈယႃႉပႅတ်ႈပၵ်းပိူင် ဢၼ်ၼႆႉလၢႆလၢႆၵမ်းယဝ်ႉ ဝႃႈၼႆ။ Photo by Thant Zin Oo/ RFA

['ၵၢၼ်မိူင်း']

2017-12-12T10:06:14

https://shannews.org/archives/1304

ၵၢၼ်ၽုၵ်ႇယႃႈၾိၼ်ႇၼႂ်းမိူင်းတႆးလူတ်းယွမ်းသေတႃႉ ၵူၼ်းသူႇသမ်းတႄႉယင်းတိုၵ်ႉမီးၼမ်

ၶူင်းၵၢၼ်ၾၢႆႇၽဵဝ်ႈမူၺ်ႉယႃႈမဝ်းၵမ် လႄႈရႃႇၸဝတ်ႈၸၢတ်ႈၸိုင်ႈလုမ်ႈၾႃႉ UNODC ပိုၼ်ၽၢဝ်ႇဝႃႈ ၼႂ်းပီ2017 ၼႆႉ ၵၢၼ်ၽုၵ်ႇၾိၼ်ႇယႃႈမဝ်းၵမ် ၼႂ်းမိူင်းႁူမ်ႈတုမ် လူတ်းယွမ်းႁူဝ်ပၢၵ်ႇလႂ် 25 % ၵူၺ်း ၵႃႈၵူၼ်းသူႇသမ်းတႄႉယင်းတိုၵ်ႉမီးၼမ်ယူႇဝႃႈၼႆ။ ႁွင်ႈၵၢၼ်ၶၢဝ်ႇ AFP ပိုၼ်ၽၢဝ်ႇမိူဝ်ႈဝၼ်းတီႈ 07/12/2017 ၼႆႉဝႃႈ – ၸေႊရေႊမီႊ ၻၵ်ႊလၢတ်ႊ ႁူဝ်ၼႃႈႁွင်ႈၵၢၼ် UNODC ၼႂ်းၸဵင်ႇၸၢၼ်းဝၼ်းဢွၵ်ႇလႄႈ ပႄႊသီႊ ၾိၵ်ႊ လၢတ်ႈဝႃႈ – “ သူၼ်ၽုၵ်ႇယႃႈၼႂ်းမိူင်းႁူမ်ႈတုမ်လူတ်းယွမ်းၵႂႃႇၼႆႉ ပဵၼ်ဢၼ်ယိၼ်းလီၸွမ်း ၵူၺ်းၵႃႈဢမ်ႇပႆႇ ဢွင်ႇတႄႉတႄႉ လူင်ပွင်ၸိုင်ႈယင်းတိုၵ်ႉလူဝ်ႇၶတ်းၸႂ်ထႅင်ႈတင်းၼမ်” ဝႃႈၼႆ။ ၸၢႆးမွၼ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၼႂ်းဝၢၼ်ႈၼႂ်းသူၼ်ႁဝ်းၶႃႈ ယႃႈမႃႉ မၼ်းထၢင်ႇ ႁၢင်ႈလွတ်ႈလႅဝ်းလီၼႃႇ တေႃႈၼင်ႇၶႅၵ်ႇလီပၢင်ၸႃႉ ပၢင်ၶႅၵ်ႇၸိူဝ်းၼႆႉၵေႃႈ ယင်းဢွၼ် ၵၼ်လဵင်ႉ ယႃႈမႃႉ၊ ဢဝ်ယႃႈမႃႉသေ ၸၢင်ႈၵၼ်ႁဵတ်းၵၢၼ်ၵေႃႈမီး ၵႃႈၶၼ်ၵေႃႈထုၵ်ႇ ၊ ႁႃသိုဝ်ႉငၢႆႈ ၵွပ်ႈၼၼ် ၶႂ်ႈႁႂ်ႈၽူႈမီးပုၼ်ႈၽွၼ်း ပၼ်တၢင်းႁူႉလွင်ႈၽွၼ်းၸႃႉယႃႈမဝ်းၵမ် ၼင်ႇႁိုဝ်ၵူၼ်း မိူင်းတေႁူႉလွင်ႈ ၽွၼ်းၸႃႉလႄႈဢွၼ်ၵၼ်ငိူင်ႉဝႄႈၼၼ်ႉ ” ဝႃႈၼႆ။ ၽွင်းလူင်ၾၢႆႇၼႂ်းမိူင်း မိူင်းႁူမ်ႈတုမ်မၢၼ်ႈလၢတ်ႈဝႃႈ – “ ၵဵဝ်ႇလူၺ်ႈလွင်ႈၽဵဝ်ႈမူၺ်ႉယႃႈမဝ်းၵမ်ၼႆႉ ယင်းတိုၵ်ႉလူဝ်ႇၶတ်းၸႂ်သႂ်ႇႁႅင်းထႅင်ႈၼမ်လိူဝ်ၼႆႉ ၾၢႆႇၼိုင်ႈၵေႃႈတေႁႂ်ႈ ၵူၼ်းမိူင်းၽုၵ်ႇ ၽၵ်း၊မွၵ်ႇ၊ မၢၵ်ႇ၊ ႁၢၵ်ႈႁူဝ်ၸိူဝ်းၼႆႉ တၢင်တႅၼ်းၵၢၼ်ၽုၵ်ႇယႃႈမဝ်းၵမ် ” ဝႃႈၼႆ။ ၸိူင်ႉႁိုဝ်ၵေႃႈယဝ်ႉ မိူင်းႁူမ်ႈတုမ်မၢၼ်ႈၼႆႉ ယင်းတိုၵ်ႉပဵၼ်မိူင်းဢၼ်ၽုၵ်ႇယႃႈမဝ်းၵမ်ၼမ်သုတ်းမၢႆ 2 ၼႂ်းလုမ်ႈၾႃႉလႄႈ ပဵၼ်သုၼ်ၵၢင် ႁဵတ်းဢွၵ်ႇယႃႈမဝ်းၵမ် ၼႂ်းၸဵင်ႇၸၢၼ်းဝၼ်း ဢွၵ်ႇၵုၼ်ဢေႊ သျိူဝ်ႊ ၊ၵူၺ်းၵႃႈၼႂ်းပီၼႆႉပိုၼ်ႉတီႈၽုၵ်ႇယႃႈၼႂ်းမိူင်းတႆးလႄႈမိူင်းၶၢင်လိူဝ်ယူႇ 250,000 ႁႆႈ ဝႃႈၼႆ။

['ယႃႈမဝ်းၵမ်']

2017-12-11T14:00:09

https://shannews.org/archives/1300

ႁူဝ်ပဝ်ႈပႃႇတီႇႁူဝ်သိူဝ် မိူင်းပၼ်ႇ လူႉသဵင်ႈသုတ်းမုၼ်

လုင်းၸၢႆးဢူင်းၵျေႃႇ ႁူဝ်ပဝ်ႈပႃႇတီႇႁူဝ်သိူဝ် SNLD ဝဵင်းမိူင်းပၼ်ႇ လူႉသဵင်ႈသုတ်းမုၼ်လူၺ်ႈ တၢင်းပဵၼ်ၶႅၼ်ႊသိူဝ်ႊပွတ်ႇ။ ဝၼ်းတီႈ 10/12/2017 ၶၢဝ်းယၢမ်းၵၢင်ၼႂ် 05:00 မူင်းလုင်းၸၢႆးဢူင်းၵျေႃႇ ဢႃယု 68 ပီ ၵေႃႉပဵၼ် ႁူဝ်ပဝ်ႈပႃႇတီႇ ႁူဝ်သိူဝ် SNLD ဝဵင်းမိူင်းပၼ်ႇ လူႉသဵင်ႈသုတ်းမုၼ် လူၺ်ႈတၢင်းပဵၼ်ၶႅၼ်ႊသိူဝ်ႊ ပွတ်ႇ တီႈႁိူၼ်းမၼ်းၸၢႆး ဝၢၼ်ႈမႂ်ႇ (ပွၵ်ႉဢွၵ်ႇ) ဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်း ၸၢၼ်း။ လုင်းဢူင်းၵျေႃႇၼႆႉ ယၢမ်ႈပဵၼ်ၽူႈၼမ်းၼႂ်းၾၢႆႇၵွၼ်းၸႄႈဝဵင်းပွၵ်ႉမႂ်ႇ မႃးမိူဝ်ႈပီ 1974 ထိုင် 1978။ ပီ 1988 ၸဵမ်မိူဝ်ႈတႄႇၶွတ်ႇၽွတ်ႈပႃႇတီႇ ႁူဝ်သိူဝ်ၼၼ်ႉ လႆႈႁၢပ်ႇၵၢၼ်ပဵၼ် ၽူႈၼမ်းၼႂ်း ၶွမ်ႊမ တီႊၸႄႈဝဵင်း မိူင်းပၼ်ႇမႃး။ ထိုင်မႃးပၢၼ်လူင်ပွင်ၸိုင်ႈသိုၵ်း (ၼဝတ) ၼၼ်ႉ မီးလွင်ႈလွၵ်ႇငိုတ်ႈ တဵၵ်းတဵင်ႁၢဝ်ႈႁႅင်းလႄႈ လႆႈထွၼ်တူဝ်ဢွၵ်ႇ ပႃႇတီႇ။ ထိုင်မႃးပီ 2014 ပႃႇတီႇႁူဝ်သိူဝ်ပတ်းပူလူမႄးၶွတ်ႇၽွတ်ႈ ၶွမ်ႊမတီႊၸၢႆးဢူင်းၵျေႃႇ ၸင်ႇၶိုၼ်း ၶဝ်ႈႁပ်ႉပုၼ်ႈၽွၼ်းပဵၼ် ႁူဝ်ပဝ်ႈပႃႇတီႇႁူဝ်သိူဝ်ဝဵင်းမိူင်းပၼ်ႇ တေႃႇပေႃးသဵင်ႈမုၼ် လူၺ်ႈတၢင်း ပဵၼ်ၶႅၼ်ႊသိူဝ်ႊပွတ်ႇ။ တေပူၼ်ႉ ၶၢပ်ႈတူဝ်ႁွပ်ႇႁူဝ်ၶဝ်ႈႁဵဝ်ႈ ၼႂ်းဝၼ်းတီႈ 13/12/2017 ။ ၸၢႆးသိူဝ်တႆး ၵူၼ်းမိူင်းပၼ်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဢၼ်လုင်းၸၢႆးဢူင်းၵျေႃႇ လူႉ ၵႂႃႇၼႆႉ ပဵၼ်ဢၼ်ယိၼ်းမွင်ၸႂ်တႄႉၶႃႈ မၼ်းၸၢႆးၼႆႉပဵၼ်ၵူၼ်းလူင် တူဝ်ယၢင်ႇလီ မီးလွင်ႈသိုဝ်ႈ ယူဝ်း မီးတၢင်းၶတ်းၸႂ် တွၼ်ႈတႃႇၵၢၼ်ပႃႇတီႇလႄႈ ၵၢၼ်ၵူၼ်းၼမ်တႄႉတႄႉ ” ဝႃႈၼႆ။ လုင်းၸၢႆးဢူင်းၵျေႃႇၼႆႉ ၵိူတ်ႇမိူဝ်ႈလိူၼ်ၸဵင်လွင်ႈ 11ၶမ်ႈ ပီၵေႃးၸႃႇ 1311 ပဵၼ်လုၵ်ႈ ၸၢႆးလုင်း ၼၼ်ႇတႃႇ ပႃႈၼၢင်းလႃႉမိၼ်ႉ ဝဵင်းမိူင်းပၼ်ႇ မီးပီႈၼွင်ႉႁူမ်ႈၵၼ် 5 ၵေႃႉ ၊ မၼ်းၸၢႆးပဵၼ်ၵေႃႉယႂ်ႇ သုတ်း၊ တႄႇၼႃႈ ႁိူၼ်းတင်းၼၢင်းၼုမ်ႇ မီးလုၵ်ႈႁူမ်ႈၵၼ် 5 ၵေႃႉ၊ မီးလၢၼ် 5 ၵေႃႉ။

['ၵူႈလွင်ႈလွင်ႈ']

2017-12-11T13:52:08

https://shannews.org/archives/1298

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 11/12/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.93 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1366 ပျႃး၊ ငိုၼ်းၶႄႇ 1 ယႅၼ်ႉ = 206.60 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 11/12/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 10/12/2017 ငိုၼ်းထႆး 1 ဝၢတ်ႇ = 41.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1364 ပျႃး၊ ငိုၼ်းၶႄႇ 1 ယႅၼ်ႉ = 206.1 ပျႃး။

['ၵၢၼ်မၢၵ်ႈမီး']

2017-12-11T13:45:11

https://shannews.org/archives/1295

ၶူးသွၼ်ထုင်ႉမိူင်းယဵၼ် ပၢႆႈပၢင်တိုၵ်းမႃးမီးတီႈၼမ်ႉတူႈၼၼ်ႉ ပွၵ်ႈၶိုၼ်းႁူင်းႁဵၼ်းၽႂ်မၼ်း

ၶူးသွၼ် ဢိူင်ႇမိူင်းယဵၼ် 30 ပၢႆ ဢၼ်ပၢႆႈပၢင်တိုၵ်းသေယူႇဝႆႉတီႈဝဵင်းၼမ်ႉတူႈၼၼ်ႉ ယွၼ်ႉဝႃႈ ငဝ်းလၢႆးၼႂ်းပိုၼ်ႉ တီႈယဵၼ်ယဝ်ႉလႄႈ ဢွၼ်ၵၼ်ပွၵ်ႈမိူဝ်းႁူင်းႁဵၼ်းၽႂ်မၼ်းၶိုၼ်းယဝ်ႉ ဝႃႈၼႆ။ တင်ႈတႄႇႁူဝ်လိူၼ် တီႊသႅမ်ႊၿိူဝ်ႊမႃးၼႆႉ ငဝ်းလၢႆးပၢင်တိုၵ်းသိုၵ်းသိူဝ်ၼႂ်းဢိူင်ႇမိူင်းယဵၼ် ၼႂ်းၵႄႈ တပ်ႉသိုၵ်းမၢၼ်ႈ တင်း တပ်ႉသိုၵ်းတဢၢင်း၊ တပ်ႉသိုၵ်းၸိုင်ႈတႆး SSPP/SSA တင်းတပ်ႉသိုၵ်းတဢၢင်း ပဵၼ်ဝႆႉၶိူဝ်းယႂ်းလႄႈ ၶူးသွၼ် 9 ႁူင်းႁဵၼ်းၼႂ်းဢိူင်ႇမိူင်းယဵၼ် ဢွၼ်ၵၼ်ပၢႆႈမႃးယူႇတီႈၼႂ်းဝဵင်းၼမ်ႉတူႈ။ ၸၢႆးပႃႉၺၢၼ်ႇ ၵႅမ်ႁူဝ်ပဝ်ႈ ၸုမ်းၸွႆႈထႅမ်ၵူၼ်းပၢႆႈၽေး ၸႄႈဝဵင်းၼမ်ႉတူႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- ၶူးသွၼ်ၸိူဝ်းၼႆႉ ႁွတ်ႈထိုင်မႃးဝဵင်းၼမ်ႉတူႈ မိူဝ်ႈဝၼ်းတီႈ 6 လႄႈ 7 ။ တင်းမူတ်းမီး 31 ၵေႃႉ။ လႆႈငိၼ်းဝႃႈ ၽူႈၵွၼ်းၾၢႆႇပၢႆးပၺ်ၺႃ ၸႄႈဝဵင်းၼမ်ႉတူႈ ႁွင်ႉၶဝ်မႃးယူႇတီႈ လုမ်းၾၢႆႇပၢႆးပၺ်ၺႃ ၸႄႈဝဵင်းၼမ်ႉတူႈ ၸူဝ်ႈၶၢဝ်း။ ယၢမ်းလဵဝ် ၵွပ်ႈဝႃႈငဝ်းလၢႆးၼိမ်ယဵၼ်ၵႂႃႇယဝ်ႉလႄႈ ၸိူဝ်းၶဝ်ပွၵ်ႈမိူဝ်းၶိုၼ်းမိူဝ်ႈၼႆႉ ဝၼ်းတီႈ 11/12/2017 ၼႆႉယဝ်ႉ- ဝႃႈၼႆ။ ၵူၼ်းမိူင်းယဵၼ်လၢတ်ႈဝႃႈ သဵင်ၵွင်ႈယဵၼ်ဝႆႉယူႇသေတႃႉ ၼႂ်းၵႄႈသိုၵ်းမၢၼ်ႈလႄႈ သိုၵ်းတဢၢင်း တိုၵ်ႉၶဵင်ႈၶႅင် ၵၼ်ဝႆႉယူႇ -ဝႃႈၼႆ။ ၶူးသွၼ် 31 ၵေႃႉ ၼႆႉ ပဵၼ်ၶူးသွၼ်ႁူင်းႁဵၼ်း ၸၼ်ႉဢွၼ် တႃႇ 9 ႁူင်းႁဵၼ်း ပႃးၸဵမ်ႁူင်းႁဵၼ်း ဝၢၼ်ႈဝဵင်းၼၼ်ႈ၊ ဝၢၼ်ႈႁေႃၼႃး၊ ဝၢၼ်ႈၼႃးလိၼ်း၊ မၢၼ်ႈပၢင်ႇ ၸဵမ်ၸိူဝ်းၼႆႉ။ ၽွင်းၶူးပၢႆႈမႃးၼႂ်းဝဵင်းၼၼ်ႉ ႁူင်းႁဵၼ်းၵေႃႈလႆႈၵိုတ်း လိုဝ်ႈဝႆႉ ။ ၸၢႆးၸၢႆးၵူၼ်းထုင်ႉမိူင်းယဵၼ်လၢတ်ႈဝႃႈ- တီႈထုင်ႉမိူင်းယဵၼ်ၼႆႉ ၸုမ်းယိပ်းၵွင်ႈၵၢင်ႇၶဵင်ႈၶႅင်တေႃႇၵၼ်မႃးၸဵမ်မိူဝ်ႈ လိူၼ်ၼူဝ်ႊဝႅမ်ႊၿိူဝ်ႊပူၼ်ႉမႃး။ သိုၵ်းတဢၢင်းၵေႃႈၶဝ်ႈဢွၵ်ႇၵႂႃႇမႃးတူင်ႉၼိုင်ႁၢဝ်ႈႁႅင်း။ လႆႈပိုတ်းယိုဝ်းၵၼ်တင်းသိုၵ်း တႆးမိူဝ်ႈဝၼ်းတီႈ 5 လႄႈဝၼ်းတီႈ 6။ ဝၢႆးသေၼၼ်ႉသမ်ႉ သိုၵ်းမၢၼ်ႈ ၵေႃႈလတ်းလဵပ်ႈၵႂႃႇမႃး ၸမ်ၵၼ်ၼႃႇလႄႈ ၵူၼ်းမိူင်းၸင်ႇတူၵ်းၸႂ်ၵူဝ်ႁႄ။ ၵူၺ်းၵႃႈ ပဵၼ်ၶၢဝ်းဢဝ်မၢၵ်ႇၶဝ်ႈတဝ်ႈၼမ်ႉလႄႈဢမ်ႇၸၢင်ႈပၢႆႈ ဝႃႈၼႆ။ ထုင်ႉမိူင်းယဵၼ်ၼႆႉ မီးၸဵင်ႇၸၢၼ်းဝၼ်းဢွၵ်ႇ ၼမ်ႉတူႈ၊ မီးၼႂ်းၵၢင်ၼမ်ႉတူႈလႄႈသႅၼ်ဝီ။ ထုင်ႉၼၼ်ႉ မီးၸုမ်းယိပ်း ၵွင်ႈၵၢင်ႇလၢႆလၢႆၸုမ်း(သိုၵ်းမၢၼ်ႈ သိုၵ်းၶၢင် သိုၵ်းတဢၢင်း လႄႈသိုၵ်းတႆး) တူင်ႉၼိုင်ၵႂႃႇမႃးလႄႈၵႆႉၵႆႉပဵၼ်ပၢင် တိုၵ်းၵၼ်။

['ပၢႆးပိင်ႇၺႃႇ']

2017-12-11T13:41:22

https://shannews.org/archives/1286

ပွႆးဝၼ်းၵိူတ်ႇ ၸုမ်းႁူမ်ႈတုမ်ႁႅင်းၵၢၼ်ယၢၼ်မိူင်း MWF ၸတ်းပၢင်မၢႆတွင်း ဝၼ်းတင်ႈမူႇၸုမ်းတဵမ် 10 ပီ

ၸုမ်းႁူမ်ႈတုမ်ႁႅင်းၵၢၼ်ယၢၼ်မိူင်း Migrant Workers Federation ၸတ်းႁဵတ်းပွႆးဝၼ်းၵိူတ်ႇ ၶွပ်ႈတဵမ် 10 ပီ မီးၸုမ်းတူင်ႉၼိုင်တူင်ႇဝူင်းတႆး-ထႆး ၶဝ်ႈႁူမ်ႈတင်းၼမ် ဝႃႈၼႆ။ ဝၼ်းတီႈ 10/12/2017 ယၢမ်းၵၢင်ၶမ်ႈ 18:00 – 22:00 မူင်း ၸုမ်းႁူမ်ႈတုမ်ႁႅင်းၵၢၼ်ယၢၼ်မိူင်း MWF ၸတ်း ႁဵတ်းပွႆးဝၼ်းၵိူတ်ႇ ၶွပ်ႈတဵမ် 10 ပီ တီႈႁၢၼ်ႉၶဝ်ႈၽၵ်း ႁိူၼ်းပႄး 2 (เรือนแพ 2) ဝဵင်းၵဵင်းမႆႇ ၸိုင်ႈထႆး။ မီးၸုမ်း တူင်ႉၼိုင်တူင်ႇဝူင်းတႆး- ထႆး လႄႈ ႁွင်ႈၵၢၼ်လူင်ပွင်ၸိုင်ႈထႆး ၵမ်ႈၽွင်ႈ ၼႂ်းၵဵင်းမႆႇ ၶဝ်ႈႁူမ်ႈ ဝႃႈၼႆ။ ၸၢႆးဢုမ်ႈၶိူဝ်း ၵေႃႉယၢမ်ႈပဵၼ်ႁူဝ်ပဝ်ႈ ၸုမ်းႁူမ်ႈတုမ်ႁႅင်းၵၢၼ်ယၢၼ်မိူင်း MWF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဢၼ်လႆႈၸတ်းႁဵတ်းပၢင်ပွႆးဝၼ်းၵိူတ်ႇၸုမ်းမိူဝ်ႈၼႆႉ ႁႂ်ႈပေႃးပဵၼ်ၽွၼ်းလီ မင်ႇၵလႃႇ ၼႂ်းၸုမ်းႁူမ်ႈတုမ်ႁႅင်း ၵၢၼ် ယၢၼ်မိူင်း MWF ႁဝ်းသေဢမ်ႇၵႃး ႁႂ်ႈပီႈၼွင်ႉႁႅင်းၵၢၼ်ယၢၼ်မိူင်းတႆး ၵူႈမူႇၵူႈၸုမ်း ၼႂ်းတူင်ႇဝူင်းမႃးပဵၼ် ပၢင်ႁူပ်ႉ ထူပ်းသေယဝ်ႉလႄႈ လႅၵ်ႈလၢႆႈတၢင်းႁူႉၵၼ် ႁႂ်ႈပဵၼ်ပၢင်မိုတ်ႈၵိုဝ်းၸမ်ၸႂ်ၵၼ်ၵႂႃႇမိူဝ်းၼႃႈ၊ ပေႃးဝႃႈ ၾၢႆႇလႂ် မီးလွင်ႈ တၢင်းၶွင်ႉၶမ်၊ လွင်ႈတၢင်းယၢပ်ႇၽိုတ်ႇၸိူင်ႉႁိုဝ် ႁႂ်ႈပေႃးလႆႈယိုၼ်းမိုဝ်းၶဝ်ႈႁႃၵၼ်လႆႈ ၵႄႈၶႆပၼ်ႁႃ လွင်ႈတၢင်းယၢပ်ႇ ၽိုတ်ႇၵႂႃႇ ႁႂ်ႈပေႃးမီးလွင်ႈငၢႆႈလူမ်ၸႂ်”ဝႃႈၼႆ။ လိူဝ်ၼၼ်ႉ ဝၼ်းတီႈ 10 ယၢမ်းၵၢင်ဝၼ်းၵူၺ်းၼင်ႇၵဝ်ႇ ၸုမ်းႁူမ်ႈတုမ်ႁႅင်းၵၢၼ်ယၢၼ်မိူင်း MWF ၸတ်းႁဵတ်း ပၢင် ၵုမ်လူင် ၽူႈပွင်ၵၢၼ်သေဢမ်ႇၵႃး ၶွတ်ႇၽွတ်ႈလိူၵ်ႈၽူႈပွင်ၵၢၼ် ၼႂ်းၸုမ်းမႂ်ႇထႅင်ႈ တင်းမူတ်းၽူႈပွင်ၵၢၼ် ၼႂ်းၸုမ်း ႁူမ်ႈတုမ်ႁႅင်းၵၢၼ်ယၢၼ်မိူင်း ဢၼ်တေတူင်ႉၼိုင်ႁဵတ်းသၢင်ႈၵႂႃႇ ၼႂ်းပီ 2018 သမ်ႉ မီး 30 ၵေႃႉ။ ၵူၺ်းၵႃႈ ၼႂ်း 30 ၵေႃႉၼႆႉ ပႆႇလိူၵ်ႈပႃး ႁူဝ်ပဝ်ႈလႄႈ ၵႅမ်ႁူဝ်ပဝ်ႈ ပေႃးထိုင်မႃး ၼႂ်းဝၼ်းတီႈ 24/12/2017 သမ်ႉ ၸင်ႇတေ ၶတ်းလိူၵ်ႈ ႁူဝ်ပဝ်ႈလႄႈ ၵႅမ်ႁူဝ်ပဝ်ႈၵႂႃႇ ။ ၸုမ်းႁူမ်ႈတုမ်ႁႅင်းၵၢၼ်ယၢၼ်မိူင်းၼႆႉ မီးပိူင်ဝႆႉ ၼိုင်ႈပီ ၼိုင်ႈပွၵ်ႈ လိူၵ်ႈတင်ႈ ၽူႈပွင်ၵၢၼ်လႄႈ ႁူဝ်ပဝ်ႈ ဝႃႈၼႆ။ ၸုမ်းႁူမ်ႈတုမ်ႁႅင်းၵၢၼ်ယၢၼ်မိူင်း MWF ၼႆႉ ၶွတ်ႇၽွတ်ႈတင်ႈၸုမ်းၶိုၼ်ႈမႃး မိူဝ်ႈဝၼ်းတီႈ 10/12/2007 ၼႂ်းၸိုင်ႈထႆး။ ၶေႃႈယိူင်းဢၢၼ်းၸုမ်းသမ်ႉ 1) ပၼ်ႁႅင်းပီႈၼွင်ႉႁႅင်းၵၢၼ်ယၢၼ်မိူင်းၸူႉ/ၶွၼ်ႈတုမ်ၵၼ်၊ တႃႇၵႄႈလိတ်ႈၵႄႈၶႆပၼ် ႁႃပီႈၼွင်ႉႁႅင်းၵၢၼ်ယၢၼ်မိူင်း။ 2) ႁႂ်ႈႁႅင်းၵၢၼ်တႆး တင်း ႁႅင်းၵၢၼ်ထႆး ၵွင်ႉသၢၼ် ၵၼ်လႄႈ ၸမ်ၸႂ်ၵၼ်၊ 3) ႁႂ်ႈမီးလွင်ႈသုၼ်ႇလႆႈၽဵင်ႇပဵင်း ၵၼ်တင်းႁႅင်းၵၢၼ်ထႆး၊ 4) ႁႂ်ႈပဵၼ်တီႈႁဵၼ်း ႁူႉလွင်ႈ မၢႆမီႈ၊ လွင်ႈၽႃသႃ၊ လွင်ႈၾိင်ႈႁိတ်ႈႁွႆး၊ လွင်ႈသုၼ်ႇလႆႈလုၵ်ႈဢွၼ်ႇ၊ လွင်ႈသုၼ်ႇလႆႈၼၢင်းယိင်း ၸဵမ်ၸိူဝ်းၼႆႉ ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2017-12-11T13:32:09

https://shannews.org/archives/1280

ၸုမ်းသင်ၶတႆး ၸိုင်ႈတႆး ပွတ်းဢွၵ်ႇ ၸတ်းႁဵတ်းပၢင်ၵုမ် လိူၵ်ႈၽူႈၼမ်းပၢႆး ၸုမ်းသင်ၶၸဝ်ႈ

ပၢင်ၵုမ်ၸုမ်းသင်ၶတႆး ၸိုင်ႈတႆးပွတ်းဢွၵ်ႇၶူင်း ၶတ်းလိူၵ်ႈၽူႈၼမ်းပၢႆး တႃႇပုတ်ႈတႅၼ်းတီႈ ၸဝ်ႈတူၼ်ၶူးလူင် ၽတ်ႉ တၼ်တဢႃၸေယ ဢၽိထၸမႁႃရတ်ႉထၵုရု တိူၵ်ႈသွၼ်လိၵ်ႈထမ်မူဝ်းတယ ဝတ်ႉမိူင်းၼၢႆး ဢၼ်ၶဝ်ႈ သူၼ်မၢၵ်ႇႁၢၵ်ႈ ၶမ်းၵႂႃႇၼၼ်ႉ၊ ယၢမ်းလဵဝ် ၶတ်းလိူၵ်ႈလႆႈ ၽူႈၼမ်း သင်ၶတႆး ပဵၼ်ၸဝ်ႈတူၼ်ၶူးလူင် ဝိၸေယ တင်း ပၺ်ၺႃသႃမိ ဝႃႈၼႆ။ ဝၼ်းတီႈ 10/12/2017 ယၢမ်းဝၢႆးဝၼ်း 1 မူင်း ထိုင် 3 မူင်း ၸုမ်းသင်ၶတႆး တင်း တၵ်ႉၵႃႇသတ်ႉထႃး ၸိုင်ႈတႆးပွတ်း ဢွၵ်ႇၶူင်း ၸတ်းႁဵတ်းပၢင်ၵုမ်သင်ၶၸဝ်ႈ ၼႂ်းၸိုင်ႈတႆးပွတ်းဢွၵ်ႇ တီႈဝတ်ႉမိူင်းပဵင်း(ဝတ်ႉမိူင်းလီပဵင်းၸႂ်) ၸႄႈဝဵင်း ၵဵင်းတုင် ၸိုင်ႈတႆးပွတ်းဢွၵ်ႇ။ တင်းမူတ်းႁူမ်ႈၵၼ်လႆႈၸႂ် တႅပ်းတတ်း ယုၵ်ႉဢဝ် ၸဝ်ႈတူၼ်ၶူးလူင် ဝိၸေယ ဝတ်ႉ မွၵ်ႇမႆႇ( ဝတ်ႉၵွင်းမူးၶမ်း) ဝဵင်းၵဵင်းတုင်တင်း ၸဝ်ႈတူၼ်ၶူးလူင် ပၺ်ၺႃသႃမိ ဝတ်ႉမၢၵ်ႇၵႃႇႁူဝ်ၶမ်း ၸႄႈဝဵင်းတႃႈၶီႈ လဵၵ်း ၶိုၼ်ႈပဵၼ်ၽူႈၼမ်းပၢႆး သင်ၶတႆး ပွတ်းဢွၵ်ႇၶူင်းၵႂႃႇ ဝႃႈၼႆ။ ၸဝ်ႈၶူးၵုလိသႃ ဝတ်ႉၵၢတ်ႇတဝ်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဝၢႆးသေ ၸဝ်ႈတူၼ်ၶူးလူင် ဢႃၸေယ ၽူႈ ၵွၼ်းတိူၵ်ႈသွၼ်လိၵ်ႈဝတ်ႉမိူင်းၼၢႆး( ထမ်မူဝ်းတယ) ၶဝ်ႈသူၼ်မၢၵ်ႇႁၢၵ်ႈၶမ်းၵႂႃႇယဝ်ႉၼၼ်ႉ ႁဝ်းၶႃႈ ၸုမ်းသင်ၶတႆး ပွတ်းဢွၵ်ႇၶူင်း ၸင်ႇၶိုၼ်းႁဵတ်းပၢင်ၵုမ်ၵၼ်သေ ၶတ်းလိူၵ်ႈၽူႈတေမႃးတႅၼ်းတီႈယူႇႁူဝ်ပဝ်ႈ။ ဢၼ်ႁဝ်းၶႃႈ လိူၵ်ႈ တင်ႈၶိုၼ်ႈမႃးၼႆႉ ၽူႈၼမ်းပၢႆး(ၵႅင်းၶျူၵ်ႉ)၊ ၽူႈၵွၼ်းပၢႆး(ၵႅင်းဢူၵ်ႉ) တင်း ၽူႈၵမ်ႉပၢႆး(ၵႅင်းထွၵ်ႉ) ႁဝ်းၶႃႈ တူၺ်းၽူႈ တေဢၼ်ဢွၼ်ၼမ်းၼႃႈ ႁဝ်းၶႃႈ ၶိုင်သၢင်ႈႁဵတ်းပွင်။ ယဝ်ႉ ၵေႃႈ ႁဝ်းၶႃႈ လိူၵ်ႈၽူႈၵေႃႉဢၼ် ဢႃယုယႂ်ႇလႄႈ ဝႃႇ တေႃႇယႂ်ႇ ၸဵမ်ၸိူဝ်းၼႆႉ။ ပၢင်ၵုမ်ၼႆႉ ၶွတ်ႇၽွတ်ႈၽူႈပွင်ၵၢၼ်မႂ်ႇၶိုၼ်ႈမႃး ၼႂ်းၸုမ်းသင်ၶတႆးသမ်ႉ ၽူႈၼမ်းပၢႆး ၸဝ်ႈတူၼ်ၶူးလူင် ဝိၸေယ တင်း ၸဝ်ႈတူၼ်ၶူးလူင် ပၺ်ၺႃသႃမိ။ ၽူႈၵွၼ်းပၢႆး ၸဝ်ႈတူၼ်ၶူးလူင် ၺႃႇၼဝရဝတ်ႉမႁႃၽေႃးထိ ဝဵင်းတႃႈၶီႈလဵၵ်း၊ ၸဝ်ႈတူၼ်ၶူးလူင် ပၺ်ၺႃသႃမိ ဝတ်ႉတူယႃး ဝဵင်းၵဵင်းတုင်၊ ၸဝ်ႈတူၼ်ၶူးလူင် တေႇဝိင်ႇတ ဝတ်ႉၵၢတ်ႇတဝ်ႇ ၸႄႈဝဵင်းၵဵင်းတုင်။ ၽူႈၵမ်ႉပၢႆး ၸဝ်ႈတူၼ်ၶူးလူင် ဝိၸိတ်ႉတ ဝတ်ႉမိူင်း ပဵင်း( မိူင်းလီပဵင်းၸႂ်) ၸႄႈဝဵင်းၵဵင်းတုင်၊ ၸဝ်ႈတူၼ်ၶူးလူင် ၼၼ်ႇထမေႇထႃႇ ဝတ်ႉမိူင်းၼၢႆး (ထမ်မူဝ်းတယ) ၸႄႈဝဵင်းၵဵင်းတုင် ၸဵမ်ၸိူဝ်းၼႆႉ ဝႃႈၼႆ။ ပေႃးထိုင်မႃး ဝၼ်းတီႈ 29/04/2018 ပီၼႃႈသမ်ႉ ၸုမ်းသင်ၶတႆးတင်း တၵ်ႉၵႃႇသတ်ႉထႃး ၸိုင်ႈတႆးပွတ်းဢွၵ်ႇၶူင်း တေၸတ်းႁဵတ်းပၢင်ပွႆးယုၵ်ႉယွင်ႈၵႂႃႇ ဝႃႈၼႆ။ လႅင်ႇၶၢဝ်ႇ လႅတ်ႇၼုမ်ႇ မင်းရၢႆး

['ၵူႈလွင်ႈလွင်ႈ']

2017-12-11T13:20:42

https://shannews.org/archives/1273

ၵိင်ႇၽႄငဝ်ႈငုၼ်းပႃႇတီႇႁူဝ်သိူဝ် ၸိုင်ႈတႆးပွတ်းႁွင်ႇ ၽိူမ်ႉထႅမ် ၶွတ်ႇၽွတ်ႈၸုမ်းၽူႈပွင်ၵၢၼ်

ပႃႇတီႇႁူဝ်သိူဝ် SNLD ၸိုင်ႈတႆးပွတ်းႁွင်ႇ ၽိူမ်ႉထႅမ်ၽူႈပွင်ၵၢၼ်ထႅင်ႈ တူဝ်တႅၼ်းပႃႇတီႇ 15 ၸႄႈဝဵင်း မႃးၶဝ်ႈႁူမ်ႈ။ ဝၼ်းတီႈ 08/12/2017 ၵိင်ႇၽႄငဝ်ႈငုၼ်းတီႇမူဝ်ႇၶရေႇၸီႇ ၸိူဝ်ႉၶိူဝ်းတႆး/ ပႃႇတီႇႁူဝ်သိူဝ် Shan Nationalities League For Democracy (SNLD) ၸတ်းႁဵတ်းပၢင်ၵုမ် ၽိူမ်ႉထႅမ်ၽူႈပွင်ၵၢၼ်ထႅင်ႈ တီႈလုမ်းပႃႇတီႇႁူဝ်သိူဝ် ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ပႃႇတီႇႁူဝ်သိူဝ် ၸႄႈတွၼ်ႈလႃႈသဵဝ်ႈ လၢတ်ႈတီႈၸုမ်းၶၢဝ်ႇၽူႈ တွႆႇႁွၵ်ႈဝႃႈ “ မိူၼ်ၼင်ႇ ပွတ်းဢွၵ်ႇၶူင်း၊ ပွတ်းၸၢၼ်း၊ ၸႄႈမိူင်းယၢင်းလႅင်၊ တိူင်းတႃႈလိူဝ်ႇလႄႈ ၸႄႈမိူင်းၶၢင် ၸိူဝ်း ၼၼ်ႉ မီးဝႆႉၸုမ်းပွင်ၵၢၼ် ၵၼ်ၵူႈတီႈၶႃႈယဝ်ႉ။ မိူင်းတႆးပွတ်းႁွင်ႇတႄႉ မီးႁူဝ်ပဝ်ႈတင်း ၽူႈသူၼ်းတုမ် ၵူၺ်း ပႆႇမီးၸုမ်းပွင်ၵၢၼ် မိူၼ် ၵႅမ်ႁူဝ်ပဝ်ႈ၊ ၽူႈၼမ်းၼႂ်းလႄႈ ၽူႈၶဝ်ႈၸုမ်း။ ယွၼ်ႉၼၼ် ႁဝ်းၶႃႈ မႃးထူပ်းၵၼ် သေ ၶိုၼ်းမႄးလိူၵ်ႈတင်ႈၵၼ်ၶိုၼ်းထႅင်ႈ တင်းမူတ်းမီးၵႂႃႇၽူႈပွင်ၵၢၼ်မႃး 23 ၵေႃႉ” ဝႃႈၼႆ။ ပၢင်ၵုမ်ၶွတ်ႇတင်ႈၽူႈပွင်ၵၢၼ်ၼႆႉ ၸတ်းပဵၼ်သွင်တွၼ်ႈ။ တွၼ်ႈၵၢင်ၼႂ် ႁူဝ်ပဝ်ႈလူင် ၸဝ်ႈၶုၼ်ထုၼ်းဢူး၊ ၽူႈၼမ်းၼႂ်းၵူႈလွင်ႈလွင်ႈ လုင်းၸၢႆးၼုတ်း၊ ၵႅမ်ၽူႈၼမ်းၼႂ်း 1 ၸၢႆးလဵၵ်ႉ၊ ၵႅမ်ၽူႈၼမ်းၼႂ်း 2 ၸၢႆးၵျေႃႇၺုၼ်ႉ ဢိၵ်ႇလူၺ်ႈ ၽူႈၶဝ်ႈၸုမ်းငဝ်ႈငုၼ်းၵမ်ႈၽွင်ႈ ႁူပ်ႉထူပ်း ၸုမ်းပွင်ၵၢၼ်မိူင်းတႆးပွတ်းႁွင်ႇ ၵူႈၸႄႈဝဵင်း။ ဢုပ်ႇဢူဝ်း ၶႆႈၼႄ ငဝ်းလၢႆးၵူႈလွင်ႈလွင်ႈ ၵၢၼ်မိူင်း၊ ၵၢၼ်ၵပ်းသိုပ်ႇတိတ်းတေႃႇၵွင်ႉသၢၼ်ၵၼ် တင်း ငဝ်ႈငုၼ်း၊ လွင်ႈၵၢၼ် တူင်ႉၼိုင်။ လိူဝ်သေၼၼ်ႉ ၶၵ်ႉၵၢၼ်လွင်ႈငမ်းယဵၼ်၊ လွင်ႈတီႈလိၼ်၊ လွင်ႈတူင်ႉၼိုင်ၽူႈ တႅၼ်းၼႂ်း သၽႃးၸိူဝ်း ၼႆႉ ဝႃႈၼႆ။ တွၼ်ႈဝၢႆးဝၼ်းသမ်ႉ ၶွတ်ႇၽွတ်ႈၸုမ်း ၽူႈပွင်ၵၢၼ် တီႈလုမ်းၵိင်ႇၽႄငဝ်ႈ ငုၼ်ႈပႃႇတီႇႁူဝ်သိူဝ် ၸိုင်ႈတႆးပွတ်းႁွင်ႇ။ ႁူဝ်ပဝ်ႈပဵၼ် လုင်းၸၢႆးလႃႉၽေႇ(ႁွင်ႉ) လုင်းသိူဝ်ယွမ်၊ ၵႅမ်ႁူဝ် ပဝ်ႈ (1) ၸၢႆးတၢၼ်းမွင်ႇ(ႁွင်ႉ) ၸၢႆးယွတ်ႈငိုၼ်း၊ ၵႅမ်ႁူဝ်ပဝ်ႈ(2) လုင်းၸၢႆးဢွင်ႇ၊ ၽူႈၼမ်းၼႂ်းၵူႈလွင်ႈလွင်ႈ ၸၢႆးဝၼ်းလႅင်းၶမ်း၊ ၵႅမ်ၽူႈၼမ်းၼႂ်း (1) ၸၢႆးၵျေႃႇတဵင်း၊ ၵႅမ်ၽူႈၼမ်းၼႂ်း (2) ၸၢႆးလႃႉထူၺ်း၊ ၽူႈသူၼ်းတုမ် ၼၢင်းမွၼ်းၸိင်ႇ ၽူႈၶဝ်ႈၸုမ်းမီး 16 ၵေႃႉ ႁူမ်ႈၵၼ်တင်းမူတ်း 23 ၵေႃႉ ဝႃႈၼႆ။ ပၢင်ၵုမ်ၸုမ်းပွင်ၵၢၼ် ၸိုင်ႈတႆးပွတ်းႁွင်ႇ ၵိင်ႇၽႄငဝ်ႈငုၼ်းတီႇမူဝ်ႇၶရေႇၸီႇ ၸိူဝ်ႉၶိူဝ်းတႆးၼႆႉမီး ၽူႈတၢင်တူဝ် ပႃႇတီႇ 15 ၸႄႈဝဵင်းလႄႈ ႁူဝ်ၵူၼ်း 75 ၵေႃႉ ၶဝ်ႈႁူမ်ႈ ဝႃႈၼႆ။

['ၵၢၼ်မိူင်း']

2017-12-11T10:43:12

https://shannews.org/archives/1268

သိုၵ်းထႆးတင်းၵူၼ်းတေႃႉယႃႈ ယိုဝ်းၵၼ် တၢႆ 5 ၵေႃႉ ယိုတ်းလႆႈယႃႈ ႁိမ်းၸမ် 2 လၢၼ်ႉမဵတ်ႉ

သိုၵ်းထႆးတင်းၵူၼ်းတေႃႉယႃႈ မီးလွင်ႈပိုတ်းယိုဝ်းၵၼ်တီႈလႅၼ်လိၼ်တႆး – ထႆး ၵူၼ်းတေႃႉယႃႈတၢႆ 5 ၵေႃႉ ယိုတ်းလႆႈယႃႈ 1 လၢၼ်ႉ 9 သႅၼ်မဵတ်ႉ။ မိူဝ်ႈဝၼ်းတီႈ 10/12/2017 သိုၵ်းထႆးလႄႈပလိၵ်ႈထႆး လႆႈၶၢဝ်ႇၵူၼ်းလၵ်ႉလွမ်တေႃႉယႃႈ ၶဝ်ႈမိူင်း ၼႆလႄႈ ဢွၼ်ၵၼ်ၵႂႃႇပႂ်ႉၵူတ်ႇထတ်း ႁိမ်းႁွမ်းဝၢၼ်ႈၸႃႊလေႃႊ ဢိူင်ႇမႄႈၾႃႉလူင် ၸႄႈဝဵင်း မႄႈၾႃႉလူင် ၸႄႈတွၼ်ႈၵဵင်းႁၢႆး ၸိုင်ႈထႆး ၵႂႃႇၺႃးၵူၼ်းၵႃႉယႃႈသေပိုတ်းယိုဝ်းၵၼ်ဝႃႈၼႆ။ သိုဝ်ႇၶၢဝ်ႇMae Sai ပိုၼ်ၽၢဝ်ႇဝႃႈ – ဝၼ်းတီႈ 10 ၵၢင်ၼႂ်ၸဝ်ႉ ၸဝ်ႈၼႃႈတီႈထႆး ထူပ်းႁၼ်ၸုမ်း တေႃႉယႃႈမွၵ်ႈ 20 ၵေႃႉ ပိူဝ်ႉထူင်ပိူဝ်ႉ သေ ပႆလတ်းမႃး ၸဝ်ႈၼႃႈတီႈၸင်ႇ ၼႄတူဝ်သေ ယွၼ်း ၵူတ်ႇထတ်း။ ၵူၺ်းၵႃႈၸုမ်းတေႃႉယႃႈသမ်ႉ ပိုတ်းယိုဝ်း ၸဝ်ႈၼႃႈတီႈလႄႈ သွင်ၾၢႆႇလႆႈ ပိုတ်းယိုဝ်း ၵၼ်ႁိုင် 5 – 10 မိၼိတ်ႉ ဝၢႆးသဵင်ၵွင်ႈယဵၼ် ၸဝ်ႈၼႃႈတီႈ ၵူတ်ႇထတ်း ထူပ်းႁၼ်ၵူၼ်း တေႃႉ ယႃႈလူႉတၢႆ 5 ၵေႃႉ ယိုတ်းလႆႈယႃႈ 1,900,000 မဵတ်ႉ။ ၸဝ်ႈၼႃႈတီႈ ၸင်ႇယိုတ်းယႃႈမဝ်းၵမ် သူင်ႇႁူင်းပလိၵ်ႈ မႄႈၾႃႉလူင်လႄႈ တေၸွမ်းႁႃတူဝ်ၽူႈ ၵဵဝ်ႇၶွင်ႈ ပၼ်တူတ်ႈတၢမ်ႇၸွမ်းၼင်ႇ ပၵ်းပိူင်ဝၢၼ်ႈမိူင်းမီးၼၼ်ႉ ဝႃႈၼႆ။ Credit photo to Measainews

['ယႃႈမဝ်းၵမ်']

2017-12-11T10:24:52

https://shannews.org/archives/1264

ၸုမ်းၼမ်ႉၶူင်း ပိုတ်ႇလုမ်းၵိင်ႇၽႄ ၸတ်းပၢင်ၵႅဝ်ႈတၢင်ႇပၢႆႉ တီႈဝဵင်းၶူဝ်လမ်

ၸုမ်းၼမ်ႉၶူင်း ၶႅၵ်ႇလီပၢင်ၸႃႉ ၸတ်းပၢင်ၵႅဝ်ႈပိုတ်ႇပၢႆႉ လုမ်းၵိင်ႇၽႄမႂ်ႇ တီႈၵိင်ႇၸႄႈဝဵင်းၶူဝ်လမ် (ၶူဝ်ၶမ်း) ၸႄႈဝဵင်းၼမ်ႉၸၢင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ မီးတူဝ်တႅၼ်းမူႇၸုမ်း လၢႆၸႄႈဝဵင်းမႃးၶဝ်ႈႁူမ်ႈ။ ဝၼ်းတီႈ 11/12/2017 မိူဝ်ႈၼႆႉ မီးပၢင်ၵႅဝ်ႈပိုတ်ႇပၢႆႉ လုမ်းၵိင်ႇၽႄၼမ်ႉၶူင်း ၶႅၵ်ႇလီပၢင်ၸႃႉ တီႈဝတ်ႉသီရိမင်ႇၵလႃႇ (ဝတ်ႉၵျွင်းလူင်) တီႈဝဵင်းၶူဝ်လမ် (ၶူဝ်ၶမ်း)။ မီးႁူဝ်ပဝ်ႈၸုမ်းၼမ်ႉၶူင်း လုင်းၸၢႆးထုၼ်းမျၢတ်ႈ မႃးၶဝ်ႈႁူမ်ႈ၊ လုၵ်ႈၸုမ်း ၸုမ်းၼမ်ႉၶူင်းလၢႆလၢႆၸႄႈဝဵင်း မိူၼ်ၼင်ႇမိူင်းသူႈ၊ မိူင်းၼၢႆး၊ လၢင်းၶိူဝ်း၊ ၵုၼ်ႁဵင်၊ တူၼ်ႈတီး၊ မိူင်းၼွင်၊ ၵႃလီႉ၊ ဝၢၼ်ႈႁၢႆးၵႆႇ၊ မိူင်းပၼ်ႇ၊ ၵျွၵ်ႉမႄး။ ၸဝ်ႈၼႃႈတီႈတပ်ႉသိုၵ်းမၢၼ်ႈ ၼႂ်းတိူင်းသိုၵ်းဝၼ်းဢွၵ်ႇၵၢင် (ယလၶ) ၶူဝ်လမ် ဢိၵ်ႇပေႃႈမႄႈၵူၼ်းမိူင်းၸိူဝ်းၼႆႉ ၶဝ်ႈႁူမ်ႈတင်းမူတ်းၼပ်ႉပၢၵ်ႇ-ၼႆယဝ်ႉ။ ႁူဝ်ပဝ်ႈၸုမ်းၼမ်ႉၶူင်း လုင်းၸၢႆးထုၼ်းမျၢတ်ႈ မွၵ်ႇလၢတ်ႈၵႂၢမ်းဝႃႈ- “ၸုမ်းၼမ်ႉၶူင်းႁဝ်းၶႃႈၼႆႉ လႆႈၵေႃႇတင်ႈမႃး ၸဵမ်မိူဝ်ႈပီ 1989 ၊ ဝၢႆးသေၼၼ်ႉ လႆႈၵိုတ်းလိုဝ်ႈယင်ႉဝႆႉတင်းႁိုင်၊ တိုၵ်ႉလႆႈတႄႇႁဵတ်းၵၢၼ်မႃးၶိုၼ်းလႆႈ 5-6 ပီၵူၺ်း။ ဢၼ်ႁဝ်းၶႃႈလႆႈၵိုတ်းယင်ႉမႃးၸိူဝ်းၼၼ်ႉ ဢိင်ၼိူဝ်ၵၢၼ်ဝၢၼ်ႈမိူင်းသေ မၼ်းမီးတၢင်းယၢပ်ႇၽိုတ်ႇ တႃႇႁဝ်းၶႃႈတေတူင်ႉၼိုင်။ မူႇၸုမ်းၼမ်ႉၶူင်းႁဝ်းၶႃႈၼႆႉ ဢမ်ႇႁဵတ်းၵၢၼ်ပႃႇတီႇ၊ ႁဵတ်းၵၢၼ်ပရႁိတၵူၺ်း။ မိူဝ်ႈလဵဝ်ၼႆႉ မုၵ်ႉၸုမ်းၼမ်ႉၶူင်းႁဝ်းၶႃႈမီး 14 တီႈ၊ ႁဝ်းၶႃႈလႆႈလူင်းမၢႆၾၢင်ဝႆႉယဝ်ႉလႄႈ ၼႂ်းမိူင်းႁူမ်ႈတုမ်မၢၼ်ႈပတ်းပိုၼ်ႉၼႆႉ ႁဝ်းၶႃႈမီးသုၼ်ႇတူင်ႉၼိုင်တူဝ်ႈမိူင်း၊ ႁဝ်းၶႃႈမီးသုၼ်ႇၵႂႃႇမႃးတူင်ႉၼိုင်လႆႈၵူႈတီႈ”-ဝႃႈၼႆ။ သိုပ်ႇလၢတ်ႈဝႃႈ- “ၸၢတ်ႈပၢၼ်ၵူၼ်းၼိုင်ႈၵေႃႉၼႆႉ မၼ်းလုၵ်ႉတီႈၵိူတ်ႇမႃးသေၵိုတ်းၵႂႃႇတီႈလွင်ႈတၢႆ။ တႃႇတေပဵၼ်ၵူၼ်းမႃးဢၼ်ဝႃႈၼၼ်ႉၵေႃႈ ဢမ်ႇၸႂ်ႈလွင်ႈငၢႆႈ၊ ၵွပ်ႈၼၼ် ပေႃးႁဵတ်းၵၢၼ်ပရႁိတၵွၼ်ႇ ၸင်ႇၵွႆႈဝႃႈပဵၼ်ၵူၼ်းလႆႈ။ တႃႇၸုမ်းပရႁိတတေၵႂၢင်ႈၶႂၢင် မီးၵိင်ႇၽႄဢွၵ်ႇမႃးထႅင်ႈၼၼ်ႉ ၶႃႈႁဝ်းၵေႃႈလႆႈ ၶတ်းၸႂ်မႃး။ ဢၼ်လႆႈမႃးပိုတ်ႇလုမ်းၵိင်ႇၽႄတီႈၶူဝ်လမ်ၼႆႉၵေႃႈ ပိူဝ်ႈတႃႇတေပဵၼ်ၽွၼ်းလီၶွင်ၵူၼ်းဝၢၼ်ႈ ၵူၼ်းမိူင်း ဢၼ်ယူႇသဝ်းဝႆႉတီႈၼႆႈ။ ၵွပ်ႈၼၼ် ၸုမ်းၼမ်ႉၶူင်းတီႈၶူဝ်လမ်ၼႆႉ ႁႂ်ႈမၼ်းတိူဝ်းတွၼ်းမႃးထႅင်ႈ”- ဝႃႈၼႆ။ ၵူၼ်းၶူဝ်လမ် ဢၼ်ၶဝ်ႈႁူမ်ႈပၢင်ၵႅဝ်ႈၵေႃႉၼိုင်ႈ လၢတ်ႈဝႃႈ-” ၸုမ်းၼမ်ႉၶူင်းၼႆႉ ပေႃးပႃးတီႈဝဵင်းၶူဝ်လမ်ၼႆႉ မိူဝ်ႈလဵဝ်မီးၵႂႃႇ 14 တီႈယဝ်ႉ။ ၸုမ်းၼမ်ႉၶူင်း လၢႆလၢႆၸႄႈဝဵင်းဢၼ်မႃးၶဝ်ႈႁူမ်ႈပၢင်ၵႅဝ်ႈပိုတ်ႇပၢႆႉလုမ်းပွၵ်ႈၼႆႉ ၶဝ်မႃးၸွႆႈထႅမ်ငိုၼ်းတွင်း၊ မႃးပၼ်ႁႅင်းၸႂ်ၸုမ်းၼမ်ႉၶူင်း တီႈၶူဝ်လမ်”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ ၸုမ်းၼမ်ႉၶူင်းၼႆႉ ၵေႃႇတင်ႈမႃးမိူဝ်ႈပီ 1989 ၊ ငဝ်ႈလုမ်းပၵ်းဝႆႉတီႈ ဝတ်ႉဝေလုဝၼ် ဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း။ ႁဵတ်းပၼ်ၼမ်ႉတွၼ်းၽွၼ်းလီတီႈၵူၼ်းမိူင်း ပိူင်လူင်မၼ်း ၸွမ်းသူင်ႇၵူၼ်းတၢႆ၊ သူင်ႇၵူၼ်းပဵၼ်ယူတ်းယႃတူဝ်၊ ၸွႆႈၵူၼ်းထူပ်းၽေးဢုပၢတ်ႈ/ ၽေးၵိုင်ႉၵၢင်ႉ၊ လူႇတၢၼ်းပၼ်လိူတ်ႈ တီႈၵူၼ်းလူဝ်ႇထႅမ်လိူတ်ႈသေ ၵွင်ႉသၢၼ်ၵၼ်တင်းႁူင်းယႃၸိူဝ်းၼႆႉ- ၼႆယဝ်ႉ။

['ၵူႈလွင်ႈလွင်ႈ']

2017-12-11T08:56:41

https://shannews.org/archives/1259

ၸုမ်းတူင်ႉၼိုင်လွင်ႈလိၵ်ႈလၢႆးတႆး ႁူပ်ႉထူပ်း Dr.ၸၢႆးဢွင်ႇထုၼ်းတီႈၵဵင်းမႆႇ

ပီႈၼွင်ႉတႆးၼႂ်းၵဵင်းမႆႇ ႁူပ်ႉထူပ်းၽူႈလူင်ႉလႅၼ်ႇလိၵ်ႈလၢႆးပိုၼ်းတႆး Dr.ၸၢႆးဢွင်ႇထုၼ်း တီႈဝတ်ႉပႃႇပဝ်ႈ ဝဵင်းၵဵင်းမႆႇၸိုင်ႈထႆး။ ပၢင်ႁူပ်ႉထူပ်း ၸတ်းႁဵတ်းမိူဝ်ႈဝၼ်းတီႈ 10/12/2017 တီႈဝတ်ႉပႃႇပဝ်ႈ ဢိူင်ႇသီၽုမ်း ဝဵင်းၵဵင်းမႆႇ ၸိုင်ႈထႆး။ ၸုမ်းတူင်ႉၼိုင်လွင်ႈလိၵ်ႈလၢႆးတႆး ၼႂ်းၵဵင်းမႆႇ မိူၼ်ၼင်ႇသမႃးၶူမ်းပၢႆးပၺ်ၺႃလႄႈ ၾိင်ႈငႄႈတႆး၊ ၵေႃလိၵ်ႈလၢႆးလႄႈၾိင်ႈငႄႈတႆး၊ ၸုမ်းသိုဝ်ႇႁႅင်းၼုမ်ႇ၊ ႁူင်းႁဵၼ်းပၢင်သွၼ် လိၵ်ႈတႆး ဝတ်ႉပႃႇပဝ်ႈဢိၵ်ႇပီႈၼွင်ႉၽူႈသူၼ်ၸႂ်ၶဝ်ႈႁူမ်ႈ100 ပၢႆ ။ ၼႂ်းပၢင်ၼႆႉDr.ၸၢႆးဢွင်ႇထုၼ်းၵၼ်ႇတေႃးၵႃႇရဝၸဝ်ႈၶူးဢိၼ်းတႃးၸဝ်ႈၵွၼ်းဝတ်ႉပႃႇပဝ်ႈဢုပ်ႇလၢတ်ႈလွင်ႈပိုၼ်းၶူးသွၼ်လူင်ၸၢႆးဢွင်ႇထုၼ်း၊လၢတ်ႈလွင်ႈတူဝ်ထူပ်းဢၼ်ယၢမ်ႈသွၼ်လိၵ်ႈတႆးမႃး၊ၵူႈၸုမ်းဢၼ်မႃးၶဝ်ႈႁူမ်ႈ ဢွၼ်ၵၼ်ၵၼ်ႇတေႃးၶူး သွၼ်လူင်သိုပ်ႇၼၼ်ႉ ၽူႈၶဝ်ႈႁူမ်ႈမွၵ်ႇ လၢတ်ႈၶေႃႈ ၵႂၢမ်းယိၼ်းၸူမ်းလႄႈၵႂၢမ်းၼႂ်းၸႂ်ၽႂ်မၼ်း။ ၶူးသွၼ်လူင် Dr.ၸၢႆးဢွင်ႇထုၼ်းလၢတ်ႈဝႃႈ – “တႆးၵူႈၵေႃႉ တႆးၵူႈတီႈ ႁႂ်ႈႁူႉမေႃလိၵ်ႈတႆး၊ တႆးၵူႈၵေႃႉ တႆးၵူႈတီႈ ႁႂ်ႈႁူႉပွင်ႇပိုၼ်းတႆး၊ တႆးၵူႈၵေႃႉ တႆးၵူႈတီႈ ႁႂ်ႈႁူႉထိုင်မိူင်းတႆး၊ ၸၢဝ်းၶိူဝ်းတႆးႁွတ်ႈထိုင်တီႈ မိူင်းလႂ်ၵေႃႈယႃႇလိုမ်းလဵပ်ႈႁႃတၢင်းႁူႉတၢင်းမေႃသေၶိုၼ်းဢဝ် မိူဝ်းပူၵ်းပွင်ဝၢၼ်ႈမိူင်းႁဝ်းၶိုၼ်း၊ ယႃႇလိုမ်းဝၢၼ်ႈမိူင်း၊ၸိူဝ်ႉၶိူဝ်းႁဝ်းလႄႈႁႂ်ႈဢွၼ်ၵၼ်မီးတၢင်းၶတ်းၸႂ်လဵပ်ႈႁဵၼ်းၼမ်ၼမ်သေၵမ်း” ဝႃႈၼႆ။ Dr.ၸၢႆးဢွင်ႇထုၼ်းၼႆႉ ၵိူတ်ႇမိူဝ်ႈဝၼ်းတီႈ 03/07/1932 တီႈဝၢၼ်ႈတႃႈပုင်ႇဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ပဵၼ်လုၵ်ႈၸၢႆးလုင်းၸၢႆးၸၢမ်ႇမူဝ်းလႄႈ ပႃႈၼၢင်းထုၼ်း မီးပီႈၼွင်ႉႁူမ်ႈၵၼ် 4 ၵေႃႉ။ ယဝ်ႉၸၼ်ႉၸွမ် BA တီႈတႃႈၵုင်ႈၾၢႆႇပၢႆးပိုၼ်း၊မိူဝ်ႈပီ 1960 ယဝ်ႉ M,A ၾၢႆႇၵၢၼ်ၵပ်းသိုပ်ႇၼွၵ်ႈမိူင်းတီႈၸၼ်ႉၸွမ် Denver University , Colorado, USA၊ ပဵၼ်ၶူးသွၼ် ၼႂ်းၸၼ်ႉၸွမ်တူၼ်ႈတီး၊တႃႈၵုင်ႈ၊ဝဵင်းလိူဝ်ႇ၊မၵူၺ်းလႄႈမျိတ်ႉၵျီးၼႃးၸိူဝ်းၼႆႉသေယၢမ်ႈပဵၼ်ၶူးမေႃလူင်ၾၢႆႇၶူၼ်ႉၶႂႃႉပၢႆးပိုၼ်းတီႈၸၼ်ႉၸွမ်တႃႈၵုင်ႈ။ မုၵ်ႉၸုမ်းပွင်ၵၢၼ်ၸၼ်ႉၸွမ်တႃႈၵုင်ႈ မွပ်ႈယိုၼ်ႈ ပၼ်ၸုမ်ႈၶူး Doctor of letters (D.Litt) မိူဝ်ႈပီ 2015 ။ ပဵၼ်ၽူႈၶဝ်ႈပႃးတႃႇၶိုင်ပွင်လိၵ်ႈတႆး လိူဝ်ၼၼ်ႉပဵၼ်ၽူႈတႅမ်ႈပပ်ႉပိုၼ်းတႆးတင်းၽႃသႃတႆးလႄႈဢိင်းၵလဵတ်ႈၸိူဝ်းၼႆႉ။လိူဝ်ၼၼ်ႉ မိူဝ်ႈပၢၼ်သူဝ်ႇသျေႇလိတ်ႉ ဝၢႆးလင်ပီ 1950 ၼၼ်ႉ Dr.ၸၢႆးဢွင်ႇထုၼ်းယၢမ်ႈလႆႈႁပ်ႉတၼ်းႁဵင်း ပဵၼ်ၽူႈၶဝ်ႈၸုမ်းပွင်ၵၢၼ်ၶွင်ႊသီႊၸိုင်ႈမိူင်းမႃး။

['ပၢႆးပိင်ႇၺႃႇ']

2017-12-11T07:37:16

https://shannews.org/archives/1254

ၵေႃၵမ်ၵၢၼ်ႁၢင်ႈႁႅၼ်းပွႆးၸဝ်ႈၶူးမေႃလိၵ်ႈတႆး ၸတ်းႁဵတ်းပၢင်ၵုမ်

ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး တီႈဝၢၼ်ႈမႂ်ႇမွၵ်ႇၸၢမ် ၶွပ်ႈထူၼ်ႈ 42 ပီတေထိုင်ၼႆႉ တေၶိုၼ်းၸတ်းမိူၼ်ၵဝ်ႇ ပီၵၢႆပူၼ်ႉမႃးၼႆႉ ယွၼ်ႉလူၺ်ႈမုၼ်ယႂ်ႇၸဝ်ႈႁေႃၶမ်းၸိုင်ႈထႆး တူၼ်တီႈ 9 ႁူမ်ႇပူၼွၼ်းၽႄးၵႂႃႇလႄႈ လႆႈဝဵၼ်ႉဝႄႈ လွင်ႈမူၼ်ႈတၢင်းသိူဝ်းၵူႈပိူင်သေ ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆးလႄႈယွင်ႈယေႃးမုၼ်ၵုၼ်း မုၼ်ယႂ်ႇၸဝ်ႈႁေႃၶမ်း ၵူႈပီၼၼ်ႉလႆႈပိၼ်ႇပဵၼ် ပၢင်ၵုသူလ်တၢင်းလီ လူႇတၢၼ်းမွပ်ႈယိုၼ်ႈယိူင်းထိုင် ၸဝ်ႈႁေႃၶမ်းတူၼ်တီု 9 ၵူၺ်း ပီတေ ထိုင်ၼႆႉ ၸင်ႇၶိုၼ်းတေသိုပ်ႇႁဵတ်းသၢင်ႈၵႂႃႇမိူၼ်ပၵ်းၵဝ်ႇပိူင်လင် – ဝႃႈၼႆ။ ။ ပူၼ်ႉမႃးမိူဝ်ႈ 09/12/2017 ၼၼ်ႉ ၵေႃၵမ်ၵၢၼ်ႁၢင်ႈႁႅၼ်း ၸတ်းပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး ၸုပ်ႈထူၼ်ႈ 41 ၸတ်းႁဵတ်းပၢင်ၵုမ်ႁၢင်ႈႁႅၼ်းၸတ်းပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး ပွၵ်ႈထူၼ်ႈ 42 ၵမ်းတီႈ 1 တီႈဝတ်ႉၵျွင်းပႅၼ်ႈ (ၵျွင်းတူၵ်း) ၶိုၼ်းလိူၵ်ႈဢဝ် ၵေႃၵမ်ၵၢၼ်ၸတ်းပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး ၸုပ်ႈတီႈ 41 မိူဝ်ႈလိူၼ် ၾႅပ်ႈပိဝ်ႊရီႊ 2017 ဢၼ်လႆႈႁႅၼ်းၸတ်းပဵၼ်ပၢင်ႁႅၼ်းတၢၼ်းမွပ်ႈယိုၼ်ႈၵုသူလ်ယိုၼ်ႈယိူင်ႈၸူးမုၼ်ယႂ်ႇၸဝ်ႈႁေႃ ၶမ်း တူၼ်တီႈ 9 မိူဝ်ႈႁူဝ်ပီ လိူၼ်ၾႅပ်ႊပိဝ်ႊရီႊ 2017 ပူၼ်ႉမႃးၼၼ်ႉ ၶိုၼ်ႈပဵၼ်ၵေႃၵမ်ၵၢၼ်ၸတ်းႁႅၼ်းပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး ပွၵ်ႈထူၼ်ႈ 42 ၵမ်းၼႆႉ ။ ၼႂ်းပၢင်ၵုမ်ၵမ်းဢွၼ်တၢင်းသုတ်း (ပွၵ်ႈတီႈ 1) ၼႆႉၼၢင်းသႅင် မိူင်းလီ ပဵၼ်ၽူႈၵႅဝ်ပၢင်သေ လိူၵ်ႈၽူႈၼင်ႈၸိုင်ႈ လုင်းၼၢၼ်ပိၼ်ႇတေႃး ၵႅမ်ႁူဝ်ပဝ်ႈၸုမ်းတႆးသၢမ်ၸႄႈဝဵင်း (ဝၢၼ်ႈလၢၼ်း) ပေႃႈလူင်ၸၼ်ၵႅဝ်ႈ ၼေႃႇၵႅဝ်ႈ (ပေႃႈလူင် ယဵၼ်း) ႁူဝ်ပဝ်ႈၸုမ်းတႆးသၢမ်ၸႄႈဝဵင်းလႄႈ ၸၢႆးသၢင်ႇၸၢႆး ဝၢၼ်ႈဝဵင်းဝၢႆ ပဵၼ်ၽူႈၼင်ႈၸိုင်ႈ။ ဝၢႆးသေၼၼ်ႉ ၵပ်းသိုပ်ႇမိုတ်ႈၵိုဝ်းၸိုဝ်ႈသဵင်ၵၼ်ယဝ်ႉ ပေႃႈလူင်ယဵၼ်း ၵၢဝ်ႇတူင်ႉတၵ်ႉၽူႈမႃးၶဝ်ႈႁူမ်ႈပၢင်ၵုမ်သေ လုင်းၼၢၼ်ပိၼ်ႇ တေႃး ၵႅမ်ႁူဝ်ပဝ်ႈၸုမ်းတႆးသၢမ်ၸႄႈဝဵင်း ၵၢဝ်ႇပိုတ်ႇပၢင်ဢုပ်ႇၵုမ်။ သိုပ်ႇသေၼၼ်ႉၵေႃႈ လႆႈဢုပ်ႇၵဵဝ်ႈၵပ်းၵၢၼ်ႁၢင်ႈႁႅၼ်းပွႆးၵမ်းၼႆႉ ဢွၼ်တၢင်းသုတ်းမၵ်းမၼ်ႈဝၼ်းၸတ်းပၢင်ပွႆး ပဵၼ် 16-18/02/2018 သေ တႄႇႁေႃးလိၵ်ႈၵၢင်ၼႂ် 08.00 မူင်း၊ တင်ႈထႅဝ်ႁႄႇၶူဝ်းတၢၼ်းလႄႈႁုၼ်ႇႁၢင်ႈ ၸဝ်ႈၶူးမေႃ လိၵ်ႈတႆး တီႈၵၢတ်ႇမွၵ်ႇၸၢမ်ၶဝ်ႈၸူးပၢင်ပွႆး၊ လိူဝ်သေၼၼ်ႉၼႂ်းပၢင်ပွႆးတေမီးႁွင်ႈၼႄပိုၼ်း၊ ပၢင်ဢုပ်ႇၶႆႈလွင်ႈ ၾိင်ႈငႄႈတႆး၊ ၶႄႉၶႅၼ်ႇတႅမ်ႈလိၵ်ႈ ပွင်ႈၵႂၢမ်း/ဝွၵ်း၊ ၵၢၼ်ၶႄႉၶႅင်ႇလဵၼ်ႈႁႅင်း/ ပိတ်ႉမၢၵ်ႇၼင်/ မၢၵ်ႇဝၢႆလႄႈၶႄႉၶႅင်ႇ တၢင်းလဵၼ်ႈလၢႆသႅၼ်း ဢိၵ်ႇတင်း ပၢင်လဝ်ႇမူၼ်ႈတူၼ်ႈၸႂ် ၼူၵ်ႉ/တူဝ်း၊ ၸၢတ်ႈၸိူင်းတႆး/ ၽဵင်းၵႂၢမ်းပၢၼ်မႂ်ႇ၊ လမ်းဝူင်းတႆးၶိုၼ် ၸိူဝ်းၼႆႉသေ မၵ်းတမ်းၵႃႈၸႂ်ႉၸၢႆႇ 250,000 ၿၢတ်ႇ လႄႈတေႁပ်ႉငိုၼ်းၵမ်ႉၸွႆႈ တီႈၽူႈမီးၸႂ် သတ်ႉထႃးလႄႈ တေႁဵတ်း ၽပႃႇႁွမ်းငိုၼ်းၵမ်ႉၸွႆႈပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး ပွၵ်ႈထူၼ်ႈ 42 ၵမ်းၼႆႉ ႁႂ်ႈၵူႈၵေႃႉ လႆႈမီးသုၼ်ႇႁူမ်ႈ။ ၸိူင်ႉႁိုဝ်ၵေႃႈလီ ၼင်ႇႁိုဝ်တေပဵၼ်တီႈလေႃႇလွမ်ႁွမ်းၸႂ်ၶွၼ်ႈႁႅင်းၵၼ်ၵူႈၾၢႆႇၼၼ်ႉ တေဝွၵ်ႇၸိူၼ်းထိုင်ၵေႃလိၵ်ႈလၢႆး ၾိင်ႈငႄႈတႆးလၢႆလၢႆတီႈဢၼ်တေၸၢင်းမႃးငၢႆႈၼၼ်ႉလႄႈ ပီႈၼွင်ႉတႆး ၼႂ်းမိူင်းထႆးလၢႆလၢႆၸုမ်းလၢႆလၢႆၸႄႈဝဵင်း ၸွမ်းၼင်ႇယိုၼ်းၶိုတ်းလႆႈၼၼ်ႉ မႃးႁူမ်ႈ – ဝႃႈၼႆ။ တေႃႇထိုင်ၶၢဝ်းယၢမ်း 15.00 မူင်း ၵေႃၵမ်ၵၢၼ်ဝၢၼ်ႈမႂ်ႇမွၵ်ႇၸၢမ် ၸၢႆးၸူင်းၵၢဝ်ႇလၢတ်ႈၵႂၢမ်းၶွပ်ႈၸႂ်သေ ၽူႈၼင်ႈ ၸိုင်ႈ ၵၢဝ်ႇလၢတ်ႈၵႂၢမ်းၶွပ်ႈၸႂ်ၽူႈၶဝ်ႈႁူမ်ႈပၢင်ၵုမ်တင်းသဵင်ႈသေၵိုတ်းလိုဝ်ႈပိတ်းႁပ်းပၢင်ၵုမ်။ လွင်ႈပဵၼ်မႃးဝၼ်းယုၵ်ႉယွင်ႈၸဝ်ႈၶူးမေႃလိၵ်ႈတႆး တီႈဝၢၼ်ႈမႂ်ႇမွၵ်ႇၸၢမ်ၼႆႉ ပူၼ်ႉမႃးမိူဝ်ႈ 55 ပီၼၼ်ႉ ပီႈၼွင်ႉတႆး ႁဝ်းလႆႈၶဝ်ႈမႃးပၵ်းတင်ႈယူႇသဝ်းတီႈဝၢၼ်ႈမႂ်ႇမွၵ်ႇၸၢမ်မိူဝ်ႈၽွင်းပီ 1962(2506)။ ထိုင်မႃး 19/1/1973 (2516) လိူၼ်ၵမ်လွင်ႈ 3 ၶမ်ႈၶုၼ်ႁေႃၶမ်း မႃးဢႅဝ်ႇၸႂ်းပီႈၼွင်ႉတႆး ဝၢၼ်ႈမႂ်ႇမွၵ်ႇၸၢမ်သေ တွင်ႈထၢမ်တၢင်းမႆႈတုၵ်ႉသုၶ်း ယွၼ်ႉလူၺ်ႈမုၼ်ယႂ်ႇႁေႃၶမ်းၸဝ်ႈ မီးမဵတ်ႉတႃႇၵရုၼႃႇ မုၼ်ၵုၼ်းလူင်ယႂ်ႇထူၼ်ႈလူၼ်ႉၾႃႉပၼ်တိုဝ်ႉတၢင်းလႆႈယူႇ သဝ်းသၢင်ႈၵႂႃႇလူၺ်ႈၵတ်းယဵၼ်ၵူၺ်းဢမ်ႇၵႃး တမ်းဝၢင်းၶူင်းသၢင်ႈပၼ်ၵၢၼ်ယူႇၵိၼ် တီႈႁဵတ်းတီႈသၢင်ႈလႄႈယုၵ်ႉ မုၼ်းၸၼ်ႉထၢၼ်ႈပိူင်ၵူၼ်း မူႇဝၢၼ်ႈတီႈယူႇတီႈသဝ်းမီးၼမ်ႉမီးၾႆး သဵၼ်ႈတႃႈသၢႆတၢင်းၶိုၵ်ႉၶႅမ်ႉၵႂႃႇမႃးငၢႆႈလူမ် လိူဝ် ၼၼ်ႉ ယင်းသၢင်ႈပၼ်ႁူင်းႁဵၼ်းပေႃႈလူင်ဢုပထမ် တွၼ်ႈတႃႇလုၵ်ႈဢွၼ်ႇတေလႆႈမီးတိုဝ်ႉတၢင်းႁဵၼ်းႁူႉမေႃလႄႈ လၵ်းလႅမ်သႅမ်းၵႃႈၵႂႃႇမိူဝ်းၼႃႈၶိုတ်းပဵင်းပိူၼ်ႈ ဢိၵ်ႇတင်း ပူင်သင်ႇပၼ်ႁႅင်း ႁႂ်ႈမႅတ်ႇပႅင်းႁၵ်ႉသႃပႂ်ႉပႃး ယုၵ်ႉယွင်ႈ ၾိင်ႈငႄႈလိၵ်ႈလၢႆးၸိူဝ်ႉၶိူဝ်းၵႂၢမ်းလၢတ်ႈၸဝ်ႈၵဝ်ႇသိုပ်ႇလၢမ်းတၢမ်းၵၼ်ၵႂႃႇယႃႇႁႂ်ႈႁူင်ႈႁႂ်ႈႁၢႆ။ လိူဝ်ၼၼ်ႉ မုၼ်ယႂ်ႇၸဝ်ႈ ႁေႃၶမ်း ယင်းၵႆႉၵႆႉမႃးဢႅဝ်ႇယဵမ်ႈၸႂ်းတွင်ႈထၢမ်လွင်ႈတုၵ်ႉသုၶ်းမႆႈ ဢိၵ်ႇတင်းၶူင်းၵၢၼ်ဢၼ်သၢင်ႈဝႆႉပၼ် လၢႆပွၵ်ႈ လၢႆလႂ်ယူႇၶိူဝ်းၶိူဝ်း တေႃႇပေႃးၶႅပ်ႉလႅပ်ႈလီငၢမ်း။ ၼွၵ်ႈသေၼၼ်ႉ ၽရႃႉၼၢင်းၸဝ်ႈႁေႃၶမ်းၵေႃႈယင်းမႃးသၢင်ႈပၼ် ၵၢၼ်တေႃးၽႃႈတေႃးမႆ ႁႂ်ႈမႄႈဝၢၼ်ႈပေႃးမီးၵၢၼ်မီးငၢၼ်း မီးလၢႆးလႆႈၸွႆႈၼႃႈႁေႃတေႃႁိူၼ်း။ ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး တီႈဝၢၼ်ႈမႂ်ႇမွၵ်ႇၸၢမ်ၼႆႉႁဵတ်းႁိုဝ်ပဵၼ်မႃး။ ၼႂ်းမိူင်းတႆးတႄႉ ပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး တေႁဵတ်းၼႂ်းလုၵ်ႈလိူၼ် 12 မႂ်ႇ ၼိုင်ႈၶမ်ႈ။ ထိုင်မႃး 1976 ၵူၼ်းလူင်တႆးႁဝ်းလၢႆၸဝ်ႈ ၸိူင်ႉၼင်ႇ လုင်းၶုၼ်မႁႃႇ ၸဝ်ႈၸၢင်ႉ ယွင်ႁူၺ်ႈ ၸဝ်ႈသႅင်သိုၵ်း ပေႃႈထဝ်ႈ ထူဝ်ႉလႄႈလၢႆလၢႆၸဝ်ႈၸိူဝ်းမီးယူႇၼႂ်းဝၢၼ်ႈမႂ်ႇမွၵ်ႇၸၢမ် ႁိၼ်တႅၵ်ႇ(ထိူတ်ႉထႆး)ၼႂ်းၵဵင်းမႆႇ မိူင်းၵွၵ်ႇ ဢၢၼ်းၸတ်းႁဵတ်း ဝၼ်းၸိူဝ်ႉၸၢတ်ႈၸိုင်ႈတႆး 7 ၾႅပ်းပိဝ်ႊရီႊ ဢၼ်မႅၼ်ႈသႂ်ႇဝၼ်းလိူၼ်သၢမ်မူၼ်း။ ၸဝ်ႈၼႃႈတီႈထႆး ၾၢႆႇၽွင်းငမ်း ၼႂ်းပိုၼ်ႉတီႈၶဝ်ႁၼ်ဝႃႈ မၼ်းတေဢမ်ႇပေႃးလီ တေၸၢင်ႈႁဵတ်းႁႂ်ႈထႆးတင်းမၢၼ်ႈမီးပၼ်ႁႃၵၼ်လႄႈတေတုမ်ႉ ယွၼ်ႈ ထိုင်ၸိုဝ်ႈသဵင် မုၼ်ယႂ်ႇၸဝ်ႈႁေႃၶမ်းၼႆလႄႈၸင်ႇဢဝ်ဝၼ်းလိူၼ်သၢမ်မူၼ်းၼၼ်ႉ ႁဵတ်းပဵၼ်ဝၼ်းပွႆးယုၵ်ႉယွင်ႈ ၸဝ်ႈ ၶူးမေႃလိၵ်ႈတႆး ပဵၼ်ႁဵတ်ႇပဵၼ်လွင်ႈတၢင်းသေ ၸတ်းႁဵတ်းပဵၼ်တီႈ ပဵၼ်ဝၼ်းပီႈၼွင်ႉတႆး လႆႈမႃးႁူပ်ႉထူပ်းၵၼ် တေႃႇထိုင်ပီထူၼ်ႈ 42 တေထိုင်ၼႂ်း 2018 ၼႆႉ။

['ၵူႈလွင်ႈလွင်ႈ']

2017-12-08T09:19:27

https://shannews.org/archives/1250

ၽူႈၸၢႆးမဝ်းယႃႈ ၽိတ်းပေႃႉမႄႈၸဝ်ႈၵဝ်ႇၶိုၼ်း တီႈတၢင်ႉယၢၼ်း

ၽူႈၸၢႆးၵေႃႉၼိုင်ႈ ဢႃယုမွၵ်ႈ 30 ပီ မဝ်းယႃႈသေ ႁဵတ်းႁၢႆႉၶိုၼ်းမႄႈမၼ်းၸၢႆးလႄႈ လႄႇႁႃပၢၼ်း ၽိတ်းပႃးၵူၼ်းၼႂ်းဝၢၼ်ႈၼႂ်းသူၼ်။ ဝၼ်းတီႈ 07/12/2017 ၶၢဝ်းယၢမ်းၵၢင်ၼႂ် 09:00 မူင်းပၢႆ ၸၢႆးသၢင်ႇၶမ်း ဢႃယုမွၵ်ႈ 30 ပီ ၵူၼ်း ဝၢၼ်ႈသၢႆး ႁဵတ်းႁၢႆႉမႄႈမၼ်းၸၢႆး ၸိုဝ်ႈပႃႈယဵၼ်ႇလႄႈ လႄႇႁႃပၢၼ်းၽိတ်းၵူၼ်းဝၢၼ်ႈ ၼႂ်းဝၢၼ်ႈ သၢႆး ဢိူင်ႇမိူင်းပၢတ်ႇ ၸႄႈဝဵင်းတၢင်ႉယၢၼ်း ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ ၵူၼ်းၼႂ်းပွၵ်ႉ လၢတ်ႈဝႃႈ မၼ်းၸၢႆးပဵၼ်ၵူၼ်းလဵၼ်ႈယႃႈမဝ်းၵမ်ဝႃႈၼႆ။ ၸၢႆးမွၼ်း ၵူၼ်းဝၢၼ်ႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၸၢႆးသၢင်ႇၶမ်းၼႆႉ ၸပ်းယိၼ်ႉယႃႈမႃႉ ႁႅင်းဝႆႉ မၼ်းၸၢႆးလႅပ်ႈတေၵျွင်ႇ(မဝ်း) ယႃႈမဝ်းၵမ်ၵေႃႈပဵၼ်လႆႈ ၊ ယွၼ်ႉၼႂ်းဝၢၼ်ႈၼႂ်းသူၼ်ႁဝ်းၶႃႈ ယႃႈမႃႉမၼ်းထၢင်ႇႁၢင်ႈလွတ်ႈလႅဝ်းလီၼႃႇ တေႃႈၼင်ႇၶႅၵ်ႇလီပၢင်ၸႃႉ ပၢင်ၶႅၵ်ႇၸိူဝ်းၼႆႉၵေႃႈ ယင်း ဢွၼ်ၵၼ်လဵင်ႉယႃႈမႃႉ၊ ဢဝ်ယႃႈမႃႉသေ ၸၢင်ႈၵၼ်ႁဵတ်းၵၢၼ်ၵေႃႈမီး ၵႃႈၶၼ်ၵေႃႈထုၵ်ႇ ၵွပ်ႈၼၼ် ၶႂ်ႈႁႂ်ႈၽူႈမီးပုၼ်ႈၽွၼ်း ပၼ်တၢင်းႁူႉလွင်ႈၽွၼ်းၸႃႉယႃႈမဝ်းၵမ် ၼင်ႇႁိုဝ်ၵူၼ်းမိူင်းတေႁူႉလွင်ႈ ၽွၼ်းၸႃႉလႄႈဢွၼ်ၵၼ်ငိူင်ႉဝႄႈၼၼ်ႉ ” ဝႃႈၼႆ။ ၵေႃႉပဵၼ်မႄႈမၼ်းၸၢႆး ပႃႇယဵၼ်ႇတႄႉၸဵပ်းသႅပ်ႇဢိတ်းဢွတ်းၵူၺ်းဢမ်ႇထိုင်တီႈ လႆႈၵႂႃႇႁူင်း ယႃၼင်ႇၵဝ်ႇ – ဝႃႈၼႆ။ ၸၢႆးသၢင်ႇၶမ်းၼႆႉ မေးၼၢင်းပဵၼ်ၼၢင်းယူင်ႇ ဢႃယုမွၵ်ႈ 28 ပီ မိူဝ်ႈလဵဝ်ၼႆႉ ၵူၼ်းဝၢၼ်ႈႁူမ်ႈၵၼ် သေ တီႉၺွပ်းတူဝ်မၼ်းၸၢႆးဝႆႉတီႈႁိူၼ်းပူႇၵၢင်ႉ ဝၢၼ်ႈသၢႆး ဢိူင်ႇမိူင်းပၢတ်ႇ တၢင်းၾၢႆႇၸဝ်ႈၼႃႈတီႈ ၵေႃႈ ၵူၼ်းဝၢၼ်ႈၵႂႃႇတၢင်ႇဝႆႉယဝ်ႉ ဝႃႈၼႆ။ UNODC ၶူင်းၵၢၼ်ၽဵဝ်ႈမူၺ်ႉယႃႈမဝ်းၵမ် လႄႈရႃႇၸဝတ်ႈၸၢတ်ႈၸိုင်ႈလုမ်ႈၾႃႉ ပိုၼ်ၽၢဝ်ႇဝႃႈ ၼႂ်းမိူင်းတႆးၼႆႉ သူၼ်ၽုၵ်ႇယႃႈလူတ်းယွမ်းၵႂႃႇ 25% ၼႆသေတႃႉယႃႈမႃႉ ယႃႈမဝ်းၵမ်ယင်းတိုၵ်ႉ လိူင်ႇၼမ်။ သိုဝ်ႉၶၢႆငၢႆႈ၊ ယႃႈမႃႉၼိုင်ႈမဵတ်ႉသႅၼ်းၸႃႉ 200 ပျႃး ထိုင် သႅၼ်းလီ 2000 ပျႃး ၼႆ ၵူၼ်းလႃႈသဵဝ်ႈၵေႃႉၼိုင်ႈလၢတ်ႈ။

['ယႃႈမဝ်းၵမ်']

2017-12-08T09:16:06

https://shannews.org/archives/1246

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 08/12/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.71 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1361 ပျႃး၊ ငိုၼ်းၶႄႇ 1 ယႅၼ်ႉ = 205.69 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 08/12/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 07/12/2017 ငိုၼ်းထႆး 1 ဝၢတ်ႇ = 41.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1364 ပျႃး၊ ငိုၼ်းၶႄႇ 1 ယႅၼ်ႉ = 206.07 ပျႃး။

['ၵၢၼ်မၢၵ်ႈမီး']

2017-12-08T09:10:39

https://shannews.org/archives/1241

ၶွမ်ႊမတီႊလႅၼ်လိၼ် ထႆး – မၢၼ်ႈ TBC ႁူပ်ႉၵၼ် တီႈတႃႈၶီႈလဵၵ်း ဢုပ်ႇဢူဝ်း ၵၼ်လၢႆလွင်ႈ

ၶွမ်ႊမတီႊလႅၼ်လိၼ်ထႆး – မၢၼ်ႈႁူပ်ႉထူပ်းဢုပ်ႇဢူဝ်းၵၼ် တႃႇႁူမ်ႈၵၼ်ၵႄႈလိတ်ႈပၼ်ႁႃၸွမ်း လႅၼ်လိၼ်လၢႆလွင်ႈ ပွၵ်ႈၵမ်းတီႈ 91 တီႈတႃႈၶီႈလဵၵ်း။ ဝၼ်းတီႈ 06/12/2017 ၶွမ်ႊမတီႊလႅၼ်လိၼ်ထႆး – မၢၼ်ႈ ႁူပ်ႉဢုပ်ႇၵၼ်ၵဵဝ်ႇလူၺ်ႈ လွင်ႈလႅၼ် လိၼ်လႄႈ တႃႇႁူမ်ႈမိုဝ်းၵၼ်ၵႄႈလိတ်ႈပၼ်ႁႃ မီးၽူႈယႂ်ႇၵူၼ်းလူင်တင်း သွင်ၾၢႆႇလႄႈၸဝ်ႈၼႃႈ တီႈၾၢႆႇၵဵဝ်ႇၶွင်ႈၶဝ်ႈႁူမ်ႈ။ ၸတ်းႁဵတ်းတီႈႁူင်းႁႅမ်း သၢၼ်းမုၼ်း ဢႃးၶႃႇ ၸႄႈတွၼ်ႈတႃႈၶီႈလဵၵ်း ၸိုင်ႈတႆးပွတ်းဢွၵ်ႇ ။ သိုဝ်ႇၶၢဝ်ႇမႄႈသၢႆ ပိုၼ်ၽၢဝ်ႇဝႃႈ – ၼႂ်းပၢင်ၵုမ်ၼႆႉ ဢုပ်ႇဢူဝ်းၵၼ်လၢႆလွင်ႈ မိူၼ်ၼင်ႇလွင်ႈႁႅတ်ႉ ၼမ်ႉႁဵတ်းၾၢႆႁူဝ်ၼမ်ႉသၢႆ၊ လွင်ႈႁူမ်ႈၵၼ်ၵႄႈၶႆပၼ်ႁႃ ၵၢၼ်ၵႃႉၶၢႆၵူၼ်း၊ လွင်ႈႁူမ်ႈၵၼ်ၵႄႈလိတ်ႈ ၽဵဝ်ႈမူၺ်ႉယႃႈမဝ်းၵမ်၊ လွင်ႈလၵ်ႉတတ်းမႆႉယႃႉပႃႇထိူၼ်ႇ၊ လွင်ႈႁႂ်ႈသိုၵ်းတင်းသွင်ၾၢႆႇ ႁူမ်ႈၵၼ် ၵူတ်ႇထတ်းၸွမ်းသၢပ်ႇၼမ်ႉဢၼ်ၸပ်းလႅၼ်လိၼ် 4 လိူၼ်လႂ်ၼိုင်ႈပွၵ်ႈ၊ လွင်ႈတူင်ႉၼိုင်ၾိင်ႈႁိတ်ႈ ႁွႆး ႁႂ်ႈမီးလွင်ႈၸမ်ၸႂ်ၵၼ်ၼႂ်းၵႄႈၵၢင်သွင်ၸိုင်ႈမိူင်း ပႃးၸဵမ်လွင်ႈၸွမ်းႁႃတူဝ် ၵူၼ်းႁဵတ်းၽိတ်း ဢၼ်ပၢႆႈၶဝ်ႈမိူင်းႁူမ်ႈတုမ် ၸိူဝ်းၼႆႉ။ မိူဝ်ႈဝၼ်းတီႈ 08/11/2017 ၼၼ်ႉၵေႃႈ ၶွမ်ႊမတီႊလႅၼ်လိၼ်ထႆး – မၢၼ်ႈ ႁူပ်ႉထူပ်းဢုပ်ႇၵၼ် တႃႇႁူမ်ႈၵၼ်ၵႄႈလိတ်ႈပၼ်ႁႃၸွမ်းလႅၼ်လိၼ်။ ၾၢႆႇမိူင်းထႆး မီးၸဝ်ႈသိုၵ်းလူင် ၵီႊၻႃႊၵွၼ်ႊ ၸၼ်ႊထရႃႊ ၊ ၾၢႆႇလူင်ပွင်ၸိုင်ႈမၢၼ်ႈမီး ဢူးသူဝ်းသူဝ်းၵျေႃႇ ဢိၵ်ႇၸဝ်ႈၼႃႈ တီႈၾၢႆႇၵဵဝ်ႇၶွင်ႈ ၶဝ်ႈႁူမ်ႈဢုပ်ႇဢူဝ်း တီႈႁူင်းႁႅမ်း သၢၼ်းမုၼ်း ဢႃးၶႃႇ ၸႄႈတွၼ်ႈတႃႈၶီႈလဵၵ်း ၸိုင်ႈတႆးပွတ်းဢွၵ်ႇ ။ Photo by MaeSai News

['ၵူႈလွင်ႈလွင်ႈ']

2017-12-08T09:06:06

https://shannews.org/archives/1237

ပၢင်တေႃႇလွင်း ႁၢၼ်ႉၵဵမ်ႊ Game မီးၼမ်ၵူၼ်းမိူင်းမူႇၸေႊ မႆႈၸႂ်ၸွမ်းလုၵ်ႈလၢၼ်ၸဝ်ႈၵဝ်ႇ

ၼႂ်းၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ မီးပၢင်တေႃႇလွင်း ႁၢၼ်ႉၵဵမ်ႊ(လၢၼ်ႉၵဵမ်ႊ)တင်းၼမ် ၵူၼ်းမိူင်းမႆႈၸႂ် ၸွမ်းလုၵ်ႈ လၢၼ်ၽႂ်မၼ်း ၵူဝ်တၢင်းယၢမ်ႈလူႉ ဝႃႈၼႆ။ ၸွမ်းၼင်ႇပဵၼ်ဝဵင်းဢၼ်ဝဵင်းတိတ်းၸပ်းလႅၼ်လိၼ်ၶႄႇ ပဵၼ်ၼႃႈလိၼ်ၵႂႃႇမႃး ၶဝ်ႈဢွၵ်ႇငၢႆႈလႄႈ ပၢင်တေႃႇလွင်း၊ ႁၢၼ်ႉၵဵမ်ႊ၊ ယႃႈမဝ်းၵမ်လိူင်ႇၼမ်။ လုင်းၸၢႆးဢႅၼ် ၵူၼ်းမူႇၸေႊလၢတ်ႈၼႄ ၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁၢၼ်ႉ ၵဵမ်ႊၼမ်၊ ပၢင်လွင်းၼမ် တၢင်းယၢမ်ႈၵူၼ်းၼႂ်းပိုၼ်ႉတီႈၵေႃႈလူႉ။ ၵူၼ်းႁိူၼ်းဢမ်ႇထုၵ်ႇမႅၼ်ႈၵၼ်။ ၼႃႈႁိူၼ်းလူႉ၊ ပၢႆႈမၢၵ်ႈမီးလူႉ မီးတင်းၼမ်။ ၵူၺ်းၵႃႈ ဢမ်ႇႁၼ်ၸဝ်ႈၼႃႈတီႈမႃးၵူတ်ႇထတ်း ၽဵဝ်ႈမူၺ်ႉႁၢဝ်ႈႁႅင်း” ဝႃႈၼႆ။ ဝၼ်းတီႈ 24/11/2017 ယၢမ်းၵၢင်ၼႂ် 10 မူင်း ၽူႈမီးပုၼ်ႈၽွၼ်းပလိၵ်ႈ လၢႆလၢႆႁွင်ႈၵၢၼ် ႁူမ်ႈၵၼ်သေ ၸုတ်ႇၽဝ် တူႈၵဵမ်ႊ Game ဢၼ် တီႉၺွပ်းလႆႈမႃး ၼႂ်းၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ ဢၼ်ၽဝ်ၵႂႃႇၼၼ်ႉ ပဵၼ်တူႈၵဵမ်ႊ ဢၼ်ပဝ်ႇ ဢၼ်လႅဝ်မၼ်းၵူၺ်း ဝႃႈၼႆ။ ၸၢႆးဢွင်ႇ ၵူၼ်းမူႇၸေႊလၢတ်ႈဝႃႈ “ ပလိၵ်ႈၶဝ် ၸုတ်ႇၽဝ် တူႈၵဵမ်ႊၼၼ်ႉ ႁဵတ်းၼႃႈတိူဝ်ႈမၼ်းၵူၺ်း။ ၸုတ်ႇၽဝ် တူႈၵဵမ်ႊဢၼ်ပဝ်ႇ၊ ဢၼ်လူႉလႅဝ်မၼ်းၵူၺ်း။ ၶဝ်ဢမ်ႇႁဵတ်း တႄႉ ဢမ်ႇတီႉၺွပ်းတႄႉ။ ယဝ်ႉၵေႃႈ ဢၼ်တီႉ လႆႈ ငိၼ်းမႃးထႅင်ႈလွင်ႈၼိုင်ႈတႄႉ ၸဝ်ႈၼႃႈတီႈ လႆႈငိုၼ်း မွၼ် တီႈၸဝ်ႈႁၢၼ်ႉၵဵမ်ႊ” ဝႃႈၼႆ။ ၸဝ်ႈၼႃႈတီႈၶဝ် တီႉၺွပ်းယူႇၽဵဝ်ႈလၢင်ႉပၢင်လွင်းယူႇသေတႃႉ ဢမ်ႇႁၼ်ယွမ်းမႃး။ တူႈၵဵမ်ႊဢၼ်ၽဝ်ၾႆးၼၼ်ႉ ၸဝ်ႈၼႃႈတီႈဢမ်ႇပိုၼ်ၽၢဝ်ႇဝႃႈ တီႉမႃးတီႈလႂ်။ ၼႂ်းၸႄႈဝဵင်းမူႇၸေႊ တၢင်းပွၵ်ႉၸွၼ်ႊၸူဝ်ႊၼႆႉ ပၢင်တေႃႇလွင်း ႁၢၼ်ႉၵဵမ်ႊမီးၼမ် တင်း 105 လၵ်းၵေႃႈ ပၢင်လွင်းမီးၼမ်။ ၵူၼ်းမိူင်းမႆႈၸႂ် ၵူဝ်လုၵ်ႈဢွၼ်ႇၼုမ်ႇ ဢၵျၢင်ႉ/ တၢင်းယၢမ်ႈလူႉ ဝႃႈၼႆ။ ၵူၼ်းႁဵတ်းၵၢၼ်တီႈႁၢၼ်ႉပၢင်တေႃႇလွင်း တူႈၵဵမ်ႊ(တူႈပႃ)၊ ၵႃႊသီႊၼူဝ်ႊ ၸိူဝ်းၼၼ်ႉ ၵမ်ႈၼမ် ပဵၼ်ၼၢင်းယိင်း မွၵ်ႈဢႃယု 18 ပီ ပဵၼ်ၸၢဝ်းၶႄႇ။ ၵမ်ႈၼမ်ပဵၼ်ၵူၼ်းပွတ်းလၢဝ်ႇၵၢႆး။ ယွၼ်ႉပိူဝ်ႈၼႃႈလိၼ်ဢမ်ႇၼိမ်သဝ်း မိူဝ်ႈ 2 ပီ ပူၼ်ႉမႃးၼၼ်ႉသေ ၵူၼ်းထုင်ႉလၢဝ်ႇၵၢႆး ဢွၼ်ၵၼ်မႃးႁဵတ်းၵၢၼ်ၼႂ်းမူႇၸေႊတင်းၼမ်။

['ၵူႈလွင်ႈလွင်ႈ']

2017-12-08T08:09:31

https://shannews.org/archives/1233

ၸုမ်းလုၵ်ႈႁဵၼ်း 88 တင်း TYO ႁူမ်ႈၵၼ် ၸႅၵ်ႇဝႂ်ပိဝ်ပၼ်တၢင်းႁူႉ ၵဵဝ်ႇလူၺ်ႈ ပိူင်လွၵ်းလၢႆးၵၢၼ်လိူၵ်ႈၽူႈၵွၼ်း ပွၵ်ႉ/ ဢိူင်ႇ

ၸုမ်းလုၵ်ႈႁဵၼ်း 88 တင်း ၸုမ်းၵူၼ်းၼုမ်ႇတႆး TYO ႁူမ်ႈၵၼ် ၸႅၵ်ႇဝႂ်ပိဝ်ပၼ်တၢင်းႁူႉ ၵူၼ်းမိူင်း ၼင်ႇႁိုဝ် ပေႃးတေ မေႃလိူၵ်ႈၽူႈၵွၼ်းပွၵ်ႉ/ ဢိူင်ႇၽႂ်မၼ်း ၼႂ်းၸႄႈဝဵင်းလႃႈသဵဝ်ႈ ဝႃႈၼႆ။ ဝၼ်းတီႈ 07/12/2017 ၸုမ်းလုၵ်ႈႁဵၼ်း 88 တင်း ၸုမ်းၵူၼ်းၼုမ်ႇတႆး Tai Youth Organization ႁူမ်ႈၵၼ်သေ လူင်းပိုၼ်ႉတီႈ ၸႅၵ်ႇဝႂ်ပိဝ် ပၼ်တၢင်းႁူႉၵူၼ်းမိူင်း ၼႂ်းပွၵ်ႉ 7 တင်း ပွၵ်ႉ 12 ၼႂ်းၸႄႈဝဵင်းလႃႈသဵဝ်ႈ ၸိုင်ႈတႆး ပွတ်းႁွင်ႇ။ ၼင်ႇႁိုဝ် ၵူၼ်းမိူင်းပေႃးတေႁူႉၶေႃႈမုလ်း ပိူင်လွၵ်းလၢႆး လိူၵ်ႈၽူႈၵွၼ်းပွၵ်ႉ/ ဢိူင်ႇ ဝႃႈတေလႆႈလိူၵ်ႈ ၸိူင်ႉႁိုဝ် ၸဵမ်ၸိူဝ်းၼႆႉ ဝႃႈၼႆ။ ၸၢႆးႁၢၼ် ႁူဝ်ပဝ်ႈၸုမ်းၵူၼ်းၼုမ်ႇတႆး TYO ၸႄႈဝဵင်းလႃႈသဵဝ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ယူႇတီႈၸုမ်း လုၵ်ႈႁဵၼ်း 88 ယွၼ်းတၢင်းၸွႆႈထႅမ်တီႈၸုမ်းၵူၼ်းၼုမ်ႇတႆးႁဝ်းသေ ႁဝ်းၶႃႈဢွၼ်ၵၼ်ၵႂႃႇၸွႆႈၸႅၵ်ႇဝႂ်ပိဝ် ယွၼ်ႉဝႃႈ မၼ်းပဵၼ်ၶေႃႈမုလ်း တၢင်းႁူႉပၢႆးႁၼ် ဢၼ်ၵူၼ်းမိူင်းႁဝ်းထုၵ်ႇလီႁူႉသေဢမ်ႇၵႃး ႁဝ်းၶႃႈဝူၼ်ႉဝႃႈ မၼ်းပဵၼ်ၵၢၼ် ၵူၼ်းၼမ်၊ ၵၢၼ်လီ။ ယဝ်ႉၵေႃႈ သမ်ႉပဵၼ်မိူင်းတႆးႁဝ်းၵေႃႈၸႂ်ႈၼႆသေ ၸင်ႇႁူမ်ႈၵၼ်ၸွႆႈၸႅၵ်ႇ” ဝႃႈၼႆ။ ယၢမ်းလဵဝ် ၼႂ်းၸိုင်ႈတႆး လၢႆလၢႆၸႄႈဝဵင်း ပႃးၸဵမ် ၸႄႈဝဵင်းလႃႈသဵဝ်ႈ ပဵၼ်ၽွင်းလိူၵ်ႈၵၢင်ႉၵႄႇယူႇ ဝႃႈၼႆ။ ၸၢႆးႁၢၼ် သိုပ်ႇလၢတ်ႈထႅင်ႈဝႃႈ တေႃႈလဵဝ် ၼႂ်းၸႄႈဝဵင်းလႃႈသဵဝ်ႈ ႁဝ်းၶႃႈၼႆႉ ပဵၼ်ၽွင်းလိူၵ်ႈၵၢင်ႉၵႄႇ လွင်ႈႁဝ်းၶႃႈ ၵူၼ်းမိူင်း တေလိူၵ်ႈၽူႈၵွၼ်းပွၵ်ႉ/ ဢိူင်ႇၼႆႉ ၵူၼ်းမိူင်းႁဝ်းၶႃႈ ထုၵ်ႇလီလဵပ်ႈႁဵၼ်း ပိူင်လွၵ်းလၢႆးၵၢၼ်လိူၵ်ႈမၼ်းဝႆႉ ယွၼ်ႉဝႃႈ တေႃႈလဵဝ်ၼႆႉ ပိူၼ်ႈဢဝ်သဵင်ၵူၼ်းတင်းၼမ်ဝႃႈ ဝႃႈၼႆ။ လွင်ႈယိုၼ်ႈ/ ၸႅၵ်ႇဝႂ်ပိဝ် ပၼ်တၢင်းႁူႉၵူၼ်းမိူင်း ပေႃးတေမေႃလိူၵ်ႈၽူႈၵွၼ်းပွၵ်ႉ/ ဢိူင်ႇၽႂ်မၼ်း ၼႂ်းၸႄႈဝဵင်းလႃႈ သဵဝ်ႈၼႆႉ ယူႇတီႈၸုမ်းၵူၼ်းၼုမ်ႇတႆး TYO ဢဵၼ်ႁႅင်းၵူၼ်း 8 ၵေႃႉသေ ၶဝ်ႈႁူမ်ႈၸွႆႈၸႅၵ်ႇပၼ်ၵူၼ်းမိူင်း ယၢမ်းၵၢင် ၼႂ်။ လႆႈယိုၼ်ႈၸႅၵ်ႇ ၼႂ်းပွၵ်ႉ 12 ။ ယၢမ်းဝၢႆးဝၼ်းသမ်ႉ ယိုၼ်ႈၸႅၵ်ႇပၼ် ၼႂ်းပွၵ်ႉ 7 ဝႃႈၼႆ။ လွင်ႈၵၢၼ်လိူၵ်ႈၽူႈၵွၼ်းပွၵ်ႉ/ ဢိူင်ႇ ၼႂ်းမိူင်းႁူမ်ႈတုမ်ပတ်းပိုၼ်ႉၼႆႉ မီးပၵ်းပိူင်မၢႆမီႈဝႆႉ 5 ပီၼိုင်ႈပွၵ်ႈ ၶတ်းလိူၵ်ႈ ၼိုင်ႈပွၵ်ႈ ဝႃႈၼႆ။

['ၵူႈလွင်ႈလွင်ႈ']

2017-12-08T07:55:24

https://shannews.org/archives/1230

ၽွင်းတႅၼ်းပႃႇတီႇႁူဝ်သိူဝ် သီႇပေႃႉ တုၵ်းယွၼ်းႁႂ်ႈလူင်ပွင်ၸိုင်ႈ လူတ်းယွၼ်ႇၶၼ်ႁဵတ်းဝႂ်ၶွၼ်ႇလူတ်ႉၶိူင်ႈ

ၼင်ႇႁိုဝ်တေလူတ်းလႆႈ လူတ်ႉၶိူင်ႈဢမ်ႇမီးဝႂ်ၶွၼ်ႇၼၼ်ႉ လူင်ပွင်ၸိုင်ႈ လူင်းႁဵတ်းပၼ်ဝႂ်ၶွၼ်ႇလူတ်ႉ License ။ ၵူၼ်းဝၢၼ်ႈၵူၼ်းမိူင်းၶၢင်း လွင်ႈၵႃႈႁဵတ်းဝႂ် License ၵႃႈယႂ်ႇ။ ၼင်ႇႁိုဝ်ၵူၼ်းမိူင်း တေလႆႈႁဵတ်းဝႂ်လူတ်ႉၶိူင်ႈ License ငၢႆႈ ၵႃႈႁဵတ်းဝႂ်ၵႃႈၶၼ်ထုၵ်ႇၼၼ်ႉ လႆႈဢုပ်ႇၵုမ်ၵၼ်ၼႂ်းသၽႃးၸႄႈမိူင်းတႆးသေ လႆႈမၵ်းမၼ်ႈမၢတ်ႈမၢႆၵႂႃႇ။ ပၢင်ၵုမ်သၽႃးမိူင်းတႆး ဝၼ်းထူၼ်ႈ 3 (ဝၼ်းတီႈ 07/12/2017) ၼၼ်ႉ ၼၢင်းၸၢၼ်းၸၢၼ်းဢေး ၽွင်းတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ 1 ၸႄႈဝဵင်းသီႇပေႃႉ ၼမ်းဢဝ်ဢုပ်ႇလၢတ်ႈၼႂ်းပၢင်ၵုမ်သၽႃး ၸႄႈမိူင်း ဝႃႈ- “ဢၼ်လူင်ပွင်ၸိုင်ႈမိူင်းတႆး လူင်းႁဵတ်းပၼ်ဝႂ်ၶွၼ်ႇလူတ်ႉၶိူင်ႈၼၼ်ႉ ၵူၼ်းဝၢၼ်ႈၵူၼ်းမိူင်း လႆႈပၼ်ၵႃႈၶၼ်မၼ်းယႂ်ႇၼမ်လိူဝ်ႁႅင်း၊ ဢိင်ၼိူဝ်ၵူၼ်းဝၢၼ်ႈၵူၼ်းမိူင်းတုၵ်းယွၼ်းမႃးသေ ႁဝ်းၶႃႈလႆႈမႃး တၢင်ႇလၢတ်ႈထိုင်လူင်ပွင်ၸိုင်ႈမိူင်းတႆး၊ တုၵ်းယွၼ်းႁႂ်ႈလူတ်းယွၼ်ႇပၼ်ၵႃႈၶၼ် တႃႇႁဵတ်းဝႂ်ၶွၼ်ႇ လႆႊသႅၼ်ႊ (License) ဢိတ်းၼိုင်ႈ”-ၼႆယဝ်ႉ။ တီႈပၢင်ၵုမ်သၽႃးမိူင်းတႆးၼၼ်ႉ တူဝ်တႅၼ်းၵူၼ်းမိူင်း ဢၼ်ၵမ်ႉယၼ်ပၼ်ႁႅင်းၶေႃႈတၢင်ႇထိုင် ၼၢင်းၸၢၼ်းၸၢၼ်းဢေး မီးၵႂႃႇၶိုင်ႈပၢႆ၊ ၵွပ်ႈၼႆလႄႈ ၾၢႆႇတၢင်းႁူဝ်ပဝ်ႈသၽႃးၵေႃႈလႆႈ မၢတ်ႈမၢႆၵႂႃႇဝႃႈမၵ်းမၼ်ႈၶေႃႈတၢင်ႇထိုင်ဢၼ်ၼႆႉ- ၼႆယဝ်ႉ။ ၼၢင်းၸၢၼ်းၸၢၼ်းဢေး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ၼႂ်းၸိုင်ႈတႆးၼႆႉ တႃႇႁႂ်ႈလူတ်ႉၶိူင်ႈၵူႈလမ်းမီးဝႂ်ၶွၼ်ႇ License ဢၼ်ဝႃႈၼၼ်ႉ ပဵၼ်ဢၼ်လမ်ႇလွင်ႈတႄႉတႄႉဝႃႈဝႃႈ။ ဢၼ်ႁဝ်းၶႃႈလႆႈႁၼ်ၼႂ်းဝၼ်းမိူဝ်ႈၼႆႉ ၸွမ်း Socail media, ၼိူဝ် Facebook, ဝႅပ်ႊသၢႆႊၸိူဝ်းၼႆႉ ဢၼ်ပဵၼ်ၶၢဝ်ႇငၢဝ်းလူတ်ႉၶိူင်ႈၽႃႇၵၼ်၊ ၵိူတ်ႇၽေးဢုပၢတ်ႈ၊ ၵူၼ်းတၢႆၸိူဝ်းၼႆႉ မီးယူႇၵူႈမိုဝ်ႉၵူႈဝၼ်း။ မိူၼ်ၸိူင်ႉၼင်ႇဢၼ် လွင်ႈလူတ်ႉၶိူင်ႈၽႃႇၵၼ်ၼႆႉ ပေႃးဝႃႈၸဝ်ႈၼႃႈတီႈၶဝ်ၵႂႃႇဢဝ်မႃးသေ တႃႇတေမႃးႁဵတ်းဢမူႉ (ၶၻီး)တႄႉတႄႉၼႆ ၽိူဝ်ႇမႃးတူၺ်းၵမ်ႈၼမ် ဢမ်ႇမီးပၢႆႉမၢႆတူဝ်ၼပ်ႉ၊ ဢမ်ႇမီးဝႂ်ၶွၼ်ႇ။ ၵွပ်ႈၼၼ် တႃႇတေႁဵတ်းသၢင်ႈ ဢဝ်လိူင်ႈလၢဝ်းၵႂႃႇၼၼ်ႉ မၼ်းယၢပ်ႇယဵၼ်းတႄႉတႄႉ။ ၵွပ်ႈၼၼ် ထုၵ်ႇလီလႆႈမီးဝႂ်မၢႆၾၢင် ဝႂ်ၶွၼ်ႇလူတ်ႉ၊ ဢၼ်ၼႆႉပဵၼ်ဢၼ်လမ်ႇလွင်ႈတႄႉတႄႉ”-ဝႃႈၼႆ။ ၼႂ်းၶေႃႈယိူင်းဢၢၼ်းလူင်ပွင်ၸိုင်ႈ ၶေႃႈဢၼ်ဝႃႈ ၶႂ်ႈႁႂ်ႈၶဝ်ႈပၵ်းပိူင်မၢႆမီႈၵူႈၸိူဝ်ႉၵူႈပိူင် ဢၼ်ဝႃႈၼၼ်ႉ ၶႃႈႁဝ်းႁၼ်ထိုင်ဝႃႈ လွင်ႈလူတ်းယွၼ်ႇလူတ်ႉၶိူင်ႈဢမ်ႇမီးၶွၼ်ႇၼႆႉၵေႃႈ ပဵၼ်ဢၼ်လမ်ႇလွင်ႈၶေႃႈၼိုင်ႈယူႇ။ ၵွပ်ႈၼႆလႄႈ လူဝ်ႇလႆႈၶတ်းၸႂ်ပၼ် ႁႂ်ႈၵူၼ်းမိူင်းလႆႈႁဵတ်းဝႂ်ၶွၼ်ႇလူတ်ႉ လူၺ်ႈငၢႆႈငၢႆႈလီလီ- ၼၢင်းၸၢၼ်းၸၢၼ်းဢေး လၢတ်ႈ။ ၶေႃႈတၢင်ႇထိုင် ၼၢင်းၸၢၼ်းၸၢၼ်းဢေး ၼႂ်းသၽႃးၼၼ်ႉ ၽွင်းလူင်ၾၢႆႇသဵၼ်ႈတႃႈသၢႆတၢင်း ၶုၼ်ႇယႄးထူၺ်း တွပ်ႇလၢတ်ႈသပ်းလႅင်းပၼ် လွင်ႈဝႂ်ၶွၼ်ႇလူတ်ႉၶိူင်ႈ မီးမၢႆမီႈမၼ်းၸိူင်ႉႁိုဝ်၊ မီးလၢႆးႁဵတ်းလၢႆးသၢင်ႈမၼ်းၸိူင်ႉႁိုဝ် ၸိူဝ်းၼႆႉ။ ၵူၺ်းၵႃႈ ၽိူဝ်ႇထိုင်တီႈၶေႃႈၵႂၢမ်းဢၼ်ဝႃႈ လူတ်းယွၼ်ႇပၼ်ၵႃႈၶၼ်ႁဵတ်းဝႂ်ၶွၼ်ႇ License ၼႆၼၼ်ႉ ၽွင်းလူင်ဢမ်ႇလႆႈပၼ်ၶေႃႈႁၼ်ထိုင်သင်။ ၵူၺ်းၵႃႈ ႁဵတ်းၶေႃႈမၢတ်ႈမၢႆၵႂႃႇၼႂ်းပၢင်ၵုမ် ၼႂ်းသဵၼ်ႈမၢႆၵၢၼ်ဢုပ်ႇၵုမ်ၵႂႃႇ-ၼႆယဝ်ႉ။ ပၢင်ၵုမ်သၽႃးမိူင်းတႆး ၵမ်းထူၼ်ႈ 8 ၼႆႉ ၸတ်းႁဵတ်းတင်ႈတႄႇ ဝၼ်းတီႈ 4-8/12/2017 ၶၢဝ်းတၢင်း 5 ဝၼ်း။ ၼႂ်းပၢင်ၵုမ်ႁႃႈဝၼ်းၼႆႉ ၽိုၼ်လိၵ်ႈၶေႃႈတၢင်ႇထိုင်ၽွင်းတႅၼ်းသၽႃးၶဝ် ဢၼ်မႃးတၢင်ႇထိုင်ၼႂ်းပၢင်ၵုမ်ၼႆႉ မီး 60 ပၢႆ-ၼႆယဝ်ႉ။ ၸွမ်းၼင်ႇၶူင်းၵၢၼ်လူင်ပွင်ၸိုင်ႈ ႁဵတ်းပၼ်ဝႂ်ၶွၼ်ႇလူတ်ႉၶိူင်ႈၼႆႉ မိူဝ်ႈၵႃးပူၼ်ႉမႃးၵေႃႈ ၼႂ်းမိူင်းတႆးလၢႆလၢႆတီႈၵေႃႈ ႁဵတ်းပၼ်ၵူၼ်းမိူင်းယူႇ၊ ၵူၺ်းၵႃႈ ၵဵပ်းၵႃႈၶၼ်မၼ်းၼမ်လိူဝ်ႁႅင်း၊ ႁဵတ်းႁႂ်ႈၵူၼ်းဝၢၼ်ႈၵူၼ်းမိူင်းၵူႈၵေႃႉ ဢမ်ႇၸၢင်ႈၵႂႃႇႁဵတ်းဝႂ်လူတ်ႉၶိူင်ႈ။ ၵူၼ်းဝၢၼ်ႈၵူၼ်းမိူင်းၼႆႉ မၢင်ၵေႃႉသိုဝ်ႉလူတ်ႉၶိူင်ႈမွၵ်ႈငိုၼ်း 7-8 မိုၼ်ႇ ဢမ်ႇထိုင်သႅၼ်၊ ၵူၺ်းၵႃႈ ပေႃးၵႂႃႇႁဵတ်းဝႂ်ၶွၼ်ႇ License တူၵ်းမႅၼ်ႈငိုၼ်း 3-4 သႅၼ်၊ 4-5 သႅၼ်ၸိူဝ်းၼႆႉၵေႃႈမီး၊ မၢင်ၵေႃႉဢမ်ႇပေႉၵႃႈမၼ်းလႆႈ၊ ႁဵတ်းႁႂ်ႈၵူၼ်းမိူင်းထူပ်းတၢင်းယၢပ်ႇၽိုတ်ႇ။ ၵွပ်ႈၼၼ် လူတ်ႉၶိူင်ႈဢမ်ႇမီးဝႂ်ၵေႃႈ ၼမ်မႃးတိၵ်းတိၵ်း။ မိူဝ်ႈလဵဝ် ၼႂ်းမိူင်းတႆးၼႆႉ ၸဝ်ႈၼႃႈတီႈလူင်ပွင်ၸိုင်ႈလူင်းႁဵတ်းပၼ်ယဝ်ႉလၢႆလၢႆတီႈ၊ ၵမ်ႈၼမ်ပဵၼ်ဝဵင်းယႂ်ႇဝဵင်းလူင် ငဝ်ႈဝဵင်းဢၼ်ပဵၼ်ၸႄႈတွၼ်ႈ မိူၼ်ၼင်ႇၸႄႈတွၼ်ႈတူၼ်ႈတီး တီႈဝဵင်းတူၼ်ႈတီး၊ ၸႄႈတွၼ်ႈလႃႈသဵဝ်ႈ ၼႂ်းဝဵင်းလႃႈသဵဝ်ႈ၊ ၸႄႈတွၼ်ႈၵျွၵ်ႉမႄး ၼႂ်းဝဵင်းၵျွၵ်ႉမႄး၊ ၸႄႈတွၼ်ႈလၢင်းၶိူဝ်း ၼႂ်းဝဵင်းလၢင်းၶိူဝ်း ၸိူဝ်းၼႆႉ။ ၵူၺ်းၵႃႈၵဵပ်းၵႃႈမၼ်းၼမ်လိူဝ်ႁႅင်း။

['ၵူႈလွင်ႈလွင်ႈ']

2017-12-08T06:56:06

https://shannews.org/archives/1225

ၸုမ်းၼၢင်းယိင်းတဢၢင်း ပိုၼ်ၽၢဝ်ႇ သိုၵ်းမၢၼ်ႈ လၢၵ်ႈၸၼ် ၼၢင်းယိင်းၸၢဝ်းတဢၢင်း 4 ၵေႃႉ

သိုၵ်းမၢၼ်ႈ ၶိုင်ဢၢင်ႈၵၼ်ႉၸၼ် ၼၢင်းယိင်းၸၢဝ်းတဢၢင်း 4 ၵေႃႉ ယူႇတီႈၸုမ်းၼၢင်းယိင်းတဢၢင်း TWO ပိုၼ်ၽၢဝ်ႇဝႃႈ တေတိုၵ်းတေႃး လွင်ႈၶီႇၼဵၵ်းပေႉၵိၼ်ၼၢင်းယိင်း၊ တေတုၵ်းယွၼ်း တႃႇသုၼ်ႇလႆႈၼၢင်းယိင်း ၵႂႃႇတေႃႇပေႃးလႆႈ ဝႃႈၼႆ။ ဝၼ်းတီႈ 04/12/2017 ၸုမ်းလုၵ်ႈႁဵၼ်းလႄႈ ၵူၼ်းၼုမ်ႇတဢၢင်း TSYU တင်း ၸုမ်းၼၢင်းယိင်းတဢၢင်း TWO ႁူမ်ႈၵၼ်ဢွၵ်ႇၶေႃႈပိုၼ်ၽၢဝ်ႇ လွင်ႈသိုၵ်းမၢၼ်ႈ တပ်ႉၶမရ 364 တေၶိုင်ဢၢင်ႈၵၼ်ႉၸၼ် ၼၢင်းယိင်းၸၢဝ်းတဢၢင်း 4 ၵေႃႉ ၼႂ်းဝၢၼ်ႈပၢင်ႇဝူဝ်းလႅင် ဢိူင်ႇမိူင်းယေႃ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ လူၺ်းပူဝ်းၵမေးၶိူဝ်း ၸုမ်းၼၢင်းယိင်းတဢၢင်း TWO ၾၢႆႇၵဵပ်းၶေႃႈမုလ်းလႄႈ ၶူၼ်ႉၶႂႃႉ လၢတ်ႈဝႃႈ “ မိူဝ်ႈဝၼ်းတီႈ 24 လိူၼ်ၼူဝ်ႊဝႅမ်ႊၿိူဝ်ႊၼၼ်ႉ သၢႆသိုၵ်းမၢၼ်ႈၸုမ်း ၶမရ 364 ဢၼ်ၸဝ်ႈႁၢၼ်တၢၼ်ႉၸိၼ်ႇၵျေႃႇ ဢွၼ်ႁူဝ် သၢႆ သိုၵ်း ၶဝ်ႈမႃးၼႂ်းဝၢၼ်ႈပၢင်ႇဝူဝ်းလႅင် ဢိူင်ႇမိူင်းယေႃသေ ၵူၼ်းသိုၵ်း မၢၼ်ႈသၢမ်ၵေႃႉ ၶိုၼ်ႈႁိူၼ်းဢၼ်မီးၼၢင်းယိင်း ယူႇၼၼ်ႉ လၢၵ်ႈလၢၵ်ႈၸၼ် ၸၼ် တေဢၢင်ႈၶိုင် လူလၢႆၼၢင်းယိင်း။ ၼၢင်းယိင်းၸၢဝ်းၶိူဝ်းၼႆ့ လႆႈယူႇတႂ်ႈ ဢႃႇၼႃႇ၊ လွင်ႈတဵၵ်းတဵင်မႃးပီယၢဝ်းၶၢဝ်းႁိုင်လႄႈမီးလွင်ႈၵူဝ်၊ ႁႄ၊ ဢၢႆ။ ၵွပ်ႈၼၼ် ဢၼ်ၺႃးၵၼ်ႉၸၼ်လူလၢႆ၊ ပေႉၵိၼ်တဵၵ်း တဵင်သေ ဢမ်ႇႁတ်းလၢတ်ႈပိူင်ပဵၼ်ဢၼ်တႄႉမၼ်း မီးတင်းၼမ်တင်းလၢႆ။ တေႃႈၼင်ႇ ပိူင်ပဵၼ်ဢၼ်ၼႆႉ ပဵၼ်တေႃႇ ၼႃႈၸဝ်ႈၽူဝ်ၶဝ်၊ ၸဝ်ႈၽူဝ်ၶဝ် ယင်းဢမ်ႇႁတ်းႁၢမ်ႈႁတ်းႁႄႉ ဢမ်ႇၵႅတ်ႇၶႄပၼ်လႆႈ ႁဝ်းၶႃႈ တေတေႃႇသူႈႁႂ်ႈ လွင်ႈတဵၵ်းတဵင်ၼၢင်းယိင်းၼႆႉ မွတ်ႇႁၢႆ။ ႁႂ်ႈပေႃးမီးလွင်ႈၽဵင်ႇပဵင်း၊ ပဵၼ်ထမ်း ဝႃႈၼႆ။ ၼၢင်းယိင်း 4 ၵေႃႉ ဢၼ်ၺႃးသိုၵ်းမၢၼ်ႈ လၢၵ်ႈၸၼ်ၼႆႉ တႃႇ 2 ၵေႃႉ ပဵၼ်ပီႈၼွင်ႉၵၼ်ယူႇႁိူၼ်းလဵဝ်ၵၼ်။ တႃႇ သွင်ၵေႃႉတႄႉ ပဵၼ်ၵေႃႉႁိူၼ်းႁိူၼ်း။ ယၢမ်းလဵဝ် ၼၢင်းယိင်း 4 ၵေႃႉၼႆႉ ဢွၼ်ၵၼ်ပၢႆႈၵႂႃႇယူႇဝႆႉ တီႈဢၼ်လွတ်ႈ ၽေးယဝ်ႉ ဝႃႈၼႆ။ ထႅင်ႈလွင်ႈၼိုင်ႈၵေႃႈ ယွၼ်ႉဝႃႈ ၼႂ်းၸိုင်ႈတႆးပွတ်းႁွင်ႇၼႆႉ တပ်ႉသိုၵ်းမၢၼ်ႈ တင်း တပ်ႉသိုၵ်းတဢၢင်း ၵႆႉပဵၼ်ပၢင် တိုၵ်းၵၼ်သေ တၢင်းပွတ်းတွၼ်ႈၼၼ်ႉ သၢႆသိုၵ်းမၢၼ်ႈတူင်ႉၼိုင်ၵႂႃႇမႃးယူႇတႃႇသေလႄႈ ပဵၼ်ဢၼ်လီမႆႈၸႂ်တႃႇ ႁူမ်ႇလူမ်ႈ ၼၢင်းယိင်းတႄႉတႄႉ ဝႃႈၼႆ။

['သုၼ်ႇလႆႈၵူၼ်း']

2017-12-08T02:32:59

https://shannews.org/archives/1219

ၸုမ်းတူင်ႇဝူင်း ၸိူဝ်ႉၶိူဝ်းတႆး ႁူမ်ႈၸတ်းပၢင် ဢုပ်ႇဢူဝ်း ၵၢၼ်ႁၢင်ႈႁႅၼ်း ပၢင်လိူၵ်ႈတင်ႈ ၽူႈဢုပ်ႉပိူင်ႇၼႂ်းပိုၼ်ႉတီႈ

ၸုမ်းတူင်ႉၼိုင်တူင်ႇဝူင်းၸိူဝ်ႉၶိူဝ်းတႆးႁူမ်ႈ ၸတ်းပၢင်ဢုပ်ႇဢူဝ်းႁၢင်ႈႁႅၼ်း ပၢင်လိူၵ်ႈတင်ႈ ၽူႈၽွင်းငမ်း ၼႂ်းပိုၼ်ႉတီႈ။ ဝၼ်းထီႈ 06 ထိုင် 07/12/2017 တူင်ႇဝူင်းၸိူဝ်ႉၶိူဝ်းတႆးႁူမ်ႈ ၸတ်းႁဵတ်းပၢင်ႇဢုပ်ႇဢူဝ်းလႄႈ ပိုၼ်ႉႁူႉၵဵဝ်ႇ ၵပ်းလူၺ်ႈ လွင်ႈဢၼ်တေလိူၵ်ႈတင်ႈၽူႈၽွင်းငမ်း (ဢုပ်ႉပိူင်ႇ) ၸၼ်ႉဝၢၼ်ႈၸၼ်ႉဢိူင်ႇၶိုၼ်းမႂ်ႇ တီႈလုမ်း ၵေႃတႆး ဢိူင်ႇတႃႈပုင်ႇ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ။ ၸၢႆးလႅင်းၶမ်း ၽူႈၵပ်းသၢၼ် တူင်ႇဝူင်းၸိူဝ်ႉၶိူဝ်းတႆးႁူမ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဝူင်ႈဝၢင်ႈၼႆႉ ပဵၼ်ၶၢဝ်းပိူၼ်ႈ လိူၵ်ႈတင်ႈၽူႈၽွင်းငမ်းဢိူင်ႇဝၢၼ်ႈပိုၼ်ႉတီႈလႄႈ ပီႈၼွင်ႉၵူၼ်းမိူင်းထုၵ်ႇလီဝႆႉ ၼၵ်းၼႃသေ သႂ်ႇၸႂ်သႂ်ႇႁႅင်း ၶတ်းၸႂ်လိူၵ်ႈ ၽူႈတႅၼ်းဢၼ်ၸၢင်ႈမႃးၸွႆႈပူၵ်းပွင် ၼႂ်းဢိူင်ႇဝၢၼ်ႈႁဝ်းသေၵမ်း ” ဝႃႈၼႆ။ ၼႂ်းပၢင်ၼႆႉမီး မေႃယႃလူင်Dr.ၸၢႆးသၢင်ႇဢၢႆႈ၊ ၸုမ်းၶူးလႄႈလုၵ်ႈႁဵၼ်းၵေႃတႆး၊ ၸုမ်းၵူၼ်းၼုမ်ႇတႆး ၊ ၸုမ်းတႆး ၵေႃႉလီ၊ ၵေႃလိၵ်ႈလၢႆး၊ ႁူင်းႁဵၼ်းထမ်မ၊ ထမ်မမဵတ်ႉတႃႇ၊ ၸုမ်းၵူၼ်းၼုမ်ႇတႆး TYO /TYN ဢိၵ်ႇၽူႈ သူၼ်ၸႂ် ၸိူဝ်းၼႆႉၶဝ်ႈႁူမ်ႈ 90 ပၢႆ၊ ဢုပ်ႇဢူဝ်းသပ်းလႅင်းၼႄ တီႈပွင်ႇတီႇမူဝ်ႇၶရေႇၸီႇ ၵၢၼ်ဢုပ်ႉပိူင်ႇၽွင်းငမ်းလီ ၊ လွင်ႈၶွင်ႈၶမ်ၵၢၼ်ၽွင်းငမ်းၸၼ်ႉဝၢၼ်ႈဢိူင်ႇ လွင်ႈပိုၼ်ႉႁူႉပၵ်းပိူင်မၢႆမီႈၵၢၼ်ၽွင်းငမ်း ၊ ဢုပ်ႇဢူဝ်းလႅၵ်ႈ လၢႆႈငဝ်းလၢႆးၼႂ်းပိုၼ်ႉတီႈၽႂ်မၼ်းလႄႈ လွင်ႈလမ်ႇလွင်ႈၵၢၼ်လိူၵ်ႈၽူႈၽွင်းငမ်းၸိူဝ်းၼႆႉ။ လွႆၶမ်းပၢင်ႇ ၽူႈၶဝ်ႈႁူမ်ႈပၢင် လၢတ်ႈဝႃႈ – “ ယိူင်းဢၢၼ်းပၢင်ဢုပ်ႇဢူဝ်းတႄႉ ၶႂ်ႈႁႂ်ႈပီႈၼွင်ႉတႆးၶဝ်ႈၸႂ်ပွင်ႇၸႂ် ၼိူဝ် ၵၢၼ်ဢုပ်ႉ ပိူင်ႇၼႃႈဝၢၼ်ႈတႃသူၼ်လႄႈ ႁႂ်ႈမေႃၶဝ်ႈဢဝ်ပုၼ်ႈၽွၼ်းၵၢၼ်ၽွင်းငမ်း ႁႂ်ႈမေႃလိူၵ်ႈ ၽူႈၵွၼ်းဝၢၼ်ႈဢိူင်ႇၸိူဝ်းၼႆႉသေ ၸုမ်းတူင်ႇဝူင်းၸိူဝ်ႉၶိူဝ်းတႆးႁူမ်ႈၸင်ႇ ဢွၼ်ႁူဝ်ၼမ်းၼႃႈသေ ၸတ်းႁဵတ်းပၢင် ဢုပ်ႇဢူဝ်း ပွၵ်ႈၼႆႉ ”။ ပၢင်ဢုပ်ႇဢူဝ်းႁၢင်ႈႁႅၼ်းတႃႇၵၢၼ်လိူၵ်ႈတင်ႈၸတ်းႁဵတ်းပွၵ်ႈၼႆႉပဵၼ်ပွၵ်ႈဢွၼ်တၢင်းသုတ်း ဝၢႆးပၢင် ဢုပ်ႇဢူဝ်းယဝ်ႉ ၽူႈၶဝ်ႈႁူမ်ႈတင်းလၢႆ ႁႂ်ႈၶိုၼ်းမိူဝ်းႁဵတ်းၵၢၼ်တူင်ႉၼိုင်ပူၵ်းတိုၼ်ႇ ႁႂ်ႈၵူၼ်းဝၢၼ်ႈႁူႉ ပွင်ႇလွင်ႈၵၢၼ်လိူၵ်ႈတင်ႈ။ တေဢဝ်ဝႂ်ပိဝ် ၽိုၼ်လိၵ်ႈပၼ်တၢင်းႁူႉသေ ၸႅၵ်ႇပိုၼ်ပၼ် လိူဝ်ၼၼ်ႉႁႂ်ႈ မီးပၢင်ဢုပ်ႇဢူဝ်းၼႂ်းဝၢၼ်ႈၼႂ်းသူၼ် ၼႂ်းပိုၼ်ႉတီႈၽႂ်မၼ်း ၵႂႃႇၵႂၢင်ႈၵႂၢင်ႈၶႂၢင်ၶႂၢင် – ဝႃႈၼႆ။

['ၵူႈလွင်ႈလွင်ႈ']

2017-12-07T02:26:55

https://shannews.org/archives/1214

TNLA ပူၼ်ႉပႅၼ်ၶဝ်ႈ ၼႂ်းၼႃႈလိၼ် SSPP/SSA သေ လႆႈပဵၼ်ပၢင်တိုၵ်းၵၼ် ၼႂ်းၸႄႈဝဵင်းၼမ်ႉတူႈ

တပ်ႉသိုၵ်းတဢၢင်း TNLA တင်း SSPP/SSA ပဵၼ်ပၢင်တိုၵ်းၵၼ် ၼႂ်းဢိူင်ႇမိူင်းယဵၼ် ၸႄႈဝဵင်းၼမ်ႉတူႈ 2 ပွၵ်ႈ ၾၢႆႇတပ်ႉသိုၵ်းတဢၢင်း လူႉတၢႆ 2 ၵေႃႉ ဝႃႈၼႆ။ ဝၼ်းတီႈ 05/12/2017 ယၢမ်းၵၢင်ၶိုၼ်း 9 မူင်း ထိုင် 1 မူင်း တပ်ႉသိုၵ်းတဢၢင်း TNLA တင်း SSPP/SSA ပဵၼ်ပၢင်တိုၵ်းၵၼ် ယွၼ်ႉတပ်ႉသိုၵ်းတဢၢင်း ထူဝ်းသိုၵ်းၶဝ်ႈၼႂ်းၼႃႈတီႈ SSPP/SSA ၵုမ်းၵမ်ဝႆႉ ၼႂ်းဢိူင်ႇမိူင်းယဵၼ် ၸႄႈဝဵင်းၼမ်ႉတူႈ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ တင်းသွင်ၾၢႆႇလႆႈပဵၼ်ပၢင်တိုၵ်းၵၼ် ဝႃႈၼႆ။ ၸၢႆးႁၢၼ် ၵူၼ်းၼႂ်းပိုၼ်ႉတီႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ တပ်ႉသိုၵ်းတဢၢင်း ၶဝ်ႈႁွတ်ႈၽႅဝ်မႃးၼႂ်းမိူင်း ယဵၼ်။ ၼႂ်းၵၢတ်ႇ။ ႁွင်ႉၵူၼ်းမိူင်းၵႂႃႇႁူပ်ႉၶဝ်။ ၵဵပ်းမုင်ႉႁေႃႁိူၼ်း(အိမ်ထောင်စုစာရင်း) ၵူၼ်းမိူင်း ဢမ်ႇပၼ်ဢမ်ႇလႆႈ။ ယဝ်ႉၵေႃႈ တေလႆႈပၼ်မုင်ႉႁေႃႁိူၼ်းဢၼ်မၢၼ်ႇမႅၼ်ႈမၼ်း။ သင်ဝႃႈ ၵႂႃႇထူပ်းႁၼ် ၼႂ်းသူၼ်ၼႂ်းႁိူၵ်ႉ- တီႈလႂ်ၵေႃႈ ယဝ်ႉ သဵၼ်ႈၸိုဝ်ႈဢမ်ႇမီးၼႂ်းမုင်ႉႁေႃႁိူၼ်းၸိုင် တေမၢႆဝႃႈပဵၼ် ၽူႈၶဵၼ်၊ သိုၵ်းတႆး RCSS/SSA ၼႆသေ တိႉၺွပ်း” ဝႃႈၼႆ။ သိုပ်ႇလၢတ်ႈဝႃႈ ၵမ်းလိုၼ်းမႃး ၶဝ်ႁၢမ်ႈတၢပ်ႈႁဝ်းၶဝ် တေဢမ်ႇလႆႈၵႂႃႇတၢင်းၼၼ်ႉ တၢင်းၼႆႉ။ တေႃႈလဵဝ် ႁဝ်းၶႃႈ ၵူၼ်းမိူင်းၼႆႉ ထူပ်းတၢင်းယၢပ်ႇၽိုတ်ႇ လွင်ႈၵၢၼ်ႁႃၵိၼ်လဵင်ႉတွင်ႉ။ သင်ပဵၼ်ပၢင်တိုၵ်း ၵၼ်ၶိုၼ်ႈမႃးၸိုင် ႁဝ်းၶႃႈ ၵူၼ်းမိူင်းတႄႉ တေလႆႈထူပ်းတၢင်းယၢပ်ႇၽိုတ်ႇ ပၢင်တိုၵ်းၶမ်ႈဝၼ်းတီႈ 5 ၼၼ်ႉ မၢၵ်ႇၵွင်ႈလူင်မၢၵ်ႇၵွင်ႈဢွၼ်ႇ တိူဝ်ႉသႂ်ႇႁိူၼ်းၵူၼ်းဝၢၼ်ႈ ဝႃႈၼႆ။ တပ်ႉသိုၵ်းတဢၢင်း TNLA တင်း SSPP/SSA ယၢမ်ႈၶဵင်ႈၶႅင်ၵၢၼ်သိုၵ်းၵၼ်မႃး ၸဵမ်မိူဝ်ႈဝၼ်းတီႈ 9 လိူၼ်ၼူဝ်ႊဝႅမ်ႊ ၿိူဝ်ႊပူၼ်ႉမႃး။ ၽူႈမီးၸၼ်ႉၼႂ်းၼႃႈတီႈၵုမ်းၵမ် SSPP/SSA ၸဝ်ႈၼိုင်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈပူၼ်ႉမႃး ဝၼ်း တီႈ 9 လိူၼ်ၼူဝ်ႊဝႅမ်ႊၿိူဝ်ႊ 2017 ၼၼ်ႉ တပ်ႉသိုၵ်းတဢၢင်း ၶဝ်ႈမႃးၼႂ်းၼႃႈတီႈ SSPP/SSA ၵုမ်းၵမ်သေ ပူၵ်းပၢႆႉ ၽဵဝ်ႈမူၺ်ႉယႃႈမဝ်းၵမ်၊ သမ်ႉတႅမ်ႈဝႆႉ ဢၼ်ပႃးဝႃႈ ၸႄႈမိူင်းတဢၢင်း။ ယူႇတီႈတင်းၾၢႆႇႁဝ်းၶႃႈတႄႉ သွၼ်ႇမၢတ်ႈ ၵၼ်ဝႃႈ ပဵၼ်ပီႈၼွင်ႉၵၼ်ၼႆသေ ႁဝ်းၶႃႈၶတ်းဢမ်ႇၸႂ်ဝႄႈႁႂ်ႈပဵၼ်ပၢင်တိုၵ်းၵၼ်။ မိူဝ်ႈဢွၼ်တၢင်း ပဵၼ်ၶဝ် ၵူၺ်းတူၵ်းလူင်းၵၼ်ဝႆႉဝႃႈ တၢင်းၾၢႆႇၸၢၼ်းၼမ်ႉသွၼ် ၶဝ်တေတူင်ႉၼိုင်၊ ၵမ်းလိုၼ်းမႃးၼႆႉ ၶဝ်ၵူၺ်းပူၼ်ႉပႅၼ် ၶၢမ်ႈၶဝ်ႈမႃးတင်းၾၢႆႇၼႆႉၼမ်ႉမုင်ႈၼႃႈၶဝ်ႈမႃး ၸူးႁဝ်းတိၵ်းတိၵ်းလႄႈ တင်းသွင်ၾၢႆႇၸင်ႇလႆႈပဵၼ်ပၢင်တိုၵ်းၵၼ် တေလႆႈဝႃႈ ၶဝ်ပူၼ်ႉ ပႅၼ် ၶေႃႈမၼ်ႈၵႅၼ်ႇ ဢၼ်ၶဝ်လၢတ်ႈဝႆႉ” ဝႃႈၼႆ။ ၵဵဝ်ႇၵပ်းလွင်ႈပဵၼ်ပၢင်တိုၵ်းၵၼ်ၼႆႉသေ ယူႇတီႈႁွင်ႈၵၢၼ်ပိုၼ်ၽၢဝ်ႇ SSPP/SSA ဢွၵ်ႇဝႆႉဝႃႈ တင်းသွင်ၾၢႆႇမီးလွင်ႈ တုမ်ႉတိူဝ်ႉမၢတ်ႇၸဵပ်းၵမ်ႈၽွင်ႈ တၢင်းၾၢႆႇတပ်ႉသိုၵ်းတဢၢင်းတႄႉ လႆႈလူႉတၢႆ 2 ၵေႃႉ ဝႃႈၼႆ။ ၵႅမ်ႁူဝ်ပဝ်ႈ PSLF-TNLA တႃႉၵျူၵ်ႉၵျႃး လၢတ်ႈတီႈၸုမ်းၶၢဝ်ႇမိတ်ႉသိမႃႉဝႃႈ ယွၼ်ႉပိူဝ်ႈ လႆႈဢၼုၺၢတ်ႈတီႈသိုၵ်း တႆးလႄႈ ၸင်ႇပူၵ်းပၢႆႉၽဵဝ်ႈယႃႈမဝ်းၵမ်ၼၼ်ႉ ဝႃႈၼႆ။ တပ်ႉသိုၵ်းတဢၢင်း TNLA တင်း SSPP/SSA ၼႆႉ ပဵၼ်လုၵ်ႈၸုမ်းဢူၺ်းလီပွတ်းႁွင်ႇ FPNCC ဢၼ်သိုၵ်းဝႃႉ ဢွၼ် ႁူဝ်။ တပ်ႉသိုၵ်း တ ဢၢင်းတင်း ပႃႇတီႇမႂ်ႇ သုင်ၸိုင်ႈတႆး/တပ်ႉသိုၵ်းၸိုင်ႈတႆး ပဵၼ်ၸုမ်းဢၼ် ဢမ်ႇႁပ်ႉ လိၵ်ႈၵိၼ် ၵႅၼ်ႇ NCA သေ ႁႃလၢႆးတၢင်းတႃႇဢုပ်ႇဢူဝ်းၵၢၼ်မိူင်းလၢႆးမႂ်ႇ။

['ၵၢၼ်သိုၵ်း']

2017-12-07T02:25:55

https://shannews.org/archives/1211

ထူပ်းႁၼ်တူဝ်တၢႆ လုၵ်ႈဢွၼ်ႇလႅင် ၵေႃႉၼိုင်ႈ ဢၼ်ပႅတ်ႈဝႆႉ ၼႂ်းၵွင်ယုၵ်းယၵ်း ၼႂ်းၸႄႈဝဵင်းၵျွၵ်ႉမႄး

ၸဝ်ႈၼႃႈတီႈပႃႇမႆႉထူပ်းႁၼ်တူဝ်တၢႆ လုၵ်ႈဢွၼ်ႇလႅင် ပဵၼ်ၵူၼ်းၸၢႆး ပႅတ်ႈဝႆႉၼႂ်းၵွင်ယုၵ်းယၵ်း ၼႂ်းၸႄႈဝဵင်း ၵျွၵ်ႉမႄး ဝႃႈၼႆ။ ဝၼ်းတီႈ 5/12/2017 ယၢမ်းၵၢင်ဝၼ်း ၸဝ်ႈၼႃႈတီႈၾၢႆႇပႃႇမႆႉ တေဢၢင်ႈၵႂႃႇၸုတ်ႇၽဝ်ယုၵ်းယၵ်းၼႆႉသေ ထူပ်း ႁၼ်တူဝ်တၢႆ လုၵ်ႈဢွၼ်ႇလႅင် ပဵၼ်ၵူၼ်းၸၢႆး ထုၵ်ႇပႅတ်ႈဝႆႉၼႂ်းၵွင်ယုၵ်းယၵ်း တီႈပွၵ်ႉၼမ်ႉတုမ်/ ပွၵ်ႉ (2) ၼႂ်း ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ ယူႇတီႈၸဝ်ႈၼႃႈတီႈၾၢႆႇပႃႇမႆႉၼၼ်ႉ ၵပ်းၾူၼ်းႁႃၸူး ၸုမ်းၸွႆႈထႅမ် တူင်ႇ ဝူင်းသီဝိတ ၵျွၵ်ႉမႄး မႃးဢဝ်သေ သူင်ႇႁူင်းယႃ ၸႄႈဝဵင်းၵျွၵ်ႉမႄး ဝႃႈၼႆ။ ၽူႈမီးပုၼ်ႈၽွၼ်း ပလိၵ်ႈၵေႃႉၼိုင်ႈလၢတ်ႈဝႃႈ “ မီးၵူၼ်းမႃးပွင်ႇၶၢဝ်ႇ တီႈၼႂ်းႁူင်းပလိၵ်ႈႁဝ်းသေ ႁဝ်းၶႃႈၵႂႃႇ ၵူတ်ႇ ထတ်း တူၺ်းၵမ်းလဵဝ်။ လုၵ်ႈဢွၼ်ႇၼၼ်ႉ ပဵၼ်ၵူၼ်းၸၢႆး ” ဝႃႈၼႆ။ တေႃႈလဵဝ် ယူႇတီႈၾၢႆႇပလိၵ်ႈ လႆႈပိုတ်ႇဢမူႉၶၻီးဝႆႉတီႈ ႁူင်းပလိၵ်ႈၸႄႈဝဵင်းၵျွၵ်ႉမႄးဝႆႉသေ တေၵူတ်ႇထတ်း တူၺ်းဝႃႈ ပဵၼ်လုၵ်ႈဢွၼ်ႇဢႄးလႅင်ၽႂ် ဢၼ်မႃးပႅတ်ႈဝႆႉ ဝႃႈၼႆ။ ၶေႃႈမုလ်း – kanbawzatainews.com

['ၵူႈလွင်ႈလွင်ႈ']

2017-12-07T02:25:06

https://shannews.org/archives/1208

ၽူႈတူင်ႉၼိုင်သုၼ်ႇလႆႈ ထုင်ႉၼမ်ႉမႃႉ လႆႈႁပ်ႉသူး ၸဝ်ႈသုၸၼ်ႇတီႇ ၵေႃႉထူၼ်ႈ 10

ၸၢႆးသီၶိူဝ်း ၵူၼ်းၼုမ်ႇၽူႈတူင်ႉၼိုင်ၵႅတ်ႇၵင်ႈ သိင်ႇဝႅတ်ႉလွမ်ႉ ၵေႃႉဢၼ်လႆႈလပ်းတႃလိုမ်းမိူင်းၵႂႃႇၼၼ်ႉ လႆႈႁပ်ႉသူး /ရၢင်းဝလ်း ၸဝ်ႈသုၸၼ်ႇတီႇ ပွၵ်ႈၵမ်းထူၼ်ႈ 10 တွၼ်ႈတႃႇ ပီ 2017။ ၶွမ်ႊမတီႊမွပ်ႈယိုၼ်ႈသူး ၸဝ်ႈသုၸၼ်ႇတီႈ မွပ်ႈယိုၼ်ႈသူးပၼ်ၸၢႆးသီၶိူဝ်း မိူဝ်ႈ ဝၼ်းတီႈ 07/12/2017 ၸတ်းႁဵတ်းတီႈ ႁူင်းႁေႃးၶျၢမ်းတႃႇ ၵႃႊၻဵၼ်ႊ ဝဵင်းသီႇပေႃႉ ၸႄႈတွၼ်ႈ ၵျွၵ်ႉမႄး ၸိုင်ႈတႆးပွတ်းႁွင်ႇ ၽူႈၶဝ်ႈႁူမ်ႈပၼ်ႁႅင်းမီး 160 ပၢႆ။ ၼၢင်းလႃႉၶိၼ်ႇ မေးၼၢင်း ၸၢႆးသီၶိူဝ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဢၼ်ၸၢႆးသီၶိူဝ်း လႆႈႁပ်ႉသူး/ ရၢင်းဝလ်းၼႆႉ ပဵၼ်ဢၼ်ယိၼ်းၸူမ်းယႂ်ႇၼမ်ၶႃႈ ၾၢႆႇၼိုင်ႈၵေႃႈ ယွၼ်ႉမၼ်းၸၢႆး ဢမ်ႇမီးမိူင်းၵူၼ်းယဝ်ႉလႄႈ ယိၼ်းမွင်ၸႂ်ၸွမ်းတႄႉတႄႉ ၵူၺ်းၵႃႈသူးဢၼ်ၼႆႉယုမ်ႇယမ်ဝႃႈ တေပဵၼ်ႁႅင်းၸႂ်တွၼ်ႈတႃႇၵူၼ်း ၼုမ်ႇမိူဝ်း ၼႃႈ တေမီးႁႅင်းၸႂ်လႄႈ သိုပ်ႇၶတ်းၸႂ်ႁဵတ်းၵၢၼ်တႃႇ တူင်ႇဝူင်းၵူၼ်းၵႂႃႇ ” ဝႃႈၼႆ။ ၸၢႆးသီၶိူဝ်းၼႆႉ ပဵၼ်ၵူၼ်းၼုမ်ႇဢၼ်ဢွၼ်ႁူဝ်ၵူၼ်းဝၢၼ်ႈသေ သၢၼ်ၶတ်း ၶွမ်ႊပၼီႊ ဢၼ်မႃး ၶုတ်းထၢၼ်ႇ ႁိၼ် တီႈၼမ်ႉမႃႉ ၸႄႈဝဵင်းသီႇပေႃႉ မၼ်းၸၢႆးလႆႈၸပ်းတၢင်းပဵၼ်ပွတ်ႇလွတ်ႇလူမ်းထူၺ်ႈၸႂ် သေ လႆႈလူႉ သုမ်းသၢႆၸႂ်ၵႂႃႇ မိူဝ်ႈဝၼ်းတီႈ 28/07/2017 တီႈႁိူၼ်းမၼ်းၸၢႆး ။ ၸၢႆးႁေႃသႅင် ၽူႈၶၢၼ်ပၢၵ်ႇၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ – “ ၸၢႆးသီၶိူဝ်းၼႆႉ ပဵၼ်ၵူၼ်းၼုမ်ႇ ဢၼ်ပိုၼ်ႉပွႆႇ ပုၼ်ႈသုၼ်ႇတူဝ်သေ ဢွၼ်ႁူဝ်ၵူၼ်းဝၢၼ်ႈတူင်ႉၼိုင်ၵႅတ်ႇၵင်ႈ လွင်ႈၵၢၼ်ၶုတ်းထၢၼ်ႇႁိၼ် ဢၼ်တေၸၢင်ႈတုမ်ႉတိူဝ်ႉလွင်ႈယူႇလွင်ႈႁဵတ်းႁႃၵိၼ်လဵင်ႉတွင်ႉ ပဵၼ်ၵူၼ်းၼုမ်ႇ ဢၼ်မီးတၢင်းႁတ်းႁၢၼ်လႄႈ ပဵၼ်တူဝ်ယၢင်ႇလီတွၼ်ႈတႃႇၵူၼ်းၼုမ်ႇသႅၼ်းပႃႈလင်တႄႉတႄႉ ” ဝႃႈၼႆ။ သူး (ရၢင်းဝလ်း) ၸဝ်ႈၼၢင်းသုၸၼ်ႇတီႇ၊ ၸဝ်ႈၼၢင်းဢိင်ႊငႄႊ (Inge Sargent ဢၼ်ပဵၼ် မႁႃတေဝီႇ ၸဝ်ႈၵျႃႇသႅင်၊ ၼၢင်းၾႃႉလူင်မိူင်းသီႇပေႃႉ) မွပ်ႈယိုၼ်ႈပၼ် ၵူၼ်းၼုမ်ႇၽူႈပိုၼ်ႉပွႆႇ ပုၼ်ႈသုၼ်ႇတူဝ်သေ ႁၢပ်ႇႁၢမ်ၵၢၼ်ပုၼ်ႈၵူၼ်းၼမ် တႄႇလိူၵ်ႈသေမွပ်ႈယိုၼ်ႈပၼ် မႃးမိူဝ်ႈပီ 2008 ။ လႆႈမွပ်ႈယိုၼ်ႈပၼ်ၼိုင်ႈပီလႂ် 1 ၵေႃႉ။ ရၢင်းဝလ်းၼႆႉ ပဵၼ်ၶႅပ်းဝႂ် ယွင်ႈယေႃးၼမ်ႉၵတ်ႉ ဢိၵ်ႇငိုၼ်းၻေႃႊလိူဝ်ႊ 3,000 ။

['သိင်ႇဝႅတ်ႉလွမ်ႉ']

2017-12-07T12:38:27

https://shannews.org/archives/1198

ၽွင်းလူင်ၾၢႆႇ သဵၼ်ႈတႃႈသၢႆတၢင်း လူင်ပွင်ၸိုင်ႈ မိူင်းတႆး တွပ်ႇလၢတ်ႈ ၼႂ်းသၽႃးဝႃႈ ဢၼ်တပ်ႉသိုၵ်း ဢၢၼ်းမႄးၶႂၢၵ်ႈတၢင်းၵႃး လူင်းၸူးၼမ်ႉၶူင်း ၼႂ်းၸႄႈဝဵင်း မိူင်းသူႈၼၼ်ႉ လူင်ပွင်ၸိုင်ႈမိူင်းတႆး ပႆႇလႆႈႁူႉၸွမ်း

ပၢင်ၵုမ်သၽႃးမိူင်းတႆး ဢၼ်ၸတ်းႁဵတ်းတီႈဝဵင်းတူၼ်ႈတီးၼၼ်ႉ ၽွင်းလူင်ၾၢႆႇသဵၼ်ႈတႃႈသၢႆတၢင်း လူင်ပွင်ၸိုင်ႈမိူင်းတႆး တွပ်ႇလၢတ်ႈပၼ်ၵႂၢမ်းထၢမ် ၼၢင်းၵွင်ၶမ်း ၽွင်းတႅၼ်းသၽႃးၸႄႈမိူင်း မိူင်းသူႈဝႃႈ ဢၼ်တပ်ႉသိုၵ်း တပ်ႉမတေႃႇ ဢၢၼ်းတေမႄးၶႂၢၵ်ႈတၢင်းၵႃးၼႂ်းၸႄႈဝဵင်းမိူင်းသူႈ ဢၼ်မီးၸုမ်းၸၢဝ်းၶိူဝ်း ယိပ်းၵွင်ႈၵၢင်ႇတူင်ႉၼိုင်ယူႇၼၼ်ႉ ၾၢႆႇတၢင်းတပ်ႉသိုၵ်း ယင်းပႆႇပွင်ႇၶၢဝ်ႇထိုင်လူင်ပွင်ၸိုင်ႈမိူင်းတႆး။ ပၢင်ၵုမ်သၽႃးမိူင်းတႆး ဢၼ်ဢုပ်ႇၵုမ်တွင်ႈထၢမ် တွပ်ႇလၢတ်ႈၵၼ်လွင်ႈၼႆႉ ပဵၼ်မိူဝ်ႈဝၼ်းတီႈ 06/12/2017 ဢၼ်ပၢင်ၵုမ်ဝၼ်းတီႈ 3 ၶွင်ပၢင်ၵုမ်သၽႃးမိူင်းတႆး ၵမ်းထူၼ်ႈ 8 ။ ၼၢင်းၵွင်ၶမ်း ၽွင်းတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ 2 ဝဵင်းမိူင်းသူႈ တွင်ႈထၢမ်လူၺ်ႈၶေႃႈထၢမ်ၶိုၵ်ႉတွၼ်းဝႃႈ- ၾၢႆႇတၢင်းတပ်ႉသိုၵ်း တပ်ႉမတေႃႇ ဢဵၼ်းဢၢၼ်းတေၶႂၢၵ်ႈတၢင်းယူႇ ၼႂ်းၸႄႈဝဵင်းမိူင်းသူႈၼႆႉ မၼ်းပဵၼ်ၼႃႈလိၼ်ၸုမ်းၸၢဝ်းၶိူဝ်းယိပ်းၵွင်ႈၵၢင်ႇ တူင်ႉၼိုင် လႄႈ ပေႃးပဵၼ်ၾၢႆႇလူင်ပွင်ၸိုင်ႈဢွၼ်ႁူဝ်သေၶႂၢၵ်ႈတၢင်း ၸၢင်ႈပဵၼ်ပၢင်တိုၵ်းလႆႈၵူႈၶၢဝ်းယၢမ်း။ ၵွပ်ႈပိူဝ်ႈၼႆ တေႁဵတ်းႁိုဝ်ပၼ်ၵူၼ်းဝၢၼ်ႈၵူၼ်းမိူင်း- လႆႈတွင်ႈထၢမ်ၼႂ်းပၢင်ၵုမ်သၽႃးၸိူင်ႉၼင်ႇၼႆ။ ၼၢင်းၵွင်ၶမ်း လၢတ်ႈၼႄတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ၵူၼ်းဝၢၼ်ႈၵူၼ်းမိူင်းတႄႉဢွၼ်ၵၼ်မႆႈၸႂ်ဝႃႈ ပေႃးပဵၼ်သိုၵ်းၶဝ်လူင်းၶႂၢၵ်ႈတၢင်းၼႆ တေပဵၼ်မႃးပၢင်တိုၵ်းလႆႈၵူႈၶၢဝ်းယၢမ်း ဝၢၼ်ႈမိူင်းတေဢမ်ႇၼိမ်သဝ်း။ လွင်ႈၼႆႉၵူၼ်းဝၢၼ်ႈၵူၼ်းမိူင်းၵေႃႈ ဢွၼ်ၵၼ်မႆႈႁူမႆႈၸႂ်ယူႇတႃႇသေႇ”-ဝႃႈၼႆ။ လွင်ႈၼႆႉ ၶုၼ်ႇယႄးထူၺ်း ဢၼ်ပဵၼ်ၽွင်းလူင်ၾၢႆႇသဵၼ်ႈတႃႈသၢႆတၢင်း လူင်ပွင်ၸိုင်ႈမိူင်းတႆး ၵေႃႈၶိုၼ်းတွပ်ႇၼႄဝႃႈ- “လွင်ႈတပ်ႉသိုၵ်းတပ်ႉမတေႃႇ တေသိူဝ်ႇၶႂၢၵ်ႈသဵၼ်ႈတၢင်းဢၼ်လုၵ်ႉတီႈလွႆၼၢႆး-ဝၢၼ်ႈလွႆ ၼႂ်းၸႄႈဝဵင်းမိူင်းသူႈသေ လူင်းၸူးတႃႈၼမ်ႉၶူင်း တႃႈဝိုၼ်းၼွင်းၼၼ်ႉ ဢမ်ႇပႆႇလႆႈငိၼ်းၶၢဝ်ႇသင်” ဝႃႈၼႆၶေႃႈလဵဝ်ၵူၺ်း။ ၼၢင်းၵွင်ၶမ်း လၢတ်ႈဝႃႈ- ယွၼ်ႉပိူဝ်ႈၵူဝ်တုမ်ႉတိူဝ်ႉလွင်ႈၵတ်းယဵၼ်ၼိမ်သဝ်း ၵူၼ်းဝၢၼ်ႈၵူၼ်းမိူင်းသေ ဢမ်ႇၶႂ်ႈႁႂ်ႈၸုမ်းယိပ်းၵွင်ႈၵၢင်ႇၸုမ်းလႂ် မႃးႁဵတ်းတၢင်းၶႂၢၵ်ႈတၢင်း ပွတ်းတွၼ်ႈတႃႈဝိုၼ်းၼွင်းၼၼ်ႉ၊ သင်ၸိူဝ်ႉဝႃႈၵႂႃႇႁွင်ႉဢဝ်ၶွမ်ႊပၼီႊသေမႃး ဢဝ်ပုၼ်ႈၽွၼ်းသေၶႂၢၵ်ႈတၢင်းၼႆတႄႉ ယင်းတေၶႅၼ်းၵမ်းၼိုင်ႈ၊ ၵူၼ်းဝၢၼ်ႈၵူၼ်းမိူင်းတုၵ်းယွၼ်းမႃးၼင်ႇၼႆလႄႈ ၸင်ႇလႆႈဢဝ်မႃးလၢတ်ႈၼႄၼႂ်းသၽႃး-ဝႃႈၼႆ။ ၾၢႆႇတၢင်းတပ်ႉသိုၵ်း တပ်ႉမတေႃႇမၢၼ်ႈၼႆႉ ၸဵမ်မိူဝ်ႈလိူၼ်ဢွၵ်ႊထူဝ်ႊၿိူဝ်ႊပူၼ်ႉမႃး ၸႂ်ႉႁႂ်ႈပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး (SSPP/SSA) ထွႆထွၼ်သိုၵ်းပၼ်၊ ၵွပ်ႈပိူဝ်ႈဝႃႈ တေမီးၵၢၼ်မႄႇၶႂၢၵ်ႈတၢင်း ၼႂ်းဝူင်ႈၵၢင်ဝၢၼ်ႈလွႆ-လွႆၼၢႆး-တႃႈဝိုၼ်းၼွင်း။ ၵဵဝ်ႇၵပ်းလွင်ႈၼႆႉသေ တင်းသွင်ၾၢႆႇ တပ်ႉသိုၵ်းမၢၼ်ႈတင်း SSPP/SSA လႆႈၶဵင်ႈၶႅင်ၵၢၼ်သိုၵ်းတေႃႇၵၼ်ဝႆႉယူႇ- ၾၢႆႇတပ်ႉ SSPP/SSA ၵေႃႈယၢမ်ႈလၢတ်ႈၼႄတီႈ ၸုမ်းၶၢဝ်ႇၽူႈတွႆႇႁွၵ်ႈၼင်ႇၼႆ။

['ၵူႈလွင်ႈလွင်ႈ']

2017-12-06T12:35:05

https://shannews.org/archives/1194

လုင်းၸၢႆးမူၼ်း ၽူႈတႅၼ်းသၽႃးၵူၼ်းမိူင်း SNLD လၢႆးၶႃႈ လူႉသဵင်ႈသုတ်းမုၼ်

ၽူႈတႅၼ်းသၽႃးၵူၼ်းမိူင်းပႃႇတီႇႁူဝ်သိူဝ် SNLD ဝဵင်းလၢႆးၶႃႈ လုင်းၸၢႆးမူၼ်း လူႉသဵင်ႈသုတ်းမုၼ် ၵႂႃႇတီႈႁိူၼ်းမၼ်းၸၢႆး ဝဵင်းလၢႆးၶႃႈ လူၺ်ႈတၢင်းပဵၼ်ႁူဝ်ၸႂ်။ ဝၼ်းတီႈ 05/12/2017 ၶၢဝ်းယၢမ်းဝၢႆးဝၼ်း 3:30 မူင်း လုင်းၸၢႆးမူၼ်း ၽူႈတႅၼ်းသၽႃးၵူၼ်းမိူင်း ပႃႇတီႇႁူဝ်သိူဝ် SNLD ဝဵင်းလၢႆးၶႃႈ လူႉသဵင်ႈသုတ်းမုၼ်ၵႂႃႇ တီႈႁိူၼ်းမၼ်းၸၢႆး ပွၵ်ႉ 4 ဝဵင်းလၢႆးၶႃႈ ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း တေပူၼ်ႉၶၢပ်ႈတူဝ်ႁွပ်ႇႁူဝ်ၶဝ်ႈႁဵဝ်ႈၼႂ်းဝၼ်းတီႈ 07/12 /2017 ၼႆႉ။ ၸၢႆးလဵၵ်ႉ ၽူႈၶၢၼ်ပၢၵ်ႇပႃႇတီႇႁူဝ်သိူဝ် SNLD လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ၸၢႆးမူၼ်းၼႆႉ တႄႇၶဝ်ႈပႃးမႃးၼႂ်းပႃႇတီႇႁူဝ်သိူဝ် ၸဵမ်မိူဝ်ႈတႄႇၵေႃႇတင်ႈမိူဝ်ႈပီ 1989 ၊ မၼ်းၸၢႆးၼႆႉ ပဵၼ်းၵူၼ်း ႁဵတ်းၵၢၼ်တႅတ်ႈတေႃး၊ ၵူၼ်းတင်းၼမ်လႆႈၸႂ်ယႂ်ႇ၊ ႁူပ်ႉထူပ်းပၼ်ႁႃသင်မႃးၵေႃႈ မေႃဝႆႉၸႂ်ၵတ်းၸႂ် ယဵၼ်သေၵႄႈလိတ်ႈပၼ်ႁႃ ၊ မီးၼမ်ႉၸႂ်၊ ပဵၼ်ၽူႈၼမ်းတူဝ်ယၢင်ႇလီ၊ ၊ မေႃၶဝ်ႈဢွၵ်ႇၵူႈၾၢႆႇၵူၼ်း မိူင်းၵေႃႈႁၵ်ႉပႅင်းမၼ်းၸၢႆးသေ ထိုင်တီႈပေႃးထုၵ်ႇလိူၵ်ႈပဵၼ်ၽူႈတႅၼ်းၵူၼ်းမိူင်းမႃး ။ ယွၼ်ႉပိူဝ်ႈ မၼ်းၸၢႆးလူႉတၢႆၵႂႃႇသေ ဢမ်ႇတုမ်ႉတိူဝ်ႉၵၢၼ်ပႃႇတီႇသေတႃႉ တႃႇတေႁႃ ၵူၼ်းၵတ်ႉၶႅၼ်ႇ ၸိူင်ႉမၼ်းၸၢႆးမႃးတႅၼ်းၶိုၼ်းတေယၢပ်ႇၽိုတ်ႇတႄႉတႄႉ ” ဝႃႈၼႆ။ ၸၢႆးမူၼ်းၼႆႉ ၸပ်းတၢင်းပဵၼ်ႁူဝ်ၸႂ်သေ ၵႂႃႇယူတ်းယႃတူဝ် တီႈႁူင်းယႃဝဵင်းလိူဝ်ႇ ၵူၺ်းၵႃႈ ယႃဢမ်ႇ လႆႈလႄႈ ၸင်ႇဢဝ်မႃးၶိုၼ်းတီႈႁိူၼ်းသေ လႆႈလူႉသဵင်ႈသုတ်းမုၼ်ၵႂႃႇ တီႈႁိူၼ်းမၼ်းၸၢႆးပွၵ်ႉ 4 မိူဝ်ႈဝၼ်းတီႈ 05/12/2017 ၶၢဝ်းယၢမ်း 3:30 မူင်း။ ၸၢႆးမူၼ်းၼႆႉ ပဵၼ်လုၵ်ႈ လုင်းဢႃရိယ လႄႈၼၢင်းယိင်း မီးပီႈၼွင်ႉႁူမ်ႈၵၼ်4 ၵေႃႉ 1. ၸၢႆးမူၼ်း၊ 2.ၸၢႆးထုၼ်း၊3. ၸၢႆးပၢၼ်းၸိင်ႇ(လူႉ) လႄႈ 4. ၸၢႆးပၢၼ်းဢွင်ႇ။ တႄႇၼႃႈႁိူၼ်းတင်းၼၢင်းတိၼ်း တိၼ်းလႅင်ႇ မီးလုၵ်ႈလၢင်းႁူမ်ႈၵၼ် 4 ၵေႃႉ မီးလၢၼ် 4 ၵေႃႉ ။

['ၵူႈလွင်ႈလွင်ႈ']

2017-12-06T12:33:46

https://shannews.org/archives/1190

TYO ၸႄႈဝဵင်းသီႇသႅင်ႇ တွၼ်ႈသူး လုၵ်ႈႁဵၼ်းၵတ်ႉၶႅၼ်ႇ ပိူဝ်ႈႁႂ်ႈၵူၼ်းၼုမ်ႇ ၶတ်းၸႂ်ပၢႆးပၺ်ၺႃ

ၸုမ်းၵူၼ်းၼုမ်ႇတႆး ၸႄႈဝဵင်းသီႇသႅင်ႇ တွၼ်ႈသူးလုၵ်ႈႁဵၼ်းၵတ်ႉၶႅၼ်ႇ ၸိူဝ်းဢွင်ႇပူၼ်ႉၸၼ်ႉသိပ်း ႁူင်းႁဵၼ်းလူင်ပွင်ၸိုင်ႈ ယိူင်းဢၢၼ်း ႁႂ်ႈၵူၼ်းၼုမ်ႇမီးႁႅင်းၸႂ်လႄႈ ၶတ်းၸႂ်ၵၢၼ် လိၵ်ႈလၢႆးၵႂႃႇ မိူဝ်းၼႃႈ။ ပၢင်မွပ်ႈယိုၼ်ႈသူး လုၵ်ႈႁဵၼ်းၵတ်ႉၶႅၼ်ႇၼႆႉ ၸတ်းႁဵတ်းၼႂ်း ဝၼ်းတီႈ 02-03/12/2017 တီႈပၢင်ပွႆး ႁူမ်ၸူမ်းႁပ်ႉတွၼ်ႈပီမႂ်ႇတႆး 2112 ။ ၼႂ်းပၢင်ၼႆႉ လႆႈတွၼ်ႈပၼ်သူးလုၵ်ႈႁဵၼ်းဢွင်ႇပူၼ်ႉၸၼ်ႉသိပ်းမီး 16 ၵေႃႉ ၸၢႆး 4 ၵေႃႉ ယိင်း 12 ၵေႃႉ တွၼ်ႈပၼ်ဝႂ်ယွင်ႈယေႃးလႄႈ သူး(လူဝ်ႉ) ရၢင်းဝလ်း ။ ၸၢႆးပိုၼ်းႁၢၼ် ႁူဝ်ၼႃႈၸုမ်းၵူၼ်းၼုမ်ႇတႆး ၸႄႈဝဵင်းသီႇသႅင်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ – “ ယိူင်းဢၢၼ်းဢၼ်ႁဝ်းၶႃႈတွၼ်ႈသူးပွၵ်ႈၼႆႉ ႁႂ်ႈၵူၼ်းၼုမ်ႇမီးႁႅင်းၸႂ်ၶႂ်ႈႁဵၼ်းလိၵ်ႈၵတ်ႉၶႅၼ်ႇသေ ႁႂ်ႈမီးမႃး ၵူၼ်းမီးပၺ်ၺႃၼမ်ၼမ် ႁႂ်ႈလုၵ်ႈႁဵၼ်း မီးတၢင်းၶတ်းၸႂ်၊ ႁႂ်ႈၵူၼ်းၼုမ်ႇသူၼ်ၸႂ်ၼႂ်း ၵၢၼ်လဵပ်ႈႁဵၼ်းလိၵ်ႈလၢႆးပၢႆးပၺ်ၺႃ ၼမ်ၼမ် ” ဝႃႈၼႆ။ ၸိူင်ႉၼၼ်ၼင်ႇၵဝ်ႇ တီႈပၢင်ပွႆးပီမႂ်ႇတႆးၼၼ်ႉ ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းသီႇသႅင်ႇ ၵေႃႈလႆႈတွၼ်ႈသူး ၼမ်ႉၸႂ် ၶူးသွၼ်လႄႈလုၵ်ႈႁဵၼ်းၵတ်ႉၶႅၼ်ႇ ပၢင်သွၼ်လိၵ်ႈတႆးၶၢဝ်းမႆႈ ၶူးသွၼ် 21 ၵေႃႉ လုၵ်ႈႁဵၼ်း 24 ၵေႃႉ။

['ၾိင်ႈငႄႈၾိင်ႈထုင်း']

2017-12-06T12:32:13

https://shannews.org/archives/1186

ႁူင်းႁဵၼ်းထမ်မ ၸတ်းပၢင်ပွႆး ႁူမ်ၸူမ်းႁပ်ႉတွၼ်ႈ ပီမႂ်ႇတႆး ပိူဝ်ႈယုၵ်ႉယွင်ႈလိၵ်ႈလၢႆး လႄႈၾိင်ႈႁိတ်ႈႁွႆး

ႁူင်းႁဵၼ်းထမ်မ ဢိူင်ႇၼွင်ၸၢင်ႉ ၸႄႈဝဵင်းၼမ်ႉၶမ်း ၸတ်းႁဵတ်းပၢင်ပွႆးႁူမ်ၸူမ်းႁပ်ႉတွၼ်ႈပီမႂ်ႇတႆး ပိူဝ်ႈသၢင်ႈလွင်ႈမိုတ်ႈၵိုဝ်းၸမ်ၸႂ်ၵၼ်၊ ယုၵ်ႉယွင်ႈလိၵ်ႈလၢႆးလႄႈၾိင်ႈႁိတ်ႈႁွႆးတႆးၸိူဝ်းၼႆႉ။ ဝၼ်းတီႈ 03/12/2017 မေႃသွၼ်လႄႈလုၵ်ႈႁဵၼ်း ႁူင်းႁဵၼ်းထမ်မ ၸတ်းႁဵတ်းပၢင်ပွႆးႁူမ်ၸူမ်း ႁပ်ႉတွၼ်ႈပီမႂ်ႇတႆး 2112 ၼီႈ ပွၵ်ႈၵမ်း 3 တီႈႁူင်းႁဵၼ်းထမ်မ ပွၵ်ႉၼွင်ၸၢင်ႉ ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ။ ၼႂ်းပၢင်ပွႆးၼႆႉယိုၼ်ႈပၼ်ၽိုၼ်ယွင်ႈယေႃးႁူမ်ၸူမ်းၸဝ်ႈတႃႇၼ ၊ ၽိုၼ်ယွင်ႈယေႃးမေႃသွၼ်လႄႈ လုၵ်ႈႁဵၼ်း၊ ပၢင်ၵိၼ်ၶဝ်ႈႁူမ်ႈမူႇဢိၵ်ႇပၢင်ၼႄတၢင်းၵႃႈၾိင်ႈႁိတ်ႈႁွႆးၸိူဝ်းၼႆႉ။ ၸၢႆးသၢမ်မူၼ်ႇ ႁူဝ်ပဝ်ႈၵေႃလိၵ်ႈလၢႆးၼမ်ႉၶမ်း လၢတ်ႈဝႃႈ – “ ပၢင်ပွႆးႁူမ်ၸူမ်းႁပ်ႉတွၼ်ႈပီမႂ်ႇတႆးၼႆႉ ႁႂ်ႈပဵၼ်ဝၼ်းဢၼ်ႁဝ်းပီႈၼွင်ႉ ၽွမ်ႉႁူမ်ႈၵၼ် ဢဝ်ၵၼ်ဝႃႈပႃးၵၼ်ပဵၼ် ပၼ်ႁႅင်းၵမ်ႉထႅမ်ၵၼ် ၸုင်ၸၼ်ၵၼ်ၶိုၼ်ႈယႂ်ႇၵႂႃႇမိူဝ်းၼႃႈလႄႈ ႁႂ်ႈပဵၼ်ဝၼ်းဢၼ်ယုၵ်ႉ ယွင်ႈလိၵ်ႈလၢႆး ၾိင်ႈႁိတ်ႈႁွႆးတႆး၊ ၸိူဝ်ႉၸၢတ်ႈတႆးၸိူဝ်းၼႆႉၵႂႃႇသေၵမ်း ” ဝႃႈၼႆ။ မိူဝ်ႈဝၼ်းတီႈ 18-19/11/2017 ၼၼ်ႉၵေႃႈ ၵေႃလိၵ်ႈလၢႆးလႄႈၾိင်ႈငႄႈတႆးၼမ်ႉၶမ်း ၸတ်းႁဵတ်း ပၢင်ပွႆးပီမႂ်ႇတႆး တီႈဝတ်ႉၽြႃးလူင်ၵေႃႇမိူင်း ၵၢင်ဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ။ မွပ်ႈယိုၼ်ႈပၼ်သူး ၽူႈၵတ်ႉၶႅၼ်ႇၸၼ်ႉ ၸႄႈမိူင်း ၼႂ်းဝဵင်းၼမ်ႉၶမ်း မိူၼ်ၼင်ႇ ၸၢႆးၼုမ်ႇမိူင်း (ႁွင်ႉ) ၸၢႆးတႅတ်ႉပႅင်ႇထူး (ၽူႈၵတ်ႉၶႅၼ်ႇ လဵၼ်ႈမၢၵ်ႇၼင်) (Myanmar Football Federation U – 18 ) လႄႈ ၼၢင်းမူၺ်ၶမ်း (Miss all Nations Myanmar 2017 )ၸိူဝ်းၼႆႉ။

['ၾိင်ႈငႄႈၾိင်ႈထုင်း']

2017-12-06T12:30:19

https://shannews.org/archives/1183

တပ်ႉသိုၵ်းလူင်ပွင်ၸိုင်ႈမၢၼ်ႈ ယိုဝ်းမၢၵ်ႇလူင် သႂ်ႇၼႂ်းဝၢၼ်ႈ တိူဝ်ႉၺႃးႁိူၼ်းၵူၼ်းမိူင်း

လူင်ပွင်ၸိုင်ႈသိုၵ်းမၢၼ်ႈ ပွႆႇမၢၵ်ႇလူင်သႂ်ႇၼႂ်းဝၢၼ်ႈၵူၼ်း တိူဝ်ႉၺႃးႁိူၼ်းၵူၼ်းမိူင်းလင်ၼိုင်ႈ လႄႈလူတ်ႉၵႃး တူင်းၾိူင်းလမ်းၼိုင်ႈလူႉၵွႆ တီႈဝၢၼ်ႈၵဵင်းတွင်း ဢိူင်ႇမိူင်းဢွတ်ႇ ၸႄႈဝဵင်းမိူင်းသူႈ ၸိုင်ႈတႆးပွတ်းၸၢၼ်း။ ပူၼ်ႉမႃးမိူဝ်ႈဝၼ်းတီႈ 30/11/2017 ၶၢဝ်းယၢမ်းၵၢင်ၶိုၼ်း 11:30 မူင်း၊ ၽွင်းၵူၼ်းၼွၼ်းယဵၼ်ၼၼ်ႉ တပ်ႉသိုၵ်း လူင်ပွင်ၸိုင်ႈမၢၼ်ႈ တပ်ႉၶလယ 99 ၊ ၽူႈၵွၼ်းတပ်ႉပဵၼ်ၸဝ်ႈႁၢၼ် ၽျူႇၵျေႃႇၸူဝ်း ဢွၼ်ႁူဝ်ႁႅင်းသိုၵ်း 35 ၵေႃႉ [ၾၢႆႇတႂ်ႈၵုမ်းၵမ်တိူင်းသိုၵ်းဝၼ်းဢွၵ်ႇၵၢင် (ယလၶ)ၶူဝ်လမ်၊ ဢၼ်ၵႅမ်ၸွမ်ႁၢၼ်တၢၼ်းလၢႆႇ ပဵၼ်ၽူႈၵွၼ်းတိူင်းသိုၵ်း]ၼၼ်ႉ ယိုဝ်းၵွင်ႈၸၢၵ်ႈမွၵ်ႈ 40-50 လုၵ်ႈသေ ပွႆႇမၢၵ်ႇလူင် 60-mm သႂ်ႇၼႂ်းဝၢၼ်ႈၵူၼ်း ဝၢၼ်ႈၵဵင်းတွင်း ဢိူင်ႇမိူင်းဢွတ်ႇ၊ ႁဵတ်းႁႂ်ႈတိူဝ်ႉၺႃးႁိူၼ်းလင်ၼိုင်ႈ တင်းၵႃးတူင်းၾိူင်းလမ်းၼိုင်ႈလူႉၵွႆၵႂႃႇ။ လူတ်ႉၵႃးလႄႈႁိူၼ်း ဢၼ်ၺႃးမၢၵ်ႇလူင်သိုၵ်းမၢၼ်ႈတူၵ်းသႂ်ႇၼၼ်ႉ ပဵၼ်ႁိူၼ်းၸၢႆးလႃႉယဵၼ်ႇ ဢႃယု 38 ပီ တင်းၵေႃႉပဵၼ်မႄႈ ဢႃယု 50 ပီ၊ ၵူၺ်းၵႃႈ ဢမ်ႇတိူဝ်ႉၺႃးၵူၼ်းၼင်ႇၵဝ်ႇ-ၼႆယဝ်ႉ။ ၵဵဝ်ႇၵပ်းလွင်ႈၼႆႉ ၽူႈတႅၼ်းသၽႃးၵူၼ်းမိူင်း ၸႄႈဝဵင်းမိူင်းသူႈ ၸၢႆးထုၼ်းဢေး လၢတ်ႈဝႃႈ- “ပေႃးဢဝ်ပိူင်သိုၵ်းဝႃႈ တေလႆႈဢဝ်ဢႃယုသၢႆၸႂ်သေၵႅတ်ႇၵင်ႈ ႁိူၼ်းယေးၶူဝ်းၶွင်ၵူၼ်းဝၢၼ်ႈၵူၼ်းမိူင်း၊ ၵမ်းၼႆႉသမ်ႉမၼ်းပႅၵ်ႇပိူင်ႈၵၼ်၊ ၼႆႉသမ်ႉဢဝ်ၵူၼ်းဝၢၼ်ႈၵူၼ်းမိူင်း ပဵၼ်ပဝ်ႈမၢႆသေယိုဝ်းၸိူင်ႉၼႆၼႆႉ မၼ်းဢမ်ႇထုၵ်ႇလီပဵၼ်။ ၵွပ်ႈၼၼ်လႄႈ မၼ်းပဵၼ်ၽႂ်ၵေႃႉၸီႉသင်ႇ၊ ပုၼ်ႈၽွၼ်းသမ်ႉမီးတီႈၽႂ်ၼႆ မၼ်းမီးၵႂၢမ်းထၢမ်။ လွင်ႈၼႆႉၼင်ႇႁိုဝ်ၵူၼ်းဝၢၼ်ႈ ၵူၼ်းမိူင်း ပေႃးတေႁၢၼ်ႉၸႂ်ၼႆႉ လီလႆႈႁူပ်ႉထူပ်းၵူၼ်းဝၢၼ်ႈၵူၼ်းမိူင်းသေသပ်းလႅင်းၼႄလူးၵွၼ်ႇ”- ဝႃႈၼႆ။ ၵဵဝ်ႇၵပ်းလွင်ႈၼႆႉ ၵူၼ်းပိုၼ်ႉတီႈၵေႃႉၼိုင်ႈလၢတ်ႈဝႃႈ- “ၸႂ်ႈၶႃႈဢေႃႈ၊ ပဵၼ်ပၢင်တိုၵ်းၵေႃႈဢမ်ႇၸႂ်ႈ၊ ပိူၼ်ႈၵေႃႈ ဢမ်ႇယိုဝ်းၶဝ်။ ၶၢဝ်းၼၼ်ႉ ၸမ်တေတဵင်ႈၶိုၼ်း ၽွင်းပိူၼ်ႈၼွၼ်းယဵၼ်ယဝ်ႉ လႆႈငိၼ်းသဵင်ၵွင်ႈမေႃးဢွၵ်ႇလႄႈ သဵင်မၢၵ်ႇတႅၵ်ႇ။ မၢၵ်ႇတႄႉၶဝ်ယိုဝ်းသၢမ်လုၵ်ႈ၊ ၵူၺ်းၵႃႈ ဢၼ်လႆႈငိၼ်းသဵင်မၼ်းတႄႉလုၵ်ႈလဵဝ်ၵူၺ်း၊ လုၵ်ႈဢၼ်မႃးတူၵ်းသႂ်ႇႁိူၼ်းၼႂ်းဝၢၼ်ႈၼႆႉယဝ်ႉ။ ၵၢမ်ႇလီဢမ်ႇတိူဝ်ႉၺႃးၵူၼ်း”- ဝႃႈၼႆ။ ႁွင်ႈၵၢၼ်ၾၢႆႇၶၢဝ်ႇ SSPP/SSA ပိုၼ်ၽၢဝ်ႇဝႃႈ ၽူႈမီးၸၼ်ႉၸဝ်ႈၼိုင်ႈ လၢတ်ႈဝႃႈ- လၢႆးဢၼ်သိုၵ်းလူင်ပွင်ၸိုင်ႈ ႁဵတ်းၼႆႉ မၼ်းပဵၼ်လွင်ႈလွၵ်ႇငိုတ်ႈ ႁဵတ်းႁႂ်ႈၵူၼ်းဝၢၼ်ႈၵူၼ်းမိူင်းတူၵ်းၸႂ် ၵူဝ်ႁႄ။ လၢႆးၼႆႉမၼ်းဢမ်ႇၸႂ်ႈလၢႆး ဢၼ်ၶႂ်ႈႁဵတ်းႁႂ်ႈၼႂ်းပိုၼ်ႉတီႈ ၵတ်းယဵၼ်ၼိမ်သဝ်း၊ ပဵၼ်လၢႆးဢၼ်သၢင်ႈႁႂ်ႈဢမ်ႇၵတ်းယဵၼ်ၵူၺ်း။ ထုင်ႉတီႈဢၼ်သိုၵ်းမၢၼ်ႈပၵ်းယူႇတေႃႈလဵဝ်ၼႆႉ SSPP/SSA လႆႈထွၼ်ဢွၵ်ႇပၼ်ၸဵမ်မိူဝ်ႈပီ 2012 မိူဝ်ႈဢၼ်သိုၵ်းမၢၼ်ႈမႃးလေႃႇတိုၵ်းပုၼ်ႉယဝ်ႉ- ဝႃႈၼႆ။ ၾၢႆႇၼိုင်ႈတၢင်းၼိုင်ႈ သဵၼ်ႈတၢင်းဝၢၼ်ႈလွႆ-လွႆၼၢႆး ဢၼ်မီးႁိမ်းႁွမ်းၵၼ် တင်းထုင်ႉဢၼ်ပဵၼ်ပၼ်ႁႃၵၼ် ဝၢၼ်ႈၵူၼ်းၺႃးၵွင်ႈလူင်သိုၵ်းမၢၼ်ႈယိုဝ်းသႂ်ႇ ၼႂ်းဢိူင်ႇမိူင်းဢွတ်ႇၼႆႉ မိူဝ်ႈပူၼ်ႉမႃးမွၵ်ႈ 2 လိူၼ်ၼၼ်ႉၵေႃႈ ၾၢႆႇသိုၵ်းမၢၼ်ႈဢိင်ဢၢင်ႈဝႃႈ ၶဝ်တေႁဵတ်းသဵၼ်ႈတၢင်းၼႆသေ ၸႂ်ႉႁႂ်ႈၾၢႆႇသိုၵ်း SSPP/SSA ထွၼ်ဢွၵ်ႇပၼ်မႃးယူႇ။

['ၵၢၼ်သိုၵ်း']

2017-12-06T12:28:42

https://shannews.org/archives/1180

တႃႇတေႁဵတ်းဝႂ်ၶၢမ်ႈမိူင်း Passport ၼၼ်ႉ ယၢမ်းလဵဝ် ၵူၼ်းမိူင်းတႆးတိုၵ်ႉႁူပ်ႉ တၢင်းယၢပ်ႇၽိုတ်ႇယူႇ ၽူႈတႅၼ်းသၽႃး ၸႄႈမိူင်း မိူင်းသႅၼ်ဝီ တၢင်ႇလၢတ်ႈ ၼႂ်းသၽႃး

ၸွမ်းၼင်ႇ ဢၼ်ဝႃႈႁဵတ်းဝႂ်ၶၢမ်ႈမိူင်း (Passport) လႆႈၼႂ်းဝဵင်းယႂ်ႇဝဵင်းလူင် ၼႂ်းမိူင်းတႆးလၢႆလၢႆတီႈ ဝႃႈၼႆသေတႃႉ ၵူၼ်းမိူင်းၸိူဝ်းၵႂႃႇႁဵတ်းဝႂ်ၶၢမ်ႈမိူင်းၼၼ်ႉ တိုၵ်ႉႁူပ်ႉတၢင်းယၢပ်ႇၽိုတ်ႇလၢႆၸိူဝ်ႉလၢႆလွင်ႈ- ၵေႃႉပဵၼ်ၽူႈတႅၼ်းၶဵတ်ႇလိူၵ်ႈတင်ႈမၢႆ 1 သၽႃးၸႄႈမိူင်း ၸႄႈဝဵင်းသႅၼ်ဝီ ၼၢင်းၶိၼ်ႇထႃးယီႇ လၢတ်ႈ။ ပၢင်ၵုမ်လူင်သၽႃး ၵမ်းတီႈ 2 ပွၵ်ႈထူၼ်ႈ 8 ဢၼ်တႄႇၸတ်းႁဵတ်းမႃးမိူဝ်ႈဝၼ်းတီႈ 4 ၼၼ်ႉ ဝၼ်းတီႈ 5 မိူဝ်ႈဝႃးၼႆႉ ၼၢင်းၶိၼ်ႇထႃးယီႇ တွင်ႈထၢမ်လွင်ႈႁဵတ်းဝႂ် Passport တီႈတႃႈၶီႈလဵၵ်း၊ မျႃႉဝတီႇ၊ ၵေႃႇသွင်၊ လႃႈသဵဝ်ႈလႄႈ တူၼ်ႈတီးၸိူဝ်းၼႆႉ။ ၵဵဝ်ႇၵပ်းလွင်ႈၸိူဝ်းၼႆႉ ၼင်ႇႁိုဝ်ၵူၼ်းဝၢၼ်ႈၵူၼ်းမိူင်း ဢၼ်ၵႂႃႇႁဵတ်း Passport ၼၼ်ႉ ပေႃးတေၶႅၼ်းၸႂ်လူမ်ၸႂ် ယွၼ်ႉပိူဝ်ႈၵႃႈၶၼ်ႁဵတ်းမၼ်း မီးလၢႆလၢႆသႅၼ်း ႁူဝ်မိုၼ်ႇတေႃႇႁူဝ်သႅၼ်ၸိူဝ်းၼႆႉၵေႃႈမီး- ၼႆယဝ်ႉ။ ၼၢင်းၶိၼ်ႇထႃးယီႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “မိူၼ်ၸိူင်ႉၼင်ႇတီႈဝဵင်းလႃႈသဵဝ်ႈၼႆႉ ပေႃးၵူၼ်းမိူင်းၵႂႃႇႁဵတ်း ၵႃႈၶၼ်မၼ်းလႆႈပၼ်ယူႇ 27,000 (ပျႃး)၊ သမ်ႉလႆႈပႂ်ႉလိူၼ်ၼို င်ႈ။ ၵမ်ႈၽွင်ႈလႆႈပၼ် 6 မိုၼ်ႇ၊ ၵမ်ႈၽွင်ႈလႆႈပၼ် 8 မိုၼ်ႇ၊ ၵႃႈၶၼ်မၼ်းလၢႆလၢႆဢၼ်။ ၵမ်ႈၽွင်ႈသမ်ႉႁဵတ်းဝႆးဝႆး ႁဵတ်းႁႂ်ႈၸဵဝ်းယဝ်ႉၼႆသေ 3 ဝၼ်းၵူၺ်း လႆႈပၼ်သွင်သႅၼ်ႁႃႈ (250,000) ၸိူဝ်းၼႆႉၵေႃႈမီး။ ၵွပ်ႈၼၼ် ဢိင်ၼိူဝ်ပေႃႈမႄႈၵူၼ်းမိူင်းတၢင်ႇလၢတ်ႈမႃးသေ ႁဝ်းၶႃႈၸင်ႇလႆႈဢဝ်မႃးဢုပ်ႇလၢတ်ႈၼႂ်းသၽႃး၊ ႁႂ်ႈၵူၼ်းမိူင်းလႆႈသၢၵ်ႈသႃႇလူမ်ၸႂ်သေ ႁႂ်ႈႁဵတ်းၸွမ်းၵႃႈၶၼ်ဢၼ်ထုၵ်ႇမႅၼ်ႈမၼ်း”-ဝႃႈၼႆ။ ၵဵဝ်ႇၵပ်းလွင်ႈၼႆႉ ၽွင်းလူင်ၾၢႆႇႁူမ်ႇလူမ်ႈလႄႈလႅၼ်လိၼ် ၸဝ်ႈသိုၵ်းလူင်ၼၢႆႇဝိၼ်းဢွင်ႇ တွပ်ႇလၢတ်ႈၼႂ်းသၽႃးဝႃႈ- “ၸွမ်းၼင်ႇဢၼ်လူင်ပွင်ၸိုင်ႈ တမ်းဝၢင်းဝႆႉပၼ် ဢၼ်ႁဵတ်း Passport ၵႂႃႇၸွမ်းတၢင်းၵၢၼ်၊ ႁဵတ်းၵႂႃႇၸွမ်းလၢႆးသိုဝ်ႈသိုဝ်ႈယူဝ်းယူဝ်း/ထုၵ်ႇမႅၼ်ႈၼၼ်ႉ ဢၼ်လႆႈသႂ်ႇငိုၼ်းတီႈႁွင်ႈၵၢၼ် ဢၼ်လႂ်ဢၼ်ၼၼ်ႉၼၼ်ႉဢမ်ႇမီး၊ ပေႃးဝႃႈႁဵတ်းပပ်ႉ Passport ၼိုင်ႈပပ်ႉၼႆ တေလႆႈသႂ်ႇၶွၼ်ႇတီႈလူင်ပွင်ၸိုင်ႈ 25,000 ၵူၺ်း။ ပေႃးဝႃႈဢဝ်ႁၢႆသမ်ႉ တေလႆႈၺႃးတူတ်ႈတၢမ်ႇ 40,000 (သီႇမိုၼ်ႇ) ၊ ၵႃႈပပ်ႉ 20,000 (သွင်မိုၼ်ႇ)၊ တင်းမူတ်းတေသဵင်ႈ 6 မိုၼ်ႇ။ ပေႃးဢဝ်ၵႂႃႇႁၢႆၼွၵ်ႈမိူင်း တေလႆႈၺႃးမႂ် 75 ၻေႃႊလိူဝ်ႊ ဢၼ်ၵိုင်ႇၵၼ်တင်းငိုၼ်းမၢၼ်ႈ 25,000 သေ တေလႆႈၸၢႆႇပၼ်ၵႃႈပပ်ႉထႅင်ႈ။ ၵွပ်ႈၼၼ်လႄႈ ပေႃးဝႃႈပေႃႈမႄႈၵူၼ်းမိူင်းမႃးႁဵတ်း တိုၼ်းတမ်းဝၢင်းဝႆႉပၼ်ႁႂ်ႈႁဵတ်းယဝ်ႉၼႂ်းၶၢဝ်းတၢင်း 10 ဝၼ်း- ဝႃႈၼႆ။ ၵွပ်ႈၼၼ် လွင်ႈႁဵတ်း Passport ၼႆႉ ႁဵတ်းလွၵ်းလၢႆးယူဝ်းယူဝ်းသေ ႁဵတ်းလွၵ်းလၢႆးဢၼ်ဝႆးဝႆးၼႆႉ ၶၼ်မၼ်းတေလႆႈႁဵတ်းၸိူင်ႉႁိုဝ်ၼႆ ဢမ်ႇတွၼ်ႉတမ်းဝၢင်းမႃး။ မိူၼ်ၸိူင်ႉၼင်ႇ ၶႂ်ႈၵႂႃႇယူတ်းယႃတူဝ်ၼွၵ်ႈမိူင်းႁိုဝ်ႉ၊ ဢမ်ႇၼၼ် ၶႂ်ႈၵႂႃႇၸွမ်းၵူၼ်းၵႂႃႇယူတ်းယႃတူဝ်ၼွၵ်ႈမိူင်းႁိုဝ်ႉ၊ ၶႂ်ႈၵႂႃႇလွင်ႈပၢႆးပၺ်ၺႃ၊ လွင်ႈၵႃႉၶၢႆ၊ လွင်ႈလဵပ်ႈႁဵၼ်း၊ လွင်ႈတွင်ႈတဵဝ်းဢႅဝ်ႇမိူင်း၊ လွင်ႈတႃႇၵႂႃႇႁႃၵၢၼ်ၸိူဝ်းၼႆႉၼႆႉ တွၼ်ႈတႃႇၵူၼ်းမႃးယိုၼ်ႈယွၼ်းပပ်ႉ Passport JC ၸိူဝ်းၼႆႉ ၸႂ်ႉလွၵ်းလၢႆး JC သေ ႁဵတ်းပၼ်ႁႂ်ႈမၼ်းယဝ်ႉၼႂ်းၶၢဝ်းတၢင်း 5 ဝၼ်း၊ ဢၼ်ၼႆႉပဵၼ်လူင်ပွင်ၸိုင်ႈ တမ်းဝၢင်းဝႆႉပၼ်- ၸဝ်ႈသိုၵ်းလူင်ၼၢႆႇဝိၼ်းဢွင်ႇ တွပ်ႇလၢတ်ႈၼႂ်းသၽႃးၵႂႃႇၼင်ႇၼႆ။ ဢိင်ၼိူဝ်လွင်ႈၼႆႉသေ ၼၢင်းၶိၼ်ႇထႃးယီႇ လၢတ်ႈဝႃႈ- ၵေႃႉဢၼ်ပဵၼ်ၽွင်းလူင်လၢတ်ႈၵႂႃႇတႄႉမၼ်းပဵၼ်ၸိူင်ႉၼႆ။ ၵူၺ်းၵႃႈ ဢၼ်ပဵၼ်ယူႇႁဵတ်းယူႇၼႂ်းပိုၼ်ႉတီႈ မၼ်းဢမ်ႇၸႂ်ႈၸိူင်ႉၼႆ၊ မၼ်းပိူင်ႈၵၼ်ဝႆႉ။ ၵွပ်ႈၼၼ် ၸွမ်းၼင်ႇဢၼ်ၽွင်းလူင်လၢတ်ႈၵႂႃႇၼၼ်ႉ ၶႂ်ႈႁႂ်ႈႁွင်ႈၵၢၼ်ပႃႈတႂ်ႈၶဝ် ဢၼ်ၵဵဝ်ႇၶွင်ႈတင်းသဵင်ႈၼႆႉ ၸွမ်းၶေႃႈတိုဝ်းၵမ် ဢၼ်တၢင်းၼိူဝ်ၸီႉသင်ႇလူင်းမႃးသေ ပၵ်းပိူင်မၢႆမီႈဢၼ်မီးၼၼ်ႉၵေႃႈ ၶႂ်ႈႁႂ်ႈႁဵတ်းၸွမ်း-ဝႃႈၼႆ။ ပၢင်ၵုမ်သၽႃးမိူင်းတႆး ၵမ်းတီႈ 2 ပွၵ်ႈထူၼ်ႈ 8 ၼႆႉ ၸတ်းတင်ႈတႄႇဝၼ်းတီႈ 4 မႃးသေ တေယဝ်ႉတူဝ်ႈဝၼ်းတီႈ 08/12/2017 ၶၢဝ်းတၢင်း 5 ဝၼ်း။ လိၵ်ႈဢၼ်မႃးတၢင်ႇယိုၼ်ႈ တေမီးယူႇမွၵ်ႈ 60 ၽိုၼ်၊ တေဢုပ်ႇၵုမ်ၵၼ်လွင်ႈတၢင်းၸိူဝ်းၼႆႉၵႂႃႇ-ၼႆယဝ်ႉ။

['ၵူႈလွင်ႈလွင်ႈ']

2017-12-06T12:27:35

https://shannews.org/archives/1177

ၼႂ်းၸိုင်ႈတႆးၼႆႉ ပႃးၸဵမ်ၸဝ်ႈၶွင်ၵမ်ႇပေႃးၸ မီးၵူၼ်းသီႇၵေႃႉၵူၺ်း မီးၶႂၢင်ႉလႆႈယိပ်းၵွင်ႈ ပဵၼ်တၢင်းၵၢၼ်

ၼႂ်းမိူင်းတႆးၼႆႉ ဢၼ်ပဵၼ်ၵူၼ်းမိူင်း၊ ဢၼ်ဢမ်ႇၸႂ်ႈသိုၵ်းသေ လႆႈဢၼုၺၢတ်ႈယိပ်းၵွင်ႈၵၢင်ႇဝႆႉ မီးသီႇၵေႃႉ၊ ၼႂ်း 4 ၵေႃႉၼၼ်ႉ ဢၼ်တၢင်ႇမၢႆၾၢင်ဝႆႉမီးၵွင်ႈ 5 လဝ်း။ တီႈပၢင်ၵုမ်သၽႃးမိူင်းတႆး ဢၼ်တႄႇမႃးမိူဝ်ႈဝၼ်းတီႈ 4 ၵမ်းထီႉ 2 ပွၵ်ႈထူၼ်ႈ 5 ၼၼ်ႉ ဢိင်ၼိူဝ်ၽူႈတႅၼ်း သၽႃးပင်းတရႃႉ ဢူးၺီႇလေးၶျၢၼ်း တွင်ႈထၢမ်သေ ၵေႃႉပဵၼ်ၽွင်းလူင်ၾၢႆႇႁူမ်ႇလူမ်ႈလႄႈလႅၼ်လိၼ် လူင်ပွင်ၸိုင်ႈမိူင်းတႆး ၸဝ်ႈသိုၵ်းလူင်ၼၢႆႇဝိၼ်းဢွင်ႇ တွပ်ႇလၢတ်ႈၼႂ်းပၢင်ၵုမ်ၼၼ်ႉဝႃႈ- ယၢမ်းလဵဝ် ဢၼ်ဢမ်ႇၸႂ်ႈသိုၵ်းသေ ယိပ်းၵွင်ႈၵၢင်ႇဝႆႉၼႆႉ မီးသီႇၵေႃႉ၊ ၼႂ်း 4 ၵေႃႉၼၼ်ႉ ဢၼ်တၢင်ႇမၢႆၾၢင်ဝႆႉမီးၵွင်ႈ 5 လဝ်း- ၼႆယဝ်ႉ။ ၵူၼ်းသီႇၵေႃႉ ၸိူဝ်းဢၼ်လႆႈယိပ်းၵွင်ႈပဵၼ်တၢင်းၵၢၼ်ၼႆႉ ပဵၼ်ၸဝ်ႈၶွင်ယေးငိုၼ်းၵမ်ႇပေႃးၸ ဢူးဢွင်ႇၵူဝ်ႇဝိၼ်း၊ ၸွမ်သိုၵ်းဢွင်ႇတၢၼ်းထုတ်ႉ (လိုဝ်ႈၵၢၼ်) ၵေႃႉပဵၼ်ၽူႈတႅၼ်းသၽႃးၸႄႈမိူင်း ၼႂ်းၼႃႈလိၼ်ၵဝ်ႈၵၢင်ႉ။ ၻွၵ်ႊတိူဝ်ႊၸၢႆးၶမ်းလႅင် ၽူႈၵွၼ်းႁူင်းယႃသင်ၶ သီရိတတႃႇၼ ဝဵင်းတူၼ်ႈတီး လႄႈတင်းၵေႃႉပဵၼ်ၽူႈတႅၼ်း ၶဵတ်ႇလိူၵ်ႈတင်ႈမၢႆ 2 ၽူႈတႅၼ်းသၽႃးၸႄႈမိူင်း ၸႄႈဝဵင်းၵူတ်ႉၶၢႆ ဢၼ်ပဵၼ်ႁူဝ်ၼႃႈပျီႇတူႉၸိတ်ႉ ဢူးမိၼ်ႉလုၼ်ႇ၊ မီးၶဝ် 4 ၵေႃႉၸိူဝ်းၼႆႉ-ၼႆယဝ်ႉ။ ဢူးၺီႇလေးၶျၢၼ်း လၢတ်ႈဝႃႈ- “ႁဝ်းၶႃႈယိူင်းဢၢၼ်းတႃႇႁႂ်ႈမၢႆမီႈသုမ်ႇငမ်းလႄႈ လွင်ႈႁူမ်ႇလူမ်ႈၵူၼ်းမိူင်းၼႆသေ ၶႃႈႁဝ်းလႆႈတွင်ႈထၢမ်။ ယၢမ်းလဵဝ်ၼႆႉ ၸုမ်းယိပ်းၵွင်ႈၵၢင်ႇၼႂ်းမိူင်းတႆးၼႆႉ မၼ်းၼမ်လိူဝ်ႁႅင်း၊ ၵွပ်ႈၼၼ်လႄႈ ဢၼ်လႆႈယိပ်းၵွင်ႈပဵၼ်တၢင်းၵၢၼ်တႄႉတႄႉ သမ်ႉမီးၽႂ်၊ ၶႂ်ႈႁူႉလွင်ႈၼႆႉလႄႈထၢမ်။ ႁႂ်ႈပေႃးၸႅၵ်ႇယႅၵ်ႈလႆႈဝႃႈ ၽႂ်ပဵၼ်ၵူၼ်းယိပ်းၵွင်ႈတႄႉတႄႉလႄႈ ၽႂ်ဢမ်ႇၸႂ်ႈၵူၼ်းယိပ်းၵွင်ႈ၊ ယိူင်းဢၢၼ်းလွင်ႈၼႆႉသေ လႆႈထၢမ်ၵႂႃႇ”-ဝႃႈၼႆ။ ၸွမ်းၼင်ႇဢၼ်ၽွင်းလူင် ၾၢႆႇႁူမ်ႇလူမ်ႈလႄႈလႅၼ်လိၼ် လူင်ပွင်ၸိုင်ႈမိူင်းတႆး ၸဝ်ႈသိုၵ်းလူင်ၼၢႆႇဝိၼ်းဢွင်ႇ တွပ်ႇလၢတ်ႈလွင်ႈၶဝ်သီႇၵေႃႉၼၼ်ႉ ၻွၵ်ႊတိူဝ်ႊၸၢႆးၶမ်းလႅင် ယိပ်းဝႆႉၵွင်ႈပွတ်း .32 ။ ၸဝ်ႈသိုၵ်းလူင် ဢွင်ႇတၢၼ်းထုတ်ႉ (လိုဝ်ႈၵၢၼ်) ယိပ်းဝႆႉ .38 Smart-m လဝ်းၼိုင်ႈတင်း .32 ဢၼ်ႁဵတ်းတီႈဢမေႊရိၵၢၼ်ႊ လဝ်းၼိုင်ႈ။ ဢူးဢွင်ႇၵူဝ်ႇဝိၼ်းသမ်ႉ CZ မၢႆၵွင်ႈ 2075 9mm လဝ်းၼိုင်ႈ။ ဢူးမိၼ်ႉလုၼ်ႇသမ်ႉ ယိပ်းၵွင်ႈပွတ်း Germany လဝ်းၼိုင်ႈ၊ တင်းမူတ်း 5 လဝ်း-ၼႆယဝ်ႉ။ ဢူးဢွင်ႇတၢၼ်းထုတ်ႉၼႆႉ ယၢမ်ႈႁၢပ်ႇၵၢၼ်ၽူႈၵွၼ်းၾၢႆႇယၼ်ႇသိုၵ်းၶိုၵ်ႉတွၼ်းမၢႆ 2 ဢၼ်ၵုမ်းၵမ်ၸႄႈမိူင်းတႆး လႄႈ ၸႄႈမိူင်းယၢင်းလႅင်။ လိုဝ်ႈၵၢၼ်ယဝ်ႉသေၶဝ်ႈလိူၵ်ႈတင်ႈ ၼႂ်းၸႄႈဝဵင်းလၢဝ်ႇၵၢႆးသေ ပဵၼ်မႃးၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ 1 ပႃႇတီႇသၢင်ႇသီႈ၊ ပဵၼ်ဝႆႉၽူႈတႅၼ်းၼႂ်းမိူင်းတႆးၵေႃႉၼိုင်ႈ။ ၼႂ်းမိူင်းတႆးၼႆႉ ၸုမ်းယိပ်းၵွင်ႈၵၢင်ႇၼမ်လိူဝ်တၢင်ႇၸႄႈမိူင်း၊ ၸုမ်းပျီႇတူႉၸိတ်ႉၵေႃႈၼမ်သုတ်း၊ တပ်ႉသိုၵ်းလူင်ပွင်ၸိုင်ႈၵေႃႈ တပ်ႉၵွင်ၼမ်လိူဝ်တၢင်ႇၸႄႈမိူင်း။ ၵွပ်ႈၼၼ် ယိူင်းဢၢၼ်းၶႂ်ႈႁူႉဝႃႈ ဢၼ်ပဵၼ်ၽၵ်းၵႃႇၵူၼ်းမိူင်းၼႆႉ မီးတိုဝ်ႉတၢင်းယိပ်းၵွင်ႈလၢႆၵေႃႉ၊ ဢၼ်ယိပ်းၵွင်ႈသမ်ႉပဵၼ်ၵွင်ႈသႅၼ်းလႂ်၊ ၸိူဝ်းၼႆႉသေၽူႈတႅၼ်းၸႄႈမိူင်း ၸႄႈဝဵင်းပင်းတရႃႉ တွင်ႈထၢမ်သေ ၵေႃႉပဵၼ်ၽွင်းလူင်ၾၢႆႇႁူမ်ႇလူမ်ႈလႄႈ လႅၼ်လိၼ် တွပ်ႇလၢတ်ႈပၼ်ၼၼ်ႉ လႆႈႁူႉၸွမ်းၸိူင်ႉၼင်ႇၼႆ။

['ၵူႈလွင်ႈလွင်ႈ']

2017-12-06T12:23:24

https://shannews.org/archives/1173

ပလိၵ်ႈမၢၼ်ႈ တီႉလႆႈမႆႉၵႄႇတွၵ်ႈ တင်း ၼိူဝ်ႉဝူဝ်းႁႅင်ႈ တင်းၼမ်လၢႆ တီႈလၢၼ်ႇၵဵတ်ႉၼမ်ႉဢုၼ်ႇ

တႄႇႁူဝ်လိူၼ်ၻီႊသႅမ်ႊၿိူဝ်ႊၼႆႉမႃး ပလိၵ်ႈမၢၼ်ႈ တီႉလႆႈမႆႉၵႄႇတွၵ်ႈတင်း ၼိူဝ်ႉဝူဝ်းႁႅင်ႈ ဢၼ်တေသူင်ႇၵႂႃႇ မူႇၸေႊ။ ၵႃႈၶၼ်ငိုၼ်းမၢၼ်ႈတူၵ်း 69.872 လၢၼ်ႉပျႃး ဝႃႈၼႆ။ ဝၼ်းတီႈ 04/12/2017 ပလိၵ်ႈမၢၼ်ႈ ၾၢႆႇၵူတ်ႇထတ်း တီႈလၢၼ်ႇၵဵတ်ႉၼမ်ႉဢုၼ်ႇ ၼႂ်းၵႄႈလႃႈသဵဝ်ႈ-သႅၼ်ဝီ ၸႄႈဝဵင်းသႅၼ်ဝီ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ တီႉလႆႈမႆႉၵႃႈၶၼ်ယႂ်ႇလႄႈ ၼိူဝ်ႉဝူဝ်းႁႅင်ႈ ဢၼ်လၵ်ႉ တၢင်ႇမႃးတင်းၵႃး သႅၼ်းမၢၵ်ႉတူး (Toyota Mark 2) တင်း ၵႃးႁပ်ႉၸၢင်ႈတၢင်ႇၵူၼ်း ဢၼ်လုၵ်ႉတၢင်းဝဵင်းလိူဝ်ႇ တေၵႂႃႇတၢင်း မူႇ ၸေႊ။ မႆႉတင်းမူတ်း တီႉလႆႈ 1.4576 တၼ်ႊ၊ ၼိူဝ်ႉဝူဝ်းႁႅင်ႈသမ်ႉ 12,000 ၸွႆႉ ပဵၼ်ၶူဝ်းၶွင်ၽိတ်း မၢႆမီႈ ဢၼ်ဢမ်ႇမီးဝႂ်ဢၼုၺၢတ်ႈ၊ လိၵ်ႈၵမ်ႉသင် ဝႃႈၼႆ။ ၾၢႆႇလူင်ပွင်ၸိုင်ႈပိုၼ်ၽၢဝ်ႇဝႆႉဝႃႈ တႄႇဢဝ်လိူၼ်ၻီႊသႅမ်ႊၿိူဝ်ႊၼႆႉမႃး သဵၼ်ႈတၢင်းမူႇၸေႊ-ဝဵင်းလိူဝ်ႇၼႆႉ လူတ်ႉၵႃးဢၼ်တၢင်ႇၶူဝ်း တေႃႉဢွၵ်ႇၶၢႆ တၢင်းမိူင်းၶႄႇ၊ တင်းမူတ်း မီး 956 လမ်း။ လူတ်ႉၵႃး ဢၼ်တၢင်ႇၶူဝ်းလုၵ်ႉ မိူင်းၶႄႇ ၶဝ်ႈမႃးတၢင်းမူႇၸေႊ သူင်ႇ လူင်းတၢင်းဝဵင်းလိူဝ်ႇသမ်ႉ မီး 970 လမ်း ဝႃႈၼႆ။ ၶေႃႈမုလ်း – မြန်မာ့အလင်း

['ၵူႈလွင်ႈလွင်ႈ']

2017-12-06T11:43:15

https://shannews.org/archives/1170

သိုၵ်းမၢၼ်ႈ ဢဝ်ၵႃးၸၢၵ်ႈထႆလိၼ် ၶဝ်ႈထႆထုၺ်ႇလိၼ် တီႈလိၼ်ၽုၵ်ႇသွမ်ႈ ၵူၼ်းမိူင်း ႁဵတ်းႁႂ်ႈၵူၼ်းမိူင်း ထူပ်းတၢင်းယၢပ်ႇ

သိုၵ်းမၢၼ်ႈ ဢၼ်ပၵ်းတပ်ႉဝႆႉတီႈႁိမ်းဝၢၼ်ႈၶိူဝ်းၶမ်း ၸႄႈဝဵင်းလႃႈသဵဝ်ႈ ဢဝ်ၵႃးၸၢၵ်ႈထႆလိၼ် ၶဝ်ႈထႆထုၺ်လိၼ် ၵူၼ်းမိူင်း။ ၼႄးဝႃႈ ပဵၼ်လိၼ်ပၢင်ပေႃႉမၢၵ်ႇၵွပ်ႉၾ်။ ႁဵတ်းႁႂ်ႈၵူၼ်းမိူင်းထူပ်းတၢင်းယၢပ်ႇ လွင်ႈၵၢၼ်ႁႃၵိၼ်လဵင်ႉတွင်ႉ ဝႃႈၼႆ။ ဝၼ်းတီႈ 5-6/12/2017 ၶၢဝ်းတၢင်း 2 ဝၼ်းၼႆႉမႃး တပ်ႉသိုၵ်းမၢၼ်ႈ မၢႆ 7005 တပ်ႉၵႃးၵၢပ်ႇလဵၵ်း ဢၼ်ပၵ်း တပ်ႉဝႆႉ ႁိမ်းဝၢၼ်ႈ ၶိူဝ်းၶမ်းၼၼ်ႉ ဢဝ်ၵႃးၸၢၵ်ႈၶဝ်ႈထႆထုၺ်လိၼ် ဢၼ်ပဵၼ်တီႈလိၼ်ၶွင်ၵူၼ်းမိူင်း ဝၢၼ်ႈၶိူဝ်း ၶမ်း တင်းမူတ်း 200 ဢေႊၶိူဝ်ႊပၢႆ။ ဢၼ်မီးၾၢႆႇႁွင်ႇဝၢၼ်ႈၶိူဝ်းၶမ်း ဢိူင်ႇႁူးမူၼ်ႈ ၸႄႈဝဵင်းလႃႈသဵဝ်ႈ ၸိုင်ႈတႆး ပွတ်းႁွင်ႇ။ ၸၢႆးထုၼ်းလူႇ ၵူၼ်းဝၢၼ်ႈၶိူဝ်းၶမ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လိၼ်သုၼ်ႇတူဝ်ၶႃႈၶဝ် ၺႃးသိုၵ်းမၢၼ်ႈ ယိုတ်းဢဝ်လၢႆ တင်းမူတ်း မီး 9 ဢေႊၶိူဝ်ႊပၢႆ။ တီႈလိၼ်ဢၼ် သိုၵ်းမၢၼ်ႈ ယိုတ်းဢဝ် တင်းမူတ်း မီး 400 ဢေႊ ၶိူဝ်ႊပၢႆ ပဵၼ်တီႈလိၼ်ၵူၼ်းဝၢၼ်ႈၶိူဝ်းၶမ်း တင်းမူတ်း။ တႃႇ 200 ဢေႊၶိူဝ်ႊပၢႆတႄႉ ၶဝ် ဢဝ်ႁဵတ်း ပၢင်ႇမၢၵ်ႇၵွပ်ႉၾ်။ ဢၼ်ၵိုတ်းလိူဝ်ဝႆႉ 200 ဢေႊၶိူဝ်ႊပၢႆၼၼ်ႉ ႁဝ်းၶႃႈယွၼ်းၶိုၼ်း။ ႁႂ်ႈပၼ် ၶိုၼ်းၵူၼ်းမိူင်း။ ႁဝ်းၶႃႈ ၵူၼ်းမိူင်း ဢမ်ႇမီး တီႈၽုၵ်ႇသွမ်ႈလႄႈ ဢွၼ်ၵၼ်တိုဝ်ၶဝ်ႈၵႂႃႇၽုၵ်ႈသွမ်ႈယူႇ။ ပီၼႆႉ ဝၢႆးႁဝ်းၶႃႈ ဢဝ်ၶဝ်ႈၼႃးယဝ်ႉၵေႃႈ တပ်ႉသိုၵ်းမၢၼ်ႈ ဢဝ်ၵႃးၸၢၵ်ႈၶဝ် ၶဝ်ႈမႃးထႆထုၺ်ၵမ်းလဵဝ် ” ဝႃႈၼႆ။ ယူႇတီႈၵူၼ်းမိူင်း ၸင်ႇလႆႈတၢင်ႇလၢတ်ႈထိုင်တီႈ ၽူႈတႅၼ်းသၽႃးၸိူဝ်ႉၸၢတ်ႈ ႁႂ်ႈၸွႆႈၶပ်ႈၶိုင်ပၼ် ႁႂ်ႈၵူၼ်းမိူင်း လႆႈၶိုၼ်းၽုၵ်ႇသွမ်ႈၵိၼ်ၶိုၼ်း ဝႃႈၼႆ။ ၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ပႃႇတီႇႁူဝ်သိူဝ် ၸႄႈတွၼ်ႈလႃႈသဵဝ်ႈ လၢတ်ႈတီႈၸုမ်းၶၢဝ်ႇၽူႈတွႆႇ ႁွၵ်ႈဝႃႈ “ ၵဵဝ်ႇၵပ်းလွင်ႈၼႆႉ တီႈၶွမ်ႊမတီႊ ၾၢႆႇၵူတ်ႇထတ်းတီႈလိၼ် ၵူၼ်းမိူင်းၺႃးယိုတ်းၼႂ်းၸႄႈတွၼ်ႈလႃႈသဵဝ်ႈ ႁဝ်းၶႃႈ ဢုပ်ႇဢူဝ်းၵၼ်ယဝ်ႉ တေႃႈလဵဝ်ၼႆႉ ၸဝ်ႈၼႃးႁဝ်းၶဝ်ၵေႃႈ မီးတီႈၽုၵ်ႇသွမ်ႈဢိတ်းၼိုင်ႈၵူၺ်း သိုၵ်းမၢၼ်ႈ ႁုပ်ႈယိုတ်း ဢဝ်ၵႂႃႇႁဵတ်းပၢင်ႇပေႃႉၵွပ်ႉၾ်။ လိၼ်ဢၼ်လိူဝ်ၼၼ်ႉ သိုၵ်းမၢၼ်ႈ ႁဵတ်းတီႈပၢင်ႇၾိုၵ်း ႁေႃႈၵႃးၵၢပ်ႇ လဵၵ်းၶဝ်။ ၵူၺ်းၵႃႈ ယူႇတီႈၸုမ်း ၶွမ်ႊမတီႊ ၾၢႆႇၵူတ်ႇထတ်းတီႈလိၼ် ၵူၼ်းမိူင်းၺႃးယိုတ်းၼႂ်းၸႄႈတွၼ်ႈလႃႈသဵဝ်ႈ ဢွၼ်ၵၼ် တႅပ်းတတ်းဝႃႈ ၽိူဝ်ႇတေၶႂၢၵ်ႈႁဵတ်း ပၢင်ႇပေႃႉၵွပ်ႉၾ်ထႅင်ႈၼၼ်ႉတႃႉ ပၼ်ၶိုၼ်းၵူၼ်းမိူင်းလႃႈ” ဝႃႈၼႆ။ ၵူၺ်းၵႃႈ ယၢမ်းလဵဝ် ၶဝ်တေတႅပ်းတတ်းၸိူင်ႉႁိုဝ်ၵေႃႈဢမ်ႇႁူႉ တေႃႈလဵဝ်ၼႆႉ သိုၵ်းမၢၼ်ႈ ဢဝ်ၵႃးၸၢၵ်ႈ လူင်းထုၺ် လိၼ်ယဝ်ႉလႄႈ ၵူၼ်းမိူင်းၵေႃႈ ထူပ်းၵိၼ်းၶၢၼ်ၸႂ်ဝႆႉ။ ၾၢႆႇၵူတ်ႇထတ်းတီႈလိၼ် ၺႃးယိုတ်း ၼႂ်းၸႄႈတွၼ်ႈ လႃႈသဵဝ်ႈ ၵေႃႈလၢတ်ႈဝႃႈ ၾၢႆႇလူင်ပွင်ၸိုင်ႈၸႄႈမိူင်းလႄႈ မိူင်းႁူမ်ႈတုမ် ပႆႇတွပ်ႇလၢတ်ႈသင်မႃး” ဝႃႈၼႆ။ လိၼ်ၵူၼ်းဝၢၼ်ႈၶိူဝ်းၶမ်း ဢိူင်ႇႁူးမူၼ်ႈ 400 ဢေႊၶိူဝ်ႊပၢႆၼႆႉ သိုၵ်းမၢၼ်ႈယိုတ်းဢဝ် ၸဵမ်မိူဝ်ႈပီ 2008။

['သုၼ်ႇလႆႈၵူၼ်း']

2017-12-06T11:40:45

https://shannews.org/archives/1166

ၽူႈတႅၼ်းလႄႈ ၵူၼ်းမိူင်းတေပူၵ်းပၢႆႉမႂ်ႇ ၶဝ်ႈဢွၵ်ႇဝဵင်းလႃႈသဵဝ်ႈ ဢၼ်တႅမ်ႈပႃးလိၵ်ႈတႆး

ၽူႈတႅၼ်းသၽႃးၸိူဝ်ႉၸၢတ်ႈ တင်း ၾၢႆႇလိူမ်ႈလႆႇ ဝဵင်းလႃႈသဵဝ်ႈ ႁူမ်ႈၵၼ်သေ လူင်းပိုၼ်ႉတီႈ တူၺ်းတႃႇပူၵ်း ပၢႆႉမႂ်ႇ တၢင်းၶဝ်ႈ/ ဢွၵ်ႇဝဵင်း လႃႈသဵဝ်ႈ- သႅၼ်ဝီ တေတႅမ်ႈသႂ်ႇလိၵ်ႈ 2 ၽႃႇသႃႇ တႆးတင်းမၢၼ်ႈ ဝႃႈၼႆ။ ဝၼ်းတီႈ 05/12/2017 ယၢမ်းဝၢႆးဝၼ်း ၽူႈတႅၼ်းသၽႃးၸိူဝ်ႉၸၢတ်ႈ ၸၢႆးဝၼ်းလႅင်းၶမ်း တင်း ၾၢႆႇလိူမ်ႈလႆႇ ႁူမ်ႈၵၼ် လူင်းတူၺ်းပိုၼ်ႉတီႈ(ဢွင်ႈတီႈ) တႃႇပူၵ်းပၢႆႉမႂ်ႇ တၢင်းၶဝ်ႈ/ ဢွၵ်ႇဝဵင်း ႁိမ်းဢိူင်ႇႁူဝ်ပိုၵ်ႉ လႅၼ်ဝဵင်းတၢင်း ဢွၵ်ႇ လႃႈသဵဝ်ႈ – သႅၼ်ဝီ ၼႂ်းၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ဝႃႈၼႆ။ ၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ပႃႇတီႇႁူဝ်သိူဝ် ၸႄႈတွၼ်ႈလႃႈသဵဝ်ႈ လၢတ်ႈတီႈၸုမ်းၶၢဝ်ႇၽူႈတွႆႇ ႁွၵ်ႈဝႃႈ “ ယူႇတီႈသင်ၶၸဝ်ႈတင်း ၵူၼ်းမိူင်း ၸႄႈဝဵင်းလႃႈသဵဝ်ႈ တုၵ်းယွၼ်းသေ ၶႃႈႁဝ်း ၶတ်းၸႂ်တၢင်ႇလိၵ်ႈ ၼင်ႇ ႁိုဝ် ပၢႆႉတၢင်းၶဝ်ႈ/ ဢွၵ်ႇ ဝဵင်းလႃႈသဵဝ်ႈ ႁဝ်းၶႃႈ ပေႃးတေပႃးလိၵ်ႈတႆးမႃးၼၼ်ႉ။ တေႃႈလဵဝ် ယူႇတီႈၶႃႈႁဝ်းတင်း ၾၢႆႇ လိူမ်ႈလႆႇ လႆႈႁူမ်ႈၵၼ်သေ လူင်းတူၺ်းဢွင်ႈတီႈ တႃႇတေသၢင်ႈ ပၢႆႉမႂ်ႇ တီႈတၢင်းဢွၵ်ႇ ဝဵင်းလႃႈသဵဝ်ႈ ၵႂႃႇသႅၼ်ဝီ။ တေသၢင်ႈဢၼ်မႂ်ႇ တေသႂ်ႇလိၵ်ႈတႆးတင်းမၢၼ်ႈ သွင်ၽႃႇသႃႇ ဢၼ်ၵဝ်ႇဢၼ်မီးဝႆႉၼၼ်ႉၵေႃႈ တေဢမ်ႇၵႂႃႇယႃႉ မၼ်း။ ၵႃႈၸႂ်ႉၸၢႆႇတေဢဝ်ငိုၼ်းဢၼ်လူင်ပွင်ၸိုင်ႈၵမ်ႉၸွႆႈ” ဝႃႈၼႆ။ ပၢႆႉတၢင်းၶဝ်ႈ/ ဢွၵ်ႇဝဵင်း လႃႈသဵဝ်ႈ-သႅၼ်ဝီၼႆႉ လၢမ်းၶၢတ်ႈဝႆႉ တေၵေႃႇသၢင်ႈ ၼႂ်းပီ 2018 တႃႇၶၢဝ်းတၢင်း 4-5 လိူၼ်ႁႂ်ႈယဝ်ႉ ဝႃႈၼႆ။ ၸၢႆးသူမ်ၶျႆး ၽွင်းလူင်ၾၢႆႇလိူမ်ႈလႆႇလူင်ပွင်ၸိုင်ႈမိူင်းတႆးၵေႃႈ ပိုၼ်ၽၢဝ်ႇ မိူဝ်ႈပီ 2016 လိူၼ်ၵျုၼ်ႊဝႃႈ ပၢႆႉၶဝ်ႈ ဢွၵ်ႇ/ဝဵင်း ၼႂ်းၸိုင်ႈတႆး ၼွၵ်ႈလိူဝ်လိၵ်ႈမၢၼ်ႈယဝ်ႉ သႂ်ႇပႃးလိၵ်ႈၸၢဝ်းၶိူဝ်းၽႂ်မၼ်း ၸိူင်ႉႁိုဝ်ၵေႃႈလႆႈ ဝႃႈၼႆဝႆႉ။ တႄႇဢဝ်ၼၼ်ႉမႃး ၼႂ်းၸႄႈဝဵင်း မိူင်းတႆး လၢႆလၢႆတီႈ ဢွၼ်ၵၼ်ၶိုၼ်းမႄးတႅမ်ႈသႂ်ႇလိၵ်ႈတႆး တီႈပၢႆႉတၢင်းၶဝ်ႈ/ ဢွၵ်ႇဝဵင်း မိူၼ် မိူင်းတႆးပွတ်းႁွင်ႇ၊ ပွတ်းၸၢၼ်းလႄႈ ပွတ်းဢွၵ်ႇၵမ်ႈၽွင်ႈ။

['ၵူႈလွင်ႈလွင်ႈ']

2017-12-05T05:47:51

https://shannews.org/archives/1150

SSPP/SSA ၸတ်းႁဵတ်းပၢင်ၵႅဝ်ႈ တၵ်ႉယမ်ၶႂၼ်ငဝ်း ၽူႈႁတ်းႁၢၼ်လုၵ်ႉၽိုၼ်ႉ

ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA ၸတ်းႁဵတ်းပၢင်ၵႅဝ်ႈ တၵ်ႉယမ် ၶႂၼ်ငဝ်းၸဝ်ႈၽူႈၸိူဝ်းတၢၼ်းၼိူဝ်ႉလိူတ်ႈသၢႆၸႂ်ၵႂႃႇ ၽွင်းသိုၵ်းတိုၵ်းဢဝ်လွင်ႈထၢင်ႇႁၢင်ႈ ၼႂ်းတိုဝ်ႉတၢင်းဝၼ်းၽူႈႁတ်းႁၢၼ်လုၵ်ႉၽိုၼ်ႉ ၶွပ်ႈတဵမ် 39 ပီ တီႈငဝ်ႈငုၼ်း ဝဵင်းမႂ်ႇဝၢၼ်ႈႁႆး။ လိူၼ်တီႊသိမ်ႊပိူဝ်ႊ 5 ဝၼ်း ပီ 2017 – SSPP/SSA ၸတ်းႁဵတ်းပၢင်တၢင်းလီ တၢၼ်းၶဝ်ႈသွမ်း ၽၵ်းပဵၼ်း ထိုင်သင်ၶၸဝ်ႈ တီႈဝိႁၢၼ်လူင် ဝၢၼ်ႈႁႆး။ မႅင်ႇယိုၼ်ႈၵုသူလ်ထိုင် ၶႂၼ်ငဝ်း ၸဝ်ႈသိူဝ်ၶၼ်ႇ ၵႅမ်ႁူဝ်ပဝ်ႈ ပႃႇတီႇမႂ်ႇသုင်ၸိုင်ႈတႆး ၊ ၸဝ်ႈသိူဝ်ဝၼ်း ဢိၵ်ႇ ၵေႃႉသိုၵ်းၵေႃႉႁၢၼ် ၸိူဝ်းလႆႈလုသဵင်ႈၵႂႃႇ ၽွင်းၶဝ်ႈပၢင်သိုၵ်းတိုၵ်းလိုပ်ႈၽူႈၶႂၢၵ်ႈမိူင်း – ဝႃႈၼႆ ။ ၸွမ်သိုၵ်းလူင် သိူဝ်ထႅၼ်ႈ ၽူႈၼမ်းၼႃႈ (1) မွၵ်ႇလၢတ်ႈၶေႃႈၵႂၢမ်းၵႂႃႇဝႃႈ- “ဝၼ်းၽူႈႁတ်းႁၢၼ် လုၵ်ႉၽိုၼ်ႉဢၼ်ဝႃႈၼႆ့ၵေႃႈ ႁဝ်းလူဝ်ႇလႆႈ သိုပ်ႇလၢမ်းတၢမ်းသေ ႁဵတ်းၵႂႃႇ။ လူဝ်ႇလႆႈဢဝ် ၵုင်ႇဢဝ်မုၼ်ၶဝ်ၸဝ်ႈ ၊ ၸိူဝ်းပဵၼ်ၽူႈႁတ်းႁၢၼ်ႁဝ်းၶဝ်ၸဝ်ႈတင်းသဵင်ႈ ဢဝ်ၼႃႈဢူၵ်းႁဵတ်း တမ်ႇတိူင်းသေလႄႈ ဢဝ်လိူတ်ႈ ယွႆ့တူၵ်း ၼိူဝ်ၼင်လိၼ်မိူင်းၼၼ်ႉ လႆႈယွႆ့တူၵ်းၵႂႃႇလၢႆလၢႆ ဢမ်ႇၸိုဝ်ႈ။ ၵွပ်ႈပိူဝ်ႈ ၽူႈမိူၵ်ႈမႂ်ႈၶဝ်ပႄ့ၵိၼ်ႁဝ်း သမ့်ပေႃးဢမ်ႇၶၢမ်ႇလႆႈ ၼင်ႇႁိုဝ် ၵၢမ်ႇၵျမႃႇတႆး ႁႂ်ႈတႆးႁဝ်းပေႃး ၽၢၼ်ႇသၢင်းလႆႈၼၼ့် ၽူႈႁတ်းႁၢၼ်ႁဝ်းၶဝ်တင်းသဵင်ႈၸင်ႇလႆႈတႄႇမႃး ၵၢၼ်ယိပ်းၵွင်ႈၵၢင်ႇလုၵ့်ၽိုၼ့်” – ဝႃႈၼႆ။ မိူဝ်ႈပီ 1978 ၼၼ်ႉ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး လႄႈ ၸုမ်းသိုၵ်းမၢၼ်ႈ ၼေႇဝိၼ်း လႆႈပဵၼ်ပၢင်တိုၵ်းၵၼ်ႁၢဝ်ႈႁႅင်းလၢႆတီႈ။ ၽွင်းၼၼ်ႉ ၵေႃႉပဵၼ် ၵႅမ်ႁူဝ်ပဝ်ႈ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၸဝ်ႈသိူဝ်ၶၼ်ႇ ႁွင်ႉၸဝ်ႈဢုင်းပွင်ႇ လႆႈလူႇ တၢၼ်းၼိူဝ်ႉလိူတ်ႇသၢႆၵႂႃႇၼႃႈသိုၵ်း။ တႄႇဢဝ်ၼၼ်ႉမႃး ပႃႇတီႇမႂ်ႇသုင်ၸိုင်ႈတႆး လႆႈမၵ်းမၼ်ႈ ဝၼ်းၸဝ်ႈဢုင်းပွင်ႇ လုသဵင်ႈသုတ်းမုၼ်ႈ ၼၼ်ႉ ပဵၼ်ဝၼ်းၽူႈႁတ်းႁၢၼ်လုၵ်ႉၽိုၼ်ႉၼႆ – ၽူႈၼမ်းၼႂ်း( 2) ပႃႇတီႇမႂ်ႇသုင်ၸိုင်ႈတႆး ၸဝ်ႈသိုၵ်းၸၢႆးသု လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ “ၸဝ်ႈသိူဝ်ၶၼ်ႇ ပဵၼ်ၵႅမ်ႁူဝ်ပဝ်ႈသေ တူၵ်းသုမ်းၵႂႃႇၼႃႈသိုၵ်း တင်း ၸဝ်ႈသိူဝ်ဝၼ်း။ ၸဝ်ႈသိူဝ်ဝၼ်းၼႆႉ ၺႃးယိုဝ်းမၢတ်ႇၸဵပ်း၊ ၵမ်မၢၵ်ႇပွမ်းဝႆႉသေ ၵႅင်ႈတၢႆ၊ ၸႂ်ႉလုၵ်ႈၼွင်ႉ ထွၼ်ဢွၵ်ႇ ၽူႈၶဵၼ်ထိုင်မႃး မၼ်းၸဝ်ႈၵေႃႈ တိုတ်ႉမၢၵ်ႇပွမ်းယူပ်ႈသႂ်ႇ ႁႂ်ႈၽူႈၶဵၼ်ၸုမ်းသိုၵ်းၼႄႇ ဝိၼ်းၶဝ် လႆႈတၢႆၵႂႃႇတင်း ၼမ် လႄႈ ဝၼ်းၽူႈႁတ်းႁၢၼ်လုၵ်ႉၽိုၼ်ႉၵေႃႈ တႄႉတီႈၶဝ်ႈသွင်ၸဝ်ႈသေ ပဵၼ်မႃး” – ဝႃႈၼႆ။ ပၢင်ၵႅဝ်ႈဝၼ်းၽူႈႁတ်းႁၢၼ်လုၵ်ႉၽိုၼ်ႉၸတ်းႁဵတ်းတီႈႁူင်းႁဵၼ်းၽိုၵ်းသွၼ်ၵၢၼ်သိုၵ်း ငဝ်ႈငုၼ်းဝၢၼ်ႈႁႆး။ ၸွမ်သိုၵ်းလူင် သိူဝ်ထႅၼ်ႈ ၽူႈၼမ်းၼႃႈ (1) ၊ ၸွမ်သိုၵ်း ၶိူဝ်းတႆး ၵႅမ်ႁူဝ်ပဝ်ႈ (1) ၊ ၸွမ်ႁၢၼ် ၶုၼ်သႅင် ၵႅမ်ႁူဝ်ပဝ်ႈ (2) ၊ ၸဝ်ႈသိုၵ်းလူင် ၵျေႃႇလႃ့ ၽူႈၼမ်းၼႂ်း 1 ၊ ၸဝ်ႈသိုၵ်း ၸၢႆးသူ့ လႄႈၽူႈမီးၸၼ့်၊ ၵေႃ့သိုၵ်းၵေႃ့ႁၢၼ် ဢိၵ်ႇပေႃႈမႄႈၵူၼ်းမိူင်း ၶိုၼ်ႈႁွတ်ႈႁဵင်ပၢႆ။

['ၵၢၼ်သိုၵ်း']

2017-12-04T05:46:30

https://shannews.org/archives/1145

ၽူႈတႅၼ်းသၽႃးၵူၼ်းမိူင်း လႄႈၾၢႆႇၽွင်းငမ်း ၸႄႈဝဵင်းသႅၼ်ဝီ ႁူပ်ႉထူပ်းၵူၼ်းဝၢၼ်ႈ ၵႄႈလိတ်ႈပၼ်ႁႃ ပၢင်လွင်း

ၸၢႆးဢူးၶမ်း ၽူႈတႅၼ်းသၽႃးၵူၼ်းမိူင်း ပႃႇတီႇႁူဝ်သိူဝ် ၸႄႈဝဵင်းသႅၼ်ဝီ ႁူပ်ႉထူပ်းၵူၼ်းမိူင်း ၼႂ်းဢိူင်ႇၼမ်ႉၸလၢပ်ႈ ၵႄႈလိတ်ႈပၼ်ႁႃပၢင်တေႃႇလွင်း။ ဝၼ်းတီႈ 03/12/2017 ယၢမ်းၵၢင်ဝၼ်း 10 မူင်း ထိုင် 12 မူင်းပၢႆၼၼ်ႉ ၽူႈတႅၼ်းသၽႃးၵူၼ်းမိူင်း ၸႄႈဝဵင်းသႅၼ် ဝီ၊ ပလိၵ်ႈမၢၼ်ႈလႄႈ ၽူႈယႂ်ႇၵူၼ်းလူင် ၽူႈၵွၼ်းဢိူင်ႇ၊ ၽူႈၵွၼ်းဝၢၼ်ႈႁူမ်ႈၵၼ်ၵႂႃႇၵူတ်ႇထတ်း ၼႂ်းပိုၼ်ႉတီႈဢုပ်ႇ ဢူဝ်း/ မူႇၸုမ်းဢၼ် ဢွၼ်ၸတ်းႁဵတ်းပၢင်တေႃႇလွင်း တီႈဝၢၼ်ႈၼမ်ႉဢုၼ်ႇ ဢိူင်ႇၼမ်ႉၸလၢပ်ႈ ၸႄႈဝဵင်းသႅၼ်ဝီ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ ၸွမ်းၼင်ႇ ၵူၼ်းဝၢၼ်ႈ ၵူၼ်းမိူင်းၼႂ်းပိုၼ်ႉတီႈ ဢွၼ်ၵၼ်မႆႈၸႂ် လွင်ႈႁူမ်ႇ လူမ်ႈဝၢၼ်ႈသူၼ်လႄႈ လွင်ႈတိုဝ်းၵမ် ၵူၼ်းဝၢၼ်ႈလူႉ- ဝႃႈၼႆ။ ၸၢႆးဢူးၶမ်း ၽူႈတႅၼ်းသၽႃး ၵူၼ်းမိူင်း ၸႄႈဝဵင်းသႅၼ်ဝီ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၵူၼ်းမိူင်းၼႂ်းပိုၼ်ႉ တီႈယွၼ်းႁႂ်ႈ ႁဝ်းၶႃႈၵူတ်ႇထတ်းပၼ် ယႃႇႁႂ်ႈမီးပၢင်လွင်း။ ႁဝ်းၶႃႈလႆႈၵႂႃႇဢုပ်ႇဢူဝ်း ၸွမ်းၽူႈၵုမ်းၵမ် တီႈၼၼ်ႈ ၵမ်းသိုဝ်ႈ။ ၶဝ်လၢတ်ႈဝႃႈ ၶဝ်ဢွၵ်ႇလိၵ်ႈဝႆႉဝႃႈ တေႁဵတ်းတၢင်းပၼ်၊ မႄးတၢင်းပၼ်၊ မႄးႁူင်းႁဵၼ်းပၼ်၊ တေပိုတ်ႇ ပၼ် တီႈဢၢပ်ႇၼမ်ႉဢုၼ်ႇ ၸဵမ်ၸိူဝ်းၼႆႉ တီႈတႄႉသမ်ႉမႃးႁဵတ်းပၢင်လွင်းလႄႈ ၵူၼ်းမိူင်းၸင်ႇၸႅင်ႈမႃး ” ဝႃႈၼႆ။ ၼႂ်းဢိူင်ႇၼမ်ႉၸလၢပ်ႈ ဝၢၼ်ႈၼမ်ႉဢုၼ်ႇ၊ ဝၢၼ်ႈတူၼ်ႈမူင်ႈ၊ ၶုၼ်ႇမိၼ်ႉ၊ သႅင်ၵႅဝ်ႉ၊ ၼွင်ဝဝ်း ၸိူဝ်းၼႆႉ။ ပၢင်လွင်း ဢၼ်မႃးပိုတ်ႇၼႂ်း ဢိူင်ႇၼမ်ႉၸလၢပ်ႈၼႆႉ တိုၵ်ႉမီး 3-4 ဝၼ်းၵူၺ်း ဝႃႈၼႆ။ ၼႂ်းပၢင်တေႃႇလွင်း တီႈဝၢၼ်ႈၼမ်ႉဢုၼ်ႇၼႆႉ မီးမၢၵ်ႇတူၵ်းၵိင်ႈလွႆ၊ ပၢင်ၽၢႆႉ၊ လေးၵွင်ႇၵျိၼ်ႇ ဢိၵ်ႇထႅင်ႈလၢႆ လၢႆလွင်ႈ။ ၵူၼ်းမႃးတေႃႇလွင်းသမ်ႉ ၵမ်ႈၼမ် ၵူၼ်းလႃႈသဵဝ်ႈ ဝႃႈၼႆသေတႃႉ ၵူၼ်းၼႂ်းၸႄႈဝဵင်းသႅၼ်ဝီ၊ ၵူၼ်းဝၢၼ်ႈၵူၼ်းသူၼ် ၸိူဝ်းယူႇႁိမ်းႁွမ်းၵေႃႈ မႃးလဵၼ်ႈၸွမ်း ဝႃႈၼႆ။

['ၵူႈလွင်ႈလွင်ႈ']

2017-12-04T05:45:19

https://shannews.org/archives/1142

ၸုမ်းၵဝ်ႉငဝ်ႈသုၼ်ႇလႆႈၵူၼ်း ႁႂ်ႈသိုၵ်းလူင်ပွင်ၸိုင်ႈမၢၼ်ႈ ၵိုတ်းယိုတ်းလွင်ႈ ပူၼ်ႉပႅၼ်သုၼ်ႇလႆႈၵူၼ်း ၼႂ်းမိူင်းတႆး

ၸုမ်းၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး ဢွၵ်ႇၽိုၼ်တၢမ်းငဝ်းလၢႆး လွင်ႈသိုၵ်းမၢၼ်ႈပူၼ်ႉပႅၼ်သုၼ်ႇလႆႈၵူၼ်း လွင်ႈ တဵၵ်းတဵင် ၸႂ်ႉႁႅင်းလၢႆၵူၼ်းမိူင်းလႄႈ ဢဝ်ၵိၼ်ၶွင်လၢႆ ၵူၼ်းမိူင်း ၽွင်းပဵၼ်ပၢင်တိုၵ်းၸွမ်း ပႃႇတီႇမႂ်ႇသုင် ၸိုင်ႈတႆး/ တပ်ႉသိုၵ်းၸိုင်ႈတႆး ၼႂ်းၸႄႈဝဵင်းသီႇပေႃႉ ဝႃႈၼႆ။ ဝၼ်းတီႈ 04/12/2017 ၸုမ်းၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး ဢွၵ်ႇၽိုၼ်တၢမ်းငဝ်းလၢႆး လွင်ႈသိုၵ်းမၢၼ်ႈၶမရ 147 ဢၼ်ပၵ်းတပ်ႉတီႈၼွင်ၵေႃႈ ၸႄႈဝဵင်းသီႇပေႃႉၼၼ်ႉ မိူဝ်ႈပူၼ်ႉမႃး ဝၼ်းတီႈ 28/11/2017 ဢဵၼ်ႁႅင်းသိုၵ်း မွၵ်ႈ 60 ၵေႃႉ တဵၵ်းၸႂ်ႉထဝ်ႈၸၢႆးၵေႃႉၼိုင်ႈ ဢႃယု 50 ပီ သူင်ႇတၢင်းပၼ်ၶဝ် ထိုင်ဝၢၼ်ႈၼမ်ႉလိၼ်း။ ဝၼ်းတီႈ 29/11/2017 သမ်ႉ ဝၢႆးဝၼ်း ႁူပ်ႉၺႃးထူဝ်ႈလႃႈၵျီႇ ၵူၼ်းမိူင်းသေ ဢဝ်ၵိၼ်လၢႆတႅင်တဝ်ႈ/ ၸမ်ႇပူႇ 10 လုၵ်ႈ။ 30/11/2017 သမ်ႉ သိုၵ်းမၢၼ်ႈၸုမ်းၼႆႉၵူၺ်းၼင်ႇၵဝ်ႇ ၸႂ်ႉပူႇၵႄႇ ၼႂ်းဝၢၼ်ႈပႃႇၵၢင်း ႁႂ်ႈဢဝ်ထူဝ်ႈလႃႈၵျီႇ 3 လမ်း သူင်ႇၶဝ်ထိုင် တီႈသႅင်ၵႅဝ်ႉ ၸဵမ်ၸိူဝ်းၼႆႉ ဝႃႈၼႆ။ ၸၢႆးႁေႃသႅင် ၽူႈၶၢၼ်ပၢၵ်ႇ ၸုမ်းၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁဝ်းၶႃႈ ဢမ်ႇၶႂ်ႈႁႂ်ႈလွင်ႈၸိူင်ႉၼႆၵိူတ်ႇၶိုၼ်ႈထႅင်ႈ။ ပေႃးပဵၼ်မႃး ဢၼ်ၺႃးၸၢၵ်ႇသမ်ႉ ပဵၼ်ၵူၼ်းဝၢၼ်ႈၵူၼ်း သူၼ်။ မိူၼ်ၵူၼ်းမိူင်းဢၼ်ၺႃးၸွမ်းတႃႈၸွမ်းတၢင်း ၺႃးၺွပ်း၊ ၺႃးဢဝ်ၵိၼ်ၶွင်လၢႆ၊ တဵၵ်းၸႂ်ႉၵႂႃႇသူင်ႇတၢင်းပၼ် ၸိူဝ်းၼႆႉ လွင်ႈၼႆႉ မၼ်းပူၼ်ႉပၢၼ်မၼ်းယဝ်ႉ ဢမ်ႇထုၵ်ႇလီပဵၼ်ယဝ်ႉ။ ၵွပ်ႈၼႆလႄႈ ဢၼ်လႆႈသေႁၢႆၼၼ်ႉ ၵေႃႈ ၶႂ်ႈႁႂ်ႈလူင်ပွင်ၸိုင်ႈၶဝ် ႁၢပ်ႉဢဝ်ပုၼ်ႈၽွၼ်းပၼ်ၵႂႃႇ” ဝႃႈၼႆ။ ၼွၵ်ႈလိူဝ်ၼၼ်ႉ ၵဵဝ်ႇၵပ်းလွင်ႈ ၸၢႆးလႃႉႁၢၼ်ႇ ဢႃယု 8 ၶူပ်ႇ ပဵၼ်ၵူၼ်းဝၢၼ်ႈၼႃးသၢင်း ဢၼ်ၵႂႃႇႁဵတ်းႁႆႈၸွမ်း ပေႃႈ မႄႈမၼ်းသေ ယဵပ်ႇၺႃးမၢၵ်ႇတႅၵ်ႇ ၼႂ်းသူၼ်ၶဝ်ႈၵၢပ်ႇသေ လူႉတၢႆထင်တီႈ ၼႂ်းၸႄႈဝဵင်းၼမ်ႉတူႈၼၼ်ႉ ၵူၼ်းဝၢၼ်ႈလွမ်တူၵ်ႇတၵ်ႉၵၼ်ဝႃႈ မၢၵ်ႇၼၼ်ႉပဵၼ်မၢၵ်ႇ သိုၵ်းမၢၼ်ႈ ၵွပ်ႈဝႃႈသိုၵ်းမၢၼ်ႈတပ်ႉၵွင် 110 မွၵ်ႈ 107 ၵေႃႉ ဢၼ်ယူႇ ပႃႈတႂ်ႈ တပ်ႉၸုမ်းလူင် 33 လႄႈသိုၵ်းလွႆ/တဢၢင်း လႆႈပဵၼ်ပၢင်တိုၵ်းၵၼ် မိူဝ်ႈဝၼ်းတီႈ 02/10/ 2017 ၶၢဝ်း ယၢမ်း 4 မူင်းဝၢႆးဝၼ်း ၼႂ်းပိုၼ်ႉတီႈၼၼ်ႉသေၵူၼ်းဝၢၼ်ႈ လႆႈႁၼ်သိုၵ်းမၢၼ်ႈ မႅၵ်ႇမၢၵ်ႇ ၼၼ်ႉပႃး ဝႃႈၼႆ။ ၸၢႆးႁေႃသႅင် သိုပ်ႇလၢတ်ႈဝႃႈ ၼႂ်းဝၢၼ်ႈမိူင်းႁဝ်းၶႃႈၼႆႉ မၼ်းဢမ်ႇမီးပၵ်းပိူင်သင်တႄႉတႄႉ။ ယဝ်ႉၵေႃႈ ၵဵဝ်ႇၵပ်း လွင်ႈႁူမ်ႇလူမ်ႈ လွင်ႈလွတ်ႈလႅဝ်း လွင်ႈထၢင်ႇႁၢင်ႈၵႂႃႇမႃးၵူၼ်းမိူင်းႁဝ်းၵေႃႈမၼ်းဢမ်ႇမီး။ ပႅၵ်ႉသမ်ႉဝႃႈ ပဵၼ် လူင်ပွင်ၸိုင်ႈမိူင်းၻီႇမူဝ်ႇၶရေႇသီႇ ဝႃႈၼႆသေတႃႉၵေႃႈ။ ပေႃးႁဝ်းၶႃႈမႃးထတ်းတူၺ်း ၸွမ်းဝၢၼ်ႈၼွၵ်ႈ ၼႃးပၢင်ႇႁဝ်း ၶႃႈၼႆႉ မၼ်းပႆႇၸႂ်ႈတီႈငဝ်းလၢႆးဢၼ်ၵတ်းယဵၼ်တႄႉတႄႉ ယဝ်ႉၵေႃႈ ၵူၼ်းဝၢၼ်ႈၵူၼ်းမိူင်းႁဝ်းတေၵႂႃႇတၢင်း လႂ် ပႆတၢင်းလႂ်ၼႆၵေႃႈ လႆႈၾၢင်ႉ။ သင်ဝႃႈဢမ်ႇၾၢင်ႉၵေႃႈ ၵႂႃႇၺႃးမၢၵ်ႇလႄႈသင်၊ ၵႂႃႇၺႃးၸုမ်းၼၼ်ႉၸုမ်းၼႆႉ လႄႈသင် ၸဵမ်ၸိူဝ်းၼၼ်ႉ မၼ်းတိုၵ်ႉႁဵတ်းႁႂ်ႈၵူၼ်းမိူင်းႁဝ်းတိုၵ်ႉလႆႈၵူဝ်ယူႇ။ ၶႂ်ႈႁႂ်ႈလူင်ပွင်ၸိုင်ႈ ဢၼ်ပဵၼ် ၻီႇမူဝ်ႇၶရေႇသီႇယၢမ်းလဵဝ်ၼႆႉ ၸွႆႈထတ်းပၼ်၊ လူင်းပၼ်၊ ၸွႆႈၵႄႈၶႆငဝ်းလၢႆး ႁႂ်ႈၵူၼ်းဝၢၼ်ႈၵူၼ်းမိူင်းႁဝ်း ၵႂႃႇမႃး ယူႇသဝ်းထၢင်ႇႁၢင်ႈလွတ်ႈလႅဝ်း” ဝႃႈၼႆ။ ပူၼ်ႉမႃး ဝၼ်းတီႈ 29/11/2017 ၶၢဝ်းယၢမ်း 8:30 ၵၢင်ၼႂ် သိုၵ်းလူင်ပွင်ၸိုင်ႈမၢၼ်ႈဢွၵ်ႇဝၢၼ်ႈၼမ်ႉလိၼ်းသေ သိုပ်ႇၶၢဝ်း တၢင်းမုင်ႈၸူး ၼႃႈ တၢင်းၸၢၼ်းဢၼ်မီးလွႆ ၵႂႃႇႁူပ်ႉသႂ်ႇပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး တီႈ ၵွင်းမႆႉႁုင်း။ လႆႈပဵၼ်ပၢင်တိုၵ်း ၵၼ်ႁိုင်မွၵ်ႈၶိုင်ႈၸူဝ်ႈမူင်းပၢႆသေ ထွႆပွၵ်ႈၸူးဝၢၼ်ႈၼမ်ႉလိၼ်းလႄႈ ပၢင်တိုၵ်း ၸင်ႇယဵၼ်ၵႂႃႇ။ ပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး SSPP/SSA ၼႆႉ ပဵၼ်ၸုမ်းဢဝ်ငမ်းယဵၼ်ၸၼ်ႉၸႄႈမိူင်း၊ ၸၼ်ႉမိူင်း ႁူမ်ႈတုမ် မိူဝ်ႈပီ 2012 သေတႃႉ၊ ၺႃးသိုၵ်းလူင်ပွင်ၸိုင်ႈမၢၼ်ႈ ႁႅၼ်းသိုၵ်းလေႃႇတိုၵ်းၵူႈပီ။ ဢိင်ၼိူဝ်သိုၵ်းမၢၼ်ႈ ႁႅၼ်းသိုၵ်း လေႃႇတိုၵ်းသေ ၵူၼ်းပၢႆႈၽေးသိုၵ်းမႃးယူႇဝႆႉတီႈဝၢၼ်ႈႁၢႆးပႃး ယင်းပႆႇၸၢင်ႈပွၵ်ႈႁိူၼ်း ႁၢၼ်ႉတေႃႇထိုင် ဝၼ်းမိူဝ်ႈၼႆႉ။

['သုၼ်ႇလႆႈၵူၼ်း']

2017-12-04T05:44:37

https://shannews.org/archives/1139

ၵူၼ်းၵဵင်းတုင်ၵေႃႉၼိုင်ႈ ႁေႃႈၵႃးၽႃႇ တူၼ်ႈမႆႉတၢႆထင်တီႈ

ၽူႈၸၢႆး ဢႃယု 35 ပီ ႁေႃႈၵႃးၽႃႇသႂ်ႇတူၼ်ႈမႆႉၺွင်ႇ ဢၼ်မီးႁိမ်းၶၢင်ႈ တၢင်းၼိူဝ်သဵၼ်ႈတၢင်း ၵဵင်းတုင်- တူၼ်ႈတီး ၼႂ်းၸႄႈဝဵင်းၵဵင်းတုင် သေလူႉတၢႆထင်တီႈ ဝႃႈၼႆ။ ဝၼ်းတီႈ 30/11/2017 ယၢမ်းၵၢင်ၶမ်ႈ ၸၢႆးထုၼ်းၼေႇ(ႁွင်ႉ) ၸၢႆးၼၢႆႇ ဢႃယု 35 ပီ ႁေႃႈၵႃးဝႆးသေ ဢမ်ႇၵုမ်း လႆႈ ႁႅင်းလူတ်ႉ လေႃႈတမ်ၽႃႇသႂ်ႇ တူၼ်ႈမႆႉၺွင်ႇ ဢၼ်မီးႁိမ်းၶၢင်ႈတၢင်းႁိမ်းဝၢၼ်ႈၵဵင်းၽွင်း ဢိူင်ႇယၢင်းလေႃး ၸႄႈ ဝဵင်းၵဵင်းတုင် ၼိူဝ်သဵၼ်ႈတၢင်း ၵဵင်းတုင် – တူၼ်ႈတီး၊ ၵူၼ်းႁေႃႈၵႃး လူႉတၢႆထင်တီႈၵမ်းလဵဝ် ဝႃႈၼႆ။ ၸၢႆးသၢမ် ၵူၼ်းၼႂ်းပိုၼ်ႉတီႈၸႄႈဝဵင်းၵဵင်းတုင် လၢတ်ႈဝႃႈ “ တီႈၼၼ်ႈၼၼ်ႉ ၵႆႉပဵၼ်ၼႃႇ ၵမ်ႉလူတ်ႉၶိူင်ႈတမ်သႂ်ႇ၊ ၵမ်ႉၵႃးတမ်သႂ်ႇ မၼ်းပဵၼ်တၢင်းငွၵ်း/ၵူတ်ႉဝႆႉ။လႆႈႁူႉဝႃႈ ၵူၼ်းႁေႃႈၵႃးၼႆႉ ၵႂႃႇဢၢပ်ႇၼမ်ႉပုင်ႇသေပွၵ်ႈမႃး။ လႅပ်ႈ တေမဝ်းလဝ်ႈပႃး။ ယဝ်ႉၵေႃႈ သမ်ႉႁေႃႈဝႆးသေဢမ်ႇၵုမ်းလႆႈႁႅင်းလူတ်ႉၵေႃႈပိူင်ၼိုင်ႈသေ လေႃႈတမ်သႂ်ႇတူၼ်ႈမႆႉ ။ ၵူၼ်းႁေႃႈၵႃးတႄႉ လူႉတၢႆထင်တီႈၵမ်းလဵဝ်ၼၼ်ႉယဝ်ႉ။ ၼႂ်းလူတ်ႉၼၼ်ႉ မီးၵူၼ်းႁေႃႈၵႃးၵေႃႉလဵဝ်ၵူၺ်း” ဝႃႈၼႆ။ ၸၢႆးထုၼ်းၼေႇ(ႁွင်ႉ) ၸၢႆးၼၢႆႇၼႆႉ ပဵၼ်ၵူၼ်းဝၢၼ်ႈၵၢင်ၼႃးလူင် ၸႄႈဝဵင်းၵဵင်းတုင် ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၾၢႆႇပလိၵ်ႈလႄႈ ၸုမ်းၵူၼ်းၸွႆႈၽေးဢုပၢတ်ႈ(ၽေးၵိုင်ႉၵၢင်ႉ) ၸႄႈဝဵင်း ၵဵင်းတုင် လႆႈဢွၼ်ၵၼ်ၸွႆႈဢဝ်တူဝ်တၢႆဢွၵ်ႇၼႂ်းၵႃး။ ယဝ်ႉၵေႃႈ ယူႇတီႈပလိၵ်ႈၶဝ် လႆႈပိုတ်ႇလိူင်ႈ(ဢမူႉ)ၶၻီးဝႆႉ တီႈ ႁူင်းပလိၵ်ႈ ၸႄႈဝဵင်းၵဵင်းတုင် ၸွမ်းၼင်ႇမၢႆမီႈဝၢၼ်ႈမိူင်းမီး ဝႃႈၼႆ။

['ၵူႈလွင်ႈလွင်ႈ']

2017-12-04T05:43:07

https://shannews.org/archives/1133

ပၢင်ၶႅင်ႇလူတ်ႉၵႃး တီႈတႃႈၵုင်ႈ ၸုမ်း Shan State Off Road လႆႈသူးရၢင်းဝလ်း ထီႉသၢမ်ၵႂႃႇ

ၸုမ်း Shan State Off Road တၢင်တူဝ်မိူင်းတႆးသေ ၶဝ်ႈၶႅင်ႇႁေႃႈလူတ်ႉၵႃး တီႈတႃႈၵုင်ႈ ပွၵ်ႈၵမ်းသွင် လႆႈၶႅင်ႇပေႉ လႆႈသူးရၢင်းဝလ်း တီႈသၢမ် ဝႃႈၼႆ။ ဝၼ်းတီႈ 03/12/2017 ယၢမ်းၵၢင်ဝၼ်း 11 မူင်းပၢႆ ၸုမ်း MMSO (Myanmar Motor Sports Organization) ဢွၼ်ႁူဝ်သေ ၸတ်းႁဵတ်း ပၢင်ၶႅင်ႇႁေႃႈလူတ်ႉၵႃး MMSO Challenge တီႈၼိူဝ်သဵၼ်ႈတၢင်းလူတ်ႉ 8 လၵ်း ၼွၵ်ႈ ဝဵင်းတႃႈၵုင်ႈ တင်းမူတ်း ၼႂ်းမိူင်းမၢၼ်ႈပတ်းပိုၼ်ႉ မႃးၶဝ်ႈ ၶႅင်ႇၵၼ် မီး 30 လမ်းပၢႆ။ ၼႂ်းၼၼ်ႉ လူတ်ႉၵႃး ၸုမ်း Shan State Off Road တၢင်တူဝ်မိူင်းတႆး လႆႈသူးရၢင်းဝလ်းတီႈသၢမ်ၵႂႃႇ ဝႃႈၼႆ။ ၸၢႆးၼွင်ႉ ၵူၼ်းႁေႃႈလူတ်ႉၵႃးၶႅင်ႇပေႉ ၵေႃႉယၢမ်ႈပေႉ လႆႈတီႈၼိုင်ႈၼၼ်ႉ လၢတ်ႈတီႈၸုမ်းၶၢဝ်ႇၽူႈတွႆႇ ႁွၵ်ႈဝႃႈ “ ပွၵ်ႈၼႆႉ ၶႃႈႁဝ်းဢမ်ႇလႆႈၶဝ်ႈၶႅင်ႇ။ ပဵၼ်ဢူၺ်းၵေႃႉ ၶႃႈႁဝ်းတၢင်တူဝ်သေ ၶဝ်ႈၶႅင်ႇၶႃႈ ယွၼ်ႉဝႃႈ တႃ ၶႃႈၸဵပ်း ဝႆႉသေ ဢမ်ႇပဵၼ်ၶႅင်ႇ။ ပွၵ်ႈၼႆႉ ၼႂ်းၸုမ်း Shan State Off Road ႁဝ်းလႆႈတၢင်တူဝ်မိူင်းတႆးသေ မႃး ၶႅင်ႇထႅင်ႈ ၵမ်းၼႆႉ ပဵၼ်ပွၵ်ႈၵမ်းသွင်။ ပွၵ်ႈၼႆႉ ၸုမ်းႁဝ်းၶႃႈ လႆႈၶဝ်ႈၶႅင်ႇ 2 ၸုမ်း(Group)။ ၼိုင်ႈၸုမ်းသမ်ႉ 3 လမ်း တင်း မူတ်း ၵႃး 6 လမ်း ၶဝ်ႈၶႅင်ႇ” ဝႃႈၼႆ။ ပၢင်ၶႅင်ႇလူတ်ႉၵႃးၼႆႉ တင်းမူတ်း ၶဝ်ႈၶႅင်ႇၵၼ် 10 ၸုမ်း လူတ်ႉၵႃး တင်းမူတ်း 30 လမ်း။ ဢၼ်ၶႅင်ႇၵၼ်ၵမ်းၼႆႉ ပဵၼ်သဵၼ်ႈတၢင်းဢုင်ၵူမ်ႇ ၸဵမ်ၸိူဝ်းၼႆႉ ဝႃႈၼႆ။ ပူၼ်ႉမႃး ဝၼ်းတီႈ 29/10/2017 ၼၼ်ႉ ၸုမ်း Shan State Off Road လႆႈၶဝ်ႈၶႅင်ႇလူတ်ႉၵႃး ပွၵ်ႈၵမ်းႁႅၵ်ႈ တီႈ ႁိမ်းသူၼ်လေႃႇၵႃး တႃႈၵုင်ႈ တင်းမူတ်း ၼႂ်းမိူင်းမၢၼ်ႈပတ်းပိုၼ်ႉ မႃးၶဝ်ႈ ၶႅင်ႇၵၼ် မီး 50 လမ်းပၢႆ။ ၼႂ်းၼၼ်ႉ လူတ်ႉၵႃး ၸၢႆးၼွင်ႉ တၢင်တူဝ်မိူင်းတႆး လႆႈသူးရၢင်းဝလ်းတီႈၼိုင်ႈၵႂႃႇ ဝႃႈၼႆ။

['ၵူႈလွင်ႈလွင်ႈ']

2017-12-04T05:41:36

https://shannews.org/archives/1130

ႁႅင်းၵၢၼ်တႆးႁွတ်ႈၵဵင်းမႆႇ သွင်ၽူဝ်မေးၽိတ်းၵၼ် ၽူဝ်ဢဝ်မိတ်ႈတႅင်းမေး ယွမ်းတၢႆ

တႆးသွင်ၵေႃႉၽူဝ်မေးၵႂႃႇႁဵတ်းၵၢၼ်တီႈၵဵင်းမႆႇ သုၵ်ႉသၵ်ႉလွင်ႈၵၢၼ် ဝူၼ်ႉသင်ဢမ်ႇပွင်ႇ ထဵင်ပွင်ႉ ၽိတ်းမေႃးၵၼ် ၵေႃႉပဵၼ်ၽူဝ်ဢဝ်မိတ်ႈတႅင်းမေးမၢတ်ႇလိူဝ်ႁႅင်း။ ဝၼ်းတီႈ 02/12/2017 ၸဝ်ႈၼႃႈတီႈပလိၵ်ႈႁူင်းပလိၵ်ႈသႃႊရႃႊၽီႊ ၸႄႈတွၼ်ႈၵဵင်းမႆႇ လႆႈႁပ်ႉ ၸႅင်ႈဝႃႈ မီးၵူၼ်းၽိတ်းမေႃးၵၼ် ၽူဝ်တႅင်းမေးမၢတ်ႇၸဵပ်းလိူဝ်ႁႅင်း တီႈဢိူင်ႇၻွၼ်ႊၵႅဝ်ႈ၊ ၸႄႈဝဵင်း သႃရႃႊၽီႊ ၸႄႈတွၼ်ႈၵဵင်းမႆႇ ၸိုင်ႈထႆး။ သိုဝ်ႇၶၢဝ်ႇထႆး MGR online ပိုၼ်ၽၢဝ်ႇဝႃႈ တီႈဢၼ်ပဵၼ်ၼၼ်ႉ ၸဝ်ႈၼႃႈတီႈ ထူပ်းႁၼ်ၵူၼ်းလႆႈ ႁပ်ႉမၢတ်ႇၸဵပ်း ပဵၼ်ၼၢင်းၵျႃႇ ဢႃယု 40 ပီ ၵူၼ်းတႅင်းသမ်ႉ ပဵၼ်ၽူဝ် မၼ်းၼၢင်း ၸၢႆးထုၼ်း ဢႃယု 40 ပီ။ ၸၢႆးမူၼ်း ၶိူဝ်းႁိူၼ်း လုင်းမူး လၢတ်ႈဝႃႈ “ ၸၢႆးထုၼ်းၼႆႉ တိုၵ်ႉမႃးႁဵတ်းၵၢၼ်တီႈၼႆႈလႆႈမွၵ်ႈ 20 ဝၼ်းပၢႆၵူၺ်း မၼ်းၸၢႆးပဵၼ်ၵူၼ်းၸႂ်ႁၢဝ်ႈ ၵႆႉၽိတ်းမေႃးၵၼ်တင်းမေးမၼ်းယူႇသေႇသေႇ ထၢင်ႇတႄႉဢၼ်ပဵၼ်ပွၵ်ႈၼႆႉၵေႃႈ တေပဵၼ်ယွၼ်ႉသုၵ်ႉၸႂ်လွင်ႈဝတ်းဝႂ်၊ လွင်ႈၵၢၼ်ငၢၼ်း ဝူၼ်ႉသင်ဢမ်ႇပွင်ႇလႄႈ ထိုင်တီႈပေႃးၽိတ်းၵၼ်တႅင်းၵၼ် ”ဝႃႈၼႆ။ ၸဝ်ႈၼႃႈတီႈၸင်ႇႁူမ်ႈၵၼ်တီႉၺွပ်းတူဝ် ၸၢႆးထုၼ်းသေ ပၼ်တူတ်ႇတၢမ်ႇၸွမ်းၼင်ႇပၵ်းပိူင် မၢႆမီးဝၢၼ်ႈမိူင်းမီးၼၼ်ႉသိုပ်ႇၵႂႃႇဝႃႈၼႆ။ Photo by MGR Online

['ႁႅင်းငၢၼ်းၶၢမ်ႈမိူင်း']

2017-12-04T05:40:11

https://shannews.org/archives/1126

ၵေႃလိၵ်ႈလၢႆး ၼႂ်းၸိုင်ႈတႆး ပွတ်းၸၢၼ်း ႁူပ်ႉဢုပ်ႇၵၼ် တီႈပွႆးပီမႂ်ႇတႆးၼႃးၵူင်း / လၢင်းၶိူဝ်းသၢင်ႈ ၼႅင်ႈၵၢၼ်တႃႇႁူမ်ႈသၢၼ်မိုဝ်းမိူဝ်းၼႃႈ

ၵေႃလိၵ်ႈလၢႆးပွတ်းၸၢၼ်းႁူပ်ႉထူပ်းဢုပ်ႇၵၼ်တီႈပၢင်ပွႆးႁူမ်ၸူမ်းႁပ်ႉတွၼ်ႈပီမႂ်ႇတႆး 2112 ၼီႈ ထုင်ႉၼႃးၵူင်း လၢင်းၶိူဝ်းသေ သၢင်ႈလွင်ႈၸမ်ၸႂ် ဝၢင်းၽႅၼ်တႃႇႁူမ်ႈၵၼ် ႁဵတ်းသၢင်ႈၼႃႈ ၵၢၼ်ၵႂႃႇမိူဝ်းၼႃႈ။ ဝၼ်းတီႈ 04/12/2017 သင်ၶၸဝ်ႈ၊ ၵူၼ်းမိူင်း၊ တပ်ႉသိုၵ်းၵူၼ်းမိူင်းပၢင်ႇလႅင်းသႂ်၊ တပ်ႉႁူမ်ႇလူမ်ႈ လႅၼ်လိၼ်ထုင်ႉႁူဝ်မိူင်း SSS (ၸုမ်းပျီႇတူႉၸိတ်ႉႁူဝ်မိူင်း) ၵေႃလိၵ်ႈလၢႆးလႄႈ ၾိင်ႈငႄႈတႆးၸိူဝ်း ၼႆႉ ႁူမ်ႈၵၼ်ၸတ်းႁဵတ်း ပၢင်ပွႆးပီမႂ်ႇ၊ ၵူၼ်းမိူင်းၼႂ်းၸိုင်ႈတႆးပွတ်းၸၢၼ်းၶဝ်ႈႁူမ်ႈလၢႆလၢႆဝဵင်း ဢဝ်တိုဝ်ႉတၢင်းၼႆႉသေ ၵေႃလိၵ်ႈလၢႆး ႁူဝ်မိူင်း၊ မွၵ်ႇမႆႇ၊ ၵဵင်းတွင်း၊ ပၢင်ႇလႅင်းသႂ်၊ မိူင်းပၼ်ႇ၊ လၢင်းၶိူဝ်းၸိူဝ်းၼႆႉ ၸတ်းႁဵတ်းပၢင်ဢုပ်ႇၵၼ် တီႈဝၢၼ်ႈၼႃးၵူင်း ဢိူင်ႇဝၢၼ်ႈႁၢတ်ႇ ၸႄႈဝဵင်း လၢင်းၶိူဝ်း ႁူပ်ႉဢုပ်ႇဢူဝ်းၵၼ် ဝၢင်းၽႅၼ်ၵၢၼ်လိၵ်ႈလၢႆးတၢင်းၼႃႈ။ ၼႂ်းပၢင်ၼႆႉဢုပ်ႇဢူဝ်းၵၼ်မိူၼ်ၼင်ႇ ပိူင်ၵၢၼ်သွၼ်လိၵ်ႈတႆး ႁႂ်ႈမိူၼ်ၵၼ်၊ ႁဵတ်းပၢင်ပွႆးႁပ်ႉတွၼ်ႈ ပီမႂ်ႇၵေႃႈတေႁူမ်ႈၵၼ်ၸတ်းႁဵတ်း၊ ၼင်ႇႁိုဝ်တေၵပ်းသိုပ်ႇၵၼ်ငၢႆႈၼၼ်ႉၵေႃႈ တေၸတ်းႁဵတ်း ပၢင်ၵုမ် 6 လိူၼ်လႂ်ၼိုင်ႈပွၵ်ႈ ဝဵင်းၼိုင်ႈယဝ်ႉဝဵင်းၼိုင်ႈတေပၼ်ႇပုတ်ႈၵၼ်သေၸတ်းႁဵတ်းၵႂႃႇ။ ၸၢႆးပီး ႁူဝ်ပဝ်ႈၵေႃလိၵ်ႈလၢႆးလႄႈ ၾိင်ႈငႄႈတႆးမိူင်းပၼ်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ယိူင်းဢၢၼ်းဢၼ်ႁဝ်းၸတ်းႁဵတ်းၼႆႉၵေႃႈ ပိူဝ်ႈႁႂ်ႈပဵၼ်တူဝ်ယၢင်ႇတွၼ်ႈတႃႇ ၵေႃလိၵ်ႈလၢႆး တၢင်ႇၸႄႈဝဵင်း ။ မိူဝ်ႈၵူႈပွၵ်ႈၼႆႉ ႁဝ်းႁဵတ်းၽႂ်ႁဵတ်းမၼ်း ၼင်ႇႁိုဝ်ၵၢၼ်ႁဝ်းပေႃးတေ ၶိုၼ်ႈယႂ်ႇ ၵႂႃႇၼၼ်ႉၵေႃႈ ပေႃးႁဝ်းမႃးႁူမ်ႈၵၼ်ၸိုင်တေၸဵဝ်းထိုင်လႆႈတီႈယိူင်းမၢႆယူႇ ” ဝႃႈၼႆ။ မိူဝ်ႈဝၼ်းတီႈ 05-06/08/2017 ၵေႃလိၵ်ႈလၢႆးလႄႈၾိင်ႈငႄႈတႆး ၸတ်းႁဵတ်းပၢင်ၵုမ်လူင်ငဝ်ႈငုၼ်း တီႈႁူင်းႁေႃၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ မီးၵေႃလိၵ်ႈလၢႆး ၵူႈၸႄႈဝဵင်းၼႂ်းၸိုင်ႈတႆး၊ ထုင်ႉလိၼ်ပဵင်းလႄႈၸႄႈမိူင်းၶၢင် ၸိူဝ်းၼႆႉတင်းမူတ်း 80 ၸုမ်း၊ၵူၼ်းၶဝ်ႈ ႁူမ်ႈတင်းမူတ်းမီး 100 ပၢႆ ဢုပ်ႇဢူဝ်းၵၼ်တႃႇတေသၢၼ်မိုဝ်းၵၼ် ၶပ်းၶိုင် ႁႂ်ႈလိၵ်ႈလၢႆးၶိုၼ်ႈယႂ်ႇ ၸႂ်ႉတိုဝ်းပပ်ႉႁဵၼ်းလိၵ်ႈတႆးဢၼ်လဵဝ်ၵၼ်။

['ၵူႈလွင်ႈလွင်ႈ']

2017-12-01T05:38:54

https://shannews.org/archives/1121

ႁူင်းႁဵၼ်းၸိူဝ်ႉၸၢတ်ႈထုင်ႉယိူင်း ၸတ်းပွႆးပီမႂ်ႇ လၢႆၾၢႆႇၶဝ်ႈႁူမ်ႈၵမ်ႉၸွႆႈ တႃႇပူၵ်းပွင်ႁူင်းႁဵၼ်း

ၵေႃလိၵ်ႈလၢႆးလႄႈၾိင်ႈငႄႈတႆး ထုင်ႉယိူင်း ႁူမ်ႈၵၼ်ၸတ်းႁဵတ်းပၢင်ပွႆးႁူမ်ၸူမ်း ပီမႂ်ႇတႆး 2112 ၽူႈယႂ်ႇၵူၼ်းလူင်၊ ၸုမ်းၵူၼ်းၼုမ်ႇဢိၵ်ႇလၢႆမူႇၸုမ်းၶဝ်ႈႁူမ်ႈ ၵမ်ႉၸွႆႈတႃႇပူၵ်းပွင်ႁူင်းႁဵၼ်း။ ဝၼ်းတီႈ 30/11/2017 ၵေႃလိၵ်ႈလၢႆးလႄႈၾိင်ႈငႄႈတႆးထုင်ႉယိူင်း ဢိၵ်ႇၵူၼ်းဝၢၼ်ႈႁူမ်ႈၵၼ် ၸတ်းႁဵတ်းပၢင်ပွႆးႁူမ်ၸူမ်း ႁပ်ႉတွၼ်ႈပီမႂ်ႇတႆး 2112 ၼီႈ။ ၼႂ်းပၢင်ၼႆႉမီးသင်ၶၸဝ်ႈ ၶူးပူင်သွၼ် လုင်းၸၢႆးၾႃႈ၊ ၸုမ်းၵေႃတႆး၊ ၸုမ်းၵူၼ်းၼုမ်ႇ ဢိၵ်ႇၵူၼ်းဝၢၼ်ႈလႄႈ လုၵ်ႈႁဵၼ်းၸိူဝ်းၼႆႉ ၶဝ်ႈႁူမ်ႈပၢၵ်ႇပၢႆ။ ယိူင်းဢၢၼ်းဢၼ်ၸတ်းႁဵတ်းပၢင်တူင်ႉၼိုင်ပွၵ်ႈၼႆႉ ပိူဝ်ႈႁႂ်ႈမီးလွင်ႈပိၼ်ႇပၢႆႇလႅၵ်ႈလၢႆႈၵၼ်၊ ပိူဝ်ႈ ဢုပ်ႇဢူဝ်းၸွႆႈၵၼ်ပူၵ်းပွင်ႁူင်းႁဵၼ်းၸိူဝ်ႉၸၢတ်ႈ၊ ပၢင်ႇဢုပ်ႇၶႆႈပၼ်တၢင်းႁူႉ၊ လွင်ႈလဵၼ်ႈတၢင်း လဵၼ်ႈ(လဵၼ်ႈၵဵမ်းသ်)ၸိူဝ်းၼႆႉ။ ၸၢႆးလႅင်းႁိူင်း ႁူဝ်ၼႃႈၵူၼ်းၼုမ်ႇ ဝဵင်းလၢႆးၶႃႈ လၢတ်ႈဝႃႈ – “ ႁူင်းႁဵၼ်းၸိူဝ်ႉၸၢတ်ႈၼႆႉ လမ်ႇလွင်ႈ တွၼ်ႈတႃႇၵူၼ်းမိူင်းတႆးတႄႉတႄႉ လုၵ်ႈဢွၼ်ႇၼႆႉပေႃးၶဝ်ႈႁဵၼ်းႁူင်းႁဵၼ်းၸိူဝ်ႉၸၢတ်ႈၸိုင် ၶဝ်တေ မေႃမီးၸႂ်ႁၵ်ႉၸိူဝ်ႉၶိူဝ်းတူဝ်ၵဝ်ႇလႄႈ တေမီးၸႂ်ၶႂ်ႈပူၵ်းပွင်ၸိူဝ်ႉၶိူဝ်းဝၢၼ်ႈမိူင်းၸဝ်ႈၵဝ်ႇ ၊ ၵူၺ်းၵႃႈ တႃႇႁူင်းႁဵၼ်းတေၶိုၼ်ႈယႂ်ႇတိူဝ်းတွၼ်းၵႂႃႇၼၼ်ႉၵေႃႈ ပေႃးၵူႈၾၢႆႇႁူမ်ႈၵၼ်ၸင်ႇ တေထိုင်တီႈ ယိူင်းမၢႆယူႇ ” ဝႃႈၼႆ။ ၼႂ်းဝၼ်းပီမႂ်ႇ တီႈႁူင်းႁဵၼ်းၸိူဝ်ႉၸၢတ်ႈထုင်ႉယိူင်းၼႆႉ ၸုမ်းၵူၼ်းၼုမ်ႇဝဵင်းလၢႆးၶႃႈ ႁူမ်ႈၵၼ်ႁႃလူႇ ၶၢမ်ႇငိုၼ်းသေဢဝ်ငိုၼ်း 570,500 ၵျၢတ်ႉ မႃးၸွႆႈပၼ်ႁူင်းႁဵၼ်း၊ ၶူးပူင်သွၼ်လူင်လုင်း ၸၢႆးၾႃႈၵေႃႈ မႃးၸွႆႈ 200,000 ၵျၢတ်ႉ ။ လိူဝ်ၼၼ်ႉလႆႈႁူႉဝႃႈ တပ်ႉသိုၵ်းၸိုင်ႈတႆး RCSS/SSA ၵေႃႈတေၵမ်ႉၸွႆႈ တႃႇပူၵ်းပွင်ႁူင်းႁဵၼ်းၸိူဝ်ႉၸၢတ်ႈၵႂႃႇဝႃႈၼႆ။

['ၵၢၼ်သိုၵ်း']

2017-11-29T05:37:00

https://shannews.org/archives/1118

ပၢင်ပွႆးဝၼ်းၵိူတ်ႇ ၸဝ်ႈတူၼ်ၶူးလူင် Dr.ၶမ်းမၢႆ ထမ်ႇမသႃႇမိ 53 ပီတဵမ် တီႈၸၼ်ႉၸွမ် ပုတ်ႉထၸိုင်ႈတႆး

ပၢင်ပွႆးဝၼ်းၵိူတ်ႇ ၸဝ်ႈတူၼ်ၶူးလူင် Dr.ၶမ်းမၢႆ ထမ်ႇမသႃႇမိ 53 ပီတဵမ် တီႈၸၼ်ႉၸွမ် ပုတ်ႉထၸိုင်ႈတႆး

['Uncategorized']

2017-11-29T05:36:11

https://shannews.org/archives/1115

ယွၼ်ႉသင်လႄႈ ဢွၼ်လၢတ်ႈဝႃႈ ၸဵင်လႄႈပီမႂ်ႇၸႂ်မႂ်ႇ

ယွၼ်ႉသင်လႄႈ ဢွၼ်လၢတ်ႈဝႃႈ ၸဵင်လႄႈပီမႂ်ႇၸႂ်မႂ်ႇ

['Uncategorized']

2017-11-29T05:35:58

https://shannews.org/archives/1112

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2017/21/28၊ BNI/SHAN TV Program, 2017/11/28

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2017/21/28၊ BNI/SHAN TV Program, 2017/11/28

['Uncategorized']

2017-11-27T05:35:30

https://shannews.org/archives/1109

ပၢင်ၵႅဝ်ႈဝၼ်းၵိုတ်းယိုတ်း လွင်ႈႁဵတ်းႁၢႆႉ ၼိူဝ်ၼၢင်းယိင်းလုမ်ႈၾႃႉ တီႈငဝ်ႈငုၼ်းဝၢၼ်ႈႁႆး

ပၢင်ၵႅဝ်ႈဝၼ်းၵိုတ်းယိုတ်း လွင်ႈႁဵတ်းႁၢႆႉ ၼိူဝ်ၼၢင်းယိင်းလုမ်ႈၾႃႉ တီႈငဝ်ႈငုၼ်းဝၢၼ်ႈႁႆး

['Uncategorized']

2017-11-27T05:34:39

https://shannews.org/archives/1106

တွင်ႈထၢမ် ၸဝ်ႈသိုၵ်းလူင်ၸၢႆးငိုၼ်း ၵဵဝ်ႈလူၺ်ႈလွင်ႈၶၵ်ႉၵၢၼ်လွင်းငမ်းယဵၼ်ယၢမ်းလဵဝ်

တွင်ႈထၢမ် ၸဝ်ႈသိုၵ်းလူင်ၸၢႆးငိုၼ်း ၵဵဝ်ႈလူၺ်ႈလွင်ႈၶၵ်ႉၵၢၼ်လွင်းငမ်းယဵၼ်ယၢမ်းလဵဝ်

['Uncategorized']

2017-11-27T05:33:22

https://shannews.org/archives/1103

ၼႂ်းဝၼ်းၸဝ်ႈသူၺ်ႇတႅၵ်ႈၼွၼ်းၽႄးၶွပ်ႈတဵမ် 55 ပီ ၸတ်းႁဵတ်းပၢင်လူႇတၢၼ်း တီႈႁေႃယွင်ႁူၺ်ႈ ပွၵ်ႈႁႅၵ်ႈ

ၼႂ်းဝၼ်းၸဝ်ႈသူၺ်ႇတႅၵ်ႈၼွၼ်းၽႄးၶွပ်ႈတဵမ် 55 ပီ ၸတ်းႁဵတ်းပၢင်လူႇတၢၼ်း တီႈႁေႃယွင်ႁူၺ်ႈ ပွၵ်ႈႁႅၵ်ႈ

['Uncategorized']

2017-11-20T05:32:15

https://shannews.org/archives/1099

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2017/21/14၊ BNI/SHAN TV Program, 2017/11/21

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2017/21/14၊ BNI/SHAN TV Program, 2017/11/21

['Uncategorized']

2017-12-01T05:29:41

https://shannews.org/archives/1096

ဢွၼ်ႇၸၢႆး ဢႃယု 8 ၶူပ်ႇ ယဵပ်ႇၺႃးမၢၵ်ႇတႅၵ်ႇ တၢႆထင်တီႈ ၼႂ်းၸႄႈဝဵင်းၼမ်ႉတူႈ

ဢွၼ်ႇၸၢႆး ဢႃယု 8 ၶူပ်ႇ ၵႂႃႇၵဵပ်းၽၵ်းပၵ်ႉ ၼႂ်းသူၼ်ၶဝ်ႈၵၢပ်ႇသေ ယဵပ်ႇၺႃးမၢၵ်ႇ ဢၼ်ၾင်လိၼ်ဝႆႉ ၼႂ်းသူၼ် ၶဝ်သေ တႅၵ်ႇတိူဝ်ႉမၼ်းၸၢႆး လူႉတၢႆထင်တီႈ ၼႂ်းၸႄႈဝဵင်းၼမ်ႉတူႈ ဝႃႈၼႆ။ ဝၼ်းတီႈ 28/11/2017 ယၢမ်းဝၢႆးဝၼ်း 4 မူင်း ၸၢႆးလႃႉႁၢၼ်ႇ(ႁွင်ႉ) ဢၢႆႈလႅင် ဢႃယု 8 ၶူပ်ႇ ပဵၼ်လုၵ်ႈၸၢႆး လုင်း သၢင်ႇၶႅင်ႇ ပႃႈသိုဝ်ႉ မၼ်းၸၢႆးၵႂႃႇၵဵပ်းၽၵ်းပၵ်ႉၼႂ်းသူၼ်ၶဝ်ႈၵၢပ်ႇ တီႈလဝ်ႇၵွင်းတွႆႇႁွၵ်ႈ ယၢၼ်ၵႆ ဝၢၼ်ႈၼႃးသၢင်း မွၵ်ႈ 3 လၵ်း ၼႂ်းဢိူင်ႇဝၢၼ်ႈသႃႇလူင် ၸႄႈဝဵင်းၼမ်ႉတူႈ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ ယဵပ်ႇၺႃးမၢၵ်ႇ ဢၼ်ၾင်လိၼ်ဝႆႉၼႂ်းသူၼ်ၶဝ်ၼၼ်ႉ တႅၵ်ႇသႂ်ႇတူဝ်မၼ်းၸၢႆး လႆႈလူႉတၢႆထင်တီႈ ဝႃႈၼႆ။ လုင်းၸၢႆးပႃႉၺၢၼ်ႇ ၵႅမ်ႁူဝ်ပဝ်ႈ ၸုမ်းၸွႆႈထႅမ်ၵူၼ်းပၢႆႈၽေး ၸႄႈဝဵင်းၼမ်ႉတူႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ တူဝ်လုၵ်ႈဢွၼ်ႇၼၼ်ႉမၢတ်ႇၸဵပ်းႁႅင်းတၢႆထင်တီႈၼၼ်ႈ ၵမ်းလဵဝ်။ တႅၵ်ႇၼႂ်းသူၼ်ၶဝ်ႈၵၢပ်ႇ၊ ပဵၼ်သူၼ်ၶဝ် ၵမ်း လဵဝ်ယဝ်ႉ။ လႆႈႁပ်ႉငိၼ်းဝႃႈ မၼ်းၸၢႆးၵႂႃႇၼွၼ်းႁဵတ်းၵၢၼ်ႁႆႈ ၸွမ်းပေႃႈမႄႈမၼ်းၸၢႆး” ဝႃႈၼႆ။ သိုပ်ႇလၢတ်ႈဝႃႈ တီႈဝဵင်းႁဝ်းၶႃႈၼႆႉ ဢမ်ႇမီးလွင်ႈႁူမ်ႇလူမ်ႈသင် ၸုမ်းယိပ်းၵွင်ႈၵၢင်ႇ ဢၼ်တူင်ႉၼိုင်ၵႂႃႇမႃးၸိူဝ်း ၼၼ်ႉ သမ်ႉၾင်မၢၵ်ႇဝႆႉသေ ၶဝ်ၾင်သေၵႂႃႇ။ ၵမ်းလိုၼ်းမႃး ၶဝ်သမ်ႉဢမ်ႇမႃးၶုတ်းဢဝ်ၶိုၼ်း။ ယဝ်ႉၵေႃႈ တီႈဢၼ်ၶဝ်ၾင်မၢၵ်ႇဝႆႉၸိူဝ်းၼၼ်ႉ ၶဝ်သမ်ႉလိုမ်းပႅတ်ႈတီႈၾင်မၼ်းၵေႃႈတေပႃး ပွႆႇပႅတ်ႈႁဵတ်းၼၼ်သေ ၵူၼ်း မိူင်းသမ်ႉဢမ်ႇႁူႉသေယဵပ်ႇၺႃး။ တေလႆႈဝႃႈ ဢၼ်ၺႃးၵိၼ်မၼ်းတႄႉ ပဵၼ်ၵူၼ်းမိူင်းၼၼ်ႉယဝ်ႉ” ဝႃႈၼႆ။ ၵဵဝ်ႇၵပ်းလွင်ႈၼႆႉ ဝၢႆးမၢၵ်ႇတႅၵ်ႇယဝ်ႉၼၼ်ႉ ထူပ်းႁၼ်ထႅင်ႈ မၢၵ်ႇၾင်လိၼ်ၼႂ်းသူၼ်ၶဝ်ႈၵၢပ်ႇၼၼ်ႉထႅင်ႈ 2 လုၵ်ႈ ဝႃႈၼႆ။ ၵူၼ်းၼႂ်းပိုၼ်ႉတီႈ ဢိူင်ႇသႃႇလူင် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ တီႈၵွင်းလွႆသူၼ်ၶဝ်ႈၵၢပ်ႇၶဝ်ၼၼ်ႉ ၵူႈ ပွၵ်ႈမၼ်းပဵၼ်တီႈတပ်ႉသိုၵ်းမၢၼ်ႈတင်း တပ်ႉသိုၵ်းလွႆ ယၢမ်ႈပဵၼ်ပၢင်တိုၵ်းၵၼ်။ ယွၼ်ႉဢွၼ်ႇၸၢႆးလႃႉႁၢၼ်ႇသမ်ႉ လုၵ်ႉ တီႈထဵင်သူၼ်ၶဝ်ႈၵၢပ်ႇၶဝ်သေ ဢွၵ်ႇၵႂႃႇၵဵပ်းၽၵ်းပၵ်ႉလႄႈ ယဵပ်ႇၺႃးမၢၵ်ႇ တႅၵ်ႇသႂ်ႇမၼ်းၸၢႆး ဝႃႈၼႆ။ ၼႂ်းၸႄႈဝဵင်းၼမ်ႉတူႈၼႆႉ မီးသိုၵ်းလူင်ပွင်ၸိုင်ႈမၢၼ်ႈ၊ သိုၵ်းလွႆ၊ သိုၵ်းၶၢင်လႄႈသိုၵ်းတပ်ႉပလိၵ်ႈမၢၼ်ႈသေဢမ်ႇၵႃး မီးသိုၵ်းတႆး 2 ၸုမ်း ၵႂႃႇမႃးတူင်ႉၼိုင်။

['ၵူႈလွင်ႈလွင်ႈ']

2017-11-30T05:27:55

https://shannews.org/archives/1090

လုၵ်ႈႁဵၼ်းမိူင်းၵိုင် 18 ၵေႃႉ ၵိၼ် Ice-Cream သေ မဝ်း/ႁၢၵ်ႈ လႆႈသူင်ႇႁူင်းယႃ

လုၵ်ႈႁဵၼ်း 18 ၵေႃႉ ၸႄႈဝဵင်းမိူင်းၵိုင် သိုဝ်ႉၵိၼ်ၶဝ်ႈမုၼ်းၼမ်ႉၶႅင်ဝၢၼ် Ice-Cream သေ ပဵၼ်ၵွင်ႉ မဝ်း၊ ႁၢၵ်ႈ လႄႈလႆႈသူင်ႇယႃတူဝ်တီႈႁူင်းယႃလူင်ၵူၼ်းမိူင်း ၸႄႈဝဵင်းမိူင်းၵိုင် ဝႃႈၼႆ။ ဝၼ်းတီႈ 29/11/2017 ယၢမ်းၵၢင်ဝၼ်း 12 မူင်းၶိုင်ႈၼၼ်ႉ လုၵ်ႈႁဵၼ်း ၼႂ်းႁူင်းႁဵၼ်းၸၼ်ႉသုင် (ဢထၵ) ၸႄႈဝဵင်း မိူင်းၵိုင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း သိုဝ်ႉၵိၼ်ၼမ်ႉၶႅင်ဝၢၼ်(ယေႇၶႄးၶျွင်း) သေ ဢွၼ်ၵၼ် မဝ်း၊ ႁၢၵ်ႈ မေႃသွၼ်/ ၶူးသွၼ် သူင်ႇလုၵ်ႈႁဵၼ်းၵႂႃႇယူတ်းယႃ တီႈႁူင်းယႃၼႂ်းၸႄႈဝဵင်းမိူင်းၵိုင် ၵမ်းလဵဝ် ဝႃႈၼႆ။ ၸၢႆးသႅင်မိူင်း ၽူႈတႅၼ်းသၽႃးၵူၼ်းမိူင်း ၸႄႈဝဵင်းမိူင်းၵိုင် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၵူၼ်းၶၢႆၼမ်ႉၶႅင် ဝၢၼ်ၼႆႉ မၼ်းလုၵ်ႉတၢင်းသီႇပေႃႉသေ တၢင်ႇၵႃးမႃးၶၢႆ။ ဢမ်ႇၸႂ်ႈၵူၼ်းၼႂ်းပိုၼ်ႉတီႈ။ လုၵ်ႈႁဵၼ်း ဢၼ်မႃးသိုဝ်ႉၵိၼ် သမ်ႉ ပဵၼ်လုၵ်ႈဢွၼ်ႇသႅၼ်း ၸၼ်ႉမူႇလ၊ ၸၼ်ႉၵၢင် ။ တေလႆႈ ဝႃႈၵိၼ်ၽိတ်း ၼၼ်ႉၶႃႈယဝ်ႉ။ ယၢမ်းလဵဝ်တႄႉ မေႃယႃၶဝ်လၢတ်ႈ ဝႃႈလုၵ်ႈဢွၼ်ႇ ၸိူဝ်းၼၼ်ႉ ဢမ်ႇပေႃးလႆႈမႆႈၸႂ်ယဝ်ႉ” ဝႃႈၼႆ။ ၼမ်ႉၶႅင်ဝၢၼ်ၼႆႉ ပဵၼ်မိၵ်ႈ (မိုက်ကယ်) MICHAEL ။ လုၵ်ႈဢွၼ်ႇသိုဝ်ႉၵိၼ်ယဝ်ႉ ဢွၼ်ၵၼ်မဝ်း၊ ႁၢၵ်ႈ။ မၢင်ၵေႃႉ သမ်ႉမီးပႃးလူမ်းမႆႈ(ၼၢဝ်) ၵမ်းလဵဝ် ဝႃႈၼႆ။ လုၵ်ႈဢွၼ်ႇႁဵၼ်း 18 ၵေႃႉ ဢၼ်ယူတ်းယႃ တူဝ်တီႈႁူင်းယႃၼၼ်ႉ လုၵ်ႈႁဵၼ်းၸၼ်ႉမူလ(မူလတန်း) ၸၢႆး 2 ၵေႃႉ၊ ၸၼ်ႉၼိုင်ႈ ယိင်း 1 ၵေႃႉ၊ ၸၼ်ႉသွင် ၸၢႆး 1 ၵေႃႉ၊ ယိင်း 5 ၵေႃႉ။ ၸၼ်ႉသၢမ် ၸၢႆး 1 ၵေႃႉ၊ ယိင်း 2 ၵေႃႉ။ ၸၼ်ႉသီႇ ၸၢႆး 2 ၵေႃႉ။ ၸၼ်ႉႁႃႈ ယိင်း 1 ၵေႃႉ။ ၸၼ်ႉႁူၵ်း ယိင်း 1 ၵေႃႉ။ ၸၼ်ႉၸဵတ်း ၸၢႆး 2 ၵေႃႉ ႁူမ်ႈၵၼ် 18 ၵေႃႉ။ ယၢမ်းလဵဝ်တႄႉ လီၶိုၼ်ႈမႃးယဝ်ႉ။ မၢင်ၵေႃႉ ပေႃးမႃးႁူင်းႁဵၼ်းၶိုၼ်းယဝ်ႉ ဝႃႈၼႆ။

['ၵူႈလွင်ႈလွင်ႈ']

2017-11-29T05:26:46

https://shannews.org/archives/1087

သိုၵ်းလူင်ပွင်ၸိုင်ႈမၢၼ်ႈ ႁႅၼ်းသိုၵ်းၵႂၢတ်ႇလၢင်ႉ ၼႂ်းပိုၼ်ႉတီႈလႄႈ ပဵၼ်ပၢင်တိုၵ်းတင်း SSPP/SSA ၼႂ်းၸႄႈဝဵင်းသီႇပေႃႉ

ဝၼ်းတီႈ 29/11/2017 ၵၢင်ၼႂ်ယၢမ်း 8 မူင်းပၢႆၶိုင်ႈၼၼ်ႉ သိုၵ်းမၢၼ်ႈတပ်ႉၶလယ 147 ဢၼ်ပၵ်းတီႈၼွင်ၵေႃႈလူင် ႁႅင်း 70 ပၢႆလုၵ်ႉၼွင်ၵေႃႈလူင်ၵႂႃႇတၢင်းသႅင်ၵႅဝ်ႉ၊ ပူၼ်ႉၵႂႃႇတၢင်းပၢင်ၵၢင်းသေ ၵႂႃႇလေႃႇတိုၵ်းတပ်ႉသိုၵ်းၸိုင်ႈတႆး (SSPP/SSA) တီႈၵွင်းမႆႉႁုင်း၊ သွင်ၾၢႆႇလႆႈပဵၼ်ပၢင်တိုၵ်းၵၼ်ႁိုင် 30 မိၼိတ်ႊပၢႆ။ ၵဵဝ်ႇၵပ်းလွင်ႈၼႆႉ ၵူၼ်းယူႇၼႂ်းပိုၼ်ႉတီႈၵေႃႉၼိုင်ႈလၢတ်ႈဝႃႈ- “သိုၵ်းမၢၼ်ႈၸုမ်းၼႆႉ ၶီႇၸွမ်းၵႃးတၢင်ႇသၢႆးသေၶဝ်ႈမႃးမိူဝ်ႈဝႃးၵၢင်ၶမ်ႈ၊ ပေႃးယဝ်ႉၼႂ်ၼႆႉၵႂႃႇတၢင်းၵွင်းမႆႉႁုင်းသေ ၵႂႃႇပဵၼ်ပၢင်တိုၵ်းၵၼ်တင်း SSPP/SSA ဢၼ်ယူႇသဝ်းတူင်ႉၼိုင်ယူႇပွတ်းတွၼ်ႈၼႆႉတႃႇသေႇ”-ဝႃႈၼႆ။ သိုၵ်းမၢၼ်ႈၸုမ်းၼႆႉ လုၵ်ႉတီႈၼွင်ၵေႃႈလူင် ပၢင်ၼိဝ်ႉသေၵႂႃႇတၢင်းသႅင်ၵႅဝ်ႉ၊ ၵႂႃႇတၢင်းပၢင်ၵၢင်း၊ တီႉၺွပ်းၵူၼ်းဝၢၼ်ႈတီႈပၢင်ၵၢင်းသေ ၸႂ်ႉၵႂႃႇသူင်ႇတၢင်း၊ ၵႂႃႇလိုဝ်ႈၼွၼ်းတီႈဝၢၼ်ႈၼမ်ႉလိၼ်း (ဝၢၼ်ႈပလွင်ႈ)၊ ၼႂ်ၼႆႉလုၵ်ႉပႆႇတၢင်းၵႂႃႇတၢင်းၵွင်းမႆႉႁုင်းသေ ၵႂႃႇလေႃႇတိုၵ်း SSPP/SSA သေသွင်ၾၢႆႇလႆႈပဵၼ်ပၢင်တိုၵ်းၵၼ်-ၼႆယဝ်ႉ။ လွင်ႈၼႆႉ ၽူႈၶၢၼ်ပၢၵ်ႇ SSPP/SSA ၸၢႆးၽူင်းႁၢၼ် လၢတ်ႈဝႃႈ- “ယၢမ်းလဵဝ်တႄႉသဵင်ၵွင်ႈယဵၼ်ဝႆႉယဝ်ႉ၊ တင်းသိုၵ်းမၢၼ်ႈသေလႆႈယိုဝ်းၵၼ်မွၵ်ႈၶိုင်ႈၸူဝ်ႈမူင်း၊ ၶဝ်မႃးလေႃႇတိုၵ်းတပ်ႉႁဝ်းၵူၼ်းႁဝ်း ဢၼ်မီးတီႈၵွင်းမႆႉႁုင်းၼၼ်ႉ။ ယိုဝ်းၵၼ်လႆႈမွၵ်ႈၶိုင်ႈၸူဝ်ႈမူင်းသေ ၾၢႆႇသိုၵ်းမၢၼ်ႈထွၼ်ၵႂႃႇလႄႈလႆႈယဵၼ်ၵႂႃႇယဝ်ႉ”-ဝႃႈၼႆ။ သိုၵ်းမၢၼ်ႈၶလယ 147 ၼႆႉ ပၵ်းတီႈၼွင်ၵေႃႈလူင် (ပွတ်းၶၢႆးသိမ်ႇ)၊ ဢဵၼ်ႁႅင်းမွၵ်ႈ 70 သေ ၵႂၢတ်ႇလၢင်ႉပိုၼ်ႉတီႈၼႂ်းဢိူင်ႇဝၢၼ်ႈမေႃႈသေ ပဵၼ်ပၢင်တိုၵ်းၵၼ်တီႈႁိမ်းဝၢၼ်ႈပႃႇၵၢင်း။ ၵဵဝ်ႇၵပ်းလွင်ႈၼႆႉ ၼႂ်းတူင်ႇဝူင်းတပ်ႉသိုၵ်းမၢၼ်ႈတီႈသီႇပေႃႉ လၢတ်ႈဝႃႈ- “မီးပုၼ်ႈၽွၼ်းလႄႈလႆႈမႃးတူင်ႉၼိုင်၊ ပေႃးၵႂႃႇတေပဵၼ်ပၢင်တိုၵ်းၼႆၵေႃႈႁူႉယူႇ ၵွပ်ႈဢမ်ႇလိူဝ်လႆႈၶေႃႈၸီႉသင်ႇတၢင်းၼိူဝ်။ ၵူၺ်းၵႃႈၾၢႆႇၼိုင်ႈၵေႃႈ ၸုမ်းဝၢၼ်ႈႁႆးၼႆႉ ၶဝ်ဢမ်ႇယူႇသဝ်းတီႈၶဝ်ယူႇလႄႈပဵၼ်”-ဝႃႈၼႆ။ ပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး (SSPP/SSA) ၼႆႉ လူင်းလၢႆးမိုဝ်းၸၼ်ႉၸႄႈမိူင်း ၸၼ်ႉၸိုင်ႈမိူင်းႁူမ်ႈတုမ်ဝႆႉသေတႃႉ ပႆႇလူင်းလၢႆးမိုဝ်းၵိုတ်းတိုၵ်းတူဝ်ႈမိူင်း NCA ၊ ပဵၼ်ဢူၺ်းလီၵၼ်တင်းၸုမ်း FPNCC ဢၼ်ၸုမ်းဝႃႉဢွၼ်ႁူဝ်သေ ဢမ်ႇႁပ်ႉသဵၼ်ႈတၢင်း NCA ၊ ပဵၼ်ဢူၺ်းလီသိုၵ်းၸုမ်းပွတ်းႁွင်ႇ 7 ၸုမ်း။

['ၵၢၼ်သိုၵ်း']

2017-11-29T05:25:39

https://shannews.org/archives/1083

ၸုမ်းၵူၼ်းၼုမ်ႇတႆး TYO သီႇသႅင်ႇ ၵႂႃႇဝဵင်းယႂ်ႇဝဵင်းလူင်သေ လဵပ်ႈႁဵၼ်းလွၵ်းၵၢတ်ႇတႃႇ လႆႈၶၢႆၶူဝ်းႁႆႈၶူဝ်းသူၼ်

ၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇ ဢွၼ်ႁူဝ်ၵူၼ်းဝၢၼ်ႈၵႂႃႇ လဵပ်ႈႁဵၼ်း လၢႆလၢႆဝဵင်း သေႁႃလွၵ်းၵၢတ်ႇတႃႇသူင်ႇၶၢႆၶူဝ်းသူၼ်ၶူဝ်းႁိူၵ်ႈ ဢၼ်ၵူၼ်းဝၢၼ်ႈၽုၵ်ႇသွမ်ႈဝႆႉ။ ဝၼ်းတီႈ 13 – 24/11/2017 ၸုမ်းၵူၼ်းၼုမ်ႇတႆး TYO ၸၢႆးပိုၼ်းႁၢၼ်လႄႈ ၸၢႆးလၢဝ်ၶမ်း ဢွၼ် ဢဝ် တူဝ်တႅၼ်းၵူၼ်းဝၢၼ်ႈဢိူင်ႇၵုင်းသုတ်းလႄႈ ဢိူင်ႇတမ်ႇၽၢၵ်ႇ ၵႂႃႇလဵပ်ႈႁဵၼ်း လွၵ်းၵၢတ်ႇ ၼႂ်းဝဵင်းလူင် တူၼ်ႈတီး၊ လႃႈသဵဝ်ႈ၊ သႅၼ်ဝီ၊ မူႇၸေႊ ၸိူဝ်းၼႆႉသေ ၵပ်းသိုပ်ႇ ၶွမ်ႊပၼီႊလႄႈ ၸုမ်းၵပ်းသၢၼ်တႃႇၶၢႆၶူဝ်းႁႆႈ/ၶူဝ်းသူၼ်။ ၸၢႆးပိုၼ်းႁၢၼ် ႁူဝ်ၼႃႈၸုမ်းၵူၼ်းၼုမ်ႇ ၸႄႈဝဵင်းသီႇသႅင်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၶၢဝ်းတၢင်းဢၼ်ႁဝ်းၶႃႈဢႅဝ်ႇလဵပ်ႈႁဵၼ်းပွၵ်ႈၼႆႉ ပိူဝ်ႈႁႂ်ႈလႆႈႁူႉဝႃႈၽူႈႁပ်ႉသိုဝ်ႉ လူဝ်ႇၶူဝ်းၵုၼ်ႇ ၸိူင်ႉႁိုဝ်? ပိူၼ်ႈပၼ်ၵႃႈၶၼ်ၸိူင်ႉႁိုဝ်? ပိူဝ်ႈၵပ်းသၢၼ်တင်းလၢႆမူႇၸုမ်း ၼင်ႁိုဝ်ၶူဝ်းၵုၼ်ႇဢၼ် ဢွၵ်ႇၼႂ်းပိုၼ်ႉတီႈမီးလွၵ်းၵၢတ်ႇၶၢႆၸိူဝ်းၼႆႉ ” ဝႃႈၼႆ။ ဝၢႆးသေၸုမ်းၵူၼ်းၼုမ်ႇလႄႈ ၵူၼ်းဝၢၼ်ႈဢွၵ်ႇၶၢဝ်းတၢင်းလဵပ်ႈႁဵၼ်းယဝ်ႉ လႆႈၶိုၼ်းမႃးသပ်းၸႅင်ႈ ပၼ်ၵူၼ်းဝၢၼ်ႈၶိုၼ်း မိူဝ်ႈဝၼ်းတီႈ 26-27/11/2017 ၼႆႉ ။ ၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇၼႆႉ ၵေႃႇတင်ႈမႃး မိူဝ်ႈဝၼ်းတီႈ 08/05/2014 ၸုမ်း ပွင်ၵၢၼ်မီး 11ၵေႃႉ ႁူဝ်ပဝ်ႈပဵၼ်ၸၢႆးပိုၼ်းႁၢၼ်။ ယိူင်းဢၢၼ်းႁႂ်ႈၵူၼ်းၼုမ်ႇၶဝ်ႈဢွၵ်ႇၵၼ် ၊ၽွမ်ႉႁူမ်ႈ ၵၼ်၊ ပူၵ်းပွင်ပၢႆးပၺ်ၺႃ၊ ပၢႆးယူႇလီ၊ ပၢႆးမၢၵ်ႈမီး၊ တူင်ႇဝူင်းၵူၼ်းလႄႈ ႁႂ်ႈၵူၼ်းၼုမ်ႇၵႆ ယၢၼ်ယႃႈ မဝ်းၵမ် ၸိူဝ်းၼႆႉ။ Photo by TYO ၸႄႈဝဵင်းသီႇသႅင်ႇ

['ၵူႈလွင်ႈလွင်ႈ']

2017-11-29T05:24:45

https://shannews.org/archives/1080

SHRF တုၵ်းယွၼ်းလူင်ပွင်ၸိုင်ႈ ႁႂ်ႈပူတ်းထွၼ်ၶေႃႈၸႅင်ႈၵႂၢမ်း / တီႉၺွပ်းၵူၼ်းဝၢၼ်ႈ ယဵတ်ႈၶွၵ်ႈၸိူဝ်းၼၼ်ႉ ပွႆႇပၼ်ၶိုၼ်းၽႂ်းၽႂ်း လူၺ်ႈဢမ်ႇမီးၶေႃႈၼွင်ႇငိူၼ်ႈၶႆ

ၵူၼ်းဝၢၼ်ႈႁူဝ်ပူင်း ၸိူဝ်းထုၵ်ႇတီႉၺွပ်းလူၺ်ႈဢမ်ႇထုၵ်ႇမႅၼ်ႈၸွမ်းထမ်းတြႃး ၽွင်းပူၼ်ႉမႃးသီႇလိူၼ်သေ ထုၵ်ႇၵုမ်းၶင်ဝႆႉၼၼ်ႉ ယူႇတီႈၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး (SHRF) ဢွၵ်ႇၽိုၼ်ႁၢႆးငၢၼ်း တုၵ်းယွၼ်းႁႂ်ႈပူတ်းထွၼ်ၶေႃႈမၢပ်ႇၽၢမ်းႁႃလိူင်ႈ လႄႈ ပွႆႇပၼ်ၶိုၼ်း လူၺ်ႈဢမ်ႇမီးၶေႃႈၼွင်ႇငိူၼ်ႈၶႆ။ ၽူႈၶၢၼ်ပၢၵ်ႇၸုမ်း SHRF ၸၢႆးႁေႃသႅင်လၢတ်ႈဝႃႈ- “ဢၼ်ႁဝ်းၶႃႈဢွၵ်ႇလိၵ်ႈတုၵ်းယွၼ်းၼႆႉ ယွၼ်ႉပိူဝ်ႈဝႃႈပဵၼ်ၵူၼ်းဝၢၼ်ႈၵူၼ်းသူၼ် ၺႃးၸၢၵ်ႇၸွမ်း ယွၼ်ႉသိုၵ်းမၢၼ်ႈတင်းၸုမ်း RCSS ဢၼ်ပဵၼ်ၸုမ်းလူင်းလၢႆးမိုဝ်း NCA ပဵၼ်ပၢင်တိုၵ်းၵၼ် ။ ၵူၼ်းမိူင်းၸိူဝ်းထုၵ်ႇတီႉၺွပ်းမီးလၢႆလၢႆၵေႃႉ၊ ၵူၺ်းၵႃႈၸိူဝ်းဢၼ်တိုၵ်ႉၺႃးၶိုၼ်ႈလုမ်းတြႃးတႄႉ တိုၵ်ႉၵိုတ်းမွၵ်ႈ 9 ၵေႃႉ။ ၵူၼ်းဝၢၼ်ႈၸဝ်ႈႁႆႈၸဝ်ႈၼႃးၸိူဝ်းၼႆႉ ၾၢႆႇငိုၼ်းၵေႃႈထူပ်းတၢင်းယၢပ်ႇၽိုတ်ႇ ၵဵဝ်ႇၵပ်းလွင်ႈငိုၼ်းတွင်း တႃႇတေၸၢင်ႈၽူႈတၢင်ၼႃႈ လၢတ်ႈၵႂၢမ်းတၢင်ၶဝ်။ ၵူၼ်းဝၢၼ်ႈၸိူဝ်းၼႆႉ ယွၼ်ႉထုၵ်ႇပေႃႉထုပ်ႉသေ ပၢႆးယူႇလီၶဝ်ၵေႃႈဢမ်ႇပေႃးၶႅမ်ႉ။ ၾၢႆႇၼိုင်ႈၸုမ်း RCSS ၵေႃႈ ပဵၼ်ၸုမ်းဢၼ်ထုၵ်ႇမႅၼ်ႈၸွမ်းမၢႆမီႈ၊ ၵွပ်ႈၼၼ် တုၵ်းယွၼ်းႁႂ်ႈပွႆႇပၼ်”-ဝႃႈၼႆ။ ၸၢႆးႁေႃသႅင် သိုပ်ႇလၢတ်ႈထႅင်ႈဝႃႈ- “ႁဝ်းၶႃႈတႄႉ ၽွင်းယၢမ်းဢၼ်လၢႆၾၢႆႇႁႃလွင်ႈငမ်းယဵၼ်၊ ႁႃတၢင်းယုမ်ႇယမ်ၵၼ်ၼႆႉ လွင်ႈၸိူဝ်းၼႆႉႁဝ်းၶႃႈဢမ်ႇၶႂ်ႈႁႂ်ႈမၼ်းၵိူတ်ႇၶိုၼ်ႈမႃးထႅင်ႈ။ ထႅင်ႈဢၼ်ၼိုင်ႈ မၼ်းပဵၼ်ၼႂ်းၸုမ်းဢၼ် လူင်းလၢႆးမိုဝ်း NCA လႄႈမၼ်းပဵၼ်ဢၼ်လမ်ႇလွင်ႈ။ သင်ဝႃႈမႃးႁႃလိူင်ႈၵၼ်ၸိူင်ႉၼႆတိၵ်းတိၵ်း ၸိူဝ်းပႆႇလူင်းလၢႆးမိုဝ်း NCA ၼၼ်ႉၵေႃႈ တႃႇတေၸႂ်ယႂ်ႇၸႂ်ၵႂ်ႈသေ ၶႂ်ႈမႃးလူင်းထႅင်ႈၵေႃႈမၼ်းတေယၢပ်ႇ။ ၵွပ်ႈၼၼ် ၶႂ်ႈႁႂ်ႈဝႆႉၸႂ်ၽိူၵ်ႇၸိုၼ်ႈၶၢဝ်သႂ်တေႃႇလွင်ႈငမ်းယဵၼ်သေ လွင်ႈဢၼ်ပေႃႈမႄႈၵူၼ်းမိူင်းႁဝ်း လႆႈၺႃးတူတ်ႈတၢမ်ႇယွၼ်ႉၼႂ်းၵႄႈၼႂ်းၵၢင်မၼ်းၼႆႉ ၶႂ်ႈတုၵ်းယွၼ်းပွႆႇပၼ်ဝႆးဝႆး”-ဝႃႈၼႆ။ ၵူၼ်းဝၢၼ်ႈၵူၼ်းမိူင်း ၸိူဝ်းၺႃးတီႉၺွပ်းၵုမ်းၶင်ဝႆႉၸိူဝ်းၼႆႉ ပဵၼ်-ၸၢႆးဝိၼ်း ဢႃယု 12 ဝၢၼ်ႈၶူဝ်တွင်း။ လုင်းဢေႃးၼ ဢႃယု 40 ဝၢၼ်ႈၼမ်ႉၶူၵ်ႉ။ ၸၢႆးၸိင်ႇတႃႇ 28 ၵူၼ်းဝၢၼ်ႈၼမ်ႉၶူၵ်ႉ။ ၸၢႆးၵူဝ်ႇ 37 ဝၢၼ်ႈၼမ်ႉၶူၵ်ႉ။ ၸၢႆးလႃႉထုၼ်း ဢႃယု 24 ဝၢၼ်ႈၶူဝ်တွင်း။ ၸၢႆးၸၢမ်ႇ 29 ဝၢၼ်ႈၶူၵ်ႉလဝ်း။ ၸၢႆးပၼ်ႇတ 29 ဝၢၼ်ႈၶူၵ်ႉလဝ်း။ လုင်းသၢင်ႇၸၢႆး 47 ဝၢၼ်ႈၵုၼ်ၵုင်း။ ၸၢႆးၶုၼ် 30 ဝၢၼ်ႈမၢၵ်ႇလၢင်း- ၸိူဝ်းၼႆႉ။ ၸိူဝ်းၶဝ်ၼႆႉ ထုၵ်ႇတီႉၺွပ်းၽွင်းပူၼ်ႉမႃးၼႂ်းလိူၼ်ၵျူႊလၢႆႊ 15 ထိုင်လိူၼ်ဢေႃႊၵတ်ႊသ် 4 ဝၼ်း။ မိူဝ်ႈလဵဝ် ဢၼ်ပွႆႇပၼ်ၶိုၼ်း မီးဢွၼ်ႇၸၢႆး ၸၢႆးဝိၼ်း ဢႃယု 12 ၵူၺ်း၊ ၵူၺ်းၵႃႈ မၼ်းၸၢႆးတိုၵ်ႉၺႃးၶေႃႈၵၢဝ်ႇႁႃ တၢင်းၽိတ်းယူႇသေ လႆႈၵႂႃႇႁၢႆးငၢၼ်းတူဝ် လႄႈလႆႈၶိုၼ်ႈလုမ်းတြႃးၸွမ်းပိူၼ်ႈယူႇ-ၼႆယဝ်ႉ။ ၼႂ်းၽိုၼ်ႁၢႆးငၢၼ်းလၢတ်ႈဝႃႈ ၵူၼ်းဝၢၼ်ႈၸိူဝ်းၼႆႉ ၺႃးတီႉၺွပ်းၽွင်းသိုၵ်းမၢၼ်ႈ ဢဝ်ႁႅင်းသိုၵ်းၼပ်ႉပၢၵ်ႇသေ ၶဝ်ႈၶူၼ်ႉသွၵ်ႈတဝ်ၼႂ်းပိုၼ်ႉတီႈ ႁူဝ်ပူင်းၼႃႈတၢင်းႁွင်ႇ ဝၢႆးပဵၼ်ပၢင်တိုၵ်းၸွမ်းၵၼ်တင်း ၶွင်ႇသီႇဢဝ်ၶိုၼ်း ၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA မိူဝ်ႈဝၼ်းတီႈ 14/07/2017 ဢၼ်ပဵၼ်ၸုမ်းလူင်းလၢႆးမိုဝ်း ၵိုတ်းတိုၵ်းတူဝ်ႈမိူင်း NCA ၼၼ်ႉယဝ်ႉ။ သိုၵ်းမၢၼ်ႈၶွၼ်ႈတုမ်ၵၼ်သေ သွၵ်ႈႁႃပေႃႉထုပ်ႉၵူၼ်းဝၢၼ်ႈ ဢမ်ႇလိူၵ်ႈၼႃႈသင်၊ မၢပ်ႇၽၢမ်းၼႄးဝႃႈၸွႆႈထႅမ်သိုၵ်းတႆး- ၼႆယဝ်ႉ။ လွင်ႈတၢင်းဢၼ်ၵူၼ်းဝၢၼ်ႈၸိူဝ်းၼႆႉ ထုၵ်ႇတီႉၺွပ်းၼၼ်ႉ ယွၼ်ႉပႃးၶူဝ်းၶွင်မိူၼ်ၼင်ႇ ၸၢၵ်ႈလၢတ်ႈ၊ ၶိူင်ႈၾူၼ်း၊ ၵွင်ႈသတ်ႉယၢမ်း ၸိူဝ်းၼႆႉ။ ၵူၺ်းၵႃႈၶူဝ်းၶွင်ၸိူဝ်းၼႆႉ ပဵၼ်ၶူဝ်းၶွင်ၶိူင်ႈၸႂ်ႉဢၼ်ၵူၼ်းဝၢၼ်ႈ ၸႂ်ႉတိုဝ်းၵၼ်ယူႇၵူႈဝၼ်း တႃႇသေႇ။ ၵွပ်ႈပိူဝ်ႈၾၢႆႇသိုၵ်းမၢၼ်ႈ ဢမ်ႇမီးလၵ်းထၢၼ်(သၢၵ်ႈသေႇ)သေႁႃလိူင်ႈ မၢပ်ႇၽၢမ်းသႂ်ႇၵူၼ်းဝၢၼ်ႈၼၼ်ႉၵူၺ်းလႄႈ ႁဵတ်းႁႂ်ႈသိုၵ်းမၢၼ်ႈဢမ်ႇပေႃး ႁတ်းသူႈလိူင်ႈ တွပ်ႇထၢမ်ၼႂ်းလုမ်းတြႃးၼၼ်ႉယဝ်ႉ- ၼႂ်းၽိုၼ်ႁၢႆးငၢၼ်းလၢတ်ႈပႃးၼင်ႇၼႆ။

['သုၼ်ႇလႆႈၵူၼ်း']

2017-11-29T05:23:56

https://shannews.org/archives/1077

ပႃႇတီႇႁူဝ်သိူဝ် ပိုတ်ႇလုမ်းၽႄ တီႈၵဵင်းတွင်း တႃႇၵွင်ႉသၢၼ် ၵူၼ်းပိုၼ်ႉတီႈ

ပႃႇတီႇႁူဝ်သိူဝ် ပိုတ်ႇလုမ်းၵိင်ႇၽႄမႂ်ႇ တီႈၵဵင်းတွင်း ပိူဝ်ႈၸၢင်ႈၵွင်ႉသၢၼ်ႁဵတ်းၵၢၼ်ငၢႆႈမိူဝ်းၼႃႈ မီးၽူႈတႅၼ်းလၢႆၸႄႈဝဵင်းလႄႈ ၵူၼ်းမိူင်းၶဝ်ႈႁူမ်ႈၸမ် 5 ပၢၵ်ႇ။ ဝၼ်းတီႈ 28/11/2017 ငဝ်ႈငုၼ်းတီႇမူဝ်ႇၶရေႇၸီႇ ၸိူဝ်ႉၶိူဝ်းတႆး ႁိုဝ်ပႃႇတီႇ ႁူဝ်သိူဝ် SNLD ပိုတ်ႇ လုမ်းၵိင်ႇၽႄ တီႈပွၵ်ႉ 5 ဝဵင်းၵဵင်းတွင်း ၸႄႈဝဵင်းမိူင်းၼၢႆး ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်း ၸၢၼ်း ။ ၼႂ်းပၢင်ၼႆႉမီးၽူႈတႅၼ်းလၢႆလၢႆၸႄႈဝဵင်းမိူၼ်ၼင်ႇ ၸႄႈဝဵင်းမိူင်းၵိုင်၊ ၵေးသီး၊ လၢႆးၶႃႈ၊ မိူင်းၼၢႆး၊ ၵုၼ်ႁဵင်၊ လၢင်းၶိူဝ်း၊ မိူင်းပၼ်ႇ၊ မွၵ်ႇမႆႇ၊ ၼမ်ႉၸၢင်၊ တူၼ်ႈတီးၸိူဝ်းၼႆႉလႄႈ ဢိၵ်ႇၵူၼ်းဝၢၼ်ႈ ၶဝ်ႈႁူမ်ႈမွၵ်ႈ 400 ပၢႆ။ ၸၢႆးမဵဝ်းမျိၼ်ႉ (ၸၢႆးၵွၼ်းသႅင်မိူင်း) ၽူႈတႅၼ်းၸႄႈမိူင်းမၢႆ 2 မိူင်းၼၢႆး လၢတ်ႈတီႈၸုမ်းၶၢဝ်ႇၽူႈတွႆႇ ႁွၵ်ႈဝႃႈ – “ ယိူင်းဢၢၼ်းဢၼ်ႁဝ်းၶႃႈပိုတ်ႇၼႆႉ ပိူဝ်ႈတႃႇတေၸၢင်ႈၵွင်ႉသၢၼ်ၵၼ်ႁဵတ်းၵၢၼ်ၵႂႃႇ၊ ၵူၼ်းမိူင်းမီးတၢင်းယၢပ်ႇၽိုတ်ႇၸိူင်ႉႁိုဝ်ၵေႃႈ မႃးၵပ်းသိုပ်ႇတီႈလုမ်းႁဝ်းၶႃႈလႆႈ ၼင်ႇဢၼ်ႁဝ်းၶႃႈ ပွင်ပဵၼ်လႆႈၼၼ်ႉ တေၶတ်းၸႂ် ၸွႆႈထႅမ်ပၼ်ယူႇ ” ဝႃႈၼႆ။ လုမ်းၵိင်ႇၽႄ တီႈပွၵ်ႉ 5 ၵိင်ႇၸႄႈဝဵင်းၵဵင်းတွင်းၼႆႉ ႁူဝ်ပဝ်ႈပဵၼ်ၸၢႆးဢွင်ႇတၢၼ်း ၵႅမ်ႁူဝ်ပဝ်ႈပဵၼ် ၸၢႆးမွၼ်းမိူင်း ၽူႈၼမ်းၼႂ်းပဵၼ် ၸၢႆးၸႅၼ်ႇ ၸုမ်းၽူႈပွင်ၵၢၼ်တင်းမူတ်းမီးမွၵ်ႈ 10 ပၢႆ ၽူႈၶဝ်ႈ ၸုမ်းမီး 90 ပၢႆဝႃႈၼႆ။

['ၵူႈလွင်ႈလွင်ႈ']

2017-11-29T05:21:55

https://shannews.org/archives/1072

ၸုမ်းႁၵ်ႉသႃတူၺ်း လူလုၵ်ႈဢွၼ်ႇ ယုၵ်ႉယွင်ႈ ၶူးသွၼ်လိၵ်ႈတႆး ၼႂ်းၵဵင်းမႆႇ

ပၢင်မွပ်ႈယိုၼ်ႈသူးရၢင်းဝလ်းလႄႈ ယုၵ်ႉယွင်ႈၶူးသွၼ် ၸိူဝ်းပူင်သွၼ်လိၵ်ႈတႆး ၸွမ်းၶႅမ်ႉပၢင်သဝ်းပီႈၼွင်ႉႁႅင်း ၵၢၼ်တႆး ၸိူဝ်းႁွတ်ႈၵဵင်းမႆႇ။ ဝၼ်းတီႈ 28/11/2017 ယၢမ်းၵၢင်ၼႂ် 9 မူင်း ထိုင် 4:30 မူင်းဝၢႆးဝၼ်း ၶူင်းၵၢၼ်မုလ်းလၼိထိရၵ်ႉၻဵၵ်ႇ(มูลนิธิรักษ์เด็ก) ၸတ်းႁဵတ်း ပၢင်မွပ်ႈယိုၼ်ႈသူးရၢင်းဝလ်းလႄႈ ယုၵ်ႉယွင်ႈၶူးသွၼ် ၸိူဝ်းလူင်းပိုၼ်ႉတီႈပူင်သွၼ်ပၼ် လိၵ်ႈတႆး၊ ထႆး၊ ဢင်းၵိတ်း လႄႈ မၢၼ်ႈ ၸွမ်းၶႅမ်ႉပၢင်သဝ်း ပီႈၼွင်ႉႁႅင်းၵၢၼ်တႆး 5 ၸႄႈဝဵင်း မိူၼ် ၸႄႈဝဵင်းႁၢင်ၻူင်း၊ ၸႄႈဝဵင်းမႄႈရိမ်း၊ ၸႄႈဝဵင်းလွႆသၵဵတ်း၊ ၸႄႈဝဵင်းၵဵင်းမႆႇ၊ ၸႄႈဝဵင်းသၼ်သၢႆး ၼႂ်းၸႄႈတွၼ်ႈၵဵင်းမႆႇ ၸိုင်ႈထႆး။ ပၢင်ပွႆးယုၵ်ႉယွင်ႈၶူး သွၼ်ၼႆႉ ၸတ်းႁဵတ်းတီႈ ႁူင်းႁႅမ်း Ibis Styles Chiang Mai ဝႃႈၼႆ။ ၸၢႆးၼွင်ႉ ၽူႈႁပ်ႉပုၼ်ႈၽွၼ်းတီႈၸႄႈဝဵင်းႁၢင်ၻူင်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဢၼ်လႆႈၸတ်းႁဵတ်း ပၢင်ယုၵ်ႉယွင်ႈၶူးသွၼ်ၼႆႉ မိူၼ်ဝႃႈ ပဵၼ်ႁႅင်းၸႂ်ၶူးသွၼ်ၶဝ် တီႈဢၼ်မီးၼမ်ႉၸႂ်တေႇတၼႃႇသေ ၸွႆႈထႅမ် ၵူၼ်း တင်းၼမ်၊ မၢင်ၵေႃႉ ဢၼ်လႆႈၶၢမ်ႇၸုၼ်ႉၶၢဝ်းယၢမ်း/ႁႃၶၢဝ်းယၢမ်း သုၼ်ႇတူဝ်ၸဝ်ႈၵဝ်ႇသေ လူင်းသွၼ်ပၼ်။ ယဝ်ႉ ၵေႃႈ ၶူင်းၵၢၼ်ႁဝ်းၵေႃႈ သမ်ႉပဵၼ်ၶူင်းၵၢၼ်ၶၢဝ်းပွတ်းၵူၺ်းလႄႈ မိူဝ်ႈလဵဝ် လႆႈၵိုတ်းယင်ႉၵႂႃႇ” ဝႃႈၼႆ။ ပၢင်သွၼ်လိၵ်ႈ ဢၼ်လႆႈပူင်သွၼ်ပၼ်လုၵ်ႈဢွၼ်ႇႁႅင်းၵၢၼ်တႆး တင်းမူတ်း 5 ၸႄႈဝဵင်း ၼႂ်းၸႄႈတွၼ်ႈၵဵင်းမႆႇၼႆႉ မီးႁိမ်း 50 ပၢင်။ ၶူးသွၼ်သမ်ႉ တင်းမူတ်း 45 ၵေႃႉ ဝႃႈၼႆ။ ၶူင်းၵၢၼ်မုလ်းလၼိထိရၵ်ႉၻဵၵ်ႇၼႆႉ ၵမ်ႉၸွႆႈထႅမ်ပၢင်သွၼ်လိၵ်ႈလၢႆး ပၼ်လုၵ်ႈဢွၼ်ႇႁႅင်းၵၢၼ်တႆးသေဢမ်ႇၵႃး၊ သွၼ်ပၼ် ပႃး လွၵ်းလၢႆး ႁဵတ်းၼမ်ႉယႃႈသၵ်ႉၶူဝ်း၊ ၼမ်ႉယႃႈလၢင်ႉဝၢၼ်ႇလႄႈ ၼမ်ႉယႃႈဢၢပ်ႇၼမ်ႉ။ လိူဝ်ၼၼ်ႉ ပူင်သွၼ် ပၼ်လၢႆးၽုၵ်ႇႁဵပ်း။ လၢႆးသၵိၼ်းသိူဝ်ႈၽႃႈ တႃႇပဵၼ်ပိုၼ်ႉႁူႉၵႅမ်တူဝ်ပီႈၼွင်ႉႁႅင်းၵၢၼ်တႆး။ ယဝ်ႉၵေႃႈ ၼင်ႇႁိုဝ် ပီႈ ၼွင်ႉႁႅင်းၵၢၼ်တႆး ပေႃးတေၸၢင်ႈလူတ်းလႆႈ ၵႃႈၸႂ်ႉၸၢႆႇၵမ်ႈၽွင်ႈ။ ၼွၵ်ႈလိူဝ်ၼၼ်ႉ လူင်းပိုၼ်ႉတီႈ ပၼ်ပိုၼ်ႉႁူႉ ၵဵဝ်ႇလူၺ်ႈ လွင်ႈဝတ်းဝႂ်ပီႈၼွင်ႉႁႅင်းၵၢၼ် ၸဵမ်ၸိူဝ်းၼႆႉ ဝႃႈၼႆ။

['ၵူႈလွင်ႈလွင်ႈ']

2017-11-29T05:19:54

https://shannews.org/archives/1065

ႁႅင်းၵၢၼ်တႆး ႁွတ်ႈမိူင်းၶႄႇ ႁူမ်ႈၵၼ်ၵမ်ႉထႅမ် ၶူဝ်းၼုင်ႈ ၶွင်ၵိၼ်ယႅမ်ႉထိုင် ၵေႃႉသိုၵ်း RCSS/SSA

ႁႅင်းၵၢၼ်တႆး ယၢၼ်မိူင်း ႁွတ်ႈမိူင်းၶႄႇ တင်း ပီႈၼွင်ႉတႆး ၸိူဝ်းယူႇသဝ်း ၼႂ်းမိူင်းၶႄႇ ႁူမ်ႈၵၼ်ၵမ်ႉထႅမ် ၶူဝ်းၼုင်ႈ၊ တၢင်းၵိၼ်ယႅမ်ႉထိုင် ၵေႃႉသိုၵ်း RCSS/SSA တီႈလႅၼ်လိၼ်တႆး-ၶႄႇ ပွၵ်ႈၵမ်း 7 ဝႃႈၼႆ။ ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ဢွၼ်ႁူဝ်သေ ႁပ်ႉဢဝ်ၶူဝ်း ၸွႆႈထႅမ်တီႈ ၽူႈမီးၼမ်ႉၸႂ် ႁႅင်းၵၢၼ်တႆး ယၢၼ်မိူင်း လႄႈ ပီႈၼွင်ႉတႆး ၸိူဝ်းယူႇသဝ်း ၼႂ်းမိူင်းၶႄႇ တႃႇၸွႆႈထႅမ် RCSS/SSA ၸိူဝ်းၼၼ်ႉ ႁူမ်ႈၵၼ် ၵဵပ်းလႆႈ ငိုၼ်းၶႄႇ 28856.8 ယႂၼ်။ ငိုၼ်းမၢၼ်ႈထႅင်ႈ 1 သႅၼ်ပျႃး။ ဢွၼ်ၵၼ်ႁၢင်ႈႁႅၼ်းသိုဝ်ႉၶူဝ်းၼုင်ႈဝႆ တင်း ၶွင်ၵိၼ်ယႅမ်ႉတွၼ်ႈ ထိုင် ၵေႃႉ သိုၵ်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA လႅၼ်လိၼ်တႆး-ၶႄႇ တၢင်းၸိုင်ႈတႆး ပွတ်းႁွင်ႇ မိူဝ်ႈဝၼ်းတီႈ 23/11/2017 ဝႃႈၼႆ။ ၽူႈပွင်ၵၢၼ်ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ လၢတ်ႈဝႃႈ “ ယူႇတီႈၸုမ်းႁဝ်းၶႃႈ လႆႈႁူမ်ႈၵၼ်သေ ၸွႆႈၵမ်ႉထႅမ်တီႈ ၵေႃႉသိုၵ်း RCSS တီႈပွတ်းႁွင်ႇမႃး ပဵၼ်ပွၵ်ႈၵမ်း 7 ယဝ်ႉၶႃႈ။ ႁဝ်းၶႃႈ ဢဝ်ငိုၼ်းဢၼ်ၵဵပ်းလႆႈမႃးၸိူဝ်းၼၼ်ႉ ၶိုၼ်း သိုဝ်ႉၶူဝ်းၼုင်ႈဝႆလႄႈ ၶွင်ၵိၼ်ယႅမ်ႉသေ တွၼ်ႈပၼ်။ ယိူင်းဢၢၼ်း ဢၼ်ႁဝ်းၶႃႈ ၵမ်ႉထႅမ်တႄႉ ၼင်ႇႁိုဝ် ၽူႈႁၢပ်ႇ ၵၢၼ် ၵေႃႉသိုၵ်းၼႂ်းၼႃႈသိုၵ်းၼၼ်ႉ ပေႃးတေမီးႁႅင်းတူဝ်ႁႅင်းၸႂ်သေဢမ်ႇၵႃး ၼင်ႇဢၼ်ႁဝ်းပွင်ပဵၼ်လႆႈ ၼၼ်ႉ တေသိုပ်ႇၵမ်ႉထႅမ်ၸွႆႈၵႂႃႇ။ ယဝ်ႉၵေႃႈ တေဢမ်ႇပွႆႇၽႃႈပႅတ်ႈၵၼ်၊ ႁဝ်းၶႃႈပီႈၼွင်ႉတႆး တင်းသဵင်ႈမီးပုၼ်ႈ ၽွၼ်း တႃႇၵႅတ်ႇၶႄ ၽႅၼ်ႇလိၼ်ၸိုင်ႈတႆး ၵူႈၵေႃႉၶႃႈယဝ်ႉ” ဝႃႈၼႆ။ ဢၼ်ၶွၼ်ႈႁႅင်းၵၼ်ၸွႆႈထႅမ်ၼၼ်ႉတႄႉ ၸုမ်းၵူၼ်းၼုမ်ႇတႆး တၢင်ႉ ယၢၼ်း 3,500 ယႂၼ်။ ၸၢႆးၵၢၼ်ႈငိုၼ်း ယီႈထုၼ်း ဝဵင်းမူႇၸေႊ ပွၵ်ႉၸၢၼ်း 2,000 ယႂၼ်၊ ၸုမ်းၼမ်ႉၸႂ်ႁၵ်ႉတႆး (ၸူဝ်ႈၶၢဝ်းဝဵင်းၶူၼ်းမိင်ႊ ၸိုင်ႈမိူင်းၶႄႇ) 700 ယႂၼ်၊ ၸၢႆးၸိုၼ်ႈမိူင်း မိူင်းမၢဝ်း ၸိုင်ႈမိူင်းၶႄႇ 700 ယႂၼ်၊ ၸၢႆးပဝ်း မိူင်းပေႃႉ700 ယႂၼ်၊ ၼၢင်းသူၺ်ႇၼွႆႇ ဝဵင်းၵုၼ်လူင် 611 ယႂၼ်၊ ၸၢႆးဢၢႆႈသူဝ်းဝႃႇ ၸေႊၾၢင် မိူင်းၶႄႇ 600 ယႂၼ်၊ ၸၢႆးဢွမ်ၾႃႉ ဝဵင်းမိူင်းၵုတ်ႈ 500 ယႂၼ်၊ ယိင်းသႅင်ၼုမ်ႇ ဝဵင်းသီႇပေႃႉ 500 ယႂၼ်၊ ႁူမ်ႈငဝ်း မိူင်းပၢတ်ႇ 470 ယႂၼ်၊ ၸၢႆးဢၢႆႈၸၢႆး ၸူဝ်ႈၶၢဝ်းမိူင်းၶႄႇ 460 ယႂၼ်၊လူၺ်ႊၾူင်း ဝၼ်းတဵင်ႊ ၸိုင်ႈမိူင်းၶႄႇ 400 ယႂၼ်၊ ၸၢႆးယီႈ ထွၼ်း မိူင်းၶွၼ် 350 ယႂၼ်၊ ယိင်းၼွင်ႉမူၺ် မိူင်းမိတ်ႈ ဝၢၼ်ႈပုင်ႇၵၢင် 300 ယႂၼ်၊ ၸၢႆးသွၼ်ႊ လိင်ႊၶျၢင်း ၸိုင်ႈ မိူင်းၶႄႇ 280 ယႂၼ်၊ ယိင်းၶမ်းၼူၼ်း ဝဵင်းတၢင်ႉယၢၼ်း 280 ယႂၼ်၊ သူၺ်ႇၵျႃႇ မိူင်းၸီး 250 ယႂၼ်၊ မူၺ်းဢွင်ႇ ဝဵင်း မူႇၸေႊ 250 ယႂၼ်၊ ၼၢင်းဢေၶွၼ်ႇ ဝဵင်းမူႇၸေႊ ပွၵ်ႉတေႃႇယွတ်ႈ 246 ယႂၼ်၊ လႄႈ ယိင်းသႅင်ပွႆး ထုင်ႉမိူင်းမွၵ်ႇ 210 ယႂၼ် ၸဵမ်ၸိူဝ်းၼႆႉသေဢမ်ႇၵႃး ယင်းမီးထႅင်ႈလၢႆလၢႆၵေႃႉ ဝႃႈၼႆ။ ငိုၼ်းတင်းမူတ်း ဢၼ်လႆႈႁပ်ႉတႃႇၸွႆႈထႅမ် 28856.8 ယႂၼ် တူၵ်းငိုၼ်းမၢၼ်ႈ 5,955,055 ပျႃး ဝႃႈၼႆ။

['ၵူႈလွင်ႈလွင်ႈ']

2017-11-29T05:18:55

https://shannews.org/archives/1062

မၢၵ်ႇတႅၵ်ႇသႂ်ႇတပ်ႉၵွင်ႈလူင် သိုၵ်းလူင်ပွင်ၸိုင်ႈမၢၼ်ႈ ဝဵင်းၵျွၵ်ႉမႄး ၵူၼ်းမိူင်းတူၵ်းၸႂ်

မၢၵ်ႇတႅၵ်ႇတပ်ႉၵွင်ႈလူင် ၼႂ်းဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ ႁူဝ်ႉတပ်ႉ ၵူၼ်ႇပင်းလူႉလႅဝ်ၵႂႃႇဢမ်ႇယွမ်း 10 ထတ်း ဝႃႈၼႆ။ ဝၼ်းတီႈ 27/11/2017 ယၢမ်းၵၢင်ၶမ်ႈ 8:45 မူင်းၼၼ်ႉ မၢၵ်ႇတႅၵ်ႇတီႈတပ်ႉၵွင်ႈလူင် မၢႆ 352 ဢၼ်ပၵ်းဝႆႉ ၼႂ်းၸႄႈဝဵင်းၵျွၵ်ႉမႄး တီႈသဵၼ်ႈတၢင်း လႃႈသဵဝ်ႈ- ၵျွၵ်ႉမႄးလႄႈ ဝဵင်းလိူဝ်ႇ သဵင်မၢၵ်ႇတႅၵ်ႇလင်ႁႅင်းၼႃႇလႄႈ ၵူၼ်းမိူင်းၵေႃႈတူၵ်းၸႂ် ဝႃႈၼႆ။ ၸၢႆးၵျေႃႇ ၵူၼ်းပိုၼ်ႉတီႈ ၸႄႈဝဵင်းၵျွၵ်ႉမႄး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁဝ်းၶႃႈၵႂႃႇလဵပ်ႈတူၺ်း တီႈဢွင်ႈ မၼ်းတႅၵ်ႇၼၼ်ႉ။ ဢၼ်ႁဝ်းၶႃႈ လႆႈႁၼ်တီႈမၢၵ်ႇတႅၵ်ႇၼၼ်ႉ မၼ်းလႅပ်ႈတႅၵ်ႇတၢင်းၼႂ်းသေ ဢွၵ်ႇမႃး။ တူၼ်ႈမႆႉ တင်း ႁူဝ်ႉဢုတ်ႇၼၼ်ႉ လူမ်ႉၸူးတၢင်းၼွၵ်ႈ” ဝႃႈၼႆ။ ထိုင်မႃး ဝၼ်းတီႈ 28/11/2017 ယၢမ်းၵၢင်ၼႂ် 8 မူင်း ထိုင် 10 မူင်းၶိုင်ႈၼၼ်ႉ ၸဝ်ႈၼႃႈတီႈမၢၼ်ႈ ဢိုတ်းသဵၼ်ႈ တၢင်း ဢမ်ႇပၼ်ၵူၼ်း လူတ်ႉၵႂႃႇမႃးၵမ်းၼိုင်ႈ။ လင် 10 မူင်းၶိုင်ႈပၢႆၼၼ်ႉ ၸင်ႇတေပၼ်ၵူၼ်း/ လူတ်ႉၵႂႃႇမႃးၶိုၼ်း မိူၼ်ၵဝ်ႇ ဝႃႈၼႆ။ ၾၢႆႇပလိၵ်ႈမၢၼ်ႈလၢတ်ႈတီႈသိုဝ်ႇၶၢဝ်ႇဝႃႈ “ လွင်ႈမၢၵ်ႇတႅၵ်ႇၼႆႉ ဢမ်ႇမီးလွင်ႈတုမ်ႉတိူဝ်ႉၵူၼ်းသင်။ ႁူဝ်ႉတပ်ႉလႄႈ တူၼ်ႈမႆႉလူမ်ႉလၢႆတူၼ်ႈတင်းႁူဝ်ႉဢုတ်ႇတပ်ႉၵွင်ႈလူင် လူႉၵွႆၵႂႃႇ ႁွင်ႈပၢႆ” ဝႃႈၼႆ။ ၼႂ်းဝဵင်းၵျွၵ်ႉမႄးၼႆႉ မီးတပ်ႉသိုၵ်းမၢၼ်ႈ တပ်ႉၵွင် 3 ၊ တပ်ႉၵွင်ႈလူင် လႄႈ တပ်ႉၵမ်ႉထႅမ်သူင်ႇၶဝ်ႈၼမ်ႉတၢင်းၵိၼ် ၸဵမ်ၸိူဝ်းၼႆႉ ပၵ်းသဝ်း။ တပ်ႉပလိၵ်ႈၵေႃႈမီး။ ၼွၵ်ႈဝဵင်းၵျွၵ်ႉမႄးတႄႉ မီးၸုမ်းယိပ်းၵွင်ႈၵၢင်ႇ တူင်ႉၼိုင် ၵႂႃႇ မႃးသိုၵ်းတႆး SSPP/SSA တင်း RCSS/SSA ၊ တပ်ႉသိုၵ်းတဢၢင်း TNLA ၊ တပ်ႉသိုၵ်းၶၢင် KIA ႁူမ်ႈပႃး ၸုမ်း ဢူၺ်းလီ ပွတ်းႁွင်ႇ ၸဵမ်ၸိူဝ်းၼႆႉ ၵႆႉတူင်ႉၼိုင်ၵႂႃႇမႃး ဝႃႈၼႆ။

['ၵၢၼ်သိုၵ်း']

2017-11-28T05:16:53

https://shannews.org/archives/1056

မၢႆတွင်းဝၼ်းၵိူတ်ႇ ၸဝ်ႈတူၼ်ၶူးလူင် Dr. ထမ်မသႃမိ ၶမ်းမၢႆ ၾင်ဢုတ်ႇၶမ်း တႃႇၵေႃႇသၢင်ႈႁူင်းႁေႃး မွပ်ႈဝႂ်ၸုမ်ႈၶူး တီႈၸၼ်ႉၸွမ်ပုတ်ႉထ တူၼ်ႈတီး

ပိူဝ်ႈတႃႇမၢႆတွင်းဝၼ်းၵိူတ်ႇ ၸဝ်ႈတူၼ်ၶူးလူင် Dr. ထမ်ႇမသႃႇမိ ၶမ်းမၢႆ ဢႃယုၸဝ်ႈၶွပ်ႈတဵမ် 53 ၼၼ်ႉ တီႈၸၼ်ႉၸွမ်ဝဵင်းလူင်တူၼ်ႈတီး မီးၵၢၼ်ၸတ်းႁဵတ်းပၢင်ပွႆးၶုၵ်းထူပ်း ဝၼ်းၵိူတ်ႇၸဝ်ႈ၊ ၾင်ဢုတ်ႇငိုၼ်း/ၶမ်း။ မိူဝ်ႈဝၼ်းတီႈ 27-28/11/2017 ၊ တီႈပၢင်ပွႆးၶုၵ်းထူပ်းဝၼ်းၵိူတ်ႇၸဝ်ႈၼၼ်ႉ လူႇတၢၼ်းယၢတ်ႇၼမ်ႉ လၢႆၸိူဝ်ႉလၢႆပိူင်၊ မိူၼ်ၼင်ႇၾင်ဢုတ်ႇငိုၼ်းဢုတ်ႇၶမ်း တႃႇၵေႃႇသၢင်ႈႁူင်းႁေႃး တႃႇတေပဵၼ်ႁူင်းႁေႃး မွပ်ႈဝႂ်ၸုမ်ႈၶူး၊ ၸၼ်ႉၸွမ် BA, MA ၊ ၻွၵ်ႊတိူဝ်ႊၸိူဝ်းၼႆႉ။ လိူဝ်ၼၼ်ႉ ၾင်ဢုတ်ႇငိုၼ်းဢုတ်ႇၶမ်းပႃး တႃႇတေၵေႃႇသၢင်ႈထၢတ်ႈၸေႇၻီႇ/ၵွင်းမူးမိူၼ် ႁူဝ်လိုင်း-ၼႆယဝ်ႉ။ ဝၼ်းၵိူတ်ႇၸဝ်ႈတူၼ်ၶူးလူင်ၼႆႉ ၸတ်းႁဵတ်းလၢႆလၢႆတီႈ။ မိူၼ်ၼင်ႇဢၼ်ၸတ်းတီႈတႃႈၵုင်ႈၼၼ်ႉ မၢႆတွင်းဝၼ်းၵိူတ်ႇၸဝ်ႈသေ ၸတ်းပႃးပၢင်ဢုပ်ႇလၢတ်ႈလွင်ႈႁူင်းတူၺ်းလိၵ်ႈ။ ဝၼ်းတီႈ 25-26 ဢၼ်ႁဵတ်းတီႈၼေႇပျီႇတေႃႇၼၼ်ႉသမ်ႉ ႁဵတ်းပၢင်ဢုပ်ႇလၢတ်ႈ သႅမ်ႊမီႊၼိူဝ်ႊ ၵဵဝ်ႇၵပ်းလွင်ႈထမ်းပိတၵၢတ်ႈ။ လိူဝ်သေၼၼ်ႉ ဝၼ်းတီႈ 27-28 ၼႆႉသမ်ႉႁဵတ်းတီႈဝဵင်းတူၼ်ႈတီး ထႅင်ႈ။ လိူဝ်သေၼၼ်ႉ ပိူဝ်ႈတႃႇမၢႆတွင်းဝၼ်းၵိူတ်ႇၸဝ်ႈသေ တီႈဝဵင်းလၢႆးၶႃႈၵေႃႈ တေႁဵတ်းပႃးတိူၵ်ႈ တႃႇၵူၼ်းပဵၼ်ယူႇ/လိုဝ်ႈ တီႈႁူင်းယႃလူင်ဝဵင်းလၢႆးၶႃႈ၊ ယွၼ်ႉပိူဝ်ႈတီႈဝဵင်းလၢႆးၶႃႈၼႆႉ ပဵၼ်ဝဵင်းမိူင်းၵိူတ်ႇမၼ်းၸဝ်ႈ-ၼႆယဝ်ႉ။ ၵဵဝ်ႇၵပ်းလွင်ႈၼႆႉ ၸဝ်ႈတူၼ်ၶူးလူင်ၸၼ်ႇတိမႃႇ ၾၢႆႇၵွၼ်းၸၼ်ႉၸွမ်ပုတ်ႉထ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ဢၼ်ႁဵတ်းတီႈၼေႇပျီႇတေႃႇၼၼ်ႉ ပဵၼ်ပၢင်ပွႆးဢၢၼ်ႇၽိုၼ်လိၵ်ႈ ဢၼ်ၽူႈမီးပိုၼ်ႉႁူႉၶဝ်ၵူႈမိူင်းမိူင်းမႃးၶဝ်ႈႁူမ်ႈ၊ ပဵၼ်ၵူၼ်းၼွၵ်ႈမိူင်းၵမ်ႈၼမ်မႃးၶဝ်ႈႁူမ်ႈ။ ပဵၼ်လွင်ႈႁဵၼ်းသွၼ်ပႃႇလိ ထမ်းပိတၵၢတ်ႈပိူင်ၵဝ်ႇ လႄႈလၢႆးပူင်သွၼ်ၵၢပ်ႈပၢၼ်မႂ်ႇ၊ မိူၼ်ၼင်ႇပိူင်ၵဝ်ႇႁဵၼ်းသွၼ်ၸိူင်ႉႁိုဝ်၊ လၢႆးမႂ်ႇၼႆႉသမ်ႉ တေၵႂႃႇၸိူင်ႉႁိုဝ်ၸိူဝ်းၼႆႉ၊ ဢုပ်ႇဢူဝ်းၵၼ်ၸိူင်ႉၼႆ”-ဝႃႈၼႆ။ လိူဝ်သေၼၼ်ႉ တီႈပၢင်ပွႆးဝၼ်းၵိူတ်ႇမၼ်းၸဝ်ႈ ဢၼ်ၸတ်းႁဵတ်းတီႈဝိႁၢရ်လူင် ၽြႃးဢိၼ်းသၢၼ် ၸၼ်ႉၸွမ်ဝဵင်းတူၼ်ႈတီးၼႆႉႁဵတ်းပႃးပၢင်ထၢပ်ႈၵၢမ်ႇ သိုပ်ႇၸႃႇတႃႇမၼ်းၸဝ်ႈ ၸွမ်းၼင်ႇဢၼ်ၸဝ်ႈၶူးဝႃးဝုၼ်းၸုမ်ႉပဵၼ်ၵဝ်ႉၵၼ်းသေ ၸတ်းႁဵတ်းၸွမ်းၾိင်ႈႁိတ်ႈႁွႆးပွတ်းဢွၵ်ႇၶူင်း- ၸဝ်ႈၶူးၸၼ်ႇတိမႃႇသိုပ်ႇလၢတ်ႈ။ တီႈပၢင်ပွႆးဝၼ်းၵိူတ်ႇ ၸဝ်ႈတူၼ်ၶူးလူင်ထမ်မသႃမိၼႆႉ ၽူႈယႂ်ႇၵူၼ်းလူင်မိူင်းတႆး၊ ၸွမ်ၽွင်းလူင်မိူင်းတႆး၊ ၵႅမ်ၸွမ်ၸိုင်ႈၵဝ်ႇ ၻွၵ်ႊတိူဝ်ႊၸၢႆးမွၵ်ႇၶမ်း၊ ၸဝ်ႈၼႃႈတီႈႁွင်ႈၵၢၼ်လူင်ပွင်ၸိုင်ႈ၊ ၸဝ်ႈတူၼ်ၶူး ဢၼ်မီးၸိုဝ်ႈမီးသဵင်၊ ၶႅၵ်ႇၼွၵ်ႈမိူင်းၼႂ်းမိူင်းၸိူဝ်းၼႆႉၵေႃႈၶဝ်ႈႁူမ်ႈ။ လိူဝ်သေၼၼ်ႉ တီႈပၢင်ပွႆးဝၼ်းၵိူတ်ႇမၼ်းၸဝ်ႈၼႆႉ ယင်းတေယၢတ်ႇၼမ်ႉၶႂမ်ႈတဝ်ႈ ၵဵဝ်ႇၵပ်းလွင်ႈၵေႃႇတင်ႈၵွင်တိုၼ်း တႃႇၸွႆႈထႅမ်ပၢႆးပၺ်ၺႃ (Scholarship Fund and Literature Fund) ၸိူဝ်းၼႆႉပႃးလူးၵွၼ်ႇ-ၼႆယဝ်ႉ။ (ၵူႈလွင်ႈလွင်ႈ)

['ၵူႈလွင်ႈလွင်ႈ']

2017-11-28T05:15:46

https://shannews.org/archives/1052

ပႃႇတီႇမႂ်ႇသုင်ၸိုင်ႈတႆး ၵမ်ႉထႅမ်မုၵ်ႉၸုမ်းၼၢင်းယိင်းၸိုင်ႈတႆး ၸတ်းႁဵတ်းဝၼ်းၵိုတ်းယိုတ်း လွင်ႈႁဵတ်းႁၢႆႉၸႃႉ ၼိူဝ်ၼၢင်းယိင်း

ပႃႇတီႇမႂ်ႇသုင်ၸိုင်ႈတႆး SSPP/SSA ၵမ်ႉထႅမ်ၸုမ်းၼၢင်းယိင်း SSWO ၸတ်းႁဵတ်း ဝၼ်းၵိုတ်းယိုတ်းလွင်ႈႁဵတ်းႁၢႆႉၸႃႉၼိူဝ်ၼၢင်းယိင်း လုမ်ႈၾႃႉ ပွၵ်ႈႁႅၵ်ႈ တီႈငဝ်ႈငုၼ်းဝဵင်းမႂ်ႇ ဝၢၼ်ႈႁႆး၊ ၸႄႈဝဵင်းၵေးသီး ၸိုင်ႈတႆးပွတ်းၸၢၼ်း။ ဝၼ်းတီႈ 25-11-2017 ၼႆႉ မုၵ်ႉၸုမ်းၼၢင်းယိင်းၸိုင်ႈတႆး (SSWO) ဢွၼ်ၵၼ်ၸတ်းႁဵတ်း ဝၼ်းၵိုတ်းယိုတ်းလွင်ႈႁဵတ်းႁၢႆႉၸႃႉၼိူဝ်ၼၢင်းယိင်းလုမ်ႈၾႃႉ ပွၵ်ႈႁႅၵ်ႈ ၼႂ်းၶၢဝ်းယၢမ်း 3 မူင်း ထိုင် 8 မူင်းၵၢင်ၶမ်ႈ ။ ၼႂ်းပၢင်ၵႅဝ်ႈၼၼ်ႉ ၵႅမ်ႁူဝ်ပဝ်ႈ SSPP/SSA ၸွမ်သိုၵ်းၶိူဝ်းတႆး၊ ၸွမ်ႁၢၼ်သၢႆၾႃႉ၊ ၽူႈတၢင်တူဝ်ႁူဝ်ၼႃႈၼၢင်းယိင်းလၢႆလၢႆတီႈမႃးၶိုၼ်းႁွတ်ႈ။ ၽူႈၶိုၼ်ႈႁွတ်ႈတင်းယိင်းတင်းၸၢႆးမီးယူႇ 1,088 ၵေႃႉ။ ၸဝ်ႈသၢႆၾႃႉ မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်-ၼႆယဝ်ႉ။ ၸွမ်သိုၵ်း ၸဝ်ႈၶိူဝ်းတႆးၵေႃႈလၢတ်ႈဝႃႈ – “ဢၼ်လႆႈႁၼ်ၼၢင်းယိင်းႁဝ်း ၽွမ်ႉၽဵင်ႇၵၼ်ၸိူင်ႉၼႆၼႆႉ ပဵၼ်ဢၼ်မီးတၢင်းၸူမ်းသိူဝ်းၸွမ်းတႄႉတႄႉဝႃႈဝႃႈယူႇ ၊ ဢဝ်ၼႆႉၵႂႃႇၼႃႈၵေႃႈ ႁႂ်ႈသိုပ်ႇၽွမ်ႉႁူမ်ႈၵၼ်ၵႂႃႇ ပိူဝ်ႈတႃႇပႂ်ႉပႃး ၸိူဝ်ႉၶိူဝ်း၊ ၾိင်ႈငႄႈၾိင်ႈထုင်းႁဝ်းၵႂႃႇမိူဝ်းၼႃႈ”-ဝႃႈၼႆ။ ပႃႈၶမ်းလူႇ မွၵ်ႇလၢတ်ႈၶေႃႈယိူင်းဢၢၼ်းလူင် မုၵ်ႉၸုမ်းၼၢင်းယိင်းၵႂႃႇဝႃႈ -“ဢိင်ၼိူဝ်ဝၼ်း ၵိုတ်းယိုတ်းလွင်ႈႁဵတ်းႁၢႆႉၸႃႉၼိူဝ်ၼၢင်းယိင်းလုမ်ႈၾႃႉၼႆႉသေ ႁႂ်ႈၼၢင်းယိင်းႁဝ်း ၸမ်ၸႂ်ၵၼ်တိူဝ်းလိူဝ်မႃးလႄႈ ႁႂ်ႈမေႃၶဝ်ႈဢွၵ်ႇၸွႆႈထႅမ်ၵၼ်ၵႂႃႇမိူဝ်းၼႃႈ” ဝႃႈၼႆ။ လိူဝ်ၼၼ်ႉ ယင်းလၢတ်ႈထႅင်ႈဝႃႈ ၼႂ်းၸုမ်းၼၢင်းယိင်းႁဝ်းၼႆႉ ႁႂ်ႈၵူႈၸၢဝ်းၶိူဝ်း ၶဝ်ႈႁူမ်ႈၸွမ်းလႆႈ ဢမ်ႇၸႅၵ်ႇၽႄ ယိင်းၸၢႆး ၊ ၵူၼ်းၽၢၼ်ၵူၼ်းမီး ႁူမ်ၸူမ်းႁပ်ႉတွၼ်ႈတႃႇသေႇ-ဝႃႈၼႆ။ ပႃႈၼၢင်းသႅင်ၶမ်းလီ ၵေႃႈလၢတ်ႈဝႃႈ- “ႁဝ်းလူဝ်ႇမေႃၶဝ်ႈဢွၵ်ႇၸွႆႈထႅမ်ၵၼ်လႄႈ လႅပ်ႈႁဵၼ်း တၢင်းႁူႉၵႂႃႇမိူဝ်းၼႃႈ ၼင်ႇႁိုဝ်တေႁႄႉၵင်ႈလႆႈ ၽေးႁုၵ်းႁၢႆႉလူင် ဢၼ်ၸၢင်ႈတုမ်ႉတိူဝ်ႉတေႃႇၼၢင်းယိင်းႁဝ်း”-ဝႃႈၼႆ ။ ၼၢင်းၵွင်ၶမ်း ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ 2 ဝဵင်းမိူင်းသူႈ ၵေႃႈလၢတ်ႈဝႃႈ -“ၼင်ႇႁိုဝ်လွင်ႈႁဵတ်းႁၢႆႉၸႃႉတေႃႇၼၢင်းယိင်းႁဝ်း ပေႃးတေဝွတ်ႈဝၢႆးႁၢႆၵႂႃႇၼၼ်ႉ ထုၵ်ႇလီပၼ်ပၢႆးႁူႉ ၵူၼ်းၼုမ်ႇႁဝ်းၼမ်ၼမ်”-ဝႃႈၼႆ။ မေႃသွၼ်ယိင်း မိူင်းၼၢင်းၵေႃႈလၢတ်ႈဝႃႈ -“ၼမ်ႉၸႂ်ၼႆႉလမ်လွင်ႈသေပိူၼ်ႈ ၊ ပေႃးမီးၼႃႈႁိူၼ်းမႃးယဝ်ႉၵေႃႈ ႁႂ်ႈမေႃႁၵ်ႉသႃလူလွမ်သေဢမ်ႇၵႃး ႁႂ်းမေႃၸွႆႈထႅမ်ပႃးၵၢၼ်ၸိူဝ်ႉၸၢတ်ႈသေၵမ်း”- ဝႃႈၼႆ။ မေႃသွၼ်ၼၢင်းႁိူၼ်းၶမ်းၵေႃႈလၢတ်ႈဝႃႈ -“ၵၢၼ်ႁဵတ်းႁၢႆႉၸႃႉတေႃႇၼၢင်းယိင်းလႄႈ လုၵ်ႈဢွၼ်ႇၼၼ်ႉ ၵမ်ႈၼမ်ပဵၼ်ယွၼ်ႉ ယႃႈမဝ်းၵမ် ၊ ၼင်ႇႁိုဝ်ၼၢင်းယိင်းႁဝ်း ပေႃးတေမီးလွင်ႈႁူမ်ႇလူမ်ႈၼၼ်ႉ ၶႂ်ႈႁႂ်ႈၽူႈမီးပုၼ်ႈၽွၼ်းၶဝ် ဢဝ်သႂ်ႇၸႂ်ပၼ်ၼၵ်းၼၵ်းၼႃၼႃ၊ ၵမ်းလိုၼ်းသုတ်း ၶႂ်ႈသင်ႇထိုင်ၼၢင်းယိင်းၵူႈၵေႃႉ ႁႂ်ႈဝႆႉၶၢဝ်းယၢမ်းသေ လဵပ်ႈႁဵၼ်း ပၢႆးႁူႉၵၢၼ်မိူင်းၵၢၼ်ၸိူဝ်ႉၸၢတ်ႈၽွင်ႈ၊ ၵူၼ်းၸၢႆးၶဝ်ၵေႃႈ ႁႂ်ႈမေႃပၼ်ၶၢဝ်းယၢမ်းၼၢင်းယိင်းၶဝ် လဵပ်ႈႁဵၼ်းၽွင်ႈ၊ ယွၼ်ႉဝႃႈ ၵၢၼ်ၵႄႈလိတ်ႈပၼ်ႁႃၼၼ်ႉ မၼ်းဢိင်ၼိူဝ် ပၢႆးႁူႉႁဝ်းမီးၵႃႈႁိုဝ် ၼႆၼၼ်ႉယဝ်ႉ- ဝႃႈၼႆ။

['သုၼ်ႇလႆႈၵူၼ်း']

2017-11-28T05:14:27

https://shannews.org/archives/1048

ၸုမ်းတူင်ႉၼိုင် လွင်ႈပၢႆးယူႇလီၵူႈမိူင်းမိူင်း – ႁူမ်ႈၵၼ်ပိုတ်ႇႁွင်ႈယႃႈယႃ Clinic ၼႂ်းၸိုင်ႈတႆး လၢႆလၢႆၸႄႈဝဵင်း

ၸုမ်းတူင်ႉၼိုင်လွင်ႈပၢႆးယူႇလီ ၼႂ်းမိူင်းတႆးလၢႆၸုမ်း ႁူမ်ႈၵၼ်ပိုတ်ႇႁွင်ႈပၼ်ယႃႈယႃ Clinic ၼႂ်းၸိုင်ႈ တႆးပွတ်းၸၢၼ်း ပိူဝ်ႈတူၺ်းလွမ်လႄႈပၼ်တၢင်းႁူႉၵူၼ်းဝၢၼ်ႈ။ ဝၼ်းတီႈ 27 /11/2017 ၸုမ်းတူင်ႉၼိုင်လွင်ႈပၢႆးယူႇလီ ၼႂ်းမိူင်းတႆးလၢႆၸုမ်း မိူၼ်ၼင်ႇ ၵဝ်ႉငဝ်ႈ ပူၵ်းပွင်ၸိုင်ႈတႆး SSDF ၊ IRC ၊ RELIEF International ၸိူဝ်းၼႆႉ ဢိၵ်ႇၵူၼ်းဝၢၼ်ႈ ႁူမ်ႈၵၼ် ပိုတ်ႇႁွင်ႈပၼ်ယႃႈယႃ Clinic တီႈဝၢၼ်ႈၵၢင်းဢုၼ် ဝဵင်းလၢႆးၶႃႈ။ မီးၾၢႆႇၽွင်းငမ်း၊ ၾၢႆႇႁူင်းယႃ ဢိၵ်ႇၵူၼ်းဝၢၼ်ႈၸိူဝ်းၼႆႉၶဝ်ႈႁူမ်ႈ 200 ပၢႆ။ ၼၢင်းသႅင်မူၼ်း ၽူႈပိုၼ်ၽႄႈပၢႆးယူႇလီ ၸုမ်းၵဝ်ႉငဝ်ႈပူၵ်းပွင်ၸိုင်ႈတႆး SSDF လၢတ်ႈဝႃႈ – “ မိူဝ်ႈလဵဝ်ပိုတ်ႇဝႆႉႁွင်ႈယႃႈယႃယဝ်ႉ ပေႃးယူႇဢမ်ႇလီၵိၼ်ဢမ်ႇဝၢၼ်ႁႂ်ႈပီႈၼွင်ႉႁဝ်းဢွၼ်ၵၼ်မႃး ၵူတ်ႇထတ်းယူတ်းယႃသေၵမ်း ၊ ပၢႆးယူႇလီၼႆႉလမ်ႇလွင်ႈၼႃႇ ယႃႇဝႆႉမဝ်မၢင် ပဵၼ်တၢၼ်ႇတၢၼ်ႇ လူဝ်ႇၶတ်းၸႂ်ၵႂႃႇႁႃယႃၵမ်းလဵဝ် ” ဝႃႈၼႆ။ ႁွင်ႈပၼ်ယႃႈယႃၼႆႉ ပိုတ်ႇဝၼ်းၸၼ် ထိုင် ဝၼ်းသုၵ်း ၶၢဝ်းယၢမ်းၵၢင်ၼႂ် 08:00 -17:00 မီးယႃႈယႃ ပိုၼ်ႉထၢၼ်ပၼ် (ဢမ်ႇမီးၵႃႈၸႂ်ႉၸၢႆႇသင်) ပေႃးမႄႈလႄႈ လုၵ်ႈပဵၼ်ႁႅင်းၸိုင် တေၵပ်းသၢၼ်သူင်ႇ ၸူးႁူင်းယႃလူင် ယင်းၸွႆႈပၼ်ၵႃႈၸႂ်ႉၸၢႆႇထႅင်ႈလူးၵွၼ်ႇ၊ လိူဝ်ၼၼ်ႉမီးၸုမ်းမေႃယႃလူင်းပိုၼ်ႉတီႈ ပၼ်တၢင်းႁူႉၵူၼ်းဝၢၼ်ႈ လွင်ႈသမ်းယႃႈႁႄႉၵင်ႈတၢင်းပဵၼ်၊ လွင်ႈဝၢင်းၽႅၼ်ၼႃႈႁိူၼ်း၊ လွင်ႈတၢင်း ပဵၼ်ၵူႈလွင်ႈ ၸိူဝ်းၼႆႉ။ ႁွင်ႈပၼ်ယႃႈယႃ ဢၼ်ပိုတ်ႇပဵၼ်တၢင်းၵၢၼ်မီး 3 တီႈမိူၼ်ၼင်ႇ မိူဝ်ႈဝၼ်းတီႈ 21/11/2017 ပိုတ်ႇ တီႈ ဝၢၼ်ႈၼိဝ်ႉၸႅၼ်ႇ ဢိူင်ႇႁူဝ်လွႆ ဝဵင်းမွၵ်ႇမႆႇ ၊ ဝၼ်းတီႈ 25/11/2017 ပိုတ်ႇတီႈဝၢၼ်ႈလွႆသၢႆး ဢိူင်ႇဝၢၼ်ႈၸိင်း ဝဵင်းလၢႆးၶႃႈ လိူဝ်ၼၼ်ႉယင်းမီးထႅင်ႈလၢႆလၢႆတီႈ ၼႂ်းမိူင်းတႆး ဢၼ်ဢမ်ႇပႆႇၸတ်း ပွႆးပိုတ်ႇပဵၼ်တၢင်းၵၢၼ်။ Photo: SSDF

['ပၢႆးယူႇလီ']

2017-11-28T05:13:40

https://shannews.org/archives/1045

ထႆးသွင်ၵေႃႉမႄႈလုၵ်ႈ ၵႂႃႇသိုဝ်ႉယႃႈမႃႉမိူင်းတႆး သူင်ႇၶၢႆၼႂ်းမိူင်းထႆး ၺႃးပလိၵ်ႈထႆးတီႉ

ၼၢင်းယိင်းထႆးတင်းလုၵ်ႈၸၢႆး ဢဝ်ယႃႈမႃႉပွတ်းလႅၼ်လိၼ်ထႆး – မၢၼ်ႈ သူင်ႇၶၢႆၽႄႈလၢမ်းၼႂ်းမိူင်း ထႆးၼၼ်ႉၺႃးၸဝ်ႈၼႃႈတီႈတီႉ။ ဝၼ်းတီႈ 22/11/2017 ၼႆႉသိုဝ်ႇၶၢဝ်ႇထႆးရတ်ႊ ပိုၼ်ၽၢဝ်ႇဝႃႈ – ၸဝ်ႈၼႃႈတီႈႁူင်းပလိၵ်ႈထႆး ဝဵင်းၶွၼ်ၵႅၼ်ႇ တင်းၸဝ်ႈၼႃႈတီႈၾၢႆႇၵဵဝ်ႇၶွင်ႈ ႁူမ်ႈၵၼ်သပ်းၸႅင်ႈၶၢဝ်ႇ လွင်ႈဢၼ်လႆႈတီႉၺွပ်း ၼၢင်းၽွၼ်း ဢႃယု 45 ပီလႄႈ လုၵ်ႈၸၢႆးမၼ်းၼၢင်း ၸၢႆးလေႉ ဢႃယု 26 ပီ ယိုတ်းလႆႈယႃႈမႃႉ 4,020 မဵတ်ႉ ၵွင်ႈ 2 လဝ်း ပပ်ႉသဵၼ်ႈမၢႆၵၢၼ်ၶၢႆယႃႈ ၼိုင်ႈပပ်ႉဢိၵ်ႇၾူၼ်းၸိူဝ်းၼႆႉ တီႉလႆႈတီႈ ၸႄႈဝဵင်း ၶွၼ်ၵႅၼ်ႇ ၸိုင်ႈထႆး ။ ၼၢင်းၽွၼ်းလၢတ်ႈတီႈပလိၵ်ႈဝႃႈ – “ယႃႈမႃႉၼႆႉသိုဝ်ႉမႃးတီႈမိူင်းႁူမ်ႈတုမ်မၢၼ်ႈ ၼိုင်ႈမတ်ႉလႂ် 85,000 ၿၢတ်ႇ မီးမွၵ်ႈ 2,000 မဵတ်ႉ။ ယဝ်ႉမႃးၶၢႆၶိုၼ်းၼိုင်ႈမဵတ်ႉလႂ် 40 ၿၢတ်ႇ ၊ ၵူၼ်းသိုဝ်ႉမၼ်း ၵေႃႈလႆႈၸႂ်သိုဝ်ႉ ယႃႈမႃႉဢၼ်လုၵ်ႉမႃးတၢင်းမိူင်းႁူမ်တုမ်မၢၼ်ႈ ” – ဝႃႈၼႆ။ ၸွမ်ႁၢၼ် ပလိၵ်ႈ ၽူမ်ႊၼတ်ႊထၶဵတ်ႊ ႁၢမ်ႊၶမ်ႊၽႆႊ (พล.ต.ต.พรหมณัฏฐเขต ฮามคำไพ) လၢတ်ႈဝႃႈ – “ လႆႈႁပ်ႉႁူႉဝႃႈ တီႈဝၢၼ်ႈၼႆႉမီးၵၢၼ်ၶၢႆယႃႈမဝ်းၵမ်ၼႆလႄႈ ၾၢႆႇၸဝ်ႈၼႃႈတီႈၵေႃႈပွမ် တူဝ်ၶဝ်ႈ ၵႂႃႇသိုဝ်ႉသေ ၸင်ႇတီႉလႆႈ ၊ ဢၼ်တီႉလႆႈပွၵ်ႈၼႆႉ တေလႆႈဝႃႈပဵၼ်ယႃႈမႃႉဢၼ်ၵႃႈ ၶၼ်ထုၵ်ႇ တႄႉတႄႉ ” ဝႃႈၼႆ။ ၸဝ်ႈၼႃႈတီႈပလိၵ်ႈ ၸင်ႇတီႉၺွပ်းတူဝ်ၼၢင်းၽွၼ်းတင်း လုၵ်ႈၸၢႆးသူင်ႇႁူင်းပလိၵ်ႈလႄႈ တေသိုပ်ႇၸွမ်းႁႃၽူႈၸိူဝ်းၵဵဝ်ႇၶွင်ႈ မႃးပၼ်တူတ်ႈတၢမ်ႇၵႂႃႇ ၸွမ်းၼင်ႇပၵ်းပိူင်မၢႆမီႈဝႃႈၼႆ။

['ယႃႈမဝ်းၵမ်']